
LES CAHIERS WALLONS 


In bondjoü d' Fumwè 
(Wallonie Française) 


Moûse à Fumwè (Fumay) 


Chers Amis des «Cahiers Wallons », 


A la veille du 70° anniversaire de la fondation de notre Cercle 
« Lès Rèlîs Namurwès », il nous est réservé la joie et la fierté de venir 
vous souhaiter une heureuse année et une bonne santé en la com- 
pagnie de « Wallons de France », René et Claire Limbourg, citoyens 
d'Anglet aujourd'hui, mais originaires de Fumay - Fumwè. 


Le titre de « Wallon de France », adopté et défendu avec vigueur 
pour lui-même par M. le Professeur Charles Bruneau, né à Chooz, 
leur appartient de même en raison de leur attachement à leur terroir 
natal tout proche. 


Chez les âmes bien nées, si la valeur croît rapidement ; la fidé- 
lité, vertu wallonne, s'affermit aussi et vous pénètre, l'âge aidant. 


Merci de tout cœur à nos amis, Wallons de la Meuse : puisse 
leur exemple raviver chez d'autres et nombreux Ardennais, de Givet 
à Revin, et en leurs 16 communes voisines, la souvenance de notre 
commun passé, de notre vieux langage qui nous est si cher. De grand 
cœur, nous ferons écho à toutes les voix de la Botte qui se mani- 
festeront. Plaï-st-à Diè I. 

Lo Li 


Prière du matin jusqu'au soir 
pour les vivants et pour les morts 


Notre-Dame du moindre effort 

Priez pour nous sur la montagne 

Où dort, plus grand que Charlemagne 
Un bon petit Jésus en or. 


C'est grand dommage et bien grand tort 
Qu'ignorer le goût du champagne... 
Notre-Dame du moindre effort 

Priez pour nous sur la montagne 


Donnez-nous un facile essor 

Vers les bleus parvis de Cocagne 
Et, que tranquillement l'on gagne 
Un bon coin après notre mort 


Notre-Dame du moindre effort 


Lübben SPREEWALD. 


1942-1943 


Pâtêr d'au matin jusqu'à |’ nût 
pou lès vicants èt pou lès môrts 


Notrè-Dame dou pus p'tit èfôrt 

Priyèz pour nous dèssu l’ montagne 

Yu ç' qu'i dôrt, pus grond qu’ Chärlèmagne 
In binamè Jèsus in-n-ôr. 


Damädije pour lu èt qu'il è tôrt 

Ci-ciär què n'apéte nè l’ champagne... 
Notrè-Dame dou pus p'tit èfôrt 

Priyèz pour nous dèssu l' montagne 


Fèyèz-nous pârti sins nu r'môrd 

Viè lès bleüwès pwates di Cocagne 

Eyèt paujéremint s' rafüler 

Din-n-ène boune cwate après nosse môrt 


Notrè-Dame dou pus p'tit èfôrt 


(essai de transposition en dialecte de Fumay) 


Li vraîye istwâre 
du clau dè l’ tchapèle Saint-Roc” 


Li vraîye istwâre du clau dè l’ tchapèle Sint-Roc’ di Fumwè m'è 
sti pus d'in côp contèye pa Maria, li prope fèye di chû qui l'è planté ; 
Tchaurle Tchapèle, rouviyi audjourdü. 


Maria Tchapèle dimèrèt amin s’ nièce, Mariye Ghidär, o Trau-dès- 
soris, èt Mariye Ghidâr astèt l' feume di Mon.nonke Ugène Robunèt. 


C'astèt o timps èwou qu' dji chôrès pa t't-avau lès ruwes di 
Fumwè après Claire, mi p'tite coumère di séze ans ; èt l' Maria, à dès 
sèptante anèyes èt co pus, in.mèt co volti quède li p'tite fleûür di 
miyosotis’. 


Èle mi d'djèt aveu dès-airs disbwétchis : «Ti n’ l'as co nè vèyu 
audjourdû don, m' fi ? »... èle soumatchèt alors in bwè-côp pou mi, 
èt èle mi d'djèt en français : « Ah Raymond !... cœur qui soupire n'a 
pas ce qu'i! désire !» « Avouz au mwins sti rabrèssi l’ clau d’ Sint- 
Roc’ ?... Vos d'vouz-i aler, c'èst m’ popa qu'a...» 


In djoü didins l' timps, inte tchiè èt leûp, li mambour dè l’ Con- 
frèriye Sint-Roc' di Fumwè routèt pa t't-avau l’ Trau-dès-soris, pou t 
vèy Tchaurle Tchapèle, li viè munüji, à cause di l'uch dè l' tchapèle 
dau Bati qui grignèt d'zeüs sès gonds, èt d'in batant qui crinèt come 
si l’ tchiè dau Sint s'aurèt lèyi picï s’ quèwe didins l' crèye di l'uch. 


Li mambour chômiyèt, frûlèt, dârèt tint qu'i polèt, in rujont lès 
meürs dès mwaïjas dè l' Ruwe-wôt-Sint-Roc', in waïtant sès pids, 
ostont pou n’ nè aroker lès kèyaus dè |’ voye, què pou sayi d' catchî 
s' visadje d'dins l’ brune qui tchèyèt didjà. | tron.nèt rén qu'à l'idèye 
d'èsse vèyu, lû, mambour di Sint-Roc', li pus wôt dignitaire di Sint- 
Roc' à Fumwè, alant toker à l'uch, clitchi, èt broker amin Tchaurle 
Tchapèle, in arèdjwè mougneü d' Mossieûs l' curés èt d' ma-chère- 
seürs ; in roudje l... in mwaîs !... On d'djèt min.me qui dins s' dion. 
nèsse, Tchaurle avèt mètu l' patal à bleüwès-blonkès rôyes èt li roudje 
bonèt à cocârde dès sins-culotes. 


Mais li mambour di Sint-Roc' swèdjèt ossi qu' li viè munûji polèt 
bè ièsse fin roudje, grimonciyin, èt min.me li diâle tint qu' vos vôrouz : 
ç'astèt ossi l' coq dès-ouvris du bos d' Fumwè. Èt come rén n'astèt 
à sès-ouys trop bén pou in Sint qu'avèt, dins l' timps, protèdji Fumwè 
dè l' pèsse, du colèra, èt min.me dèl radje, i n' s'abrouyerèt nèn dès 
djins ; qu'i ç' fuche !... i pudrèt Tchaur!e pou arindjî l'uch... on wèrèt 
bèn après !... 


— « Tiè l... c'èst ti ?... Pa quén-avé, è-m' fi 2. T'as don bè wasu 
vèy li diâle audjoûürdu amin |' viè Tchaurle ?... » 


Tchaurle djipèt d'vont lü à gôdje displôyîye. Li mambour, fin 
cacawe, riyèt djane. | Iü chonèt vèy Tchaurle agayolé d'in bouc, di 
deûs cônes à s' tièsse, èt d'ène gronde quèwe à trwèch pwètes dis- 
sus s' trau pèyau. Tout l' boulame sipitèt d' malice, surtout sès-ouys, 
qu'on polèt vèy tèrlüre comme lès-cés d'ène crapière ; èt on n' polèt 
s'impétchi d’ swèdjer qu'in parèy nèz si laudje, si longu, èt si pwètu, 
acrotchi pau bout d'in baston, aurèt aujiyemint stoufé deûs tchon- 
dèyes d'in seû côp di stindwär. 


Asteûre qu'il astèt, apinse-l0, amin l' diâle, li mambour n’ savèt 
toudi nèn pa qué bout embauch'nér l convèrsâcion, ni comint s' ra- 
grabouyer : — « Vos-avouz bau dire, là, vos-ôtes !... c'èst tout d' min. 
me bè wasse. qu'in roudje ossi roudje què l’ Tchaurle fuchiche lomé 
Tchapèle, come on lome li mwaïja du Sint !... Aléz, valèt !... purdouz 
vosse couradje à deûs pougn, èt sins pus d' contes, waïîtans lès- 
afaires come èles sont. 


— «Dyji viè vèy, di-st-i, si ti vôrès bèn rasavter l'uch dè l’ tcha- 
pèle dau Bati qui grigne dès gonds, èt qu'a plin d' crinons dins s' 
bos ?... » 


— «Li bos qui crîne èst toudi sti chü qu'èst l' pus solide èt qui 
vike li pus lontimps !...» côpa Tchaurle. 


— « Oyi l... mais dji n' pè nè sèrer l'uch asto tèlemint qu'èle va 
d' crasse. Ossi l' vint broke pau l' crèye pa-t't-avau l' tchapèle, in 
ûlant come in leûp qui s'aurèt stitchf dins li stauve ; si bèn qu' li Sint 
èt s' tchiè sont co pus mau lodjïs dins leü mwaïja qu'in camp-volant 
d'zous lès stwèles o stwèli. 


— « Si tu vôrès bè !... Si ti vôrès bè !...» bèrdèlèt Tchaurle inte 
sès dints... | 'nn'avèt pus wêre, pisquè dins ç' timps-là lès djins astint 
tourtous chaurdés, èt qu'is n'avint pwè d' rastilis. — «Si ti vôrès », 
bèrdèlèt Tchaurle, « c'èst tout vèyu l... Dji n' vôrès nè qu’ li Sint fuche 
adjalé, ni qui s' bièsse s'èvaye rôdi à nüt avau lès ruwâles di Fumwè, 
toudi plin.nes di saqués marous, mètchonts come li gale... Nos sèrans 
don, pou in côp, l'ouvri dè l'onzyin.me eüre... Come d'èfèt, l'uch dè 
l' tchapèle sèra r'mètu d'assène dimwin, èt li Sint r'mètu ossi à ute 
o bwè-z-èt-tchôd. 


Asteüre, ène idèye sdoürniyèt dins s' tièsse comme in spirou è 
s' gayole : «| m’ chone, di-st-i, qui l’ Sint, in côp rascwètu, pôrèt 
p'tète nos ristitchi quéques miraukes come il è f'jèl dins l' timps pou 


nos-ayous'. Di pus’, nos-aurins come ça, d'ène façon, payi nosse 
paurt di Päradis. » 


Mais l' munûjî polèt èsse bè djinti aveû l' mambour : ostont valu 
qu'il eûche djowé dè l’ félûte à in bokèt d' bos, ou doné dès violètes 
a mougni au pourcé ! Lès bourdjwäs, c'èst come dès cuchots : toudi 
grigneûs, toudi cagnârds ; volant tout pou zés èt rén pou lès-ôtes. 
Avouz d'djà vèyu èrvaye li song d'ène pire ?... : lès djins upés, ça n' 
vaut nè yôk !... 


Li coeûr du mambour d'mèrèt freüd come in bokèt d' glace : i 
r'waîtèt |’ Tchaurle pa-d'zous come in tch'fau qui r'cule; èt s' rire 
astèt toudi ossi djane. 


Pourvu qu'i faïye l'ouvradije, di-st-i apinse-lü, i pèt bè èraler au 
diâle après; dji n'ai nè dindji d' lü pou djonde Sint-Roc’ au cièl. 
Mi-n-ome rouviyèt seûmint qu' li dèrin pèt ièsse pa dès côps l' prumi. 


L'uch dè |’ tchapèle avèt ieü sti bè rate rimètu d'assène. Quéques 
claus martoqués droci-drolà, ène niate di boune crache ou d' chî 
d'zeûs lès gonds, èt lès batants n° crinint pus : is r’clapint min.me 
sins brût come lès pènes di nosse bon-indije. 


Asteûre li viè kroumir waïîtèt l'ouvradje faîte : li rwâ n'astèt nè 
s' cosin, èt i djipèt è s' baube à l'idèye dè l’ bèle carote qu'il alèt 
pourmwin.ner d'zos l' nez dès couméres di Fumwè. Nosse boulame, 
à dè pus d' quatrè-vints-ans, kindjèt co volti dès faflütes èt dès bèr- 
douyes di totès lès coleürs aveü lès djonnès djins. Maïs, audioürdu, 
i lü chonèt qu' li farce dwèrèt ièsse à l’ coupate, èt qu’ totès lès 
tchondèyes dè l’ parotche èt dès tchapèles di Sint-Roc’, di Sinte- 
Baube, èt d’ Notrè-Dame-dès-Divèrmonts aurint tout jusse sitt assez 
pou fwè l' feü d'artifice. 


Tchaurle ratindèt ène bale pitite marjolin.ne pou djower s' djè. 
Tout jusse, Augusse !... : v'là l’ djon.ne Bèrtiye qu'avèt sti quède dès 
pèmes à s' courti qu'arive pa l' pisinte di Bèle-vüwe. 


— «Bondjoû m’ bé p'tit pouyon !... bondjoû m'èfont!... di-st-i, 
l'air agali, qui t'ès bale audjoürdu !... t'ès co pus bale qu'ayir !... Vor- 
mint dji fwèrès volti in candje aveû ti : ti m' dôrès seûmint ène bone 
bouche, èt mi dji t' dôrès in grond s'crèt d'amoûr !... » 


— « Ène bone bouche ?... Wèt' !... Choûtouz-m' li viè lustucru !... 
Non.nè Tchaurle !... ti pès toudi coru, ti baube pique !... Dji t doraî co 
putot ène bale grosse pème di nosse pachi conte li s'crèt d'amoûr. » 


L'ôte ni ratindèt qu’ ça pou lü moustrer in clau gros come in 
boulon, aveû in crwaslädje su s' tièsse come ènn'è pa dès côps in 
vis, qu'il avèt frèchemint planté d'zeûs l' cliche di l'uch : — « Dji m'è 
lèyi dire, di-st-i à l coumére, qu’ li cène qui l’ baujerè s'rè süremint 
mariéye l'anèye astchèyuwe, oudôbè sèpt' anèyes après. Si ti l' ra- 
brèsses audjoûrdu in lomant t' galant; pou ti, l'afaire èst dins l’ 
satch. » 


— «Ayi l... di-st-èle, plin.ne di doutance. » 


— « Si fait, mi bale, c'èst l’ mambour qui mè l'a dit, nè pus taurd 
qu'ayîr, côpa vitemint Tchaurle ; maïs, surtout, n° va nè chauler tout 
ça pa-t't-avau tout Fumwè ; laîye ti linwe didins s' bwèsse, èt taîche- 
tu t' bawète l... » 


— «Dji la tinraï o bwè-z-èt tchôd sous m' linwe, di-st-èle in 
roudjissant come ène cocârde... Asteüre, Tchaurle, dji m'è va... A 
r'vouy !... » 


Tchaurle jubilèt come ène pouye qui tchaît su in viêr. Mais li 
s'crèt avèt dwèvu tchôpiyer si fôrt Bèrtiye pau l' bout di s’ linwe qu'èle 
n'avèt polu l' vaurder pou lèye, si bè qu' t't-afwèt s'avèt èvolé avau 
lès vôyes come lès maus dè l' bwèsse à Pandore. 


Toudi è-st-i què l' min.me swâr, ène pèclèye d' bwéchâles avèt 
didjà baujî l’ divin clau, in discafiotant tout wôt, come dès lîtaniyes, 
lès p'tits-noms d’ leûs galants. A chakène si mouchon èdon !... | n'è 
faut qu'ène pour qu'èles chuyinche toutes à l' quèdiye come si èles 
alinche rabrèssi l’ platène di Mossieü l' Dwäyin à l'ofrande. 


Lès fèyes dès ritches di Fumwè, qui n'avin.n' nè polu è fwère 
ostont, maronint tout spès. D'ène façon, èles aurint ieû bè trop ausse 
di router à l’ nût dès gronds-aubes du Bati. Vos savouz bè qu’ lès 
gronds-aubes, come lès finièsses, ont toudi dès gronds-ouys èt dès 
grondès-orèyes ! D'ène ôte façon, èles n'aurint nè polu s'èvaye lau- 
vau, à cause di nosse popa, toudi à tch'fau su lès malüsances èt lès- 
amôûsètes dès djon.nes d'asteûre ; autrumint ènn' aurint ètindu dès 
pâtèrs di tchiè à leûüs-orèyes. Ça n'aurèt sti qu'ène bwèyerie du sint- 
matin jusqu'à l' chîje didins l' mwaïja. D'alieûrs, s' popa sèrèt l'uch 
di bone eûre pou rit'nu s' pouyète dè l' tindriye aus-amourètes. 


— « Bèèè !...» f'jint-èles aus-ôtes à la moque, aveü in tron.ne- 
mint dè |’ vwâ, come ènn'ont lès gates dè m' grond-mére Zowé du 
Mwèni, quond èle leû dit : — « Vinouz, m' pètits...» — « Bèèè !, f'jint 
lès gates dès ritches aus-ôtes, vos n'astouz qu’ dès sotes !... Sèpt' 
anèyes, c'èst jusse li timps qu’ lès valèts sont sôdärs. » 


Maïs èles avint bau dire; ré n'i f'jèt... Ène pitite sitwèle lomée 
Èspwâr tchipiyera toudi o stwèli dès minâbes, èt pou li stoufer, bèr- 
nique !... Ostont sayî di stron.ner l'’aulouwète qui spite padri l’ bleû 
du cièl. 


Sint-Roc', èt lès cés du calindriyf qui fwèyint l' chije à l’ purète 
su l' posti du Päradis, waïîtint èt choûtint |’ pourcèssion dès p'titès 
marjolin.nes qui si stitchint à l' brune pa l' bout du Bati. 


— «Li clau dè m' tchapèle a bau ièsse ène craque, dijèt-i Sint- 
Roc’, ç'è-st-ène boune idèye quand min.me. Avant qu'i n'eûche siti 
planté, nos-astins bramint rouvis dès djins d’ Fumwè. Asteüre, nos 
pôrins bè bèrloker èt trèbouler lès clotches come i faut, pisqu'au- 
djoûrdu li Tchaurle nos-a ristitchi à djok didins nosse potale. Nos lû 
dwèvans ène fire tchondèye ; èt nos là dôrons in bwè côp di spale 
quond li martchond d' sâbe èrîira chauler l' somèy padri sès-ouys pou 
l' dèrin côp.» Èt toutès cès bravès djins astint aus-indjes : is dji- 
pint !... is djipint !... is djipint !... Is s'avint mètu du bleû plin lès-ouys, 
èt l' Päradis bèrlokèt èt sdoûrniyèt dins leûs tièsses come in tch'fau 
d' bos. 


Dji vos lèy à pinser li fièsse qui ça a dwèvu ièsse o Pâradis li 
djoû èwou qu’ li Tchaurle, qui n' sawèt pus aye, toqua li pwète di s' 
néz conte l'uch da Sint-Piîre. Ène dicauce ; ène vraîe dicauce, mès- 
amis ! Come li cène di Fumwè su l' Bati, li qwinze d'Awous', djoû dè 

l' fièsse da Notrè-Dame-dès-Divèrmonts. Aveû ène pèclèye d' mané- 
ches èt d’ pouspouces ; dès martchonds d’ frites èt d' boubounes ; 
dès baraques aveû in négue qui mougne li feü ; dès tirs au fisik 
àwouç' qu'on guin.gne in tout p'tit bokèt d' suke di pème ravôti dins 
brâmint d' papi crolé pau deûs bouts du mirliton. 


Li Bon Diè, odé di n' vèy autoûr d’ lû qu’ dès p'titès mines chi- 
fouyées è papi matchi, èt qui s'anoyèt aveû zés, avèt boudji s' tièsse 
du costi d' Sint-Piîre, è d'djant à basse vwâs : — « Laïye-li passer, m’ 
valèt, ci-ciâl èst capäbe di nos fwèr djiper !...» Èt li tchiè d' Sint-Roc’ 
abawiyèt èt donèt dès laudjes côps d' lavète aveû s' linwe su lès 
deûgts d' Tchaurle, in wachotant s' quèwe à toute bèrzingue pou bè 
moustrer qu'il astèt fin binaïje. 


Maugré cès mirlifices, Tchaurle avèt sti bè râte rouvi dès p'titès 
marjolin.nes di Fumwè. D'èfèt, Sint-Roc’ tron.nèt d'èsse rouvi parè- 
lièmint, ossi, i dit au Bon Diè : 


— «Nosse Mwaîsse, sauf rèspèct di ç' què dj’ va vos dire ; i m' 
chone qu'i faurèt qu' vos fyiche co in p'tit mirauke pou ragayi lès 
couméres di Fumwè èt leûs galants. A m'idèye, sèpt'-anèyes amin 
lès sôdärs c'èst bè trop pou zés. Vos pôriz p'tète fwèr abatchi l' dose. 
Si vos l’ vôriz bè, dji choufèlerès m'idèye didins l' tièsse dau Mi- 
nisse. » 


— « Choufèle !...» dit l Bon Diè. Èt pa deûs côps, li timps d’ 
sôdâr a ieü stî rastrèdu come l'ètindèt Sint-Roc’. 


Maïs v'la qu’ tout d'in côp i gn-avèt pus nèlu o Bati pou rabrèssi 
l’ sâpré clau. Ç'astèt mau payî Sint-Roc' di sès ruses èt l' Bon Diè 
d' sès royes, èdon ?... 


Li diâle a bau ièsse li grond mwaïsse di tous sès toûrs, ç'è-st- 
onêtrèté d' vos dire — èt dji n' mè disdiraî nè — qu' li grond-ârsouye 
n'astèt pou ré dins ç' mirauke-bossu. 


Amin m' Grond-Popa Ujène, in chijeleü a tapé l' vrai dins mès- 
orèyes. Ène bale pitite bwéchâle aurèt ieü stî oupée, maïs, au rèspèct 
di ç' què dj' va vos dire, — Èscüsouz-mi si dj' vos insulte — i faut 
bè pa dès côps lèyi lès façons pou lès talieürs ! — li sâpré clau sintèt 
co pus mwais qu' tous lès royons d' Fumwè quand is sintint vinu 
l'orâdje. In grimonciyin d’ valèt l'avèt tchauboré aveu... dji vos l' done 
à d'viner : si dji vos l’ dirès, vos-è-sauriz tout d’ chüte ostont qu' mi. 
Èdon, viè Tchaurle ?... 


Maïs lès p'titès bouriques sins quèwe qui avint oyu braïre in vé 
à l' sicole di Tchaurlèvile awou ç' qui lès djins sont fôrt malines, 
f'jint lès mamesèles, èt d'djint an français, aveü dès-èsclamures : 
— «Le clou de Saint-Roch ?... Oh! le joli conte de fée !... » 


8 


` -= 


In mariâdje à Fumwè 


On z-è bau dire, pou vos rinde corâdje èt pacyince, qu’ li quèwe 
da nosse tchiè a bè v'nu tote seû sins qu' nos eüyinche chouflé 
d'zeüs, oudobè qu'i gn-è pwè d' nût si longue què l’ djoû ni vègne... 
quond li djoù di vosse noce toque aus câraus... — « Coucou !... ç'èst 
mi... qu’ ti ratindès in soumatchont... é bè, m’ fèye ! audjoürdu ça í 
èst !... ti v'la au pid du meur ! » ... vos sintouz vosse tièsse toute dar- 
ne, à cause qui vosse coeûr bat l’ bèrloque come li clotchf d’ Fumwè 
quond i gn-è l' feu aus buchons dès d'zivadies. 


L'solia s'avèt invité tout seû, èt, come s'il aurèt didja stitchi sès 
pids d’zos l' tauve pou ièsse li prumi à èvoyi dès mamoürs à l’ djon. 
ne marièye, i brokèt asteûre pa-'t-avau lès sintès-imadjes dès vitraus 
come in Mwaîsse di Boursingne. | f'jèt tchaîr su t-t-a-fwét ène doûce 
pleuve di coleürs, di stwèles, èt d’ fleürs qui f'jèt r'choner l'églije au 
prumî djaurdin d'Adom èt d'Ève. Aveu dès pawons qui staurint lès 
plumes èt lès-ouys di leû quèwe è f'jont l’ rowe. Li trin.ne dè l’ blonke 
rôbe di Zabèle 'nn'astèt toute tabolèye èt florîiye d'astèrs, di rôses èt 
d' crisantin.mes come in courti à l'autone. 


Divont Mossieû l' Curé, Zabèle pinsèt qu’ didjà, qu'à l' p'tite sico- 
le dau Bati, aveu lès gno-gnos, ç'astèt Dijilin qui l'avèt tigné l" prumi, 
Co pus pire, c'èst co lu qu'avèt tapé dès wiyots pa-tt-avau sès 
tch'fés, èt s’ moman avèt divu chorter sès bèlès croles èt lès bèlès 
bloukes pou lès disbarasser dès boutons d' sôdär. Aveû lèye, Djilin 
avèt toudi sti l' prumi d’ quéque chose. Ale risswèdjèt qu'in cèrtin 
dimagne, aus vêpes, i lü avèt pèlozé toutes sès chiques padri l' sa- 
cristiye, èt èle si r'vèyèt tchoûler come ène madelin.ne. 


— « N' braî nè come in vé, di-st-i, après chakin dès bètch qui 
tè m' dôrès, ti rauras ène chique.» Èt èle lès avèt riyeû toutes, èt 
min.me co pus. 


Pus taurd, is-avint sti èchone pau Bos du Han, osser lès pomis, 
mougnî lès blosses, quède dès p'titès guèrzales dins lès pachis d' 
Bèlevüwe ; choûter lès coq d'awous’, ou fwère endêver lès crapières 
toudi en trin d’ sokiyer au solé d'zeüs lès fwéjés bwè-z-èt-tchôds dès 
scayêres ou dès vèrdaus. Pa dès côps, Djilin aurèt bè v'lu stitchi l’ 
mouchon è s' gayole maïs quond i f'jèt sine d'ascautchi, bèrnique !... 
Ostont sayi d' baujer l’ lune ou d' lumi ène tchondèye à ène choufe 
di vint !... t 


— «Non.nè m' fil. A l' valèye!... Audjoürdu, lès tchèrdonis 
tchontint o buchons èt nè alieürs !... après, mi, dji n' pôrès pus mète 


ène blonke rôbe à m' noce, ni ètinde su l' posti d' l'églije lès clotches 
djower pou mi l' rigodon d' Notrè-Dame !... Ti pès toudi cori.» 


— « Qu’ tès bésse !... qui t'ès sote, Zabèle !... t' blonke rôbe èt 
tès clotches, ti lès-aurès ieû quand’ min.me !... » 


(T't-a l'eûre, a nût, ça sèrè sûremint ène ôte musique ; maïs à 
ratèdint, èt min.me jusqu'à tout d' chûte, l’ Djilin d'mèrèt quine.) 


Asteûre, tout l' clotchi trèboulèt èt bèrloquèt didins l' tièsse di 
Zabèle. Maugré Mossieü l’ Curé qui lès waïîtèt pa-d'vant zés, lès 
piteüs dè l' noce avint, apinse zés, stauré leûs pids pa-d'zous l’ tau- 
ve; èt l’ säpré Djilin qui s'avèt d'djà èvolé à l' sicapète, f'jèt d'djà 
choûter à s' djon.ne feume tote nouwe, in rossignol o clair di lune d' 
padri lès fagots. 


Avau l’ timps, pou l'istwäre, 'nn'astans d'djà oute du Mayeür, èt 
quausümint ossi d’ Mossieû |’ Curé, du mwins’ pou l'èssancièl. 


Zabèle avèt tout d' chûte rispondu «Oyi!» au Mayeüûr èt à Mos- 
sieü |l’ Curé-Dwäyin dè l' parotche Sint-Djôdje di Fumwè. Djilin, lû, 
'nn'avèt fwèt ostont sins tchicter, èt Mossieû l' Dwâyin — in bwè 
boulame ârdin'wès — avèt ieû l’ boune idèye di leû stitchî quêques 
bwès consèy avau s' complumint. 


— «Choûtouz bè, mès-èfonts, di-st-i; dins l’ djon.nèsse, rén 
n'èst pus bé qu’ l'amoûr. Maïs on-z-èst pa-dès-côps trop djon.nes 
pou sawè vaurder l’ solia su s-n-uch. Bramint d' sitwèles f'jont dès 
bèlès fleürs su vos-ouys ; ossi dji n' vos dirai nè : Purdouz pèlmi- 
pèlemèle n'impôte liquéque di lèyes, pacequi |’ pus bale n'èst p'tète 
qu'ène sitwèle à quèwe qu'èrva bèrate à l’ vinvole au diäle-à-l' joliye. 


« Dispüs bè dès djoûs, vos vikouz su l'èspwär. Asteüre, vos- 
avouz mètu l' bouquèt à |’ coupate di vosse mwaïja. Ossi, prîyans l' 
Bon Diè pou qu’ vos n'eûyiche nè fwèt ène mandole : dji n’ vôrès nè 
qu’ vos-eüyiche ram'chi ène capote dins m'églije. A !... mès-éfonts !... 
Faurèt co qu' li Bon Diè f'rèt dès miraukes quond vos vôrîz, èdon ?... » 


On sintèt bè qu'il alèt raconter lès « Noces di Cana» pou lès 
cés qui ’nn'avint rouvi l'istwâre. Ène si bale fauve !... sicrite pa Sint 
Djon, chû qu'avèt lèyi s' tièsse tchaîr su li spale dè s' binamé Mwaïs- 
se Jésus, qu'astèt pa-dès-côps pou lû come in mon.nonke di suke. 


Come d'èfèt, li-v'la qui brodèle su l' mèsti dau binamé discipe : 


— «Dins ç' timps-là èdon, Mariye èt Jésus, toudi su tchomps- 


su-voye, avint sti èchone à Cana di Galilèye, amin dès djins dè l' 
parintèye da Marîye — on n' causèt d'djà pus d’ Sint Josèf ! — qui 
maryint leû p'tite bwéchale. Bè sûr, lès discipes avint chû l’ mayèt, 
come toudi. 


«Lès djon.nes mariés, bè amitieûs èt agalis, lès-avint stitchi in 
djipant avau l' tauve dès djins lès pus upés, pou fwère ôneür à Jésus. 


« | 'nn'avèt dès piteûs !... i 'nn'avèt !... Tote ène pèclèye di gosis 
èt di stoumac, aveü dès bèdondaînes rapides su l’ tauve, dès vintes 
à t'nî o tchôd èt à l’ frèche. Bramint dès finès gueüyes èt d' rastilis 
qui clicotint à grossès cawéyes su lès bounès viyandes èt lès bounès- 
afaires, lèyant tchaïr li tchau pou r'claper su l' pèchon, èt capâbes 
di r'claper ossi-sètch come dès r'cèp' dèssus l' cô d'ène pôve pitite 
grive, sins seûmint swèdji qu'is mougnint dèl musique du Bon Diè. 


« Biacôp ossi d' zés n'astint nè lates pou s'èvoyî padri l' gaviot 
jusqu'au fin fond dè l’ boudine, dè vin, dèl boune gueûse-lambig, èt 
min.me n'impôte liquéque abwâre, pourvu qu’ ça n' fuche nè d’ l'éwe. 
Dou vin d' guèrnoûye !... Puf !... 


« Li cé qui grougne à s' vinte, ç'èst s' ponse qu'i pièrd !...» d'djèt 
l'ink. «Dj'in.me co miè deüs gros qu'in p'tit !...» d'djint lès-ôtes. 1 
chonèt bè qu’ cès djins-là avint ène fleür di wîyot pa l’ trèvautchi d' 
leü gaviot, èt qu' li boton d' sôdâr ni v'lèt nè distchinde pou disgadji 
l' voye. Èt ça leü donèt seû ; maïs inte li boton d' sôdâr èt l’ divont 
trin, li vin filèt come ène siglisse. Viker astèt pou zés toutès roses èt 
toutès violètes. Lès djon.nes mariés, zés, vèyint tout bleü èt tout rose. 


« Su l'entrefèt', li Grond-Èchonson bache si tièsse, èt pintchî su 
l' marié, i chone à tourtous qu'i lâ glisse ène grosse bèrdouye pou 
s' djon.ne feume... Non.nè, mès djins !... V'Ià l'ôte qui kindje di coleûr, 
èt asteüre li v'là tot d'in côp blonk minon. 


— « Ô-bèl-èt-bwè !... di-st-i... Non-faït in m' fi?» 


— « Si-faît, Mossieû !... di-st-i l'ôte ; | gn-a pus pwè d' vin dins 
lès tonés ; tous lès tonias sont co pus sètch qu'in bokèt d' pwin d'a- 
gace dins l' tache d'in-èfont. » 


«Tous lès piteüs qui choûtint s' ramonstilint autoû dès-ènas 
r'ssètchis, èt is lès waîtint come pou bè moustrer qu'is n'astint nè co 
rafoürés, ni guèdés, èt co mwins’ taïsis. Leüs stoumac’ gadroûyint 
padri l’ boudroule, èt pou yink qu'avèt l’alicote, ou deûs qui f'jint dès 
gros reûpes come lès-èfonts bèn v'nont, lès ôtes vaurdint lès keüdes 

apîtés su l’ tauve, li tièsse inte lès pougn, èt is ratèdint l' chûte : 
ç'astèt mwaîs sine !... 


«Li p'tit boulame n'astèt nè luscärd, èt i vèyèt bè qu'ène fièsse 
si bè an.mwintchi avèt asteûre bè mau à s' vinte èt qu’ ça sintèt l' 
palon ; í s'aurèt bè volti stitchi dins l’ trau d'ène soris. tèlemint qu'i 
n’ si sintèt nè au laudje dins sès foufes. Li p'tite feume, lèye, avèt 
l' cu streût, èt, toute racrapotèye conte si-n-ome, èle si f'jèt rabrèssi 
pou nè tchoûler. 


— « Dimwin, di-st-èle, toutes cès djins-là nos moustèreront au 
deugt, èt is diront qu' nos-astans dès « dji-vè dji-n' pè». èt qu’ nos- 
avans v'lu pèter pus wôt qu’ nosse cu Il. Nos n'astans nè chapés | » 


« C'èst toudi l' min.me toubac' èdon ?... Li batch qu'èst wide 
fwèt grognî l' cuchot. 


«Dè s' costi, Mariye choûtèt, Mariye waîtèt ; li coeûr da Mariye, 
toudi douviè au laudje, toudi si pitieûs pou lès minäâbes, li bwè p'tit 
coeûr da Marîye ramechèt l'ongouche à plin sèyè. 


— «Jésus, dit Marîye, in toquant su si spale, waite in pau, m'è- 
font come li p'tite cosine chone disvoyiye. Cès pauves pitits djon.nes- 
là n'ont pus pwè d' vin. Èle n'è dit ré pus lon. » 


— « Feume !... di-st-i, aveu l'aîr fèl d'in sakal mau-r'vinont, Feu- 
me ! Vos n'avouz wêre di fwâ !... l'eûre n'a co nè soné à l'orlôdje dè 
m’ vikriye !... » 


« Mau-r'vinont !... mau-r'vinont l... : ç'èst bèrate dit èdon, mès 
djins ?... A Cana nosse bwè-Jésus astèt d'djà come lès viès djon.nes 
omes, qui n'in.mint wêre qu'on s'abroûye aveu zés ni d’ leûs-agîses. 


— «Dji vè què m' Mère fuche binaije audjoûrdu. di-st-i apinse 
lû. II avèt ieü tout d' chûte in r'vas-i. 


« Sins pus ratinde, Marîye avèt rameûté èt achoré lès mèskines 
èt lès boulames qui rôstint d'djà |' tauve à l' doûcète, èt min.me, come 
qui dirèt, à l’ sicapète, 


— « N'disbèrnouz pus ré asteüûre, di-st-èle, choûtouz co putôt lès 
consèys qui Djèsus vous dôrè. Choûtouz, èt chûüyouz |' mayèt sins 
tchicter. » 


« Jèsus leûs-f dit : — « È bè, mès djins, pisquè vos-avouz bwèvu 
t't'a-fwèt, i vos faut-z-è-pâti. | faurè don qu’ vos-alinche qué dèl boune 

éwe d'au püs' di Jâcob. Purdouz chaquin in sèyé, in chôdron, ou in 
posson, n'impôte liquéque èna, èpwis nos-alans í aler èchone. Après, 
nos-è rimplirans lès wides tonias jusqu'à l' coupate. Si vos v'louz bè 
mi rinde raîjon, mi qui n'a qu'ène parole dji vos l' di : In vèritèye, lès 
cés qu'aurint bwèvu brâmint d' vin 'nn'è buvrint co brämint. Qu'i ç' 
fuche... » 


« Li moncé astèt fin paf. Is-aurint bè v'lu è vèy pus lon qui di 
d'mèrer su l'incèrtin èt min.me su l' doutance. 


«L'éwe dau püs' di Jäcob avèt bau ièsse ène éwe bè rètuwe èt 
bwè-z-èt frèche ; ène éwe toudi binaïîje di tchaîr dins lès possons 
aveu dès tchipiyeries di linèts ou d' tchèrdonîs. Pou zés, di l'éwe, 
ç'èst toudi d' l'éwe : ç'èst tène à l' linwe èt au palais, èt ça n' vèt nè 
yôk !... Au miè, ç'èst tout jusse dou vin d' mamesèle, bwè pou rameü- 
ter lès coyines in lès-asbleüwichont, ou fwère bèrloker lès mouchons. 


«| ’nn'avèt yink, qu'astèt co pus nwâr què l' crama, qui dit : 
— «Dou vin d'éwe !... dou vin d'éwe !... alèy. alèy !... ç'è-st-ène cra- 
que !... asteüre on-z-è bè dindji d' Jésus, èt nos-irins bè volti awou 
c' qu'i dit pou lû fwère plaïji; maïs après, nos-ôtes, nos sèrans lès 
gugusses, lès poyons dè l' fârce ; chaquin d'mèrrè pou toudi l' fauve 
dè s' vilôdje. Mi, dji n' vè nè pôrter l’ tchapè !... » 


« È choütant ça, is s' rastokint tèrtous su leüs tchèyêres, sès pids 
bè apîtés d'zeüs lès boursons. A...! On-z-avèt bè dès ruses aveu 
zés ! 


« Li mwaîsse di mwaïîja bwèya ène niate, èt i leûs-î dit : — « Vos 
n'astouz qu' dès tchicoteüs èt dès bwè à rén !... | faurèt p'tète què 
lès-aulouwètes tchiyerinche finès cûtes d'dins vosse bètch !... | n’ faut 


nè tont bèrziyer, on n' guingne nè s' pwin à waîti passer lès baloû- 
jes l... » 


« Tantia qu'après quêques soumatcheries, v'la mès-omes d'as- 
sène dissus l' mèsti. 


« È tchèyant dins lès possons, l'éwe du püs" di Jâcob richonèt 
brâmint à l' cène da nosse bè p'tit RÌ d'Alise ; ène bale pitite éwe 
toudi tcha-tcha, si bèrdèleüse èt chômîyeûse ; ène vièye malote qui 
frûle inte lès kèyaus avau lès sdournîyons èt djipant pou djower à 
l' clignète aveu lès pèchons : oudôbè qui sautèle dè l' pire au kèyau 
è f'jont dès froumätches come ène osse-kèwe. 


« Aveu ène parèye éwe, lidjêre come dèl plume, lès tonés avint 
bèrate siti rafoûürés jusqu'à l' gueüye. Èt min.me, li mwaïîsse di mwaïja 

eüyant ieû fwèt in sine padri Jésus, is-avint, ni ène ni deûs, rimpli 
ossi lès sèyés, lès chôdrons, lès possons, lès possinèts, lès-ènas 
— t'ta-fwèt — qui avint sièrvu au transpôrt. Insi, nos-astins co d' bon 
su l’ divont. 


«Lès piteûs s'avint ramonstilé, lès-ouys su Jésus come dès 
gueûyes di fusik 


— « Dj'alans bè vèy si l’ fi dau tchèrpinti n' s'è nè brouyî dins 
sès câlculs !... » 


«ls n' savint nè au jusse di qwâ, maïs is-astint tèrtous fin prèt' 
à toüner casaque au prumî anicroche. 


« Sint Djon, l' bin.inmé discipe d'djèt, apinse-lû : — «Dji dôrès 
volti m’ tièsse à côper conte in patârd qui l'éwe è d'djà sti kindjfye ; 
Jésus è fwèt s' mirauke, oudôbè i brüle. » 


«Èt Jésus rîyèt è s' baube di vèy toutes cès djins qui avint si 
seü èt si ausse, tèlemint is tron.nint d'èsse oupés. | s' dijèt qu' biacôp 
d' zés s'aurint volti ramouyi l' gosî, maïs qu'is d'mèrint quine pa 
d'vant dès tonés plins pasqu'is-avint toudi ossi ausse d'awè sti ieü, 
èt d'awè à pôrter l' tchapé d'ène fauve. 


« Su l'entrèfèt', v'là qu'in grond fèrlampi d’ boulame dit qu'i vôrèt 
bé sayi | 'nouvé vin. Sès deüs tchofes astint bèlès roudjes come ène 
pogniye di p'titès-guèrzales, èt leüs bèlès coleürs moustrint bè qu'i 
n' lès-avèt nè ieü è r'lètchont lès meürs dè s' mwaïja. S' néz d'djèt 
parèlièmint ossi. On polèt l' vèy tèrlüre. longu dins l'ombe, ossi violèt 
qu’ si m'n-ome avèt stï tchaîr au bè mitan d'ène taute aus brimbèles. 


« | n'astèt conu d' nèlu, pwisqu'i s'avèt invité tout seü, sins pus 
d' mirlifice. 


— «Dji n'abrouiye nè d' zés, di-st-i à Jésus ; dji n'ai nè dindjî 
d' zés pou vèy s'i fwét claïr didins m' possinèt ; ossi dji m' va sayi 
ť novia vin.» 


«È bè, mès djins, i n'astèt nè pawène cii-là, pou tchôker s' 
posson didins |’ toné !... Pwis, li v'là qui s'alonde d'ène traque, à l' 
vinvole ène boune gwârdjiye di vin à l' trèvautchiye dè s' gosi jusqu'à 
l valèye dè s' bèdondaine. A chaquin dès côps, i f'jèt in gros flup 
aveu sès lèpes èt s' linwe ; in gros glouc aveu s' gosi. Èt, si vos-avîz 
bè douviè vosse orèye à chakène dès flütèyes, vos-auriz etindu li 
p'tite bèrgèronète tchipiyer d'aïije è r'muwont s' quèwe padri l' bou- 
droule du boulame. 

— «Què dis’ ?...» dit Jésus. 


« L'ôte astèt paf. Aveü in aîr cacawe i rispond : — « Ratèdouz 
co ène niate... dji r'baure... jusse li timps d'ène pitite rawète pou miè 
jujer l' gout ». 


« Tout d' chûte i r'tchoke o toné, r'flûte à l' vinvole, èt, ç' côp- 
ciâr, toute li tauvelèye è bè étindu l’ flup, li glouc. èt v'à qu'asteûre 
li p'tite osse-quèwe tchipiye didins l' vinte dau boulame, èt qu'èle 
tchonte li Té-Dèom’ à plin.ne gôdje, à s’ fwère pèter l' gosî. 


— «È bè... Què dis'?...» dit co Jésus. 


« L'ôte rassèrèt co pus sès-ouy pou sintí l’ gout au pus jusse. 
Épwis li v'là qui s' rapapine, fwét claper s’ linwe conte si palais, èt 
lèye tchaîr li sintince. 


— « Gn'è ré à piède à l’ bwäre, di-st-i, ci-ciäl èst co méyeû qu’ 
li prumi : ç'èst lû l’ coq !... » 


« On-z-alèt su l' bwè timps èdon ?... Dèl moncé, in grond cri s'è- 
vola jusqu'à Djérusalèm ; in cri vif come l'alumwâre : — « Alélouya !... 
Ôsana au Fi di Dâvid l... » 


« Pou zés, l’ fi dau tchèrpinti astèt d'vinu l' fi dau Rwâ Dâvid. 


« Èt vos-ôtes qui m' choûtouz, èst-ç' qui vos polouz m' dire li- 
quéque di zés swėdjèt droci à l’ Märîye ?... Qui èst-ce qui swèdjèt co 
ène niate au Josèf ?... Pauve Sint Josèf, toudi à l pwin.ne !... Si bè- 
rate èvoye !... C'èst toudi l’ min.me toubac’ : lès bwès èrvont... In bé 
rondion d'ôr mètu padri l’anète, èt alouz-vous-è !... C'èst d'djà bwè 
come ça l... » 


« Li mwaîsse d'ôtèl f'jont foncsion d' Grond Ètchonson dit aus 
djon.nes mariés : — « Vos-avouz ieü bè dèl tchonce qui Djésus eüye 
siti audjoürdu avaurci. Vos lû d'vouz ène fire tchondéye !... » 


«Lès deüs p'tits-amoureüs tchipiynt come dès mouchons è s' 
rabrèssant buk-à-buk : is savint bè, zés. qu'is-avint ieü l' cu streût èt 
qu'is n' l'avint pus. » 


Alôrs', Mossieü le Curé dit : — «Dji vos causerès co bè dèl 
multiplicâcion dès bokèts d' pwin èt dès pèchons su |’ montagne, 
come nos l' raconte Sint Leü dins s' Évanjile... » 


Zabèle si d'djèt, in-étindint ça : — « Pôrèt valu qu' Jésus, Sint 
Leü èt Sint Djon eüyinche siti audjoûrdu à m' noce; aveu l’ vin, li 

pwin, èt lès pèchons qu'is nos-aurinche doné, nos n'aurins pus ieû 
qu'a alér qué in bwè bokèt d’ tchau amin Hinri Maquène, ou amin lès 
Dèspas dè l' Place du Robin ou dè l’ Place di la Hale, èt insi ç'aurè 
fwèt li Ruwe Mitchf. » 


— « ... Maïs, continuwèt à dire li bwè boulame, nos ni f'jans pus 
c' què nos f'jins d'dins l' timps ; li timps èrva pus vitemint qu’ vos 
l' vôriz, ossi, asteûre què vos savouz qu' li Bon Diè n' vos lèyera nè 
tchaîr, dji m'èva côper au court pou vos s'waïîter brâmint d'éfonts, 
wêre di pwin.nes, ène boune sintèy, èt toutes sôrtes di boneüûrs. » 


Lès-invités qui s'ènoyint après l' boune tauve kèrdjiye d'amandijer 
qui lès ratindèt, s' disint qu' ç'astèt l' momint d’ boudjî, èt is-avint 
lèyî s'èvoler d’ leû capotine, in long « Aâââ !!» come li vint è sou- 
matche quond i choufèle èt r'mache lès feuyes èt lès bronkes dès- 
aubes du Bati. Maïs is-avint rouvi l' Mèsse qui chüyèt tout d’ chüte 
lès complumints èt is-avint divu s' rastoker à leûs tchèyêres sins 
moufter ni wôser r'fwère li vint dins lès feuyes. 


Li viè Curé ni spaugnèt nè sès pwin.nes pou leû dire ène bale 
gronde Mèsse. Pourtont, l'èfont d’ coeür lû donèt bè du mau. In côp 
i là rapèt dès mwins lès Sintès-Ecritüres à gauche di l'autè pou lès 
mète à dreüte, èt tout d' chüte après i lü rapèt s' Grond Live pou Iü 
stitchi in côp avaurci, in côp avaurlà ; oudôbè i lü présintèt d' crasse 
à l’ min.me mwin. Èt Mossieü l' Curé, odé èt scrond, n' savèt pus aye. 
èt i falèt bè aler aye don èt aye don !... A m'idèye, i m' chone què 
l'èfont aurèt d' vu lèyi t't-a-fwét à gauche, étindu qu' li viè boulame 
astèt pawène. Mais come pou l' fwère indêver, ç' n'astèt qu’ dès trè- 
vautchîyes qui n'è finichint pus, èt on polèt bè dire come à Fumwè 
quond on-z-è bè dès ruses èt qu' riè n' va : i gn-è pwè d' bwè d'bout ! 


È d'djont sès pâtêrs, li Sint-ome bèrdèlèt fème, èt i moustrèt qu'i 
n'astèt wêre contint. | bèrziyèt, i chômiyèt, i frülèt, dârèt, djowèt lès- 
achôrés aveu dès kindjemints d’ vitèsse, pou r'bèrzîyer, èt doner ène 
bauje à s' Grond-Live. | l' baujèt co assez souvint come pou s' doner 
ène pitite gâteriye bè mèritèye. Èt li p'tit coeür wachotèt |' sonète 
d'in aîr résolu, pou lû rinde corâdje; à mwins' què ça fuche pou 
ravèyi lès cés qui s'aurint pa dès côps èdwârmu, ou pou sayi d'awè 
co putôt ène boune dringuèle. 


Maugré qu'is n'î counichint ré di riè, lès djins dè l’ noce dijint 
qu ç'astèt bé : li latin n'astèt pou zés qu' di l'ébreü ; maïs c' qu'is- 
in.mint li miès, c'èst qu’ t’t-a-fwét fuche vitemint èvoye, à cause dè l' 
boune tauve qui lès ratindèt à l’ Cantine da Mossieû Haas, au Bati, 
awou-ce qu'is-aurint didjà volu ièsse. 


16 


Dins s' blonke rôbe, Zabèle ratindèt s' rigodon, èt. s' tièsse 
nèyiye di brûts d' clotchis, èle waïîtèt viker in sondje. Ële chüyèt dès- 
ouys sins lès vèy lès bèlès croles di fumières què l'ansanswâr alicotèt 
au miton du choeür, èt qui s'èvolint jusqu'au plafond d’ l'èglije è f'jont 
in bé rututu come il in tchaît pa dès côps d'zous l' varlope dè m' 
grond-pére Augusse, li viè tchaurli fjeü d' barous dè l’ route d'en 
Bèti. 


Tout l' choeür èt |’ plafond d' l'èglije, bagniîs d' solia, d'mérint 
bleûüs d’ fumières aveu dès croles, dès rondions, dès bloukes, dès 
rubins, èt l’ rututu s' disbobinèt èt s'afinèt à l' vinvole, in nukont ène 
flotchiye qui s' dispipièt avau l' solia come ène lidjêre oupe di pichau- 
lit qu'on choufèle. 


Zabèle ni vèyèt nè lès sintès-imâdjes dès évanjélisses lûre come 
dès tchondèyès romin.nes, ni lès djaurdins d' coleürs distchinde à 
tère aveu l'ôr du solé, come ène pourcèssion dès Rwâs Mâdjes ou 
dès Rogâcions. | gn-avèt ciâr Sint Mati èt si p'tit boulame ; Sint Djon 
èt s’ gros mouchon ; Sint Maur èt s’ liyon ; èt Sint Leü aveu l’ grond 
boû dè l’ sitauve di Bétléyèm, awou ç' qu'i ritchaufèt li P'tit Jésus è 
chouflont d'ssus. Vos-aurîz crwèyu vèy ène décalcomanîiye sitaurèye 
à têre èt rissauyiye su lès djins. 


Djilin. bè astoké à s' tchèyère, awèt l'air èvoye. | n’ polèt nè 
s'impétchi d' viker, apinse lû, s' prumîre nût d' noce. Ça n'astèt 
jamwaïîs assez bé, èt i r'dôblèt d'ascautchiyes, ou pa dès côps i risti- 
tchèt dès p'titès rawètes à l'istwäre come in-artisse qui r'brodèle sès- 
agayolures su l” mèsti. | riyèt dins s' baube in choûtant l' dèrè dès 
mouchons qui s' coutrouyint aveu dès tchipiyeries dins lès chaînèyes 
di l'èglije. Zés, au mwins n'avint nè dindjî d' ratinde maye-nût pou vèy 
lûre li claîr di lune èt is-avint bè dèl tchonce !... Èt sès-ouys sipitint 
du costi dè s' feûme ossi vitemint qu'in spirou su ène fayine à l’ cou- 
pate d'in fauyärd. Èt i pinsèt qu' ci côp-ciâr, i n’ ratindrèt pus l'âdje 
d'in côrbia, èt qu'i gn-è pwè d' si long djoû què l' nût n’ vègne. Après- 
awè ratindou l' djoû, asteûre v'la qu' c'astèt l' nût !... On ratind toudi 
quéque chose !... 


Mais... côpons o coürt... Zabèle èt Djilin eûyant ieû acèrtiné èt 
siné l'acord o grond Live dè l’ Parotche, tous lès r'lètchoûs èt lès 
rabrèssoüdes di Fumwè avint tout d’ chüte broké dins |’ sâcristiye 
pou bauji li djon.ne marièye d'zous sès vwâles. Is f'jint pèter dès 
bounès grossès boutches su lès deüs tchofes, aveu brâmint d'èscla- 
mûres awou ç’ qui lès complumints èt lès grossès bèrdouyes mous- 
trint bè aus djon.nes mariés qu'is-astint brâmint in.més d' tourtous. 

Padri zés, in waîtant l’ blonke rôbe di Zabèle, lès mwaïjès linwes 
boudijint fème dins lès gonèles dès mètchontès djins : on n' pèt nè 
impétchi lès cruwaus d' prinde racène pattavau lès pus bés djaur- 
dins, èdon ? Nos savans bè, nos-ôtes, què ç'astèt dès mètriyes, pis- 
què l' Dijilin n'avèt nè co quèdu l’ pauquerète. 


Asteûre, pou lès djon.nès coumères dè l' noce, ç'astèt l' momint 
d’ moustrer leûs foufes èt lès-agayol!üres di leû coustri aus cés qui 
n'avint nè sti invités à cause du nombe à l’ tauve. On leû-z-avèt seû- 
mint èvoyi ène taute au suke, ou ène mayole, ou in bwè gatau molët, 
su ène volète sèrèye dins in blonk tôrtchon loyî pau quate cônes 
pou qu'is s' régalinche à l’ sintèy di Zabèle. 


A Fumwè ossi, pou l' dicauce ou pou ène noce, on ni r'waïte nè 
à qwate sous pou qu’ vosse pitite bwéchale n' fuchiche nè pus mau 
mije qu'ène ritche. On n’ vôrèt nè ièsse pris pou in manouye, ou in 
kèyau, min.me si on 'nn'èst yink. Alors, on wide si ridont pou pay 
ène rôbe, in tchapé, dès solés, èt si on n’a wêre di sous, on r'dôbèle 
di coleûür su l' rôbe ; ène rôbe fôrt roudje, ou bleûwe come in cô d' 
canärd èst co miè vèyuwe, èdon ? 


Toutes rouselantes di plaïji, lès pus payijoûnes f'jint dès frou- 
mâtches avaurci-avaurlà pou miè moustrer leüs gronds tchapés di 
strin, laudjes come dès flates, èt kèrdjis d'in vraï pachi d’ fleürs èt 
d’ frûts. Lès pus djon.nes, qu'aurint p'tète sitî à Tchaurlèvile, purdint 
dès-aîrs di mamesèles d'zous leü vwèlète èt in tout p'tit tchapé à 
plume, adjoké à l' coupate di leüs tch'fés come in bé p'tit coq di 
rotche. 


Su l'entrefèt’ tous lès-uch di l'églije avint stî douviès au laudje 
pa l' sâcristin. On vèyèt du d'dins d' l'églije, discôpés su l' fond d' 
l'ombe come in grond tâblau d' Rimbrond ou d' Patinir, lès djins qui 
f'jint l'aye su l' posti bagnî d' solia. Is bachint tourtous leûs tièsses 
èt is s' pintchint su li d'vont pou sayi d’ miè waîter lès mariés èt lès- 
invités an trin d'ariver aviè zés... « A l.. lès v'là tout d’ min.me !... » 


Li chasse-tchiè, qu'on lome «li swisse» à Fumwè, mwin.nèt |' 
quèwîye come li Mwaïsse-bragârd di l'abaye. Aveu s' bicône, si tièsse 
richonèt à | 'cène da Porichinèl. | routèt, piam' piam', si mwin gauche 
posèye su l' pogniye du sâbe pindu à s' baudriyi, èt l'ôte dissus l’ 
pème d'ârdjint dè s' cane di sèrdjont mâjor, tout in wôt dè l' cane. 
Aveu l'air nôbe come li pôse du Rwè Loyî Quatôze pint pa Rigaud ; 
li p'tit-fi dau Rwè Loyî qu'aurèt p'tète siti fwaît cocu pa in-Inglès, èt 
qu'avèt fwé adraner l' Chèstiyon d' Fumwè, pasqu'i n'in.mèt wère 
nosse libe République dès francs-aleüs. Maîs, maugré qui ç' fuche 

dicauce, li swisse purdèt dès-aîrs mau-eüreûs èt mau contint pas- 
qu'il avèt divu lèyi l'alebârde qu'il in.mèt bè à l' sâcristiye. Pou bè 
fwère, i faurèt qu’ nos-eûüyinche trwèch mwins èdon ?... èt min.me 
pa dès côps qwate !... 


Padri l' swisse èt lès mariés, lès copes dès djon.nès djins brâs 
d'ssus brâs d'ssous chûyint l’ mayèt, fins agalis d'aler su l' bé timps : 
is sintint li stauve au d’ bout d'leûs royes. Lès vièyès djins routint 
padri, èt, à l’ dèrène place dè l' quèwiye, li bale-mére chonèt ène 
pauve dijint qu'aurèt d'djà st cafuté pa sès-èfonts avont d’ coumincer 
d' viker. 


Li Mwaîsse di tchapèle s'avèt mètu à djower in bokèt d’ gronde 
musique — (Li « Sondje d'ène nût d'èsté» apinse lû...) — qui f'jèt 
tron.ner lès vitraus. Mais nèlu ni r'counichèt ç'-t'-air-là, à cause d'in 
ôte aîr qu'is counichint brâmint miè, pwisqu'is l'avint ètindu, dinsé, 
èt min.me tchonté « à la baye », lès swârs dè dicauce, après lès câra- 
coles èt l' donse dès sèt' sauts. Èt pace qui l'in d' zés avèt ri è 
d'djont : «On dirèt qu'on s'éva «à la baye !...», lès djon.nes dè l” 
quèwiye ètindint router èt sclater l’ fameüse musique pa l' trèvautchi 
d' leû tièsse. D'abord quéques ratafla du tambouri, in zim’ boum’ 
bou-boum’ dè l' mayoche èt dès platènes, èt vos-ôtes, arindjouz lès 
bidons !... v'là l' rigodon djowé pa lès musuçyins qui dj’ vos aî scrit 
à costi sous vos-ouy. 


A LA BAYE" dr FUR WE 


On-z-îrè, après ça, rimpli lès cafès dau Robin ou dè l' Place dè l' 
Hale, pou ramouyî s' gaviot, èt lès bwéchales aurint pa dès côps ène 
blonke mostatche di chume après-awè bwèvu ène flupèye d' boune 
bire. Lès valèts püdrit in ou deûs pèkèt. 


Zabèle routèt sins rén vèy ni ètinde. come si èle vikèt l’ Sondje 
dè |’ nût d'èsté ; èt Djilin swèdjèt ossi à ène nût qui n'aurèt nè ieû 
l' min.me musique si on pôrèt l' djower droci. Enfin, jusse au momint 
awou Ç' qu'is distièdint lès-ègrés du posti, v'la |' soneû qui alonde 
sès clotches dins l’ clotchi; in côp pou Divèrs-monts, in côp aviè 
Tchôd-Pèt. in côp pou |’ Mwèni Sint Maurtin, in côp pou Vilèrziye... 
Li-cé qui n'a nè ètindu lès-àrcs-en-cièl dè l’ musique di nosse bé 
p'tit cäriyon-si compluminté pa Victor Hugo dins s' live « Voyâdje au 
Rhin ». A m'idèye, si mi-n-ome avèt miè waiti Moûse i n'aurèt nè ieû 
dindjf d'aler vèy li Rhin !... Èt chû qui n'ä nè oyu, lès jiboulèyes d'âr- 
djint du qwadriyon èst co pus mau sèrvu : Alons ! Fumwè !... li pus 
wôt clotchi wa'on, li pus musuçyin dès clotchîs da l’ valèye dispû 
Tchaurlèvile jusqu'au si bé clotchi à fleür di tulipe dè l’ Coléjiâle dè 
Dinant !... 


Li clotchi bèrlokèt tout gros su leûs tièsses aveu sès clotches 
qui purdint feü come pou lès pus grondès dicauces. 


Zabèle astèt aus-indjes. Toutes lès mwaijas dè l’ place di l'ègli- 
je, aveu leûs finièsses, aveu toutes leûs bawètes, leûs tch'minèyes 
qui èroulint dès bleûs rututus d' fumiîères autoû du clotchi, sdour- 
nîyint come in tch'vau d' bos dins s' tièsse plin.ne di solé. Elle aurèt 
v'lu awè cint orèyes di pus pou choûter l’ Rigodon d' Notrè-Dame qui 
sonèt asteûre pou lèye tote seü... Elle ï avèt dreût ! ! ! 


Zabèle pinduwe au brâs dè s' boulame, lès tchofes totes roudjes 
d'zos s' vwèle di dintèle, dès fleürs d'orindjî adjokèyes à l’ coupate 
di sès tch'fés, routèt dins s' blonke rôbe di djon.ne marièye. Èle waï- 
tèt pa dès côps l' cèke d'ôr què l' Djilin lü avèt bouté au deugt. Si 
p'tit boulame li r'waîtèt come si èlle astèt à s' goût. èt èle lû vèyèt 
ène wasse di p'tite flame dins sès-ouys, èt ç'astèt pitète ça li coleûr 
di l'amoür... Is-alint insi èchone, piam’ piam’, come s'is astinche èvoye 
pou toudi su l' pisinte dau Päradis. 


Asteüre, li clotchi lèyèt sgouter sès clotches... èt dins l'èglije, li 
Mwaîsse di tchapèle lèyèt s'èvoler sès dèrènès notes... 


— « È v'la co deûs d' mariés » d'djèt li p'tite félûte. 
— «Oyi! fét li trompète, èt qu'èst-ce qu'è sti oupé ?... » 


— «Tos lès deûs !» rispond li viole di gambe. è f'jont tron.ner 
lès vitraus pou l' dérin côp. 

Termes ardoisiers 


Fumay - Fumwè : à drwète, lè grand vèrdau, in tèri dè scayêres 


SOURCES : 


— pour certains détails techniques : 


« Les Ardoisières du Bassin de Fumay » 
par J. Levêque — (Edition du Journal l'Usine-Charleville, 1905). 


— surtout pour les termes wallons. 


Nombreuses discussions «à l' chîje » dans ma famille (branche mater- 
nelle). Mr Joseph Guidard, directeur d'ardoisières, fondateur de l'ardoi- 
sière St-Joseph (Li Trau Guidärd), avait épousé la sœur de mon grand- 
père. 


l. « FISSILITÉ » : Propriété des couches de schiste qui se laissent diviser 
en lamelles ou feuillets égaux et plus ou moins épais. 


ll. STRATIFICATION : qu'il ne faut pas confondre avec la « fissilité », con- 
cerne le pentage de la couche (veine) à l'intérieur du sol. 

Ill. CRAPE (origine probable « crapaud », comme les défauts dans les dia- 
mants) : schiste traversé par des bandelettes quartzeuses verdâtres et qui, 
de ce fait, n'a pas de fissilité, et est impropre à la fabrication des ardoises. 


Sont aussi des « crapes », les dalles dont on n'a pas maintenu le degré suffi- 
sant d'humidité, par des linges mouillés, et qui ont perdu leur fissilité. Le 
schiste s'est transformé en grès, 


Les crapes, sciées mécaniquement, servent à la fabrication des « opus-incer- 
tum » ou « opus romains » dans les chemins des jardins, le pavage des 
cours ou des appartements. 


A. TRAVAIL DU « FOND » 


— CRABOTAGE (origine probable « crabe », en raison des positions peu com- 
mode des craboteûs) : 


1) Dégagement de la couche exploitée (veine) par galeries peu larges. 
Travail au pic à l'inclinaison de la couche, trous de mine, utilisation 
de dynamite de faible puissance, ou de poudre noire, pour faire tom- 
ber les blocs ; 


2) Débitage des blocs appelés « spartons » selon le fil de la pierre appelé 


« longrain ». 


B. FABRICATION DE L’ARDOISE AU JOUR 


Les termes ci-après donnent une description plus exacte que celle qui 
résulterait d'une description technique forcément résumée. 


— S(I)CAYÊRE (sic) : Ardoisière. 


— SCAÏYETEO (sic) (ou skèyeteü) : Ouvrier ardoisier (en général). Par suite 
de la prononciation vicieuse de la lettre a qui se prononce parfois è à 
Fumay, le graphisme scayeteü doit être transformé en scaïyeteü, ou 
skèyeteù pour traduire exactement la prononciation. 


(Nota. Le même cas se reproduit dans le mot caillou - cayau qui doit, 
selon l'accent fumacien, s'écrire kèyau.) 


— SCAYE : Schiste, ardoise fabriquée. 
— SPARTON : Bloc de schiste prêt à être débité selon le plan de fissilité. 
— CRAPE : (voir ci-dessus). 


— FWÉJÉ : Chute, débris de petite taille, impropre à la fabrication. 

— VERDAU : Amas de fwéjés en forme de terril arrondi. Les verdaus ont 
été abandonnés à la période moderne, les fwéjés se trouvant alors étalés 
et contenus par des murs élevés en sec. 


— AÏYON (ou ÈYON) : Baraque servant d'atelier couvert où sont travaillés 
les « spartons ». Il abrite les diverses équipes de scaîyeteüs, les décou- 
poirs etc... et est relié avec le fond par des wagonnets (berlines). 


— DJAVÉ : C'est la surface, le chantier de l'ardoisière, qui porte les aïyons 
et les ardoises fabriquées. 


— CRABOTEU : (Scaîyeteû de fond). Coupage au pic. Abattage. Débitage en 
spartons. 


— FAUDREO (fendeur) : Celui qui travaille la « fissilité », qui dégage les 
feuillets, et manœuvre ensuite les découpoirs et machines à mouler. 


— LONGRAIN (très important) : Plan idéal de cassure facile du schiste, 
il est perpendiculaire au plan de fissilité. 


On le prend du côté le plus large du bloc à débiter de manière à pouvoir 
fabriquer les ardoises du plus grand modèle. 


La direction du « longrain» est quasiment invariable (dans la veine), et 
se rapproche de celle que prend la position de l'aiguille aimantée rendue 
libre sur la boussole. 


— PORTEO : Porteur de blocs et spartons. 
— DÉCOUPOIR : Sert à ébaucher l'ardoise mécaniquement. 


— MACHINE à MOULER ou « BROYE » : Achève la forme. 
L'utilisation de la « broye » a déclenché une grève, au début du siècle. 


Un scaïyeteü, nommé «POYON » ayant passé outre à l'ordre de grève 
fut « tapé à Moûse » par les grévistes. Il s'en tira et disparut du pays. 
La « broye » fut adoptée et donna de bons résultats. 


Depuis cet incident, le terme de « poyon » est utilisé à Fumay, soit pour 
qualifier le « dindon de la farce », soit pour désigner un luminaire de fai- 
ble intensité (lampe pigeon, bougie, veilleuse) … seul dans la nuit comme 
Poyon parmi ses collègues. 


Cet incident peu connu, quand il n'était pas complètement inconnu, est 
tombé dans l'oubli. Il m'a été conté par mon cousin André Bigot, phar- 
macien à Reims, lequel est le fils de M. Joseph Bigot, ex-directeur de 
l'Ardoisière Sainte-Marie. 


— TCHÈERIRASSE : Porteur d'ardoises sur les chantiers (djanés) ou qui pro- 
cède au chargement des produits ardoisiers dans les voitures, wagons, 
péniches, etc... 


Tchants d’ Fumwè 


V'là lès sôdärs 


Chant des conscrits d' Fumwè 

Gatau molèt 


(come li f'jèt Raymond Hazard, mwaîsse-boulindji d’ Fumwè) 


farène : ‘2 live sè : 1⁄2 pitite cwiyêre 
oûs : 3 suke : in boukèt (fonde aveu l' liye) 
büre : 125 gr. liye di boulindji : 30 gr. 


Fè in louwin aveu farène, sè, oûs et (liye èt suke fondus dins dol 
tiène êwe. Mète li büre mol dissu |’ louwin (si | bûre èst fondu, li 
pausse ni lève nè). Lèyi dizos one nape, à one doûce tchaleür. Après 
ène eûre di rinflädje ; rimachi l’ pausse èt l' mète dins in moule à 
brioche (cotelèye aveu ène büse au mitan). Li moule dwèt ièsse 
lèdjéremint crachi aveu ène miète di büre : i n’ faut rimpli I’ moule 
qu'à mitan si vos n’ vlouz nè qui l' pausse s'èvoye pourmwin.nè pa- 
t't-avau vosse cûüjène ou seûmint dins vosse for. 


Lèyi montè èt èfornè vingt minutes à for tchôd. 


Pou miè sinti l’ goût, li mindji si min.me tout d’ chüte : il èst co 
mèyeü tchôd qu’ freud èt quond il èst dins vosse boutche co putôt 
qui dins l' cène dau vijin. 


On pèt s’ ramouyi l' gaviot aveu du vin frèch, blonk ou roudje ou 
du cafè po fè distchinde. 


Alôrs', f'jouz ène saye, èt : à vosse boune sintèye ! 
l pèt sièrvu, aveu ène féve dèdins, come «Gatau dès Rwès ». 


R. et CI. LIMBOURG. 


Glossaire 


abrouyi, s'— : se préoccuper 
achôré, préoccupé 

adraner, détruire 

agali, content 


agîse (sb, masc. et fém.), habitu- 
des, aîtres (ne paraît être utilisé 
qu'au pluriel) 


agayolüre, fioriture 

alicoter, hoqueter 

alonder, lancer, donner l'élan 
apité, arc-bouté, appliqué 
aurder, garder 

ayous', aïeux 

bale (adj. qual.), belle 

bé, beau (fém. bale) 

bè, bien 


bèrloqui, se balancer, sonner (le 
tocsin) 


bèrziyer, hésiter, lambiner 
bèrzingue, à toute — : à tout casser 


blonk minon, pâle comme chatte 
blanche 


blosse, espèce de prune, ronde 
brimbèle, airelle myrtille 
broker, entrer, s'imposer 


bwè, bon (in bwè côp, un bon coup) 
fém. boune 


bwè-z-èt-tchôd, bon et chaud, bien 
chaud 


bwè-z-èt frèch, bien frais 


cafüté ,mis aux rebuts (... aus ca- 
futs) 


candje, échange (fer une —, faire 
un échange) 


capote, défaîte, pile (jeu de cartes) 

cayon, clochard 


chauler, semer à la volée (p. ex. 
dragées de baptême), propager, 
répandre, dilapider (argent) 


chi, suif 
chique, bille 
chômiyi, affairé, presser, s'affairer 


chôrer, se dépêcher, courtiser ou- 
vertement 


choufe, bouffée (de vent) 


chüre li mayèt, suivre le maillet, 
suivre de très près 


chût-cu, suiveur 
ciäl, là (rare) 
ciär, ici 

ci-ciäl, celui-là 
ci-ciâr, celui-ci 


crape, schiste impropre à la fabri- 
cation des ardoises (présence de 
coulées de quartz) 


crapière, lézard rencontré souvent 
couché sur les crapes, au soleil 


crinon, craquement, petit cri 
dârer, se précipiter 
darne, vide (tête) 


diäle, au — la jolie, au diable vau- 
vert 


disbwètchi, chagriné, attristé 
dispêpyi, éparpillé 


djavé, chantier des scayères (ardoi- 
sières) 


ègré, marche d'escalier 
èrvay, partir (vèyu —, vu s'en aller) 


fèjeü, faiseur (f'jeû d’ barous, fai- 
seur de chariots) 


fèrlampi, escogriffe 

fèrme, ferme, fameusement 
flupéye, lampée 

froumatche, révérence 

frôler, filer à la hâte, se hâter 


fwéjé, débris de schiste de petite 
taille, impropre à la fabrication 


gonèle, bouche (plus poli que 
« gueule ») 


kèrnadje, action de kèrner 


kèrner, débiter les spartons en 
feuillets, selon la fissilité 


kèyau, caillou, clochard 
late, paresseux 


malot, difficile, ronchonneur (vièye 
malote, vieille difficile) 


mandole, gaffe, bévue 
mwaija, maison 


niate, miette (ène —, une miette), 
un peu 


ouper, berner 

palon, pelle de fossoyeur 
patal, pantalon 

pâtêr di tchin, prière de chien 
pawène, gaucher 

payijoune, paysanne 

pèlozer, voler, rafler 

piteû, pique-assiette 


pwè, point (à dès «— d' nut' », à 
des « point de nuit », à une heu- 
re indue) 


pwète, pointe 
quède, cueillir 


quén-âvé, quel ave (!) (pa quén-âvé, 
par quel hasard) 


quèwiye, à |" - à la queue-leu-leu 


quine, dimèrer —, rester tel quel, 
ne pas gagner (jeu de cartes) 


ram(a)chi, ramasser 


rameûter, regrouper, rassembler 
rapapiner, si —, se concentrer 
raper, happer de nouveau 
rascwètu, recroquevillé, abrité 
r(ibrodeler, surbroder 

rubin, ruban 


rututu, copeau (bois), volute (fu- 
mée), découpe (papier) 


sakal, laid, méchant 
saqué (moins fort que le précédent) 


scapète (à li scapète, à l' sicapète), 
à la sauvette 


sdoûrniyi, tourner, tourbillonner 


sinte l' palon, flairer la pelle du 
fossoyeur, se mal terminer 


sokiyer, sommeiller 

spès, épais, tout spès, en quantité 
swèdji, penser 

tabolé, tacheté 

tache, poche 

taisi, gavé 

tchaïînéye, gouttière (chêneau) 
tchôpiyer, démanger 

toné, tonia, tonneau 

trwèch, trois 

vaurder ou aurder, garder 


vèrdau, amas de fwéjés, sous for- 
me de terril arrondi 


vinvole, à l’ —, à la va-vite 


waiti, paraître (i waîte viker on 
sondije, il paraît vivre un rêve) 


wasse, drôle, emprunté 


wiyot, fruit de la bardane (s'appelle 
aussi boton d' sôdär, bouton de 
soldat 


yôk, grand-chose, de peu de valeur 
(ça n° vaut nè yök, cela ne vaut 
pas grand-chose) 


zés, zèls, eux (masc. plur. seule- 
ment) 

Expressions et spécialités locales 


rigodon d' Notrè-Dame, jeu du ca- 
rillon de Fumay saluant la sortie 
du mariage d'une rosière et l'an- 
nonçant aux quatre points cardi- 
naux. 


mwaîsse di Boursingne, maître de 
Bourseigne : personnage à allure 
décidée, brutal et sans nuances. 


fwè la rüwe Mitchi, faire la rue 
Michel : arriver à conclusion. 


quède li p'tite fleür di myosotis’, 
cueillir la petite fleur de myoso- 
tis, provoquer les confidences 
amoureuses des late en com- 
pensation de celles qu'elle n'a 
pas pu vivre elle-même. 


kindji dès faflûtes èt dès bèrdouyes, 
échanger des plaisanteries et des 
histoires drôles. 


spot : li cé qui grougne à s' vinte, 
c'èst s' panse qu'i pièrd, qui 
refuse la nourriture (par dépit, 
par orgueil, par colère), c'est son 
ventre qui en pâtit. 


Toponymie 


Alise (ri d'—) 

Aurins (montagne dès —) 

Bati (tchapèle dau —) 

Bèle vûwe (pachis d' —, pisinte di 
—) 

Bètj (route d'en —, route vers la 
Belgique ; c'è-st-in Bètj, c'èst un 
Belge) 


Charnois (quartier de maisons ou- 
vrières, route vers Revin) 


Diversmonts 

Dzivâche (lande couverte d'herbes 
et d'arbustes) (idem à Montigny 
s/Meuse 


Hale (place de la —) 


Han (bos du —) 
Mitchi (rûwe —) 


Mwèni Saint-Maurtin (Le Mesnil, 
village belge proche) 


Robin (place du —) 


Tchôd Pèt (raidillon dans la colline 
vers les Hautes Buttes) 


Tchaurlèvile (Charleville) 

Wôt Saint-Roc’ (rûwe —) 

Soris (trau dès —) 

Vèrdau, terril : le grand se trouve 
face au cimetière, le petit, situé 


derrière l'église, a été démoli et 
devenu terrain bâti) 


Vilèrziye, Willerzie 


Avons le pénible devoir de vous annoncer la mort, ce 24-XII-78, 
de Madame JACQUES, la maman de nos amis Hubert et Léon. 

Di Barvia 


Gn-a m’ plume qui n'èst nin co r'ligniye, 
Oudôbin, èlle è-st-èrunîye ! 

Dji v's-è l' garantis, mès bonès djins 
Mès bons sowaîts zèls, nè l' sont nin : 
Is ont ieû l' timps do s' richandi 

Dèl chije, di d'dimègne à londi, 

Autoû dè l' plate bûse, è l' coujène, 
Divant d’aler tchanter Matènes. 

Volà : d'vant do lès èpwarter 

Èt v'nu po vos lès présinter, 

Djè l's-a discomèlé au mia 

Èt lès r'loyi èn-on botia ; 

Pwis, dja sti astamper m’ brèssiye 
Tot-astok dè l' crépe do Mèssiye ; 

Èt dj'a co dit au p'tit Jésus : 

« Volà m’ paquèt : lès noms sont d'ssu. » 
Djè If a dit sins mète dès mantches : 

« Dj'aimereus bin qu’ vos n’eûnîche nin l' crantche 
«Po doner l’ bouneür èt l' santé, 

« Li païs, d' djôye èt l' prospérité 

«A tos lès Rèlis, mès soçons ; 
Èt-z-arindji ça d'à façon. 

« D'avance, dji vos di grand mèrci. » 
„Èt li p'tit Jésus m'a sori... 


Li grand Jules. 


Rayiye... 
Di Mons' 


Lè r'vènüwe dou soya après 'ne nuwéye d'orâdje, 
Quand tout r'dèvént pus clér èt mwins' èstoufichant, 
Quand lès goutes dèmeuréyes à stripète dins l' feuyâdje, 
Sont come dès pèles dè v'loürs avè dès tons candjants. 


Rayîye... 

ÈI doüs pan.mâdje qu'o r'ssint quand o s' lève à l' piquète, 
Èt qu'o r'nifèle èl viye qui brotche au trèviès d’ tout, 
Quand, inocint dins |' bèrce, in èfant fét risète, 

Quand l' bouneûr, tout-al-boune, toüne alintoûr dè vous. 


Rayîye... 

ÈI no qu'o peut doner a in r'cwo, a ‘ne trawéye, 

A in nid qu’ deüs mouchons ont stitchi dins lès spis. 
C'èst ç’ no-la qu' dj'é donè à l’ méso qu' dj'é bati, 
Rèyon d’ soya d'amoûr qui r'lign'ra lès rèléyes. 


Armand DELTENRE. 


Lès djins 
D'A l' Vile. 


Quand nos vèyons dès djins 
Fé leüs convoyes 

Mè l' diriz bin 

Pouqwè, au lon dès voyes 
Is-ont l'aïr télemint moya. 


ls rèveneut d' solia 

Mins ç' timps là 

L' solia, il è-st-èvoye 

Fé s' plandjêre, au d'zeüs, rola. 


Èt lès djins, cès djins là 

Qui ratindeneut l' solia 

Sins jamais awè l'air binauje 

Cès djins-là ! 

Sabaye ! S'is-ont l' coeür à l'auje ? 


Mi djè creus qu’ quand on prind l” timps 
come i vint 
On deut toudi iesse contint. 


Tonia MARLAIR, 12 ans. 


Djoû d’ l'an 
Lingadje d'Olwè. 


Audjoürdu d'ai fait m' twèlète 

Mètu m' bèle cote, mè bia djilèt, 

Mè broche en ôr, mè monte bracelèt : 
Su l’ tâbe ratind l' goute, lès galètes. 


Dè vas m'achire dèlé l' fènièsse, 
Guigni su l’ pont si d' lès wèreus, 
N-è v'là dès cis qui von bén reud : 
N-alér si râte ! mais què c'èst bièsse. 


Dins l’ sapinière, lè vint randouche, 
Mais dins l' maujone, i fait bén cwè. 
Pou z-èrchandi l' binde qui vèrè : 

Lè coqmâr tchante, l'èstüve èst roudje. 


| m chone què d'intind dès-autos ? 
On cône, on rit, c'èst zèls !, on muche 
Intrèz, intrèz èt cloyèz l'uch, 
Dèspètchèz vous, n’ fèjèz nén l' sot. 


Moman !, mèmère !, ène bone anèye, 

Gn-a plin l' maujone, dè n’ lès compte pus; 
C'èst bia ène parèye maujonèye. 

Lès v'là tèrtous, Vièrge-Mariye, 

Autou d' mi vènu m'èstriner, 

Come çà chone co bon dè viker, 
Doüs-Jèsus, dè vos-in r'mèrciye. 


Simone dè l’ Goulète, R.N. 

En souvenance de l'abbé Louis Delobbe qui nous quittait l'an 
dernier, le quatre février, cet ancien poème lui dédié. 


A no Curè... 


Èles vont râte lès-anèyes, 

Co pus râte qu'ène flambèye ! 
Vaut mia n' nén lès compter, 
D'meurer bia èt bouter. 

Vos plèz r'troussi vos mantches 
Gn-a co du pwin su l’ plantche ! 
Toudis l’ martia à |’ mwin, 

L’ tchapelèt, aus-ètèremints. 

Vo maujone sins mèskène, 

Mais dès bonès-vijènes. 


Èt l' Bon Diè, dins tout ça ? 
Bén sûr | vos dira... 

Ovrer dwê : c'èst l'imâdje 

Dè m’ Popa à l'ovrâdie. 

ll è-st-au Paradis ! 

Vos p'lèz muchi ossi. 

Asteüre, c'èst bén domâdje, 
Mais, l’ mitan d' vo vilâdje 

Vos ratind su l' brèjni... 

Vos faut râtemint priyi. 

Au pus sûr pou l' dérin.ne, 

Lè p'tite, qu'on lome Jislin.ne : 
Èle veut ièsse à tous pris 

D'dé vos, dins m' Paradis. 
Mais gn-a dès mantches à mète! 
Elle èst lon dè ièsse prète. 


32 


A no Curè, qui va awè sès-ans 
dans sagwants djoûs. 


Ghislaine CAUSSIN, R.N. 


Li rind-pwin.ne 
(Ouyèt) 


Djè l'aî vèyu su tchamps su vôyes, 
D'au matin à l' vèspréye tote basse. 
Brâmint grètè èt wêre di djôye, 
Volà l planète d'one pôve carcasse. 


Ci qu'il a ieû come èritance ? 

Li drwèt d’ coplè lès grands rind-pwin.ne, 
Qui soufrichenut, sins fè lès cwances, 
Dins lès frèchaus èt lès souwin.nes. 


l 'nn'a tant sti, po gangni l’ crosse 
Di s' vayante feume èt d' sès-èfants. 
En rindant pwin.ne, il a faît brosse, 
Il èst rèvôye... lès deûs pids d'vant. 


André d' mon Chanche, R.N. 


Li vèye 
Li timps qui passe 
li timps qu’ èva 


tape tos tès has’ 
djus di t' tchèna. 


Sins rime ni rame 
twè, ti t kibats 

à d'mèy d'adrame 
so tès pènas. 


Ti coûrs, ti râyes 

ti nas nin l’ timps 
dè r'hurer t' plâye 
âs sintumints. 


Li timps qui passe 
ti timps qu' èva 
pwète à cabasse 
ti vi spaw'ta. 


Charly DODET, R.N. 
has' = as (carte maïtresse du jeu). 


Li dwârmau 


Vos n’ sauriz nin èspêtchi l’ têre 
Di rôler di sclimbwagne tot-autoû do solia. 
l faurè bin qu'i vègne, l'iviêr, 
Avou l' bije, li nîve èt l’ wârglas. 


Binaujes, lès tassons ! 
Binaujes, lès nièrsons ! 


Is vont dwärmu come dès sokias. 
Qui dj' vôreüve bin ièsse à leû place 
Min.me si on m' prind por on wargnasse. 
Chaque si gout. Dji so on dwârmau ; 
On lét bin laudje, c'èst tot ç’ qu'i m’ faut. 


André PAQUET, R.N. 


Cinsi 
Lingadje di Fleûru. 


Dji vouréve ièsse come vos, 
Tout seû, 
Su l' campagne disseûléye. 
N'ètinde qui lès garlots 
Dès tch'faus toute li djoûrnéye. 


lèsse rayi du solia 
Èt r'ssouflé pa l' nwâre bîje qui coûrt èvoye. 
Rouvi tous lès tchatchas 
Qu'on-ètind su lès voyes. 


Dji vouréve ièsse come vos, 
Padri ène atèléye. 
Tchanter lès djoûs qu’ fait bia, 
Sêwer lès djoûs qu'i ploût 
Fé signe aus-è nûléyes, 

Li rèstant dji m'è foû. 


Dji vouréve ièsse come vos, 
Po wati meüri lès frumints 
Èt choûter chileter lès-avin.nes. 
Dji sèréve l'ome li pus contint, 
Télemint contint, 
Qu'in nouvia sang courréve didins mès win.nes. 


Albert ROUSSEAU, R.N. 


Po lire aus grandès chîijes, tot tûzant. 


Fleürs di maîy 


— «Waîte on pau, Djôsèf, lès bèlès rôses... » 


On z-i d'meûrerot dès-eûres, dins l' pârc', au mwès d’ maîy 
A r'waîti lès canärds djibotè o vèvi. 


— «Ci n'èst nin dès rôses, sais’, Françwès... » 
Assîts su l' banc, èt d'visè, èt soketè, èt fè dès cènes di pupe. 


— «Dji t' di qu’ c'èst dès rôses, mi... » 


Li solé èst d'dja d' crèsse dissu lès teuts. 
Lès ombrîres si stindèt au ré dès-aubes èt dès bouchons. 


— « Nèni, ci n'èst nin dès rôses !... » 

| passe tènawète on-aîr di sint-bon, 

Come lès coméres qui sôrtèt dau cwèfeû quand on-z-è-st-à l' tèrasse, 
Èt qu'on lès guigne come po dire. 


— «Bin, qu'èst ç' qui c'èst, d'abôrd ? 
L'aube, au bwärd di l'éwe lét pinde sès grands tch'vés 
Èt lès trimpè quand l'air si vout r'lèvè one miète. 


— «C'èst dès rhododèndrons.…. » 

— «Dès qwè... ? » 

— « Dès rhododèndrons. » 

On p'tit Jésus d'èfant, tot r'churè come one pome 
A coudu one pougnîye di mârguèrites 

Po s' moman véla qui bêrcéye one bèrline. 


— «Comint ç' qui ça s' sicrit, ça ?... » 
— « Avou one «h»...» 


Deûs galants passèt sins môti, en s' riwaîtant d'asto 
Avou leûs grands-ouy come dès gates anoyeüses... 
— «Tin, là on papi... Tè l' pous bin scrire... pace qui djè l' roviyerè.. » 
— « Dès rhodo..., dès rodho..., dès rodoh... 
Nèni è vormint : c'èst dès rôses ! » 


A. HENIN, R.N. 


Qué èt què ? 


Èt asteûre, 
so qué molin roufler ? 
Qué Sancho vinrè 
à l’ coûsse do bâdèt, 
pâtrouyer ? R'ssouwer 
mès souweürs ? 


Qué lingadje 
di macrale ? Qué fèl 
rapice-coür drènerè 
cilà qui broye è 
m' tièsse ? Qwand l'êr sofèle 
â carnadje. 


Qué bèdot 
m' dènerè s' cote di lin.ne ? 
Qui stindrè sès brès 
po disvôtcher qwè ? 
...Li tére toüne tot l' min.me 
â solo. 


A solo 
i süd' dol trimblin.ne 
A qwate foüyes dji v's-in.me, 
in.m'rè co. Avou 
m' coür grognâ pindou 
è vosse dos. 


Tote fène seüle. 
Vève di tot. Èt li 
front conte li vosse qui 
brèsse sès steüles, 


dji v's-in.me. Po do bon, li tére. 


Lisa CHASTELET, R.N. 


Quand c'èst vos qu'on ratind... 


C'èst long, savèz, l'iviêr 
Quand l' vint s' vint disbèli 
Autoü d' nosse rabanêre 

Èt vos v'nu dire : « Vo-m’-là ! » 
Tout skeûdant l' plat vèra. 


C'èst long, savèz, |’ djoürnèye 
Quand faut causer tout seü 
Pou ètinde ène saqwè, 

Pou ètinde ène saqui 

Qui n' sèreut pus l’ toqwè. 


C'èst long, savèz, ène eüre 
Quand c'èst vos qu'on ratind ! 
Ossi long qu'ène djoürnèye, 
Ossi long qu'èn-iviêr 

Quand l' vint s' vint disbèli 
Autoü d' nosse rabanêre, 
Quand faut causer tout seû 
Pou rouvyi qu'on ratind. 


T'aveus raîson 


T'aveus raîson, 
C'èst l’ vrai! T'aveus raïson. 


Mins maleureûs ! C'èst ça t' pus grande bièstriye 


Èt ça s'ra çoulà t' pèrdicion ! 
Pace què... c'èst d’ ça 

Qu’ t'auras 

L' pus malaüjiy 

D'awè t' pârdon. 

Pou 'nn'aler lon 

Faut toudis dire : âmèn' 

Sins v'li awè raison 

Min.me si on èst dins l' bon. 


L. SOMME, R.N. 


J. SPINOSA-MATHOT, R.N. 

(Do Saut-Saint-Lorint) 
(Saint-Élwè 78) 


Ci djoû-là, 

Li ciél rinièti pa l' djaléye 
Rôsicheûve lès ayes èmaurléyes. 

È chwache portant, lès-aubes djanis 
Solèvin.n' dès nûléyes su l' gris. 


Ci djoû-là, 

Li dérène rôse tote èpièrléye 
Èsteüve pus bèle, come ravikéye, 
Mins lès botons tot mè-îgnis, 

Su leûs busias èstin.n’ rôtyis. 


Ci djoû-là, 

L'awan binauje di s’ pinturadje 
Fieûve rilûre li noû payisadie, 

Mins l'uviêr guigneûve avaurlà 

Tot frin.nant l’ bije aus nwârs pènas. 


Ci djoû-là, 

Mi-y-âme èsteûve on-èchè d’ lin.ne 

Èt voste âme èsteûve li djauwelin.ne, 

Mins tot ç' qui toûne, on djoû toûne sot... 
C'èsteûve nosse djoû, li cia qu'èst d’ trop. 


Andrée BACQ, R.N. 


Mars’ 
(Dau Saut) 


— «Lès djètons c'mincenut à brotchi, 
"| èst timps di r'côper vos rôsis, 
Savoz Djilin.ne ! » 

Faut si wêre po rèwèyi l’ pwin.ne, 

Po l' chèrbiner 


Èt l' fer blamer 

Dissu m’ coeûr qui son.ne... 
C't-anéye-ci, person.ne 

Ni r'waîte avou mi 

Li noû solia disfâchi nosse corti. 
Poqwè faut-i qui dji m’ sovègne ? 
Pace qui c'èst dimègne ? 

Pace qui mârs’ va brèssi ?... 


Oyi dji r'côperè lès rôsis, 

Pwis lès botons ambe èt ton'wäre, 

Au jun, floriront d' leû pus fwärt : 

Èt dji vos r'vièrè à l’ vièspréye 

D'one ôte anéye, 

Tinre li rôse sikèpiye di ç' djoû-là 

Tot m’ dijant : « Gn-a-t-i rin d' pus bia?» 


Vos nos-avoz lèyi au fènaumwès, aus rôses, 
Su l' vacha, moman, c'ènn'èsteûve ozé... 


A. BACQ, R.N. 


Volà 
(Bwès-Borsu) 


Volà passé quaronte ons 
« Qu'èle m'a dit : «Salut, k'pagnon!» 


Èt d'pôy adon, nos ‘nn’ alons, 
Mi po-dri èt lèye po-d'vont. 


Mins totes lès vôyes vont so l'ête. 
Èco K'bin d' djoûs à tchèri 


Po qu'èle mi diye : «Là qu'èst fêt'! 
Asteûre, vo-m'-chal è m’ payis. » 


Èt mi raler lès pîds d'vont, 
Lèye po-drî èt mi po-d'vont ? 


V. GEORGE, R.N. 


Comme suite à notre n° 1 des C.W., réservé à Fumay, nous pouvons vous 
proposer un poème dédié, il y a quelques années déjà, à la tchapèle de 
Saint Roch. 


Lè Place du Bati à l’èsté 
Di Fumwè-Fumay 


Aveu sès gros tiyeus qu'ont pus d'in côp cint ans, 

Aveu s' tchapèle Sint-Roch èt aveu sès viès bancs, 

Èlle èst d'meurèye pour mi yène dès doûcès sov'nances 
Qu'ont fait mès pus bias djoûs, lès djoûs d'ène doûce èfance... 
L'èstè èt aus vacances, quand i f'jeut du solia, 

On pleut vèy lès bauchèles, roselantes d'zous leû tchapia, 
Achîtes su in pliyant èt keûdant dès dintèles 

Su dès d'zeüs dè tchminèye, dès tîikes, ou dès draps d’ twèle. 
On prèpareut l' «trousseau», on causeut du galant, 

Èt l’ cène qui 'nn'aveut pont choûteut en s' dèmandant 

Si ç' n'èsteut nén l' momint dè couri à l’ tchapèle, 

Rabrèssi l’ clau su l'uch' (*) ou brûler ène tchandèle, 

Pou trouver dins l'anèye, in valèt au brâve coeür 

Èt qu'aureut tout ç' qui faut pou bâti l' vraî boneür... 

On-i vèyeut ossi, deûs cops l'an, lè dicauce ; 

On danseut co l' quadriye èt quand-ariveut l' pôse, 

Lès djon.nès djins, zoublént tèrtous, d'ssu lès tch'faus d’ bos 
Lès bèles dri leûs galants, lès r’ssèrant in pau d’ trop. 
C'èst-st-au Djärdin d'Èstè qu'on buveut en famiye 

Épwis ène miète pus lon, on p'leut djower aus guîyes ; 

On djoweut pou l’ plaïji, maïs ossi pou |’ djambon, 

Qui flori d'ène cocarde, ratindeut lè champion. 

T'taleüre, l' preumi à l’ mâye, tout jusse pa d'vant l' musique, 
| dèskindreut Fumwè au min.me pas què l!’ gymnique... 

Lè Bati cès djoûs-là, aveut èn-ôte visâdje, 

Il èsteut come nouyî dins l' brût èt dins l’ dalâdje. 

Maïs l’ lendemwin, dins l’ tindrèsse d'in p'tit matin dorè, 

On-i ètindeut mèsse pou tous lès trèpassès... 

Dj'aï risti su l’ Bati, dj'aî r'vu lè p'tite tchapèle, 

Mais d' n'aï pus vu d' bauchèle ï brôler ène tchandèle. 


Ghislaine CAUSSIN, R.N. 


* Les jeunes filles qui désiraient trouver un mari dans l'année, allaient 
« selon la légende » embrasser le clou qui se trouve sur la porte de la 
chapelle Saint Roch. 

Soûürnwès 


| n' vos faut nin tchanter trop rade 
Qui vosse coeûr bat à tot spiyi 
Ni dire comint qu'on dwèt priyi 
Èt vos stamper dissu lès bates ! 


A qwè qu' ça sièt do stinde vosse jate 
A on-aveûle ou on stroupi 

Si v' soriyoz sins-ascauchi, 

Si vos rôstez l' clitche di vosse pwate ? 


Quand l' pôve mivèt a v'lu passer, 
Poqwè avoz fait flitchi l coche 
Qu'a risbicté sins qu'èle ni croche ? 


Aurîz co on rèstant d’ bonté ? 
Li lârme qui spite à vosse paupire, 
Dins !' bon fond, n'èst-ce nin po fé dire? 


A. BODART, R.N. 


À n’ wasu djonde 


Lingadje di Grand Leez. 
On côp d'asärd, 
Dj'èsto-st-èvôye 
Pèstèler l' poûchêre su lès vôyes : 
Sins criyi gâre, 
Li solia a v'nu si stinde à mès pids, 
Come one pire rascouve one saquî. 


Sins criyi, ni maneci, 
| m'a dit : 
Dimwin, dins li stwèli, 
Tot sèrè bleuw, fén bleuw, 
Jusqu'à todi. 
Dji m’ va co fé lüre dès bias djoûs 
Po fé crèche èt disclôre 
Dès fleûrs, 
Dès bèlès fleürs qui vos pwateroz 
A l’ cène qui vos faît tant langui. 


Li djoû d'après, 
Dj'a vèyu totes lès fleûrs 
Spiter èt spaude du feu. 
Dji nè l's-a wasu djonde 
Avou l' copète d'on dwègt. 
Albert ROUSSEAU, R.N. 

Vèsprèye toute basse 


Qu-èst-ce que tu choûtes 
Là, sins motyi ? 

Lè vint qui boute 

Sins s'èscrandi ? 


Lè pleuve qui tchaît 
èt qui s'èsgoute 
Sins-èrlachi ? 

Tu choûtes lès-eûres 
Tchèy goute à goute 
Du balanci ? 


Tu choûtes lè nût 
Qui tchaît sins brût 
à môde dè rén ? 


Ést-ce què tu choûtes 
Ou bén qu’ tu rêves ? 
Dins l' monde dè twè 
Qui rimplit t' tièsse ? 


Lè sés’ ti-min.me ???... 
Simone dè l' Goulète, R.N. 


Après côp! 


Quand l' mwärt aurè rafrèdi m’ pausse, 
Qui m'-y-âme sèrè dins li steûlî 

Èt après l' sogne do tchèrpèti, 

Dji vos d'manderè, ô ! nin grand tchôse : 


Ésconte do l' pire blankîye à l’ tchaus', 
Plantez one sau èt on rôsî 

Po qu'on s' sovègne, qu'on vègne priyi 
Èt rauyî lès tchinis’ au maus’ ! 

Ni fûrlez nin l' potia d' vosse coeûr, 
Ni comachîz nin sès courotes, 
Lèyiz-lès sûner gote à gote! 

Vos p'loz bin èraler, asteûre, 

Po p'lu achèver vosse convôye, 

Prinde li timps di r'lîre vosse manôye | 


A. BODART, R.N. 


On moncia d' pwin.nes 


Lingadje di Biou. 


D'au lon, vos-auriz dit on nwâr murwè. Portant, ci n'èsteut qu'one 
pavéye, faîte di r'buts di scayes qui r'glaticheut au solia. One tchèyé- 
re, faite à mèseure, èsteut astokéye au blanc pègnon. A djok, su 
ç' chame là, on sto cotwardu, on n' pout mia. Fait-à-fait qu’ dj'avance, 
mi coeûr si rastrind, en pinsant qui c'èst m’ grand-mére qu'èst là. 
Èlle ni saureut s'assire ôtemint qu’ di sclimbwagne. Si tièsse ni r'trou- 
ve jamais pus l'aspouya. A fwace d'awè rotè à bachète, quand èle 
pwarteut à ote sès kèdjes di bwès ou d’ansène, si dos, qu'èle ni sét 
pus r'dressi, r'chone à on clau spotchi. Mwins crwèséyes su s' choû, 
aus dwègts crawieûs, crèvaudès èt à nuk, à plandjêre, èlle richandit 
sès-ouchas èt s' pia tote ratchitchiye. Di tènawète, èlle si ravance en 
ièrtchant s' chame, po r'trouvè l’ tchaleür. Quand lès couviètes di 
sès-ouy si r'lèvenut, dji deus m’ rastinu po n’ nin braîre. On lès prind 
po dès cis d'aveüle, dislavès èt mougnis pau sé dès lärmes qu'èlle a 
spaurdu dispû li mwärt di s' seûl fi. 


Si gamin, aclèvè par lèye, tote seûle, qu'èsteut div'nu on djon.ne- 
ome, sins d'vu ovrè. Mârène fieut dès-ovradjes d'ome, po qu'i vôye 
è scole, li pus taurd possibe, po l’ fè div'nu on monsieü, qwè ! Li må- 
riadje arindji, moman n'in.meut nin r'cîre sovint li viye djin. Qué côps 
po m’ mâraine qu'aveut dèdja rènè si deur, do s'ritrouvè avou rin. 
A s'-t-âdje, falu rac'minci à grètè po gangni ç' qui manqueut po vi- 
cotè. 


Eûreûsemint, por nos deûs, qui dj’ coureus sovint à catchète adlé 
lèye, quand dj'aveus dol pwin.ne èto. C'èst nos catchoteriyes qui nos- 
ont todi soladiji. A crau-fortchète, sur onk di sès gngnos, èlle mi bèr- 
ceûve, en m’ racontant l'istwêre do l' feume sins tièsse, sins brès, 
sins djambes ou en tchantant à s' chonance « Li Jwif èrant ». Quand 
dj'èsteus rapaujiye, nos crochins dès gayes ou dès neûjes ; nos min- 
djins dès pron.nes sètchis, one pome, ou dès mèspes qu'èlle aveut 
aurdè por mi. Prôpe sur lèye èt dins s' maujo, à n' nin crwêre por 
one si vîye djin. Adon ! comint v'loz qui dj’ n'in.mûche nin m’ marène 
èt n'è nin ièsse bleuwe. Pwis l’ maleur a plonkè sur nos, come l'a- 
lumwäâre. On a r'trouvè papa dins l’ bwès, stroupyi po tofêr. Lès bo- 
ches l'avin.n' batu quausu à mwärt qu'on-z-a d'vu li ramwinrnè sur 
one bèrwète. Il a d'mèrè è s' lèt pus d’ deûs ans, à soufri l' mârtire 
jusqu'à l' difin. Do trèvint, moman a bin faît dire à märène qu'èlle 
viniche po sogni èt wiyi papa. Li pôve feume ni s' l'a nin fait rèpètè. 

Jusqu'à |’ mwârt di papa, en dij'nouf-cint èt vingt, èlle a paurtaji 
lès maus da s' fi, mins pus longuemint qui l' Viêrje au pîd do l’ crwès. 
Quand ç'a sti fini èt qu'on l'a ieû r'mètu à l'uch, ci n'a pus sti qui po 
r mawyi èt s’ ripache di totes lès spènes èt lès canayeriyes què l'a- 
vint rindu si misèrâbe. Asteûre, vos compurdoz bin poqwè qui |’ 
moncia d' pwin.nes potchant su s' cârcasse, ni parvineut min.me pus 
à l’ fè tchulè ni widi sès lârmes en winkiant s' douleür. L' fond do 
tchôdron èsteut à sètch. 


Si dj’ n'aveus nin stî là, bin sûr, qu'èlle s'aureut lèyi ridè do 
costè èwou ç' qu'i gn-a pupont d’ miséres. Mès-ouy si brouyenut èt 
dji m’ sins tote mouwéye. Chaque côp qui dj' tûze à m’ viye marène 
èt au moncia d' pwin.nes qu'èlle rovieut quand dj'ènn'aveus. Ç'a sti 
lès pus bias rayons d' solia dins m’ djon.nèsse. Uséye jusqu'à l’ cwa- 
de, vicant mièrseüle, dins one maujo pus viye qui lèye, c'è-st-en 
v'nant lí dire bondjoü qui s' nèveüse l'a trouvè, racrapotéye è s' lèt, 
dèdjà frède dispus saqwants-eüres. 


On dwègt aspouyi sur on gros grain di s' tchapelèt, èlle èsteut 
paurtîye po r'trouvè s' fi, sins d'mandè l’ pèrmission ni disrindji per- 
son.ne 


Gn-aveut pupont d'ôle po fè blametè l' mètche di s' vicaîriye, 
qu'on n'a nin d'vu soflè po l' distinde. 


E. EVRARD, R.N. 

q PASSION 


2: Auguste LA LOUX 


(1-VIII-1906 - 4-111-1976) 


` écrite du 21-XII-1934 au 2-X-1935 
` et dédiée à Berthe qui allait l'ac- 
NÒ compagner dans la vie de 1936 


^ à 1976. 


Illustrations : Sabine de COUNE 


Ce n° est dédié à notre ami des Rèlis Namurwès et de la S.L.L.W., 
au moment oü son village rend hommage à son fils fidèle et à son 
talentueux écrivain dialectal (11 mars 1979). 


Après l'entrée triomphale 


(Quelques ouvriers, venant de la droite, parlent en marchant, s'ar- 
rêtant parfois :) 


L'un : Qui pinsoz di ç'-t-ome-là, vos, Ismaël ? 


Ismaël (le plus âgé) : Ci qu' dj'è pinse, mins èst-ç' qui vos n' 
pins'riz nin come mi : nos crwèyans bin tot ç' qu'on nos dit qu'èst 
d'vins lès lives ; èt ç'tici nos dit qu'il è-st-èvoyi pa l' bon Diè, èt i fait 
ç' qu'on-ome ni saureut fè; pôrin.n’ fè ôtemint qu’ do l’ crwère. 


Un autre : Mi ossi, ça, dj'in.me ostant m' fiyi à li. Dispôy qui dj' 
l'a ètindu, i fait brâmint pu aujîy crwêre au bon Diè. Ca todi ènn'ètin- 
de causè pa lès min.mes, lès gros qui savenut tot, èt qu'ont tot ç' qui 
l' zï faut, on pinsereut bin qui l' bon Diè èst d’ leû compagniye, èt 
qu'i n'a bin d' cure dès parèys à nos. 


Ismaël : Come ça va; n’ vos chone-t-i nin, vos-ôtes, là on p'tit 
timps, on v's-aureut ieû dit qui l' Mèssîye aleut v'nu, nos l'aurins ieû 
ratindu au mitan dès cis qui d'vèt nos lire li Iwè ; èt vola qu' c'è-st- 
on-ome qu'ènn'a co mwins’ qui nos-ôtes, èt, po prètchi, qu'è va su 
lès vôyes èwou qu'on n’ veut à pîds qui lès parèy à nos qu'èvont su 
l' travau ; èt qui n'a qu'one moussüre èt nin d'dja one po lès djoûs 
d’ fièsse èt one po lès ovrauves djoûs ; èt i parait qu'i n’a jamais 
studyi dins lès lives ; èt portant nos nos fiyans à li. 


Un autre : Mins i gn-a dès cis qu'ont bin sogne do n’ nin l' crwé- 
re èt d' fè tot leû possibe po l’ difutyi. 


Un autre : | faut qwand min.me bin comprinde qu'on-ome do 
peûpe qu'è sét ostant qu’ zèls èst brâmint pus dandijureûs, qu'i n° 
saureut jamaîs ièsse à leû chonance. 


Un autre : Is-è fyint one di tièsse ènawêre en vèyant l' peûpe 
autoû d’ li lï fè one porcèssion èt tchantè « Hozanna ». 


Un autre : Ô ! is rûtyint bin sûr ètur zèls. Dji vou bin wadji qu'il 
ont co trouvè è leûs lives qui ça n' pleut nin s' passè come ça. 


Un autre : Qu'ils è von.ye au diâle avou leûs lives ! C'è-st-a nn'a- 
wè peü, ca i gn-a tot ç' qu'on vout è leûs lives. 


Un autre : Vos v'loz dandj'reüs dire : tot ç' qu'is v'lèt ? 
Ismaèl : C'èst qwand min.me damadje qu'i l's-a ça conte li... 
C'èst tot l' min..me zèls qu'ont tot à dire... Nos-ôtes... bin, d'mwin, 

nos-îrans au travau, come s'i gn-aveut rin d' candiji, èt si on-z-è cause 
en travayant, nos r'lèvrans on côp l’ tièsse, èt pwis nos r'hboucherans 
su l'ovradje. Qui pôrin.n’ fè d'ôte, don, nos-ôtes, qui do ratinde... 
Mins lès gros, il arivenut todi à ç' qu'is v'lèt... Dj'a tofêr vèyu, mi, qu’ 
ça aleut come ça... ll ont todi raïson... Ç' sèreut bin l' prumî côp qu’ 
ça ireut ôtemint. 


Un autre : C'èst qwand min.me arèdjant qu' c'èst tofêr lès min. 
mes qui faîyenut rotè l's-ôtes à leû chonance. 


Ismaël : Vos n'i candjeroz rin, m’ fi, c'èst todi ç' qu'arive. 


Un autre : Hè, on-z-a raîson d’ dire qui qwand on cause do leup 
on veut s' quèwe. Tènoz, v's-è-là deûs qui vègnenut pâr-ci. 


Un autre : Taïjans-nos, causans d'ôte tchôse, is pôrint nos fè dès 
misères, s'is nos-êtindins. 


Un autre : Dji m' fou d’ zèls, soz, mi, nos p'lans qwand min.me 
bin causè di c' qui n-ans l'idéye, dandj'reûs. 


Ismaèl : Mins ostant qu'is n'ètindenuche nin qui nos causans 
d' ça. 


(Deux Sanhédrites viennent de la gauche ; quand ils sont à la 
hauteur des ouvriers, ils s'arrêtent.) 


Un Sanhédrite : Dji vou bin wadji qui v'z-ôz sti à l' manifestacion 
qu'on vint do fè à Jésus d' Nazareth. 


Un ouvrier : (hésitant)... Bè.., Bè... 


Ismaèl : Bè, n-ans vèyu qu'i gn-aveut dès djins tot-autoû d' li, èt 
n-ans waiti avou l's-ôtes. 


Le Sanhédrite : Ô ! i gn-a rin avou ça, savoz, bin do contraîre èt 
ç mèst jamaïs onk di nos qui v's-è frè li r'protche. 


L'autre Sanhédrite : Mins tot l monde pôreut bin n’ nin pinsè 
come nos, èt c'èst todi dandj'reüs do s' trouvè mèlè à d's-afaîres qui 
toünerint bin mau. 


Le 1°% Sanhédrite : Ba ! gn-a pont d'embarras ; il ont waiti ci qu’ 
gn-aveut, qu'i gn-a-t-i d' mau avou ça ? On pôreut quét'fiye lès prinde 
come tèmwins, mins on 'nn'èst nin co là, ê dandj'reüs ? 


(Les ouvriers se sont arrêtés et écoutent embarrassés). 


Mins qui pinsoz di ç'-t-ome-là, vos-ôtes ? 

Un ouvrier (en hésitant) : Qu'è dîreut-on ? Qui v'loz qu’ nos 
p'lanche-z-è dire, don nos-ôtes. 


Le 2° Sanhédrite (à Ismaël) : Èt vos, vos-èstoz d'dja on-ome 
d'âdje ; vos, qu'è pinsoz ? Èst-c' qui vos pinsoz qu’ ç'èst l' Mèssiye 
qu’ nos d'vans ratinde ? 


Ismaël : Ô ! la-d'ssus, c'èst come su brâmint d's-afaîres.. i an-a 
dès cis qui dijenut blanc, dès cis nwär, èt gn-a co mwins’ qu'è dije- 
nut d' totes lès coleûrs ètur li blanc è l' nwär. 


Le 1°" Sanhédrite : Ça, c'è-st-one rèsponse adrwète ; è v' n'èstoz 
nin fwärt è pwin.ne po v' tirè d'embarras avou ça. 


Ismaèl : Bè, i m' chone qui c' sèreut brâmint mia qu' vos nos 
dîriz c' qui nos-èfants pinsèt, pusqui c'èst vos-ôtes qu'èsplique li Iwè 
èt lès Saints lives. 


Le 1°" Sanhédrite : Ci qu’ nos-è pinsans ?... Ô | mi, dji n’ vou nin 
dire qui c' n'èst nin l’ Mèssiye... Dispôy qwand ? dispôy lès prophètes, 
ènn'a-t-on d'dja vèyu onk qui fieut ç' qui Jésus d' Nazareth faït avaur- 
ci là on p'tit timps. Èt poqwè n’ sèreut-c' nin l' Mèssiye après tot? 
Mins sèran.n' jamais sür qu'i n' va nin aprinde aus djins c' aui n'èst 
nin... enfin s'i n'a nin sti èlèvè à lire dins lès lives, èt-z-èspliquè l's- 
écritures... D'èwou tint-i tot c' qu'i prétche... Dji n' vou nin dire po 
ça qui c' n'èst nin l’ Mèssiye... èt c' qu'i gn-a, c'èst qu’ po 'nnè ièsse 
sür, nos lî ans d'mandè mwints côps dès quèstions, èt i n’ faut nin 
ièsse li preumi v'nu po donè lès rèsponses qu'i faît. Mins seûrmint, 
i m' chone qui ça duvreut prinde one ôte toûrnure. Si c'èst l’ Mèssiye, 
i duvreut awè aparence qu'i vint po sauvè l' peüpe. Nos-ans sayi 
mwints côps, nos-ôtes, do disfè l' payis dès Romains. Dji pou bin 
dire ça d'vant vos-ôtes, don, vos pinsoz bin sûr come mi - mins 
avan.n' on seül côp pârvinu à c' qui nos v'lins ; c'èst qu'i sont fwârt 
bin ârmès èt qu'il ont tofêr l'ouy sur nos... èst-ç' qui ç'-t-ome-là avou 
sès doze compagnons, pôreut-i rèyussi mia qu' nos ç' qui n-ans man- 
què maugrè totes nos rûses. 


Tot ça n’ vout nin dire qui ç' mèst nin l’ Mèssiye, savoz,... mins 
Ç' qui vint do s' passè ènawêre ci-t-ome-là qu'atire do monde après 
li, one binde di djins qu'è l'siyenut en tchantant èt l'aclamant come 
on rwè... èst-ç' qui vos pinsoz qu’ lès Romains nè l'ont nin vèyu ?... 


Dji n'è sé rin, mins dji m'a d'dja d'mandè mwints côps comint 
qu' lès Romains n'ont nin co arètè ça... Èt qwand dj'i tüse, ça s' pô- 
reut quètfiye bin qu'i laïyenut montè l'afêre o peûpe po tchaîr su 
nosse dos au bon momint, èt après nos traïti co pus deur qu'is n' 
faïyenut. 

Ï gn-a bin sovint qu’ dji m’ dimande si c'èst co l’eûre, qui l' Mès- 
siye vègne, pa l' timps qui court, èt s'i n'arivereut nin pus d' mau qui 
d’ bin... Ci n'èst nin fwärt li saîson do nos-atirè dès misères avou lès 
Romains, qwand min.me. 


Le 2° Sanhédrite : Èt s'il ariveut jamais do mwaîs, ç' sèrè co 
come todi, ç' sèrè co lès cis qui n' p'lèt rin d' rin qu'è pâticheront po 
l'z-ôtes. 


Le 1% Sanhédrite : Èt on d'manderè quétfiye dès comptes à dès 
cis qui n'auront rin faït... 


Le 2° Sanhédrite : Mins qu'auront sti là, qu'auront vèyu ç’ qu'is 
n'ont faït qu’ do waiti, o l' place do passè leü vôye. 


Le 1* Sanhédrite : Ah! si nn-èstins sûrs qui c'èst l' Mèssiye !... 
Vos nos l” dimandoz ?... mins vos l’ savoz bin : si nn-èstins sûrs qui 
c'èst l’ Mèssiye, qu'i va rèyussi c' qui l’ Mèssiye dut v'nu fè su l' têre, 
mins nos sèrins tortos avou li, nos sèrins tortos autoü d' li po sauvè 
l peüpe. 


Nos-ans mwints côps sayi do l'advêrti, lí dire qu'i s' dimèfieuche... 
| n’ nos-a jamais v'lu choütè... Poqwè ? L' direut-on bin ? Mins sét-on 
jamais ? C'è-st-one saqwè qu’ dji n’ vôreus jamaîs qu’ sèreut rèpètè. 
Mins à l’ veüy ènn'alè come ça, sins n'awè cure di ç' qu'i dit, ni do 
ci qu'è l’ choute, ni direut-on nin qu'i faît tot ç' qu'i pout po nos-atirè 
dès misères... On direut vraîmint qu'i n' s'ét nin qu' c'èst lès Romains 
qu’ sont maïsses èt qu'on n’ pout nin fè tot ç' qui vos plaît... Enfin 
i n' freut nin ôtemint s'i travayeut por zèls, po l' zï donè l'ocâsion 
d'awè pu d' drwèts qu'i n'ont dèdja, po nos t'nu à gougne. 


Un ouvrier : Ça n’ sèreut jamaîs Dieû possibe ! 


Le 1°% Sanhédrite : Choutoz qui dj’ n'a rin dit, mins sét-on ja- 
maïs ? Èt c' n'èst nin l' prumi côp qu'is sayenut do fè montè l' tièsse 
aus djins po-z-awè pus aujîy po tchaîr su leü dos. 


Un ouvrier : Mins c'è-st-à n' pus sawè qué coron qu’ va d'vant ?... 


Le 1°% Sanhédrite : Ah ! lès-omes, nos viquans à on biyn mwaîs 
momint... èt i pôrè s'èstimè heüreüs l’ ci qu'è chaperè, alêz ! 


(lls s'en vont vers la droite lentement.) 
Quand ils se sont éloignés : 
Un ouvrier : È bin, c'èst bin l' preumi côp qui djè lès veu causè 


avou dès cis d' nosse sôrte si longtimps. 

Un autre : | sont rudemint candijis, ç' qu'i gn-a d' sûr. 


Ismaèl : Èt mi, dj'a mwints côps faît li r'mârque qwand is toûr- 
nint come ça autoû d’ nos, qui ç' n'èsteut jamais po nosse bin, mins 
po l' leûr. 


Un autre : Mins ç' sèreut-i bin possibe qui ça sèreut l' vrai. 


Un autre : Va discomèlè totes les prautes qu'is toûrnèt, s'i gn-a 
moyin. 


(lls s'en vont et disparaissent.) 
(Les Sanhédrites en s'éloignant :) 


Le 1* : Sûr èt certain qu’ cètècis ruv'nint d'awè sti bwérlè avou 
l's-ôtes... 


Le 2° : Mins dj' vou bin wadji qu'on n' lès-1 aurè jamaïs pus. 


Le 1% : Èt dire qui l' grand-prête laît trèlondjinè l'afaire peû do 
peüpe... On l’ toûne come on vout portant. 


Le 2° : Savoz bin ç' qu'on m' dijeut ènawêre, qu'on-z-a on plan 
po l'arètè sins pont fè d' brut... | parait qu' lès doze què l' siyenut ni 
sont nin tortos ossi fidèles qu'on l’ direut. 


Le 1% : | parait, mins èst-ç' li vrai ? 


Le 2* : Siya, Nathanaël èst sür qu'i gn-a onk qu'on-z-arivereut à 
achetè, en-z-î mètant l' prix v' sintoz bin. 


Le 1% : Ô ! i gn-a nin onk di nos qui n' dôreut nin tot ç' qu'il a 
po 'nn'è ièsse quite... èt co brâmint d' pus dandjereüs, s'i l-s-aveut. 
Mins pourvu qu' Nathanaël ni vègne nin co martchandè, èt lèyi passè 
ç chance-là, ca c'èst l' prumî dès plans... 


Le 2° : Ça s' pout bin qu'i martchanderè, ça, mins i n'èst nin 
sovint l' deüs... choûtoz, savoz, i dirè co après côp, qu'i l'a payi l' 
pris qu'i valeut, èt nin one cens’ di pus... Ah! Ah L.. 


(lls s'en vont en riant.) 


Cène 


(Sur le devant de la scène, le chœur composé des élus. Pontifes, 
non-pontifes, confesseurs, «martyrs», vierges, veuves, etc. 


Un peu plus haut terre-plein, un sentier en lacets mène jusqu'à 
l'autel, ou table de la Cène, fait de mottes de gazon recouvert d'une 
pierre. 


Pierre et Jean entrent en silence et déposent trois nappes sur 
l'autel.) 


Jean : Èt vola qu' su l' tauve di pire, nos-avans stindu lès trwès 
napes. 


Pierre : Èt l' chasübe èt l'ètole (il dépose une chasuble, une 
étole, et un manipule sur l'autel). 


Jean : Èt l’ câlice avou l' vin èt one gote d'êwe (il dépose sur 
l'autel le calice). 


Pierre : Asteûre, Jésus pout v'nu, l’autè èst prèt’. (lls redescen- 
dent vers le terre-plein.) Èt n-alans v'nu nos-assîre à l' tauve tortos 
èchone, tos lès doze avou Li, come quausu tos lès djoûs à l' nêt, 
èwou qu'one saquî vout bin nos douviè s'-t-uch... (arrivés sur le terre- 
plein). 


Mins n’ pinsoz nin co bin à ça, vos, Jean... po l’ trwèsin.me côp, 
nos-alans mougni |' Pâques avou Li, èt w-èst ç' qui n’alans, nos n'è 
savans rin, èt nos n’ savans nin èwou qu'i nos min.ne, èstan.n' seûr- 
mint avancis d'one ligne dispôy qui nos rotans avou Li. 


Jean : C'èst l’ vrai, Pierre, mins nos pinsans à tot ça, qwand 
n-èstans tot seûs. Qui n' sèyanche tortos addé Li, come on tropia 
d’ pouyons autoû do l' covresse, nos L’ siyans sins-è d'mandè pus 
long pace qui n-èstans sûrs qui Li sét bin èwou qu'il va. 


Pierre : Dji n'è disconvin nin, mins à l' fin dès fins, qu'è-st-l v'nu 
fè su l' têre ?... Èt nos n' waserins pus Li d'mandè ostant d' côps qui 
n’ L'avans tèrbalè avou ça, todi |’ min.me rèsponse qui nos n’ com- 
purdans nin fwärt bin. 


Jean : Ayi mins, èririn.n’ co bin en Galiléye asteûre ? Racmince- 
riz co bin li min.me viye qui d'vant, 'nn'alè à l' pèche, come ça, on 
djoû après l'ôte, solon l' timps èt lès saisons, sins tûzè pus lon qu'à 
ç' qui nos fyins, come divant qu’! n' passiche addé nos. 

Pierre : Dji n'è sé rin, nos L'avans sî sins r'waîti padri nos, èt 
nos n' saurins dandjereüs pus-èralè d'èwou qu' nos div'nans. 


Jean : C'èst qu'il n'è vout nin d’ pus d’ nos-ôtes tortos jusqu'à ci, 
qui nos L’ siyanche, qui nos d'meuranche tofêr avou Li. 


Pierre : Vos-avoz raïson... Alans Li dire ci qui n-avans faît, èt 
qu' l'autè èst prèt'. (lls sortent vers la droite.) (Silence.) 


(Puis le chœur chante « Verbum supernum» (4 premières stro- 
phes). Pendant les deux dernières strophes, Jésus vêtu d'une aube, 
serré à la ceinture par le cordon, arrive suivi de ses douze apôtres. 
lls montent lentement à l'autel, puis quand le chant est terminé, ils 
s'asseyent à la table, Jésus entre Pierre et Jean.) 


Jésus : Dji m'a tant ragranci do mougni l' Pâques èco ç'-t-anéye- 
ci, avou vos-ôtes, divant do moru. 


Pierre : Sègneür, vos-aloz moru ? 


Jésus : Nos n’ mougn'rans pus |’ Pâques èchone divant do l' fè 
tortos rèyunis au cièl. 


Pierre : Mins, Sègneür, si vos ‘nn'aloz, qu'alan.n’ div'nu, nos-ôtes? 


Jésus : Èst-ç' qui vos n' savoz nin bin qui l' Bon Diè ni faît nin 
pwartè pus qu’ sès fwaces. 


Pierre (qui s'attend à une autre réponse) : Nos l’ savans s-t-ossi 
bin, ça. Li vint èst mèsurè à l' bèrbis qu'on-z-a tondu, di-st-on ètur 
nos. 


Jésus : Èt qwand dji v's-èvoyeus sins boûsse èt sins tchaussure 
dins on viyadije ou l'ôte, avoz d'dja manquè d'one saqwè qui v's-aviz 
dandii. 


Pierre : Non, ça... 


Jésus : Pière, poqwè pinsoz d'abôrd qui dj’ pôreus vos-aband'nè, 
vos savoz bin portant qui dj’ vos veu volti... 


Dji n’ vos lérè nin ôrfulins ; dji m'è va vos-aprètè dès places au 
ciel, èt tant qui dj’ sèrè èvôye, vos-auroz on consolateür, èt c'èst li 
qui v's-apudrè tot ç' qu'èst d'à mi. | faut bin qu’ dj'èvaye, ou sinon 
li Consolateûr ni vêrè nin. 


Comint n’ savoz nin qui dji n’ saureu vos lèyi tot seûs èt qu’ d'au 
ciel, èt tant qui dj' sèrè èvôye, vos-auroz on consolateür, èt c'èst li 

Èt qwand dj'aurè aprètè vos places, adon, dji vos pudrè avou 
mi, po qu' là ou qui dj' seûye, vos sèyoche ossi. 


Pierre : Mins Sègneûr, si vos ‘nn'aloz, mi dj’ su prèt à vos sire, 
o l' prijon, èt co pés, s'i faut. 


Jésus : Piêre, Piêre, dji vos l' di : ci nét-ci, divant qui l' coq 
n'eüye tchantè, vos m'auroz r'noyi trwès côps. 


Pierre : Qwand dj' duvreu co moru avou vos... 
Tos lès Apautes : Ah non, don, Sègneür, ça n'èst jamaïs possibe. 


Jésus les regarde tristement, subitement ils se taisent. 
(Silence très court.) 


Jésus : Èt dj’ vos l' di co : i gn-a onk di vos-ôtes qu'è-st-assit 
à |’ min.me tauve qui mi, èt i va m’ livrè à mès-in.nemis. 


Tos lès-Apôtes : Qui èst-ç, Sègneür, qui èst-ç' ? 
Onk : | faut tot l’ min.me qui ç' seûye li dêrin dès scélèrats. 


On-ôte : Ah mins, dijoz-l', Sègneür, qui èst-ç', qui nos l’ tchès- 
sanche foû di-d-ci, 


Jésus se taît. 


Lès-Apautes (ètur zèls èt en s' riwaîtant) : Mins qui ç' sèreut-ç' 
bin ? 


Pierre (à Jean, bas) : Dimandoz Li, vos ? 

Jean (se penchant vers Jésus) : Qui èst-ç', Sègneür ? 

Jésus (bas) : Li ci qui mèt s' mwin au plat po l’ momint : (haut) : 
por mi, dji m'è va solon ç' qu'a stî dècidè d' mi, mins maleür à ç'tila, 
í vaureut brâmint mia por li qu'i n'aureut jamais v'nu au monde... 
(Silence). 


(Jésus se lève de table, prend un bassin et un linge pour le lave- 
ment des pieds. Il s'approche de Pierre.) 


Pierre (voyant que Jésus veut lui laver les pieds) : Èt qwè, Vos, 
Sègneûr, vos vôriz lavè mès pids ? 


Jésus : Ci qui dj' faï, vos nè l' savoz nin co asteûre, Piêre, mins 
vos l' compudroz pus taurd, 


Pierre : Ah non ça! Jamaïs, Vos n' vèroz lavè mès pids, dan- 
dj'reûs. 


Jésus : Si dji n’ lès lave nin, vos n'auroz pont d' paurt avou mi. 


Pierre : Ô bin d'abôrd, Sègneür, nin seûrmint mès pîds, mins co 
mès mwins èt m' tièsse ossi. 


Jésus : Li ci qu'a d'dja sti purifyi, n'a dandji qui d' lavè sès pids, 
tot s' cwärps èst nèt. 


(Chœur d'hommes : Antiennes du Mandatum du Jeudi Saint 
« Mandatum novum do vobis » — Postquam surrexit Dominus a Cena » 
— «Dominus Jesus» pendant que Jésus lave les pieds des douze 
apôtres. A la fin, il se lave les mains, et aidé de Pierre et de Jean, 
il revêt l'étole, le manipule et la chasuble.) I| se rassied... 


Jésus : Compurdoz asteûre ci qu’ dj'a faît ?... 


Vos m’ lomoz vosse maïîsse èt vosse Sègneür, èt c'èst |' vrai, 
djè l' su. 


Mins si mi, vosse maïsse èt vosse Sègneûr, dj'a lavè vos pids, 
c'èst po vos mostrè l'èximpe. 


Li dômestique n'èst nin pus grand qu’ sès maîsses ; èt bin qui 
l' pus grand d’ vos-ôtes seüye li pus p'tit, èt qui l’ ci qu'èst l’ maîsse 
seûye come li ci qui sièv. 

Èst-ç' li ci qu'èst à l' tauve qu'èst l' pus grand, ou bin èst-ç' li ci 
què l' sièv ? Èt portant, mi, dji su ètur vos-ôtes come li ci qui sièv. 

Vos-avoz stî tofêr avou mi dins mès-ovradjes, èt asteûre vo-l'-là, 
dj'è va, vos waïîteroz après mi, èt vos n’ mi trouveroz nin, èt à cause 
di mi, vosse coeûr sèrè toûrmintè. A cause di mi, on vos d'futiyerè, 
pace qui v's-èstoz dès mènes ; à cause di mi, on vos r'bouterè èwou 
qu’ vos vôroz moussi, èt d'èwou qu’ vos sèroz, èt v' n'auroz pont 
d’ places su l' têre. 


On vos cotchèsserè d' tos costès, èt vos ‘nn'auroz pèsant à 
soufri à cause di mi. 


| vérè min.me on timps èwou qui l' ci qu' vos frè moru crwèrè 
fè plaïji au Bon Diè. 


Mins i vos traîteront ainsi pace qu'is n° m'auront nin conu. 


Qui vosse coeür ni s’ laïye nin acäblé, ca, si lès-omes vos ayiche- 
nut, vos l' savoz bin, c'è-st-à mi, l' prumï qu'is 'nn'ont v'lu. 


Èt v' savoz bin qui dj' sèrè todi au mitan d' vos-ôtes : li monde 
waïterè après mi, èt i n' mi trouverè nin, mins vos-ôtes, vos sauroz 


bin èwou qui dj' su. Vos-avoz todi stî avou mi, èt vos n' mi pièdroz 
nin. Dji m' va vos rèyuni por on novia banquèt èt vos mougneroz èt 
vos bwèroz à m' tauve. Vos braïroz après mi, èt gn-a dès djoûs qui 
v's-auroz dol pwin.ne, qui v's-auroz deur, èt qui v' sèroz odès èt 
disbèlis. 


Mins dji m' va vos paurti one noûriture, li pwin dischindu d'au 
ciel qui dj' vos-a promètu, èt l' ci qu'è mougnerè aurè sès pwin.nes 
èt s' fwim apaujetéye, èt i n' môrrè jamais. 


(Jésus se lève et prend le pain en silence, comme le prêtre à 
l'offertoire, élevant son offrande, puis il prie :) 


— «Ô Mon Diè, ci pwain-ci qui dj' vos prèsinte, Riciyoz-l'. Vos-è 
doneroz tos lès djoûs aus-omes po lès aurdè viquants. Quj ç' pwain- 
ci siève à cètècis po l' viye qui n'aurè pont d' fin. 


(Il dépose le pain sur l'autel, prend le calice, et l'élève comme 
le prêtre à l'offertoire, puis il prie :) 


— «Èt fioz qui ç' vin-ci èt l'êwe lè zï donenuche one paurt avou 
mi. (Long silence.) 


Jésus prend le pain, se penche comme à la Consécration : 


— « Accipite et Manducate ex hoc omnes : Hoc est enim cor- 
pus meum ». 


(Lentement il distribue le pain qu'il rompt en morceaux, aux 
apôtres. Pendant ce temps : chœur de voix d'enfants : Antienne à 
Magnificat 2* vêpres de Noël... Quelques voix sur le premier Hodie, 
d'autres sur le second, et ainsi de suite jusqu'au dernier Hodie, que 
le chœur tout entier chante. Long crescendo qui doit d'abord être 
imperceptible, puis grandir, et éclater au dernier Hodie.) 


Jésus prend le calice, comme à la Consécration. 


— « Accipite et Bibite ex co omnes : Hic est enim Calix sangui- 
mei, novi et aeterni testamenti mysterium Fidei, qui pro vobis et pro 
multis effundatur in Remissionem peccatorum. » 


Lentement, || passe le calice aux apôtres qui y boivent l'un après 
l'autre. 


(Sur les derniers mots du Christ, éclate comme un chant de 
triomphe le « Pange Lingua» chanté par tout le choeur. Entre la 4* 
et la 5* strophe silence.) 


Jésus se rassied : Èt à vosse toü, tos lès côps qui vos froz ci qui 
dj' vin do fè, fioz-l' en souvenir di mi. (5° et 6° strophes, encore plus 
triomphales.) (Silence). 

Jésus (à Judas) : Judas, ç' qui v's-avoz l'idèye do fè, fioz-l' rade- 
mint. 


(Judas sort en saluant Jésus de côté, pas en face, comme s'il 
craignait de regarder son regard.) 


Mathieu (à Philippe, bas) : W'è va-t-i, Judas ? 


Philippe : Ô dandjereûs, achetè ç' qui faut po lès djous d' fièsse... 
(Silence) 


Jésus : Mès p'tits-èfants, dji n’ su pus avou vos-ôtes qui po wêre 
di timps ; mins d' vant do ‘nn'alè, dji vos done on novia Commande- 
ment : c'èst qu’ vos vos vèyoche volti, c'è-st-à ça qu'on vièrè qui 
v's-èstoz dès mènes. 


Pierre (excédé, osant à peine poser sa question) : Mins, Sègneür, 
w-ènn'aloz ? 


Jésus : Ou ç' qu'i dj’ va, vos n'i ploz nin v'nu asteûre, mins pus 
vos m'i siroz. 


Qui vosse cœûr ni seûye nin toûrmintè, vos savoz bin qui dji 
n' pou mau do vos lèyi à vos-min.mes. Ècor one miète di timps èt 
l monde ni m’ vièrè pus mins vos-ôtes vos m’ vièroz pace qui asteûre 
vos savoz bin où qui dj’ su... (pause). 


Mès p'tits-èfants, c'èst si dj’ direu qui dj' su l'aube, èt vos-ôtes, 
vos-èstoz lès coches ; si vos n' dimoroz nin à l'aube, vos n' sauriz 
pont donè d' frût. 


C'èst po ça qui dj’ vos |l’ dimande, qui vos vos vèyoche volti 
l'onk l'ôte, come dji v's-a vèyu volti. | gn-a pont d' pus grand amour 
qui do donè s' viye po sès-amis. Èt v's-èstoz mès-amis si vos fioz ci 
qui dj' vos d'mande. 


Dji n' vos lome pus mès serviteürs, pace qui l' serviteûr ni sét 
nin ç' qui l' maîsse faît, mins asteüre vos-èstoz mès-amis. 


Ci n'èst nin vos-ôtes qui m'a tchwèsi, c'èst mi qui v's-a tchwèsi 
po qu' vos 'nn'aliche dins l' monde pwartè do frût, èt qu' vosse frût 
si consêrvéye jusqu'au dêrin djoû. 


Dji vos di tot ça, mès p'tits-èfants, po qu' vos vos vèyoche voltï 
l'onk l'ôte : ç' sèrè l’ sine qui vos m'ôz bin sûr vèyu volti... 


Ècor one miète di timps èt vos n' mi vièroz pus, ècor one miète 
di timps èt vos m' vièroz. 


Lès-apôtes (l'onk à l'ôte) : Qui vout-I dire, don, avou ça : ècor 
one miète di timps ?.. 


Onk : Qui sé-dj', mi. 
On-ôte : Qu'èst-ç’ qui ça vôreut bin dire ? 


Jésus : Vos v' dimandoz ci qui dj' vou dire... Èt bin dji vos l’ di : 
vos braïîroz, vos sèroz toürmintès do l' timps qui l's-ôtes sèront à l' 
fièsse mins vosse pwin.ne divêrè djôye. 


One comère soufrit qwand s'-t-eûre è-st-arivèye, mins ossi vite 
l'èfant v'nu, èle ni sondje pus à sès maus, contin.ne do-z-awè mètu 
on-ome au monde. 


È bin vos-ôtes ossi vos sèroz o j' pwin.ne, mins dji r'vêrè, adon 
pus pèrson.ne ni saurè vos rôstè vosse djôye. Ci djoû-là, vos n'auroz 
pus dandji do m’ dimandè one saqwè. 


Mins d'vant, dji vos l’ di : tot ç' qui vos d'manderoz à m' nom au 
bon Diè, | vos l’ dôrè. Jusqu'à ci vos n'ôz jamais d'mandè à m’ nom, 
tot ç' qui vos d'manderoz à m' nom vos sèrè acwardu. (pause). 


L'eûre arive qui dj' va vos causè cléremint, èt adon, qwand vos 
d'manderoz one saqwè à m’ nom dji n'aurè nin dandji do priyi l Bon 
Diè por vos, ca | vos veut volti ostant qu’ mi pace qui vos-ôtes vos 
m'oz vèyu volti, èt qu’ vos-oz crwèyu qui dj' vineu d'addè Li. 


Lès-Apôtes : Ah, ç’ côp-ci, nos Vos compurdans, nos vèyans bin 
qui V’ savoz tot, èt gn-a pus dandji qu'on Vos d'mande one saqwè, 
c'èst po ça qui nos crwèyans qui Vos v'noz d'addé l’ Bon Diè. 


Jésus : Vos crwèyoz, asteüre... Mins vola qui l' timps è-st-arivè : 
vos-aloz ièsse cossauyis come dès bèrbis qu'ont pièrdu leü bièrdji... 
Vos-aloz couru èvôye tortos vos catchi dins vos maujos èt m’ lèyi tot 
seû. Min dji n’ su nin tot seû, li Bon Diè è-st-avou mi. 


A vosse toü, vos coniroz lès toürmints, mins n’ pièrdoz nin co- 
radje, mi dèdjà à l'eüre qu'il èst, dji su pus fwärt qui | monde. 


Jésus se lève, et tous les Apôtres avec Lui. Il prie, les yeux au 
ciel : 


— «Ô Mon Diè, l'eûre è-st-arivéye do-z-achèvè ç' qui V' m'oz 
donè à fè, po qu'à tos lès cis qui V' m'avoz donè, dji Vos fyîche 
conoche, Vos èt Mi, Vosse Fi, Jésus-Christ, qui Vos l'zï avoz èvoyi. 

« C'èst por zèls qui dj' Vos prîye, ô Mon Diè, pace qui i faut qu’ 
djè lès laîye tot seûs su l’ têre. Djè l'zï a apris vosse Nom, èt come 
Vos m'oz èvoyi dins l’ monde, djè lès-î vôye ossi. 


« Ci n'èst nin seûürmint por zèls qui dj' Vos prîye mins ossi bin po 
tos lès cis què lès crwèront, po qu'is t'nèche tortos onk à l'ôte, 
come Vos t'noz à mi, èt mi à Vos. 

« Li monde ni V's-a nin conu, mins zèls Vos-ont conu. 


« Fioz qu'is seûyenuche bin qui c'èst Vos qu' m'a èvoyi su l’ têre, 
èt mostroz l'zi qui Vos lès vèyoz volti ostant qu' mi. 


« Èt fioz, ô Mon Diè, qu’ l'amour qui V's-avoz por mi, seûye ossi 
sur zèls. » 


Jésus (aux Apôtres en partant vers la droite) : Sôrtans asteüre... 
Vinoz ècor one miète avou mi, pace qui |’ momint èst quausu là qui 
dj’ va tchaîr dins lès mwins d' mès-in.nemis. 


Lès-Apôtes (en suivant Jésus) : Ah mins, nos n' Vos laîrans nin 
‘nn'alè come ça ! Qu'is vègnenuche seûrmint. 


Pierre (montrant une épée) : Mi, dj'a vèci l' ostèye qu'i faut, èt 
on-z-aurè à qui causè. 


Jésus : Mès-èfants, ni faut-i nin qui l’ volontè d'au Bon Diè seûye 
faîte. Èt vos n’ savoz nin qu'il èst scrit dins lès lives : « C'è-st-au 
bièrdji qui dj’ m'ataquerè, èt lès berbis sèront cossauyîyes. » 


Vinoz, dispêtchans-nos, li ci qui dut m' livrè n'èst pus fwärt lon. 


CHŒUR PARLÉ 


Jésus, qwand V’ n'èstiz co qu'on p'tit-èfant o l’ bêrce, 

èt qu’ Vos r’waîtiz tot-autoû d’ Vos sins co veüye clér 

Li Sainte Viêje èsteut do côp addè Vos 

po r'mète li couvèrte ou po tchèssi one moche, 

èt gn-aveut pus rin qui Vos manqueut tant qu'elle èsteut là. 
Nos-ôtes ossi nos vôrins bin veüy clér, 

veûy pa d'vant nos, èt n'èstans à mète à dès-èfants 

qui braîyenut pace qu'i fait nwär. 


Vos-avoz sti on p'tit èfant come nos-ôtes tortos 

èt V's-avoz ieû ossi on p'tit cwärps po soufri 

do frèd èt d' fwaim èt totes lès pwin.nes. 

Mins s' Vos brèyfz, li Sainte Viêje acoureut 

èt i n' faleut pont d' timps po V's-apaujetè. 

Ô Jésus, Vos qui sèt bin ç' qui c'èst do soufri 

èt qu' ça chone si bon d'ièsse apaujetè pa s' moman, 


nos-avans nos pwin.nes èt nos toûrmints 
èt, come dès-èfants, nos brèyans co bin on n' sèt poqwè. 


Èt V' L'oz lèyi 'nn'alè, Sainte Viêje ? 

su lès vôyes, bin lon sins Vos ; 

èt ça chone si longtimps do ratinde qwand on n’ rivint nin sovint. 
I faut tot l’ min.me qui Vos nos-oyoche vèyu voltî 

Sainte Viêje, po L’ lèyi 'nn'alè èri d' Vos 

èt n-aurins bin twärt do nos discoradii. 

Qwand V's-èstoz là por nos come one moman, 

èt qu’ Vos-oz bin v'lu donè vosse fi por nos. 


Èt chaque côp qui Jésus nos done si cwärps dins l'ôstiye, 
c'èst co Vos qui nos L’ done ècor on côp 

Vos qu’ L'a pwartè, èt qu’ L'a mètu au monde. 

Èt nos n' savans nin bin sovint ci qu' ça vaut, 

èt nos n’ pinsans nin à ç' qui v's-a falu soufri 

po donè vosse fi à dès cis què L' riciyenut si mau. 

Ô Sainte Viêje, po tot l' dispit qui nos fians à Jésus èt à Vos, 
Vèyoz nos voltî ècor ostant qu'i V's-a falu soufri 

po L'èlèvè èt nos donè Jésus. 


Èt V' L'oz lèyi 'nn'alè, Sainte Viéje, 

à l’ mwärt vosse doû Jésus. 

Ah! gn-a nin one comére qui 'nn'a vèyu ostant qu’ Vos. 
Vos n'avoz ieû si wêre di djôye avou Li, qui l’ djôye 

qu'a stî rade èvôye, qwand Vos L' pwartiz dins vos brès. 
Èt pwis i V' la falu veûy moru 

èt V' L'oz lèyi 'nn'alè, Sainte Viéje, 

po nos-ôtes, èt V' L'oz lèyi 'nn'alè à l’ mwârt 

gwand V’ L'aviz dèdjà èlèvè si grand 

qu'i choneut qui n'aureut pus seû Li arivè maleûr. 


Èt vo-l'-là qu'il èva tot seû 

èt Vos n’ saurîz ièsse là po l’ wèyi, 

èt ramouyi sès lèpes come on faît à on malade. 
Non, | 'nn'irè tot d'on côp, plein d' fwace 

èt Vos n’ sèroz addè Li qu'au dêrin momint. 

I Vos faurè L' sire d'au lon, èt on n’ Vos laïîrè nin 
r'foûrbu s' visadije, 

èt V's-ètindroz qu'on tape dissus, èt 

qu'on L’ maltraîte, vosse doû Jésus, 

èt lès côps d' martia qu'on clawe à l' crwès. 

Sanhédrin 


(Sur le terre-plein, plutôt vers la gauche. Le Sanhédrin vient de 
la gauche : Caïphe, le grand-prêtre, son beau-père Anne, Joseph 
d'Arimathie, et derrière tous un vieux : Nathanaël qui se traîne sur 
deux bâtons. Ils s'arrêtent plutôt sur la gauche du terre-plein, mais 
ne se rangent en ordre qu'à l'arrivée de Jésus.) 


Li grand-préte : Ah ! ç' côp-ci, dji pinse bin qu’ c'è-st-one afaîre 
arindjiye... Nos l’ tinans... | n’ vêrè pus s' mèlè di ç' qui n' Iï r'gärde 
nin. Il aureut v'nu èspliquè lès-ècritures, li !... D'èwou d'vint-i, don : 
on fi d’ tchèrpèti, v'lu sawè mia qu’ nos ci qu'èst dins lès lives. Adon 
qu' nos-ôtes, nos n' fians qu' ça... dji direu bin dispôy qu'i n-ans 
apris à lire. 


Qwand dji tüse qui nos l'ans dèdja soufri si longtimps... 


Mins ça va ièsse réglè... on va l'aminè vèci, nos l' condânans, èt 
d'mwin t-au matin, li peüpe ni waserè ï trouvè à r'dire qwand on 
vièrè qu' lès sôdârts d'à Pilâte s'è mèlenut. 


Onk : Mins s'il a vènè l'afaïre, i gn-a brâmint dès chances po 
qu'i s' dimèfiye. 


On-ôte : Li, s' dimèfyi, on direut qu’ vos nè l’ conichoz nin. Plin 
djoü, plin.ne eûre, ça nè l’ jin.neut nin do prètchi, maugrè nos portant. 


Joseph : Ayi, i n'a jamais toürnè autoü po dire ci qu'i pinseut 
d' nos. 


Onk : Qui n-ans du mwints côps ossi nosse pougn è nosse 
potche. 


Nicodème: Pace qui vos savîz bin qu'i d'djeut l' vrai! 
(Stupéfaction.) 


Li grand-préte : Comint, vos, Joseph d'Arimathie, vos 'nn'èstoz 
là... Mins si vosse père riv'neut s' rassire au consèy, o l' place qui 
v's-èstoz, i n' riconireut nin s’ fi. Li qu'a todi stî si achârnè po dis- 
finde nos drwèts. Èt vos, vos l' rinoyoz... vos r'noyoz vos parints, èt 
leüs-èximpes, èt tot ç' qui v's-avoz dri vos. 


Joseph : | m' chone qui vos montoz bin rwèd por on p'tit mot 
qui dj’ vin do dire. Sèroz ossi paujêre t-a l'eüre qwand vos vôroz 
rinde li justice ? Èt après tot, qui v'loz jugè ? Vos l' vloz jugè ? Vos 
l' vloz condânè, avou què drwèt ? Qu'a-t-i faït ç'-t-ome-là ? Qu'on m'è 
l' diye. 

Le Sanhédrin : ô! o! 
Onk : On n’ vos r'conut pus... 


Li grand-préte : Vos n' m'è l' dimanderîz nin si v's-èstiz co d'a- 
cwärd avou nos... Aveu-dj' twârt do dire qui v's-aviz r'noyi ci qu’on- 
ome come vos a d' pus grand au monde, ci qu’ sès parints li ont 
lèyi : leûs-idèyes, èt l'èximpe di leü vîye. 

Joseph : Si nos causerins di ç’ qui nos-ocupe po l' momint. 
Dji vos l’ dimande, què lî r'protchoz ? Qu'a-t-i faît ? Qu'on mè l' diye ! 


Tout le Sanhédrin : Ah ! bin ç' côp-ci... 


Joseph : È bin, causoz, vos-oz bin sür one saqwè à dire conte 
li ?... Dji sè bin qu’ ça arive co vêci qu'on-z-amine dès djins èt do 
côp, on l'zï d'mande ci qu'il ont à dire po s' disfinde, sins d'dja qu'is 
seüyenuche poqwè qu'on 'nn'a à zèls. Mins ça n'irè nin come ça 
audjoürdu. Vos-aloz m’ dire ci qui ç'-t-ome-là a faït? Vos v'loz l” 
condânè, èst-ç' qu'on condâne lès djins seülemint pace qu'on n' lès 
veut nin voltî ? 


Li grand-préte : Ah mins ç' côp-ci, vos v' doutoz bin qui si nos 
v'lans l condânè, c'èst bin sür solon nos lwès, èt v' lès con'choz co 
bin, dandjereüs ? 


Joseph : È bin qu'on m' diye ci qui c'-t-ome-là a faît conte lès 
lwès. Dji n' dimande qui ça après tot. 


Li grand-préte : Alons, vos conichoz bin nos lwès èt v’ conichoz 
co bin Jésus d' Nazareth, èt ç' qu'i faît... èst-ç' qui v's-è faut d’ pus ? 


Joseph : Ci qui m' faut d' pus, c'èst qu' dji n' veu nin fwârt bin 
ci qui çÇ'-t-ome-là aureut à s' riprotchi, èt vos n' savoz mè l' dire, ou 
bin vos n' v'loz nin. 


Onk : Qui v'loz dire avou ça ? 


Joseph : Ci qui dj’ vou dire, c'èst qu' vos n' waserîz dire divant 
tortos, èt portant vos pinsoz tortos l' min.me, qui ç' n'èst nin lès Iwès 
qu' vos disfindoz, mins qui ç'-t-ome vos jin.ne, èt vos n’ sèroz r'mètus 
qui qwand on n'è causerè pus. 


Il a ieü l’ twârt do vos displaîre, pace qui vos vôrîz bin qu’ gn- 
aureut qu' vos-ôtes à sèpe lire dins lès lives, èt portant qu'èst-ç' qui 
v's-è savoz d' pus qui l's-ôtes après tot ? Ayi dès bokèts d' frâses qui 
tègnenut èchone au p'tit bonheür, èt qui v's-avoz apris pâr coeür, èt 
qu'one saquî vos d'mande ci qu’ ça vout dire, c'èst bin rade qui vos 


62 


rèspondoz en r'lèvant l' minton qu'i n'èst nin capâbe do comprinde 
ça. D'alieürs vos n’ waseriz dire li contraîre : dj' su come vos-ôtes, 
èt dj’ sé bin ci qui s' passe vèci. 


On djoû, come vos l'oz dèdja fait tortos, djè li a pôsè one quès- 
tion à ç'+-ome-là qui vos v'loz condänè : «Vos lijoz dins lès lives, 
m'a-t-i rèëspondu, èt vos n’ savoz nin ça ? ». Adon, dj'a vèyu clér, dj'a 
vèyu qui nn-èstins qu’ dès toûrsiveûs qui fièt l’ètindu en-z-èspliquant 
ci qui n’ savenut nin, ou bin ç’ qu'is n' v'lèt nin sawè, enfin. Ca, dins 
lès lives, nos-î lijans ci qui nos r'vint bin ; li rèsse, ça n'èst nin scrit 
por nos, ou bin c'èsteut bon po lès djins do timps passè. 


Onk : I m' chone, Joseph d'Arimathie, qui vos pôriz qwand min. 
me awè one miète pus d' rèvèrince po lès sints lives. 


Joseph : Mins c'èst vos-ôtes qu'ènn'a pont d' rèvèrince. Waseriz 
bin lès-èspliquè aus djints tèls qu'is sont. Vos dismintiriz tot ç' qui 
vos fioz. Ah ! i n’a nin twärt, l'ome qui vos v'loz condânè, do dire en 
causant d' nos : « Fioz ç' qu'is vos dijenut, mins n’ fioz nin ç' qu'is 
fièt. » 


Ç'a co stî s' maleûr, alè, do v’ dire vos vraîs. Èt ça, v's-aimeriz 
co mia piède on-ouy qui do l’ rovyi. 


Èt c'èst d'vant on parèy consèy qui vos v'loz fè v'nu ç'-t-ome-là 
qu'è-st-on-ome jusse. Ayi, il èst jusse, sinon i n’ sèreut nin voste 
in.nemi. 


Onk : Èst-ç' d'abôrd tot? 
Joseph : Non dji n'a nin tot fait. 


Ça vos jin..ne co qu'i s’arète avou lès p'titès djins. Vos-ôtes vos- 
auriz peû do djonde on-ovri, nin d'dja avou vosse mantia en rotant 
o l’ rûwe, èt li mougne avou zèls. Il a ostant d'amistè por on p'tit qu’ 
por on gros. Èst-ç' si sbarant qui l' peüpe è l' sîye ? 


Onk : Ô! ça nè l’ jin.ne nin do s'arètè avou on publicain, ça. 


Joseph : Lès publicains valenut ostant qu’ vos-ôtes, sinon qu’ 
tos lès cis di-d-ci fièt leüs côps à catchète. C'èst seürmint ça qu’ vos 
n’ lî pârdoneroz jamaîs do-z-awè discouviè d'vant tortos, vos p'titès 
toûrnures. 


Onk : Mins, grand-prète, aloz sopwartè ça jusqu'à l’ fin. 


On-ôte : Qu'on l' laîye dire, i gn-a rin qu'è l' ripache mia qu’ do 
causè... Lèyans-l' dire, ça nos frè touwè l' timps. 


Joseph : Ça vos jin.ne do veüy li peûpe acouru au d'vant d' li... 
i faureut qu'i gn-aureut qu' vos-ôtes, lès gros, qu'on salüwereut sins 
d'dja wasu vos r'waîti. Vos-ôtes, vos n'aloz nin dins lès rûwes, avou 
l' tièsse rilèvèye, èt si v's-acwardoz on p'tit côp d'ouy à one saquï, 
c'èst come si v' lî donîz ostant qu'one pèce, vos chone-t-i. 


Vos-avoz bau fè, li peûpe veut clér. 


Vos pinsoz qu'il a falu qui ç'-t-ome-là v'nuche po qu'on-z-aprinde 
à vos conoche ? | gn-a longtimps qu’ lès p'titès djins savenut ci qu' 
c'èst d' vos-ôtes. Èt l’ peûpe s'i vos sopwate, c'èst qu'il èst mèyeü 
qu’ nos, sinon là bau joûr qu'on nos-aureut ieû tchèssi foû di-d-ci 
po r'lavè nosse place. 


Mins s'i gn-a on-ome qui s' lève, qui wase bin vos dire au nèz 
ci qui v's-èstoz, èst-ç' sibarant qui l' peûpe ni crîye qu'il a raïson. 


Onk : Èt qu'ariverè-t-i d’ tot ça, si nos l' lèyans fè? 


Li grand-prète : Pinsoz bin, Joseph d'Arimathie, qui nos-ôtes, 
ostant qui nn-èstans, nos-avans li d'vwêr do-z-èspètchi qui l’ peûpe 
n'eûye à soufri d' sès lwagnerîyes. 


Joseph : Qu'èst-c' qui c'èst co d’ ça asteüre ? Là nin longtimps 
qui vos 'n'oz tüzè one parèye, dandiereûs ? 


Li grand-prète : N'avoz vos nin r'mârquè, ossi bin qui l's-ôtes, 
qu’ lès sôdärts romains ni r'waîtint nin d'on fwärt bon-ouy totes cès 
djins-là qui s’ batenut quausu po-z-arivè addé li. 


Là nin co trwès djoûs, èst-c’ qui l'intréye o l’ vile di ç'-t-ome-là 
n'a nin stî on scandâle por zèls. 


I s' faît lomè Rwè dès Jwifs, vos savoz bin qu’ lès Romains ni 
vôront jamais ça : jusqu’au nom di rwè, is l' veüyenut èvi. Èt v's-avoz 
rovyi dandjereüs qu'is n'i vont nin tot tène qwand gn-a dès troûbes 
vèci. Vos l’ vèyoz bin asteüre, Joseph, vos-èstiz brouvyi. 


| n’ faut nin nos-è v'lu si nos d'vans nos-è prinde à on-ome qu'è- 
st-on jusse, djè l’ sé bin, mins qui v'loz. Tot ça, ça toünerè mau po 
l' peûpe, èt dins cès afaîres-là, c'èst tofêr lès p'titès djins qu'è pâti- 
chenut. 


A v's-ètinde, nos n’ pinserins nin aus p'titès djins, mins n'èst-c’ 
nin awè l'ouy sur zèls qui d’ lès-èspêtchi qu'is n° tchaîyenuche dins 
one afaîre qu'è l's-èminereut fwärt lon ? 


Ayi, Joseph, dji vos l' di : i vaut mia qu'i gn-eûye qu'on-ome qui 
moûre po tot l' peûpe. 

Joseph : Èt, si ç'<+-ome-là qui dut moru po tot l' peüpe ; si ç'- 
ome-là, ci sèreut l' Mèssiye ? 


Tortos : Ci n'èst nin l' Mèssiye, ça n' pout nin ièsse li Mèssiye, 
alons, ça n' saureut ièsse li. 


Joseph : Èt si c'èsteut qwand min.me li Mèssiye ? 
Onk : Ça n' pout nin ièsse li Mèssiye. 
Joseph : Èt poqwè nin ? 


On-ôte : N'avoz nin lî qui l’ Mèssîye vêreut au monde à Betlèyèm, 
èt c'-tici, c'èst |' fi d'on tchèrpèti d' Nazarèth. 


Joseph : Qui savan.n', si tot en-z-èstant d' Nazareth, i n'a nin 
v'nu au monde à Bètlèyèm ? 


Onk : Ça fait qu'i nn-aureut nn'alè d'morè d' Bètlèyèm à Naza- 
reth ? Alons, alons, lès p'titès djins n’ voyadjenut nin tant qu' ça. 


Joseph : Qui savoz ? | gn-a bin d's-afaîres qu'arivenut èt qu'on 
n’ ratind nin ; èt dès cines qu'on pinse qu'on sét bin comint qu'èles 
vêront, vo-lès-ci, èt on-z-a tant dès rüses do lès r'conoche, pace 
qu'èles ni chonenut nin come nos vôrins bin qu'èles seûyenuche. 


Onk : Tatata, ça n' vout rin dire, tot ça. 


Joseph : N'avoz nin sti veûy dins lès rèdjisses, po sawè si c'èst 
bin à Nazarèth qu'il a v'nu au monde ? 


Onk : ï oz stî veüy, vos ? | chone portant qu’ ça vos tracasse 
brâmint pus qu’ nos. 


Joseph : Ô ! mi dji n'a nin dandiji d' ça po crwêre qui ç'-t-ome-là 
n'èst nin come lès-ôtes-omes. Sèreut-ç' on-ome qui freut lès miraukes 
qu'i faît ? 


Onk : Ô! dès miraukes ?... dès miraukes ?... ènn'èst-ç' après 
tot ?... C'èst si auji do-z-è fè crwêre au peûpe. 


Joseph : || a r'faït dès malades ; i gn-a dès djins qu'il aveut dès- 
anéyes qui n' savint pus s' lèvè, èt is rotenut asteûre. Èst-ç' on-ome 
qui pôreut fè ça ? | faut qu'i seûye èvoyi pa l’ Bon Diè. 


Onk : Èt mi, dj’ vos di qu'on-ome qu'è r'faît on-ôte on djoû come 
li djoû do Sabbat, ni pout nin v'nu d'addé |’ Bon Diè. 

Joseph : Vos savoz bin ci qui v's-a rèëspondu adon : « N'iriz nin 
r'awêre one di vos bièsses qui sèreut pièrduwe, tot parèy qu'on- 
ovrauve djoû, li djoü do Sabbat ? » 


Èt Lazâre, i gn-a d' vos-ôtes qu'on sti po s-t-ètèremint, èt l' djoû 
d'audjoûrdu il èst paurlant viquant... 


È ç'<+-ome-là ni sèreut nin èvoyi pa l' Bon Diè ? 
Onk : Èt, s'il èsteut l' Mèssiye, il aureut bin ieû seû quéne sôrte 
di coméres què l' djondint au sopè d'èmon Simon. Èt i wase bin dire 


qu'i l’ zï r'mèt leûs pètchis, èst-ç' on-ome d'au Bon Diè qui wasereut 
bin-z-è lachi dès parèyes ? 


Joseph : Pace qui ç' n'èst nin on-ome. Quén-ome wasereut bin 
fè ç' qu'i fait ? 


Onk : S'i n'èst nin on-ome, qu'è-st-i à l' fin dès fins à mwins qu' 
ci n' sèreut on-andje, ou bin |’ Bon Diè li-min.me 


Lès-ôtes : Alons, alons, èst-ç' d'abôrd tot do causè come ça! 


` Li grand-prète : Sondjoz qui l’ Bon Diè vos-ètind. N'èst-ç nin 
maleureûs qu'on vègne causè parèyemint, véci ? 


Joseph : Ô ! Lèyoz-m' crwère qui c'èst li, l' Mèssiye, qui c'èst li 
qu'a v'nu au monde dins one pôve maujon, pace qui lès p'tits ont co 
pus dandiji qui l’s-ôtes do Bon Diè. 


Nos lijans dins lès lives qui qwand |!’ Mèssiye vêrè, ç' sèrè lès 
sènes qui n'è l’ vôront nin r'conoche, èst-ç' nin por nos-ôtes qui ça 
èst scrit ? 


Lèyoz-m' crwêre qui c'èst li | Mèssiye, pace qu'il èst bon, èt 
qu'on l’ veut bin asteûre. C'èst lès cis qu'ènn'ont l' pus à s’riprotchi, 
au fond d’ leû coeûr, qu'ènn'i v'lèt. 


Onk : Vos n'i aloz nin doûcemint. 


Joseph : Èst-c' nin Il vraî portant, èst-c' qu'i gn-a onk di nos-ôtes 
qui wasereut bin tüzè qu' lès-ôtes-omes pôrint sawè ci qu'il a d' 
mwaîs è s' viye, èt qu'i passe si timps à l' zï catchi ? 


Onk : On direut qu’ vos valoz mia qui l's-ôtes, vos ! 

Joseph : Dji sè bin qu’ dji n° vau nin d’ pus qu'on-ôte di-d-ci. 
Onk : Labèle, do v'nu fè li l'çon aus-ôtes, d'abôrd ! 

Joseph : Èt c'èst pace qui dj' sè bin comint qui dj' su, qui dj’ veu 


bin asteûre qui l' Mèssiye n'aureut seû v'nu ètur nos-ôtes. 
Onk : Ah! bin ç' côp-ci ! 


Li grand-préte : Tot ça, ça èst fwärt bia à dire, mins n'è-st-i nin 
scrit dins lès lives, qui l’ Mèssiye vêrè èwou qu’ li Iwè sèrè conser- 
véye, èt n'èst-ç' nin nos-ôtes què l'a aurdè jusqu'à ci? 


Joseph : Èst-c' po li Iwè qui l' Mèssiye dut v'nu oudôbin èst-c' 
po sauvè l' peûpe ? 


Mi, i m' chone qui si l’ Mèssiye a v'lu, su l' têre ièsse si p'tit, 
qu'on n' l'a r'märquè qu'ainsi tot d'on côp, sins veüy qui c'èsteut li 
dispôy li c'minç'mint, qui c'èst pace qui nos n’ savans pus veüy clér. 
Èt si ça n' nos chone pus possibe qu'i seûye vinu asteûre, c'èst qu’ 
nos n’ savins pus qu'i d'veut v'nu. 


Nos n’ savans nin d'èwou qu'i d'vint. Èst-ç' po ça qu'i sèreut 
mwins’ li Mèssiye ? Èt s'i vique pôvriteüsemint, èt nin come i nos 
chone qu'i duvreut viquè, li Mèssiye a-t-i dandji d' ça po ièsse li 
Mèssiye ? 


Dut-i v'nu seürmint por nos-ôtes, ou èst-ce po tot |’ monde qui 
l' Bon Diè l'èvôye ? Èt c'tici n-a-t-i nin dit qu'il èsteut v'nu po lès bèr- 
bis qu'èstint pièrduwes. 


Dji sè bin qu' ça nos jin.ne qui ç’ n'èst nin dins one di nos mau- 
jons qu'i seûye vinu. Adon, dandjereûs, nos-aurins bin stî sûrs qui 
c'èsteut li ? 


Ah! s' l'asteut v'nu au monde, par èximpe dins l' maujon d'au 
grand-préte, mins gn-a nin onk qu'aureut wasu tüzè qu’ ç' n'èsteut 
nin li. 

C'èst dandjereüs, qu'il a v'lu qu’ lès-omes è l' ricon'chinche sins- 
ï ièsse fwarcis, mins dins l' fond d’ leû coeûr ! 


Ayi, s'il aveut v'nu ètur nos-ôtes, gn-aureut-i ieû onk di nos qu' 
n'aureut nin sti djalous di s’ père èt d' li? | n’ faut nin pinsè qui nos 
l'aurins mia r'conu, èt adon l' peûpe nè l'aureut nin v'lu crwêre tèle- 
mint qu’ l'è-st-abitouwè do nos-ètinde minti. D'èwou qu'i vègne, li 
Mèssiye nos jin.ne, pace qui d'vant li nos-avins tot à dire, èt bin rade 
vêrè |’ momint qui nos-ôtes, lès preumis jusqu'à ci, nos sèrans lès 
dérins. 


Onk : | m' chone, Joseph, qui vos l’ disfindoz bin, ç' Jésus-là, 
èt si, après tot ç' qui vos V'noz do dire nos vos purdins por onk di 
s' binde ? 


Joseph : Pôreut valu ! 

Li grand-préte : Èt si nos vos mètins en jugemint avou li, pace 
qui asteüre, vos v's-avoz brâämint compromètu, nè |’ savoz nin bin ? 


Joseph : | n’ tint qu'à vos, mins ça n’ candjerè rin à l'istwère, 
èt i vaut co mia ièsse di s' costè qu’ do vosse. 


Li grand-préte : Non, Josèph, nos n’ vôrins nin fè ça qwand min. 
me, vos l' savoz bin, mins choutoz, nos-avins d'mandè à Cléophas 
qui s’ tchèrdjuche do disfinde l’acusè, po qu’ ça s’ passuche come 
u faut, maleureûs, i n’ savèt trop qwè dire, li... mins vos, vos-èstoz 
à l' päje. 


Joseph : Mi, qui ç' sèreut d'vant mi qu'on condânereu ç'-t-ome- 
là. Ah! mins vos n' savoz nin avou qui qui v's-èstoz, dandjereûs ? 
N'èst-ç' nin avou l' ci qui l'a vindu po trinte pèces ? Vola quî qu'èst 
d’ vosse costè. | v's-a falu on traîte po l'awè. Ayi vos-èstoz co mwins’ 
qui l’ ci qu’ s'a vindu po l’ livrè. Èt vos vôriz qui dj’ dimeûrereu avou 
vos-ôtes. Vos n’ savoz nin don qu’ dji n' saureu pus mète lès pids 
vèci ? 


Onk (en riant) : Ah! Ah! Ah! Joseph d'Arimathie a quausu peû 
do tchaîr o min.me pènin qu' Jésus. 


Joseph : Èt bin, vo-m'-ci !... Èt ç' sèrè l’ sine qui dj' n'a pus rin 
à veüy avou vos-ôtes, pace qui, ç' sèrè todi on pwèd su mès spales, 
one man.nèstè qui dji n’ saurè jamaîs rawè foû d’ mi, do v's-awè 
antè. Ayi. Arètoz-m'... Arètoz-m', vos n’ savoz nin què bin qu’ vos m' 
froz. 


Onk : Vos n' savoz nin jusqu'à où qu’ Jésus pout ièsse èminè ? 


Joseph : Dji sé fwärt bin ci qu'on-ome inocint pout awè à soufri 
qwand ií tchaît dins vos mwins. Mins vos-ôtes, vos nè l' savoz nin qui 
dj' braîreu bin l’ djoü qu’ dj'a moussi l’ prumi côp vèci. Qwand-on- 
z-a-m' âdje, èt qu'on veut tot d'on côp, qu'on-z-a trèlondiji s’ vîye à 
trompè l's-ôtes èt à s' trompè li minme, à fè chonance do ièsse 
prôpe, do s' mostrè en-èximpe aus ôtès djins, adon qu'on-z-èst pus 
man.nèt qui |’ ci qu'on mosture au deugt. Vos n’ pinsoz nin qu' do 
moru c'èst brâmint dès côps pus apaujetant qui tot l'ôte rèsse ? 


Li grand-préte : Alons, Joseph, ni v' mètoz nin dins on-ètat parèy. 
Nos l’ savans t-ossi bin qu’ c'èst maleureüs, mins qu'è friz, nos n’ 
p'lans nin lèyi ç’-t-ome-là, pus longtimps au mitan do peûpe. Qu'ari- 
verè-t-i, si lès Romains s'è mèlenut ? 


Joseph : Ci n'èst nin po ça qu'on condâne on-inocint. Vos n'avoz 
rin à lî r'protchi, vos n'avoz nin d'dja l’ drwèt do l’ fè v'nu d'vant vos- 

ôtes, ca, è trouveriz bin onk qui wasereut bin s' mète en face di li. 


Onk : | n' pout nin ièsse inocint si nos l’ condânans. Èt nos nè 
l' laîrans nin nos d'futyi pus longtimps. C'èst nos-ôtes qui dut ièsse 
maîsse, èt nin li. 


Joseph : Èt vos vôriz m’ fè d'meurè vèci ?... Mins su tos lès cis 
qu’ sèront là qwand on l' condânerè, i gn-aurè one malédiction d'au 
cièl qui tchaïrè sur zèls. 


Onk : A |’ fin dès fins, ça n’ nos èspêtcherè nin do fè ci qui nos 
plaît. 


Joseph : Èt v's-èstoz dès juges ? 


Nathanaël : È bin! qu’ totes lès malédictions d'au cièl nos 
tchaîyenuche su l’ dos! Mins qu'il èvaye, qu'on n'è l’ veüye pus. 
Qu'è-st-i v'nu fè vèci ? Rin, on sèt bin qui ç’ n'èst pus l’ momint do 
v'nu fè l’ Mèssiye asteûre ! Nos-avons dèdja tant dès rûses do-z-aurdè 
ç’ qui nn-avans co, èt adon tûzè qui nos pôrins ri-èsse li grand peüpe 
qui nn-èstins dins l timps ! | faut ièsse div'nu lwagne po crwêre ça. 
Vos n' vêroz nin m’ dire qu'il èst l'ome avou s' binde di mau foutus 
à t'nu tièsse, nin d'dja à dis sôdârs. | faut qu'on seüye tinkyi po pinsè 
qu'i pôreut aminè one saqwè d' novia. Ayi, i vêrè brouyi totes lès 
djins, èt après, nos pièdrans ci qui nos d'meüre. 


Qu'il èvaye, pa n'importe qué uch, mins qu'il èvaye ! Dji n'aveus 
co rin dit jusqu'à ci, Joseph d'Arimathie, mins ça fieut boüre mi 
song do v's-ètinde causè. S'i v's-a toürnè l’ tièsse, tant pire por vos. 


Li grand-préte : Vos l' vèyoz bin, Joseph, gn-a-t-i onk vèci, qui 
pinse ôtemint qui l's-ôtes ? 


Joseph : È bin qwand Jésus sèrè là, ç' sèrè l' seül jusse au 
mitan d' vos-ôtes. 


Onk : Ayi, dès jusses, dès jusses ! | gn-a mwints côps qui tos 
cès jusses-là sont bin jin.nants, èt l’ payis ireut brâmint mia si p'tit 
train s'il èstint tortos rèssèrès ! 


On-ôte : C'èst todi fwârt bia d' lès rèscontrè, mins dins lès lives ! 
On côp qu'is v'nèt s' mèlè d' vos-afaïres, on n' sét pus qué coron 
qu' va d'vant. 


Joseph : Vos-èstoz tortos tèmwins vèci qui dji n' vou nin pwartè 
sur mi li condânâtion di ç'-t-ome-là. 


Plusieürs : | n' tint qu'à vos, Joseph. Nos-èstans assez d' nos- 
ôtes tortos sins vos po l’ pwartè. 


Li grand-préte : Choütoz, Joseph, si vos t'noz à-z-èralè... Dji sé 
bin qu'i faut do coradje po fè ci qui nn-alans fè. | vaut mia qu' vos 
n' sèyoche nin vèci t'-t-aleüre... Aloz-è è vosse maujon, dji vos coneu, 
èt dj' vos comprind bin, vos 'nn'auriz trop pèsant. Djè l' dit co, què 
coradje nos faut-i asteûre po sauvè l' peüpe, mins por vos, ça sèrè 
trop deur... Cès-afaires-là, vos l' savoz bin, ni fièt qu' do mau à vosse 
santè. 


Joseph : Ayi, dj m'èva, pace qui ça n° mi vaut rin mins on n’ si 
r'chone nin tortos, ca, l’ vi Nathanaël, l'a dja mwins côps qu'on nè l” 
veut pus aus sèyances. | s'a bin r'lèvè audjoûrdu, èt i s'a èrtchi vèci 
su deûs bastons po v'nu condänè l' jusse. Ayi, dj’ m'è va... 


Onk : Vos v’ tracassoz bin po rin, Joseph d'Arimathie, qui vôriz 
fè? Nos l' condänerans tot parèy, èt qui èst-ç' qui vôreut trouvè à 
r'dîre au Sanhédrin ? 


(Joseph sort et s'en va tristement.) 


Nathanaël : Jésus d' Nazareth, i faut absolumint qu'on n'è l 
veüye pus, il èst d' trop su l’ têre... Si dj’ m'a r'Ièvè, c'èst pace qui 
c'èsteut por mi on grand d'vwêr do v'nu disfinde nos drwèts ècor on 
côp divant do-z-èralè èwou qu' mès pères sont-st-èvoye. 


Li grand-préte : En v'nant audjoûrdu, Nathanaël, vos nos-0z d'nè 
on grand èximpe ; èt, pusqui vos l’ comptoz ainsi, i faut qui dj’ vos 
diye divant tortos, vos n'auriz seû trouvè moyin do mia fini vosse 
viye, mins nos-avans co télemint dandji d'omes di vosse sôrte, qui 
nos n’ saurins crwêre qui vos n’ vêroz pus vèci. 


Mins dj’ su bin binauje qui l’ Joseph d'Arimathie è-st-èvôye. Waï- 
toz one miète qu'i vêreut causè come ça d'vant lès djins ; nos sèrins 
l' deûs. 


Onk : Li peûpe, il èva come on l' mine. Là trwès djoûs, i gn-aveut 
qu' po Jésus d' Nazareth ; dimwin ç' sèrè l' dêrin dès vaurins si on- 
z-a l' toûr po l' zî fè avalè. 


On-ôte : Èt pwis gn-a cor one chance. A Jérusalèm po l' momint, 
i gn-a brâmint dès cis dins tot l' monde qu'i èst po lès djoûs d’ fièsse, 
qui n'ont jamaîs ètindu causè d’ li, on-z-è frè ç' qu'on vôrè. 


(Un soldat entre.) 


Tortos : Èt qwè ?... 

Soldat : Nos-avans bin ieû dès rûses do tchaîr dissus, aléz ! 
Tortos : Ça faît qu' ça ï èst? 


Soldat : Ayi, mins ç' sacrè Judas-là a bin waîti one dimèye eûre 
après, èwou qu'i n'èsteut nin, èt c'èst justumint èwou qu'i n'vleut nin 
waiîti qu’ nos l'ans trouvè. 


Tortos : Ça faît qu'on l’ tint; qu'on l’ tint bin sûr ? 


Soldat : Ayi, mins ça n'a nin stî sins maus ni douleürs, savoz. 
Lès cis qu'èstint avou li aurint ieû faît do mauvais. Par boneür, leû 
maiïsse lè-z-i a dit do s' rapaujetè, ôtrumint, dji n' sè nin si ç’ qu'aleut 
arivè vèci aureut co t'nu pèces èchone. 


Onk : | faut vraîmint qu'i vègne mète li dissinsion tot èwou qu'i 
passe... 


(Un Sanhédrite se lève.) 


Ephraïm : Dji m'è va ossi, i d'vint taurd, savoz, vos froz bin sins 
mi. 


Li grand-préte : Ah! bin ç' côp-ci, mins vosse divwèr, c'èst do 
d'meurè avou l's-ôtes, dandjereüs. 


Ephraïm : Ba! vos n'oz nin dandji d' mi, nos-èstans tortos d'a- 
cwârd ; qu'i gn-eüye onk di pus ou d' mwins' !... 


Agar (se levant) : Dj'è va avou vos, Ephraïm'... 

Li grand-préte : È bin! v's-è-là onk d'èximpe, qui vos donoz, 
Ephraïm'. Ah! mins, dji n' permet nin qu'on manque come ça au 
Consèy ! 

Ephraïm : Qu'èst-c' qui ça pout bin fè qui nos sèyanche vèci ou 
nin... nos 'nn'alons, mins vos p'loz ièsse sür qui nos condânans 
Jésus d' Nazareth ossi bin qu' vos-ôtes tortos... mins i faut absolu- 
mint qu' nos 'nn'alanche. 

Li grand-préte : Si tot l' monde freut comme vos-ôtes !... 


Ephraïm : Ô ! il è d'meurerè todi assèz po l' condânè... Alons ! 
salut, à l'oneôr !... 


(lls s'en vont, vers la gauche.) 


Quand ils sont un peu éloignés : 

Li grand-préte : | gn-a rin à fè avou li, todi à v'lu fè à s' tièsse... 


Onk : Ayi, èt il èst co en train d’ toûrnè ç' djon.ne ome-là come 


(lls continuent à parler à voix basse entre eux.) 
(Quand les deux Sanhédrites se sont un plus éloignés :) 


Agar : Vos v's-avoz lèvè, èt dj' vos-a si. Papa vos-èstimeut fwärt, 
èt après li, qwand dj'a intrè au grand consèy, dj'a todi pinsè qu'on 
n' risqueut nin do mau fè en fiant come vos. 


Ephraïm : Ô! v' n'avoz nin mau faît do 'nn'alè avou mi. Qu'au- 
rin.n' co droguè là, don. | sont assèz d' zèls tortos po fè ç' qu'il ont 
à fè. 


Agar : Mins ç'-t-ome-là, Jésus d' Nazareth, qu'è pinsoz ?... Sè- 
reut-ç' on-ome tèlemint dandjereüs, ou bin èst-ç' cor on faus Mèssiye 
qui vôreut toûrnè l’ peüpe, come on 'nn'a d'dja vèyu ? 


Ephraïm : Ci n'èst nin on faus Mèssiye, Agar, vos p'loz 'nn'èsse 
sür ; c'èst l’ Mèssiye, c'èst bin sûr li Mèssiye. 


Agar : Min adon i faut l’ zï alè rademint dire. Is sont brouyis ! 
Is vont condânè l’ Mèssiye, li vraï, | ci qu’ nos ratindans. 


Ephraïm : Dimeuroz vèci, don. Qu'aloz fè? 


Agar : Mins si c'èst l’ Mèssiye... 


Ephraïm : Li Mèssiye tant qu’ vos v'loz, ça, i gn-a nin onk qui 
vos crwêrè. 


Agar : Èt si v's-î aloz, vos ; vos qu'a tant d'autoritè au Consèy. 
Vos, i vos crwêront... 


Ephraïm : | n' mi crwéront nin pus qu' vos, Agar. | n’ mi crwêront 
jamais... pace qu'i gn-a nin onk di nos qui n’ seûye sûr qui c'èst l' 
Mèssîye. Person.ne nè l’ vôreut dire à s' vèjin, mins tortos, au fin 
fond d' nosse coeür, nos savans bin tortos qui c'èst l' Mèssiye... 
Siya, i gn-a qu'onk, Joseph d'Arimathie, qu'ènn'èst nin sûr, èt qui 
vôreut tant crwêre qui c'èst li. Èt c'èst l' seûl què l' disfind. 


Agar : Mins poqwè l' condânè si c'èst l' Mèssiye, ça n'èst jamais 
possibe. 


Ephraïm : Qui v's-èstoz co djon.ne, savoz ! Ah ! l' boneür d'ièsse 
co come vos-èstoz, avou dès djon.nès-idéyes, èt pinsè qui v's-avoz 

co tant dès djôyes divant vos qu' ça n’ fait rin do-z-è lèyi passè one 
ou l'ôte, pace qu'i gn-a co tant d's-ôtes à v'nu... Comint nè l' savoz 
nin bin : si Jésus d' Nazareth aveut rèyussi, fini l’ Sanhédrin ; fini 
l' Grand-Consèy, èt nos-aurins sti lès dêrins èwou qu’ nos-èstins lès 
prumîs è d'vant. Ça n' vos chonereut nin amér, à vos ! Ah! si v's- 
aviz m'âdje, vos saurfz bin qu'on n’ laït nin aujiyemint ’nn'alè lès 
pouvwêrs qu'on-z-a su l's-ôtes, èt d'ièsse bin sûr qu'on-z-èst su |” 
drwète vôye pus qui l's-ôtes divèt viquè su voste èximpe... 


Agar : Si c'èst come ça qu’ ça dut alè..., qui l’ Mèssiye dut v'nu..., 
èt qu'il èst là... 


Ephraïm : Vola dès cints-ans qu'on vique avou lès min.mès lwès, 
èt jamais nuk qui s'ènn'a plaindu. Tot rote do mia qu' ça pout alè, 
maugrè tot. Li Mèssiye, gn-a-t-i cor one saquî què l' ratind co? È 
trouverîz bin onk qu'i pinsereut co, s'on n'aveut nin lachi ç' nom-là 
d' cès trèvints-ci ? Li Mèssiye qui nos ratindans, ça r'chone fwârt au 
r'frain d'one viye tchanson qui contereut one istwère di-d-là passè 
saqwants sièkes èt qu’ gn-a pus pèrson.ne qui s' sovint ç’ qui ça 
vout dire. 


| gn-a nin justumint dandji d’ Mèssiye asteüre. Là beau joûr 
qu'il a passè l' momint do v'nu à timps alèz... Vinoz, n-avans bin ôte 
tchôse à fè po l' momint ; èt mi dji n’ tineu nin quausu à veüy ci qui 
va s' passè au Sanhédrin. 


Dj'è va coûtchi, dimwin t-au matin, i faut qui dj' vaye veüy mès- 
omes qu'aprètenut one têre po sèmè. 


Agar : Qui m' faut-i fè? Après tot ç' qui v' m'avoz dit... dji n'au- 
reus jamaïs tûzè à ça, si v’ n'aviz rin dit. 


Ephraïm : Vinoz avou mi, nos f'rans l' vôye èchone... Alons, alons : 
i condâneront bin l' Mèssiye sins nos pusqu'i faut l' condânè. È l' 
savoz bin, mi, tot ça n' mi faït rin, ça n' m'intèrèsse nin pus. Dji n' 
tin nin à grand tchôse su l' têre, mins dji tin co qwand min.me à m' 
place au Sanhédrin. Ça s' pout bin qu' c'è-st-one manouche, mins 
vos l' sauroz bin, on z-è ramasse co saqwantes qwand on d'vint vi. 


Agar : Èt v' n'avoz nin v'lu condânè l’ Mèssiye, vos ?... 


Ephraïm : Ô siya, djè l'aureu condânè ossi bin qui l's-ôtes. Sür 
èt cèrtain, i faut qu' l'èvaye. Nos n'avans nin dandji d' li. Ô siya, djè 
l'aureu condânè... mins c'èst d's-afaïres qui n' mi valenut rin, totes 
cès-afaïres-là d’ Tribunâl. C'èst come dji vos l' di : ossi vite qu'on 
l'aureut ieü condânè, dji n'aureu seü m'è passè, dj'ènn'aureu ieü 
pitié. Ça m' fait mau do d'vu pinsè qu'on-ome qui s'reut là d'vant mi, 

dins quéques-eûres ni sèrè pus... C'èst come si dj’ duvreu pinsè ça 
por mi. 


Èt volà poqwè qu’ dj'ènn'a 'nn'alè... Asteüre, si vos vloz-i ralè, 
i n’ tint qu'à vos. 


Agar : Non, dji va avou vos, ç' sèrè co mia ainsi, qu'on faîye ça 
qwand nos sèrans lon èri. 


Ephraïm : Après tot, si c'èst l' Mèssiye, i s'è tirerè bin. | faurè bin, 
ça ! Il èst v'nu sauvè l' peûpe, èt jusqu'à ci, i n'a co rin faît. S'il è va 
di ç' côp-ci, c'èst qu'i n'èst nin fwärt li Mèssiye. 


… Vinoz d'abôrd... i frè rudemint bon sèmè d'mwin... Tènoz, vos 
duvriz arindji vos têres come mi. 


Dji faïi todi ringuyi d'vant l'hiviêr, mi. | n’ faut jamais tchèrwè à 
fond, vèyoz, d'vant l'iviêr ; non, avou dès d'méy-socs seürmint, po 
fè èdjalè lès tchinis’… èt qwand l’ têre èst bin r'pwèséye, au mârs’, 
on tchèruwe. Qwand on-z-a passè on côp avou l'ipe, dji faï stirpé, 
èt pwis i n’ faut nin awè peû do co r'passè avou l'ipe, mwints côps 
siyants. Adon on rôle èt on picote... Ça èst prèt po sèmè ; mins vos 
n' sauriz passè dis côps d' trop à l’ min.me place, vèyoz... 


(lls disparaissent à gauche...) 


(Les Sanhédrites continuent quelques moments à s'entretenir à 
voix basse, un soldat entre.) 


Li grand-préte : Bè qui faïyenut-is qu'is n'arivèt nin ? 


Soldat : Ô ! mi ossi vite qu'on If a ieû mètu l' mwin au collèt, èt 
qu’ l'a stî loyi, dj'a rademint acouru po vos dire qui l’ côp èsteut fait. 
Mins i n' faut nin ièsse sibarè qu'i n’ lèzi aureut co djouwè onk di 
sès toûrs. Soz bin qu'i fait bon s'è d'mèfyi di ç'-t-ome-là. Choûtoz one 
miète : nos-arivans addé li èt i nos d'mande : « Après qui waîtoz ? ». 
On lî rèspond tortos èchone : «Jésus d’ Nazareth». «C'èst mil» 
di-st-i. Èt dji n’ sè nin ç’ qui s'a passè, nos v'la tortos volè au r'viêrs ; 
èt ça, pa deus côps !... Iriz bin comprinde ça, vos-ôtes. Por mi, c'èst 
cor on toûr di diâle,... Ayi da, qui l' diâle l'arèdje ! 


Li grand-préte : Hèla, nos n'avans jamaîs permètu qu'on mal- 
traituche on-acusè divant qu’ nos n' l'oyinche condänè. 


Soldat : Wai : lè v'là !... Mins, visoz bin à vos-ôtes. Dimèfioz-v'. 
Li grand-préte : Ah! ç' côp-ci, Jésus d' Nazareth, nos-alans bin 
veûy quî qu'èst l’ pus fwärt di nos deûs ! 

(Le Sanhédrin se dispose en demi-cercle, le grand-prêtre au 
centre. Arrivent par la droite, des gens armés d'épées et de bâtons 
qui amènent Jésus enchainé. Deux soldats font avancer Jésus.) 


Li grand-préte : Qui èstoz ? 

Jésus : Jésus d’ Nazareth. 

Li grand-préte : Vos prètchiz, parait-i, qu'èst-ç' qui vos racontiz 
come ça aus djins qui v'nin vos choûtè ? Èt qui èsteut-ç', cès-omes- 
là qui rotint todi avou vos ? 


Jésus : Dj'a todi causè d'vant tot l' monde èt dj'a prétchi o tem- 
pe. Dji n'a jamaîs rin dit d' catchi. Poqwè m’ dimandoz ça? Diman- 
doz-l’ aus cis qu’ m'ont ètindu, í l’ savenut bin. 


Un domestique (le gifle) : Èst-ç' come ça qu'on rèspond au 
grand-préte ? 


Jésus : Si dj'a mau causè, mostroz mè-l', mins si dj'a bin causè, 
poqwè m'avoz djondu ? 


Li grand-préte : Gn-a-t-i one saquí vèci qu'a one sôrte ou l'ôte 
à dîre conte ci-t-ome-là ? 


(Silence.) 


Li grand-préte : Pèrson.ne ?... 
(Silence.) 


Un Sanhédrite : Èyîr portant i n'è manqueut nin. 


On-ôte : A-t-on pris lès noms dès cis qu'ont v'nu s' plainde di 
li èyir. 


(Un court silence, puis une voix hésitante dans la foule :) 


L'ome : Djè l'a ètindu dire on côp qu'i n' faleut nin payi l' tribut 
aus Romains. 


Un Sanhédrite : Nos-avins bin raîson do dire qui ç'-t-ome-là nos 
foutereut dins l' pènin avou lès Romains. Mins çoci, c'è-st-one afaîre 
qui r'gardéye Pilâte. Ê là! l'ome qui vint do causè, qu'i s’ mosture. 


L'ome, poussé par la foule, sort en hésitant. 
Li grand-préte : C'èst tot ç' qui V's-avoz à dire, portant èyîr vos- 
oz v'nu avou l's-ôtes. 

L'ome : Dji n' saureus pus fwärt dire... 


Un Sanhédrite : Mins mi dj' vos r'coneu. Qu'aviz, èyir conte ci-t- 
ome-là ? 


L'ome : Bin ç' n'èst nin fwârt mi qu'a causè. C'èst m' camarâde 
Jônas'. 


Li grand-préte : Èt w-è-st-i, Jônas' ? 
L'ome : | dut ièsse o l' coü, faut-i l'alè qwêre ? 


Li grand-préte : Tot-à-l'eûre, èt qu'èst-ç' qui vosse camarâde 
Jônas' a contè vèci ? 


L'ome : Bin, vos v's-è sov'noz bin, don, grand-préte ? 


Li grand-préte : Ayi, mins i m’ plaît qu’ vos m'è l’ rèpètoche. 
Ê la! on sôdärt avou one vèdje, ça lí douverè l’ bouche. 


L'ome : Bin ç'-t-ome-là, qu'on nome Jésus d' Nazareth, a dit, 
divant tortos, savoz, i gn-a pus d'onk vèci què l’ pôreut r'dire, bin il 
a dit : — « Dji distrürè l' tempe d'au Bon Diè, èt djè l' rifrè su trwès 
djoüs » 


Un Sanhédrite : | gn-a qu'on Iwagne po dire dès-afaîres parèyes. 
On-ôte : Èt i faut co ièsse tinkyi jusqu'à l' dérène dès mayes. 


Li grand-préte : C'èst tot ? 

L'ome : Ayi, grand-préte. 

Li grand-préte : Bon, aloz-è qwuêre vosse camarâde. Ê la! on 
sôdârt po-z-alè avou li! 


... Jésus d' Nazareth, èst-ç' qui vos n’ rèspondoz nin à ç' qui 
Ç'-t-ome-là dit conte vos. 


(Jésus se tait.) 


(En même temps, entre l'endroit qu'occupe le Sanhédrin et celui 
à droite oü sera le tribunal de Pilate, les soldats ont allumé un feu 
et se chauffent. Pierre est là, une femme passe, le regarde fixement, 
puis s'approche et le tire par la manche.) 


La femme : Ci-t-ome-ci èsteut avou Jésus d' Nazareth. 


Pierre (hésitant un instant) : Mi? Dji n' sé nin d'djà ci qu' vos 
vloz dire. 

(Les soldats appellent un des leurs qui est dans la foule) : Ê, 
Marcus. 


Marcus : Qui gn-a-t-i ? 


Les soldats : Vin one miète. Ci-t-ci nè l' riconus’ nin ? N'èsteut-i 
nin avou l' Jésus o djârdin ? 


Marcus : | m' chone qui siya. 


Pierre : Là one saqwè d' drole, ça, dji n' conu nin pus ç'-t-ome- 
là qu' vos-ôtes, mi. Dji n' l'a d'dja jamaïs vèyu. 


Soldat : Qui fioz vèci, d'abôrd ? 

Pierre : Bin, dj'a sî l's-ôtes po sawè ç' qu'i gn-aveut. 
(Pierre s'éloigne). 

(Un soldat veut courir à lui et le retenir.) 

On-ôte : Lai-l' là... Tè l' vas fè couru sot. 


Marcus : Dji n' l'aveus nin r'conu, savoz. Dj'a bin pinsè qu' c'ès- 
teut onk qui vos v'Ifz couyonè... 


(Ils rient.) 


AU SANHEDRIN. 

(On amène Jonas.) 

Li grand-préte : C'èst vos qu'èst Jônas’ ? 
Jonas : Ayi, c'èst mi, grand-préte. 


Li grand-préte : Èst-ç' qui c'èst l' vrai qui v's-avoz ètindu on côp 
ç'-t-ome-là dire qu'i distrüreut l’ tempe d'au Bon Diè èt qu'i l’ rifreu 
su trwès djoûs ? 


Jonas : Bin ç' n'èst nin t-t-à faît ça. | v'leut nos l' fè distrüre, èt 
qu' li l' rifreu su trwès djoûs. 


L'ome : Non.na ç' n'èst nin ça. 
Jonas : Qwand dji t' di... 


On Sanhédrite : | v'leut vraîmint assatchi l' peûpe dins one laîde 
afaîre. 


L'ome (à Jonas) : Èt mi, dji t' di qu' t'as mau ètindu ! 


Jonas : Mi, djè su sûr, qui min.me dj'ènn'a rademint 'nn'alè pace 
qui dj' pinseus bin qu’ ça aleut mau toûrnè. 


On Sanhédrite : Èt on vêrè dire qui c'à-st-on-ome d'au Bon Diè, 
qui vout fè distrüre si tempe. 


L'ome (à Jonas) : T'ès todis l’ min.me, gn-a nin pus s' fiyi à ti! 
Jonas : Èt ti, ti n' sés nin ç' qui t' dis! 


Li grand-préte : Ê là, èst-ç' d'abord tot... Aloz-è qu'on n' vos veûye 
pus. 


(Les 2 hommes s'en vont en se disputant). 


On Sanhédrite : C'èst quét'fiye on fou, mins s’alè ataquè au tem- 
pe qui l’ Bon Diè li min.me a faît bâti à nos parints. 


Li grand-préte : Vos n' rèspondoz rin, Jésus d' Nazareth ? 
(Jésus se tait.) 


Plusieurs Sanhédrites : Mins à l’ fin dès fins, si v's-èstoz l' Mès- 
siye, dijoz-l'. 


Jésus : Si dj' vos l' di, vos n’ mi crwèroz nin, mins on djoû, vos 
vièroz l’ fi d'au Bon Diè, assit à s' drwète vinu su lès nuwadjes d'au 
cièl. 


On Sanhédrite : Ainsi v' sèrîz l' fi d'au Bon Diè ? 
Jésus : Vos l'avoz dit. Ayi, djè l' su. 

Li grand-préte : Avoz ètindu ? 

Onk : Avan.n' co dandji d' tèmwins asteüre ? 


Li grand-préte : È-st-i possibe do falu ètinde dire dès-afaîres 
parèyes ! 


Onk : Comint pout-on jamais püni on-ome come ça ? 


On-ôte : On-ome qui s' vante parèyemint po wasu s' dire li fi d'au 
Bon Diè ; i gn-a qui l' mwârt po l' püni. 


Tortos : Ayi l' mwârt, li mwärt. A mwärt! A mwärt | 


(Les soldats se mettent à frapper Jésus, à lui lancer des crachats, 
quelqu'un derrière lui, le gifle : — « Advinoz qui qui v's-a djondu ? » 
Jésus se tait toujours. — « Vos-èstoz si malin qui v's-advineriz bin 
ça, dandjereûs ?...». L'un dans la foule : — «Ê! c'èst li Rwè dès 
Jwifs, i n’ If manque pus qui l' couronne ». On court faire une cou- 
ronne d'épines, et on la met sur la tête de Jésus. — «Salut, Rwè 
dès Jwifs. » 


Li grand-préte : Alons, c'èst tot !... Lèyoz-l' tranquile, vos n’avoz 
nin |’ drwèt do l’ djonde tant qu' Pilate nè l'a nin condânè... Qu'èst-ç' 
qui c'èst d' ça don ? Ê là, lès sôdärts ! Minoz ç'-t-ome-là au tribunâl. 


(On emmène Jésus... quelques curieux regardent, Pierre avec 
avec eux. Tout à coup, il veut s'en aller avant que le cortège n'attei- 
gne sa heuteur.) 


Quelqu'un derrière lui : V's-è là cor onk, tin, qu'èsteut avou 
Jésus. 


Pierre (se retournant) : Vos m’ frîz bin rire vos-ôtes avou ça. Dji 
n’ conu nin ç'-t-ome-là, mi, qwand dj' duvreus co l' djurè. 


(A ce moment Jésus passe et le regarde tristement.) 
Pierre : Mon Diè todi ! Èst-i possibe ! Djè l'a r'noyi. 


(Il s'enfuit, puis s'arrête seul, la foule suit Jésus en l'insultant) : 
Ô ! Jésus, pärdon, pârdon !... (il s'en va vers la gauche). 


(Le Sanhédrin suit la foule de loin. Ils parlent entre eux.) 


Onk : Portant vos m'aviz dit qui v's-aviz dès tèmwins, èt co dès 
cis qui v's-aviz scolè, dijîz. 


On-ôte : Bin ayi, mins on nè l's-a nin vèyu. 


On-ôte : Is n'auront wasu v'nu è, dandjereûs ? 
Èt comint l's-alè r'trouvè dins totes lès djins ? 


Onk : C'èst po ça qu’ dj'a v'lu fè ètinde qu'on-z-aveut pris leûs 
noms. 


On-ôte : Quène afaire ! Is ’nn'ont co peû ! Padri il ont dol linwe, 
mins on côp qu'il èst là !... Èt nos-ôtes ossi. Nos-èstins tortos come 
dès gamins autoû d' li. Dji n’ m'aveu jamaïîs figurè qu'i sèreut co si 
grand. 


On-ôte : C'èst po ça qu’ l’èsteu timps d' s'è fè quite. 


(Judas court après eux.) 

Judas : Ah! v' m'avoz faît livrè on-inocint ! 

Onk : Qui èst-ç' ci-t-ci ? 

Judas : C'èst mi qui v's-a vindu ç'-t-ome-là. Ah !... 

Onk : Èt après ?... Passoz vosse vôye, don, si vos v'loz bin. 


Judas : Djè l'a vindu, djè l'a vindu... li, li... Tènoz, vo-lès r'la vos 
trinte pèces, ripurdoz-lès. Ripurdoz-lès qwand dj’ vos l’ di. 


Onk : Aurdoz bin ç' qu'èst da vos, nos n-ans nin dandji di ç' qui 
n' nos vint nin, nos-ôtes. 


(Le Sanhédrin passe, Judas reste arrêté, il ne sait pourquoi... 
Il ouvre la bourse et regarde les pièces.) 


Judas : Ah !.. po trinte pèces, l'awè vindu... Ah !.. 


(Il s'en va, tout à coup, il s'arrête, et de loin leur jette la bourse :) 
Tènoz, vo-lès r'la. Mi dj’ n'aurè pus jamaïs dandji d' ça... Ah ! (Il s’en- 
fuit comme un fou.) 


(Le Sanhédrin continue sa route, puis l'un se retourne.) 


Onk : Ci n'èst jamais bon do lèyi trin.nè dès caurs, ça tente todis. 
(Il ramasse la bourse.) | vaut mia qu’ ça seüye tchèyu dins nos mwins, 
nos-è f'rans todis on bon-üsadje, nos-ôtes. 


(La foule s'est arrêtée devant le tribunal de Pilate. Un homme 
s'en détache et accourt vers le Sanhédrin.) 


L'ome : Pilâte ni vout nin s' mèlè di ç'-t-afaîre-là. 
Onk : Èt poqwè ? 


L'ome : | parait qu’ Jésus èst d' Galiléye, èt c'è-st-one afaîre qui 
r'gardéye Hérode èt nin li, di-st-i. 


Li grand-préte : Èt bin, qu'on l' mine addè Hérode, d'abôrd, 
qu'èst-ç' qu'on ratind ? 


(Quand l'homme est parti :) Do momint qu’ nos t'nans bon, onk 
c'èst l'ôte, i gn-a pont d'afaîre avou ça. 


(On conduit Jésus chez Hérode. Le Sanhédrin sort vers la droite, 
suivant la foule de loin.) 


(Chez Hérode, se passe en dehors de la scène.) 


(La foule disparaît vers la gauche, emmenant Jésus devant 
Hérode... Pilate reste seul un moment, regardant au loin, songeur. 
Claudia, sa femme, arrive par le fond.) 


Claudia : C'èst Jésus d’ Nazareth qu'is v'nèt do v's-aminè ?... 


Pilate : Ayi... Qu'èst-ç' qui c'èst co di ç'-t-afaîre-là ! ‘gn-aureut-i 
jamaïs moyin qu'is m' laîrint tranquile avou leûs Iwès èt leû Bon Diè ; 
dj'ènn'a bin d’ cure, mi, d' tot ça. 


Claudia : Èt qu'aloz fè? 


Pilate : Ô! mi, dj n'a pus rin à veûy avou ça, Jésus èst d' 
Nazareth en Galiléye, c'è-st-à Hérode à s'ocupè d’ sès sudjèts. Qu'i 
tire si plan avou zèls ! 


Claudia : Ah ! Tant mieûs, va, qui v' n'oyoche nin à v' mèlè d' ça. 


Pilate : Ah ! Ah ! Djè l'a ieû ç' côp-ci... i m'ènn'a tant djouwè qui 
c'èst bin à m' toû. Li bia Hérode, il èst todis à fè d' sès-embaras, 
pace qu'il a ostant à dire qui mi vèci, mins qu'i gn-eûye one saqwè 
qui n’ vaye nin, i gn-a qu' mi po tirè l'afaïre au clèr ; adon c'èst mi 
qu'a tos lès drwèts, qui r'prèsinte l'Empèreür è Rome... on côp qu' 
ça èst iute, èt qu’ l'ovradje, c'èst mi qu’ l'a faît, Hérode s'en fout, i 
s'ènn'a co tirè... È bin ç' côp-ci, c'èst mi qu' l'a ieû, n'èstans dès 
quites. 


Claudia : Mins poqwè vos l'aminint-i ? Qu'aveut-i faît ? 


Pilate : Saureus-dj' li dire, mi, c'èst co tote one istwêre avou leû 
lwè... Avou ça, i gn-a nin mètche do-z-è fè biacôp po V'nu au tribunâl, 
èt on n'i vint nin sovint sins s'è r'pinti... ou bin ça arive co qu' c'èst 
l' dèrin côp qu'on-z-eûye à s' ripinti d'one saqwè. 


Claudia : Ô ! ça freut bin si lon qu' ça... Èt si Hérode l'aleut con- 
dânè, li ?... Ci-t-ome-là n'a quètfiye quausu rin faît... po si wêre qu'i 
pouye awè faït, vos nè l' condânerîz nin, vos ; mins Hérode ?... 


Pilate : Ô | il è frè ç' qu'il è vôrè. S'i faît one bièstriye, i n'aurè 
qu'à s'è prinde à li. 


Claudia : Ô Pilâte, i n' faut nin causè come ça. Ci-t-ome-là èst 
quèt'fiye inocint. Èt ça n' vos faît rin qu' Hérode è faîye n'importè 
qwè. 


Pilate : Qui èst-ç' qui vos cause di ça? Si Jésus è-st-inocint, 
Hérode n'irè nin l' condânè, bin sûr, èt s'i l' condâne, c'èst qu'i gn-a 
dès raïsons. Dji n'aureu d'alieûrs seü fè ôtemint qui ç' qu'i frè. 


Claudia : Vos vos fiyoz bin à li por on côp ; èstoz si sûr qui ça 
qu' Hérode ni va nin fè ç' qui vos n’ vôriz nin fè, vos ? 


Pilate : Dji n'aureu tot l' min.me seü fè qui tot m' possibe po t'nu 
l' payis tranquile, èt Hérode ni pout bin sür mau do fè ôtemint. 


Claudia : Èt s'i vos l’ rèvoyeut, qui friz ? 
Pilate : | n'a nin à mè l' rèvoyi. 
Claudia : Mins s'i vos l' rèvoyeut qwand min.me ? 


Pilate : Tant pire adon, mins n'oyoz nin cure di ça, après tot. 
Poqwè v' donè d' l'angoche por one saqwè qui vos n' compurdoz nin ; 
vos n'èstoz nin mètuwe à ç' qui s' passe vèci... C'èst d's-afaïres qui 
s'arindjenut ètur omes... Dji m' dimande bin poqwè qu'i faut justumint 
qu’ vos-introche dins ç't-afaïre-ci ? 


Claudia : Dji sè bin qu' ça n' dut rin m' fè, mins i m' chone qui 
si vos v's-è mèliz, ça n’ nos pwatereut nin boneür. 


Pilate : Vo-z-è là one d'idéye ? 


Claudia : Ça s' pout bin qui dj' su drole... vos l’ savoz bin, jamais 
on seûl côp jusqu'à ci, dji n' m'a mèlè d'vos-afaïres ; èt si dj' vos-è 
cause audjoürdu, c'èst pace qui dj'a peü... Dj'a peü qu' tot ça n' nos- 
amine on maleür... Dji n'è sè rin, dji n’ saureu dire poqwè... Ah ! 
Pilâte, choütoz, i gn-a mwints côps qu'one comére qu'èst tofêr à 
r'crinde po s' mwin.nadje èt sès p'tits-èfants, sint v'nu di-d-pus lon 
one pwin.ne qui l'ome ni veut qu' qwand èlle èst là. 


Vos m’ traiterîz d' sote, mins dj'a peû... Dji sin bin qu'i faut qu’ 
dj'eüye peü... Si dj' saveu seürmint poqwè. 


Pilate : Dji m' dimande bin comint qui ç'-t-afaîre-là pôreut nos fè 
do twârt èt do dispit? Ci n'èst nin l’ prumî côp qui dj’ du condânè 
one saqui, dandjereüs, èst-ç' qui ça d'dja intrè dins nosse mwin.nadje? 
Qu'èst-ç' qui ç'-t-ome-là a d' pus qu'on-ôte, après tot, pos nos r'valu 
do maleür ? Alons, vos nè l' conichoz nin pus qu' mi. Vos n'è savoz 
rin, èt vos v' mètoz è pwin.ne por li ? 


Claudia : Non, dji n' sè rin di ç'-t-ome-là... Dj'ènn'a seürmint 
ètindu causè pa mès mèskènes, pôvès coméres qui n' savenut qwè, 

mins èlle è causint volti pace qui ci n'èst, come zèls, qu'on-ome do 
peüpe èt qui faît dès miraukes, dijint-èles. 


Pilate : Dès racontadjes di coméres, enfin, qui vou-dj' intrè là- 
d'dins ? 


Claudia : Mins s'i gn-a tant di in.ne autoû di ç'-t-ome-là, vos lès 
conichoz bin lès cis qui v' l'ont aminè. 


Pilate : Là seûrmint longtimps qui dj' sé bin ç' qu'i gn-a d' bon 
à pinsè d' leû Sanhédrin. 


Mins qui friz ? Tant qu'on laîrè circulè ç'-t-ome-là, i gn-aurè nin 
moyin do veüy li payis tranquile... La paix, la paix... dji n' veu qu' ça, 
mi, vèci. Èt s'il ariveut do mwaîs à cause di li, ç' sèrè mi qu'è duvrè 
rèsponde. On n'irè nin r'awêre qu'i gn-a nin sovint mètche do fè ôte- 
mint vèci. Ç' sèrè co todis mi qu'aurè twârt. 


Claudia : Ah! si v' saviz qu' tot ça m' troübléye, Pilâte. Vos l' 
vièroz bin, ça toünerè mau por nos... 


Pilate : Ayi, ça toünereut mau si dj' vos choüteus. 


Claudia : Poqwè èstan.n' vinus vèci, don ? Nos-èstins si contints 
è d'vant ; nos n'avins nin ç' qui nn-avans po viquè asteüre, mins n'ès- 
tin.n' nin pus eüreüs èt nosse pitite viye èsteut si paujêre. Vos-avîz 
tos lès djoüs on visadje si tranquile èt si binauje, èt asteüre, i gn-a 
nin on momint qui v’ n'oyoche dès plis à vosse front. Èst-ç' qui v's- 
avoz ieü, dispôy qui nn-èstans vèci, seürmint one eüre di continte- 
mint ? 


Dji n' vos-a jamais rin dit, èt portant ça m' pèse do vos veüy tot 
l' timps contraryi ; èt dji n' vos l' riprotche nin cor asteüre, pace qui 
dji n' vou qui ç' qui vos v'loz. 

Mins s'i vos l” raminenut, nè lî fioz pont d’ mau... | m' chone qui 


Ç' sèreut tofêr on pwèd su nos deus èt su nos-èfants... Dijoz, vos n’ 
li froz pont d' mau, don ? 


Pilate : Ah ! on veut bin qu' vos n' conichoz nin lès djins d'avaur- 
ci, vos n’ conichoz nin |' Sanhédrin, Claudia, po pinsè qui dj’ pôreus 
arindji ça come i vos chone. 


On côp qu'il ont dol in.ne por one saqui, c'èst come one binde 
di tchins qui bawîyenut à l'uch dol nèt, v's-avoz bau lès tchèssi pa 
l finièsse, i ûleront tant qu’ vos n’ lè-z-î auroz nin d'nè ç' qu' is v'lèt. 


Èt qu'avoz tant à tnu à on-ome qui v' n'oz jamaîs vèyu. Ah! i 
n' faut nin vos sbarè d' ça, Jésus d' Nazareth, on pôvriteüs ou l'ôte, 
on fou qui prétche su lès vôyes èt qu' lès djins siyenut tant qu' ça 

dure, come on-z-è veut co bin par ci... Qu'avan.n' à veüy avou totes 
leüs r'ligions... Li monde îrè-st-ossi bin sins li; on-ome di pus ou 
d' mwins’ su l’ têre, qu'èst-ç’ qui ça pout fè ?... 


Claudia : Ah! vos d'djoz ça... Mins qwand nos ratindins nosse 
pitit Mârc', èsteut-ç’ cor ostant on-ome di pus ou on-ome di mwins’ 
au monde ? 


Pilate : Vos n'aloz nin qwand min.me rimète nosse fi à on Jwif. 
Ç' côp-ci, nn-î èstans pus, èt d'alieürs nos-ans d'dja causè d’ ça trop 
longtimps. 


Claudia : Ah ! vos n’ savoz comprinde ci qui dj’ vôreus bin vos 
dire. 


Pilate : Dji n'a nin dandji do |’ sawè après tot, qwand a-dj' dèdja 
d'mandè consèy à one saquî po sawè ç' qui dj’ duveu fè? 


Claudia : Dji n' vos cause nin d' ça, mi. 
Pilate : È bin d'abôrd, lèyoz-m' fè, dj'è frè todi por on mèyeü. 


Claudia : Dj'a bin l' drwèt, qwand min.me... dj'a bin l’ drwèt do 
v'lu qu’ vos sèyoche come dj'a todi pinsè qu' vos sèriz... qwand v'm- 
oz d'mandè en mariadje, dj'aureu bin p'lu dire non, qwand tos l's-ôtes 
aurint dit ayi ; èt si v' m'avoz tchwèsi, mi ossi dji v's-a tchwèsi ; èt 
n' pinsoz nin, si dj' m'a donè à vos, qu' c'èst pace qui ètur lès-ôtes, 
dji pinseu qui dj' n'aureu jamaïs à vos r'protchi è mi-min.me, ci 
qu'aus-ôtes on pout r'protchi sins qu’ ça n' vos faïye mau. 


Pilate : Dji n' sè nin ç' qui ça pout bin v'nu fè vèci ? 


Claudia : Vos nè l’ compurdoz nin ?... Mins i vint one binde di 
Jwifs po vos fè condânè on-inocint, èt vos n' savoz qwè, èt vos mè- 
toz l’ dossèye su on-ôte, po qu'il eüye do coradje è vosse place. 


| faut qui ç' seüye mi, one comére, qui vègne vos dire do ièsse 
jusse èt drwèt. Ah! mi dj' n'aureu nin peû d'one binde di Jwifs qui 
ûlenut tortos catchi padri l' dos d' leü camarâde. 


Ci n'èst nin mès-afaîres, djè l’ sè bin... Mins i m’ plaît d' vos |’ 
dire, do vos d'mandè qu' vos n' soyoche nin ôtemint qui dj' vos veu 
volti, Pilate. 


Comint pôran.n' co viquè èchone ? Comint pôrè-dj' co m' fiyi à 
vos, èt m'aspouyi sur vos, si dj' sè bin qu'on djoü vos-avoz ieü peü, 
qui v's-oz manquè d’ coradje, qwand mi, one comére qui ratind tot 
di s'-t-ome, èt qui m' ripwèse tote sur vos, dji n'aureu nin ieü peü ? 

Pilate : Poqwè, Claudia, pinsè qui dj' su come ça, qui dj'a peû, 
èt qu’ dji pôreus n’ nin ièsse jusse. Poqwè v'nu m’ fè dol pwin.ne, ca, 
vos n’ savoz nin quène pwin.ne qui vos m’ fioz. 


Dji sèreus ç' qui vos d’djoz, si dj’ p'leus pinsè à m'auje, sins-awè 
à comptè avou lès cis qu’ sont padzeü mi, èt i n’ faut nin pinsè qui 
dj’ vos-è vou do v'lu intrè dins mès-afaires, mins nos n’ saurins 
veûy tos lès deûs l’ min.me. Vos n’ savoz nin ç’ qui s’ passe. Comint 
l' saurîiz ? Vos-oz tofêr viquè sins v’ figurè qu’ tot l’ monde n'èsteut 
nin si bon qu’ vos l'èstoz... 


On côp qui l’ tchaleür èst tchèyuwe, vos douvioz vosse finièsse, 
divant vos-ouy, i gn-a qu’ dès tchamps jusqu'à tant qu'on n’ veut pus ; 
on tchèruwe èt on sème, ou bin on faît l'awous’, solon l' saison, èt 
lès-omes, su lès têres, on n' lès veut nin quausu avanci tant qu'on 
lès r'waîte... èt pus lon dès uréyes, èt dès bouchons, lès-ombriîres si 
stindenut avou l' solia qui tchaît, èt tot, direut-on, vique solon qu’ lès 
djoûs s' lèvenut èt solon qui l' nêt arive. 


Ah ! dj'ènn'a plin lès-ouy ; Claudia, di ç' qui vos vèyoz pa vosse 
finièsse au laudje à l’ vèspréye, qwand dji r'vin addè vos po n’ pus 
ètinde padri vos meurs lès bruts do l' vile, èwou qu’ lès-omes si ayi- 
chèt èt s' fièt soufri, èt vos n’ sauriz jamaîs comprinde poqwè... 


Claudia : Ça n' faît rin qu' dji n' seüye comprinde li viye dès-ôtès 
djins, s'i gn-a assèz ètur nos po qu' nos p'lanche viquè sins pwin.ne 
qui nos nos frins. Dj'a sti sbaréye tot d'on côp do sawè qu'on-ome 
p'leut soufri, èt dji n' sè poqwè, ça m'a chonè si amér. 


Mètoz qui dj' n'a rin dit, qu' dji n' saureu rin awè à veüy dins 
totes cès-afaîres-là, qui dji n'i comprind rin; dji n'a jamais qu’ vos, 
èt dji v's-a todis mètu padzeü l'-s-ôtes; ça n’ faït rin qu’ lès-ôtes 
soyèche mwaîs, vos n’ p'loz nin l'ièsse, vos, ca tot ç' qui vos laîroz 
soufri à ç'-t-ome-là, i m’ chone qui ça d'meurerè tofêr ètur nos... 


Vos-oz quét'fiye ieü twârt do l'èvoyi à Hérôde. S'i l'aleut con- 
dânè, li ? 


Pilate : Ô! ça, dji n' pinse nin, ç' sèreut bin l' preumi côp qu’ 
Hérôde s'ètindreut avou l' Sanhédrin, i n’ laîrè nin passè one ocâsion 
d' lès fè assoti. 


Claudia : Adon, pourvu qu'i n' vos l' rivôye nin, il èst si rüsè... 


Pilate : Alons, choütoz, Hérôde, nin pus qu' mi ni vièrè pont d' 
raison do l’ condânè, èt s'i mè l’ rèvôye, bin, ça s'arindjerè, vos viè- 

roz. | fauurè quèt'fiye ni pus l' lèyi circulè t't-avau l' peûpe, èt l’ tinu 
on p'tit timps o l' prijon, par èximpe. 


Claudia : Poqwè l’ tinu o l’ prijon s'il à-st-inocint ? 


Pilate : Pace qu'i pôreut m'atirè dès miséres, s'i continuweut à 
prétchi. 


Claudia : Ça faît qu’ c'èst l’ ci qu'è-st-inocint qu'on pünit èt lès 
cis qu'ont twärt qui p'lèt fè à leû môde ? 


Pilate : | gn-a bin sovint qu' ça va come ça, i faut say do con- 
tintè tot l’ monde. 


Claudia : Mins ça n' duvreut nin ièsse. 


Pilate : C'èst come ça qu' ça arive mwints côps portant, dji n' 
va nin lèyi arivè do mwaïs por on-ome qui n' m'èst rin... Qu'a-t-i 
dandji do v'nu s' mète ètur li Sanhédrin èt mi ? 


S'i v'leut co 'nn'alè foû do payis, èt qu'il îreut tirè s' plan ôte 
paut,... ç' sèreut co l' mèyeü dès moyins. 


Claudia : Ah ! ça ç’ sèreut ç' qu'i faüreut, mins vôreut-i bin ossi ?.. 


Pilate : Enfin, nos sayerans d' nos-è tirè... èt v's-èstoz rassüréye, 
don, Claudia, vos savoz bin, qui dj’ freus tot po vos spaurgni do toûr- 
mint. Tant qui dj' pôreu. 


Claudia : Ayi Pilâte, vos m'avoz rapaujetè tote ; i n° faut nin m'è 
v'lu, si dj'a stî quausu prète à doutè d' vos... Si v' saviz come ça m'a 
mètu tote au coron, en pinsant qui v's-aliz quèt'fiye lèyi soufri ç'-t- 
ome-là, èt i m' choneut qu'è d'vant, por mi, soufri ça n’ v'leut rin 
dire. Mins vos l’ sauveroz, don, Pilâte... 


Pilate : Èt vos, v's-oz si bin faît do v'nu asteûre. Sét-on jamais, 
quèt'fiye n'aureu-dj' nin tûzè si lon. vos-oz si bin faît do v'nu, vos 
nè l’ sauriz crwêre... vos pinsoz tot ratinde di mi, èt mi, qui freu-dj', 
si dji n' p'leu nin tot ratinde di vos... 


L'afaire s'arindjerè, ça n' sèrè nin fwärt au gout do Sanhédrin, 
tant mieûs après tot, qu'i gn-eûye tot l’ min.me mi à l'zf t'nu tièsse. 


Mins i n' faut nin d'meurè vèci, si on nos vèyeut on pôreut trouvè 
drole, qui v's-èstoz là... Vinoz, alans-è, vo-z-è-là dès cis qu'arivenut 
par là. 


Hérode 


(Deux Sanhédrites venant de la droite.) 


1% : | faut qu'i seûye di doûce crwèyance, li grand-préte, po 
pinsè qui ça irè come su dès rôlètes avou Hérôde. 


27e : || a portant bin mostrè qu'i n'èsteut près do nos fè plaîji. 


1% : Ayi, c'èsteut d'dja mwaîs sine qu'i nos lèyeut ratinde come 
i l'a faît. 


2e : Ci n'èst nin co li qui réguèlerè l'afaire, aléz ! 
1° : Chou, vo-l'-là qui cause. 


(En deehors de la scène, on entend des murmures de foule. 
Hérode parle, le silence se fait un instant.) 


Hérode : Ça faît qu’ c'èst-addè mi qu’ vos v'noz po condânè 
vosse fieû d’ miraukes… Ah! Ah! (il rit). On m'aureut dit èyîr qui 
l’ Sanhédrin vêreut fè li p'tit d'vant mi audjoürdu... èt bin qui pou-dj' 
fè po vosse plaïii. 


Plusieurs Sanhédrites : Nos v's-aminans on-ome qui trompe li 
peûpe èt qu'è l' troûbléye, èt qui nn-avans condänè solon nos lwès... 


(Brève rumeur dans la foule.) 


Hérode : Ah ! Ah ! vos lwès.. Ah ! c'èst cor one afaire avou vos 
lwès... 

Mins v's-èstoz brouyis. N'èst-ç' nin sur mi qu'on compte po dis- 
finde lès Iwès d'au Sanhédrin. Ah ! Ah ! È bin, èlle èst co mèyeû, ç'“ti- 
lale : Mi, on-impîye qui V's-oz condänè ossi, qui v's-oz tchèssi foû 
do l' synagogue todis solon vos Iwès... 

Qwand on-z-èst si jusse èt si bon qu' vos l'èstoz, on n' vôreut 
jamais dandjereüs s' sièrvu d'on-ome qui vique si mau qu' mi... Ah ! 
Ah! Ah! Èt audjoûrdu, èst-ç' qui dji n' veu nin l' Sanhédrin à mès 
pids. Ah! Ah! Ah ! i frint totes lès grimaces qu'i faureut,... i frint l' 
bia come dès tchins bin drèssis po ièsse acwârdu... po qui dj’ dis- 
finde leûs Iwès... Ah | Ah! 


(Rumeur dans la foule...) 


Une voix : Si nos passans par vos, c'èst qu'i faut bin. 


1*" Sanhédrite : N'èst-ç' nin Ghimel qui vint do criyi ça ? 

2e : || a bin faït, qu'on nè l' laïye nin dire à s' môde ! 


Hérode : Ça, dj' m'è doute qui c'èst pace qu'i faut bin... èt qu' 
vos n' vêrîz nin m' rabrèssi rin qu’ po l’ plaïii. 

Mins qwand dj'i tûse... Là deus-ans, i faleut lès veûy mi tchèssi 
èt m' maudi èt tot ç' qu'on vout... Li Bon Diè n'èsteut nin pus sérieus 
qwand i tchèsseut Adam foü do paradis. 


Mins c'è-st-on plaïji do z-awè à fè à vos-ôtes asteüre, come is fièt 
bin l’ camarâde èt l’ toürsiveü... èt dire qui c'èst ça l’ Sanhédrin, li 
grand consèy, tot ç' qu'i gn-a d' pus wôt èt d' pus grand après l' Bon 
Diè... 

Comint ç' qui l' tonwâre ni m' tchaît nin su l' dos, don, do-z-è 
lachi dès parèyes... Ah! Ah! mins vos n’ l'avoz jamaïs fait tchaîr 
qu'avou vosse linwe. 


(Rumeur plus bruyante dans la foule.) 
Un Sanhédrite : Nos 'nn'èstans nin co quite avou li, 
Le 2™° : Djè l' pinseu bin. 


Hérode : Ah! mins, v's-è fioz onk di brut autoü d' mil. Alëz, 
qu'on s’ taîye one miète, don ! | faut tot l’ min.me qui dj’ veüye on pau 
d' qwè qu'i r'toüne... 

(A Jésus) : È bin, dji m' rafieus do v' veüy, Jésus d' Nazareth, 
on m'ènn'a tant contè d' vos, èt vos miraukes èt qu' vos prétchoz co 
mia qu’ lès cis d'au Sanhédrin... 


Dji su bin binauje do vos veüy... C'èst bin damadje qu'i faut qui 
ç' seüye ainsi... Mins n'oyoz nin peû, i n' vos t'nèt qu’ par on filèt, 
s'i m' plaïjeus... 

(Rumeurs...) 

Alons qu'on s' taîye, là... 


(A Jésus) : Savoz bin ç' qui vos duvriz fè... Ah! ç' sèreut 'nn'ï 
djouwè one, vos... èt l’ moyin do v's-è tirè... 


Vos-avoz bin on p'tit mirauke ou l'ôte à fè vèci... Aloz-i... si p'tit 
seüye-t-i ! Waserint-is co bin ûlè come ça autoû d’ vos. 


Ah ! lèyoz lès ülè ! Ô ! ci n'èst qu' dès tchins qui bawîyenut... 
(Rumeurs plus fortes.) 


È bin, èst-ç' d'abôrd tot... S'i m' plaïjeut qwand min.me do l' lèyi 
’nn'alè, èt d’ vos disfinde do l' co djonde... C'èst mi qu'èst maîsse 
vèci, dandjereûs ! 


1*r Sanhédrite : |l èst bin capâbe do l' fè... 


2me : Rin qu’ po nos displaïre... èt vo-l'-là s' justice èt vo-l'-là 
l'ome qui nn-avans po gouvêrnè l’ payis. 


Hérode (à Jésus) : Faut-i alè qwêre mi feume èt s' fèye. Ëles 
vôrint si bin veûy onk di vos miraukes. Vos p'loz 'nn'èsse sûr, èles 
ni vos rôviyerint nin, bin sûr... 


Vos n' rèspondoz rin... 
(Court silence, puis le bruit de la foule recommence.) 


Alons, dijoz tot l' min.me one saqwè... Alons, on p'tit mirauke 
èt dji m' fou d' minti, dj'arindjerè voste afaîre... 

Vos n' dijoz co rin ! Bè, on pout dire qui vos n' v'loz vraïmint nin- 
z-è chapè... 

Ah ! mins c'è-st-one miète djouwè avou mi! Savoz bin qui èst-ç' 
qui vos cause èt qu' vos n' rèspondoz nin ?... 


Ah bin, il è-st-one miète su l' doüs, vosse fieû d’ miraukes... Dji 
p'leus bin tant m'è ragranci... i gn-a rin d' bon à-z-è tirè, il èst co 
pés qu'on moya qui f'reut co dès sines po s' fè comprinde... mins 
c'è-st-on-inocint qu' vos v'loz condânè. 


Rumeurs des voix : Ayi, i faît l'inocint vèci, mins i solève li peû- 
pe... i s' faït passè po li rwè dès Jwifs. 


Hérode : Ah vos-èstoz li rwè dès Jwifs. Ah mins dj' n'è saveu co 
rin... Ah ! Ah ! Ah! 


Hérode : Mins vos div'noz lwagne..., à mwârt. Poqwè nin, hé 
dandjereüs... Vos djouwoz avou !} mwârt dès djins come dès-èfants 
avou dès mayes. 


Alêz, qu'on li vaye qwêre one blanque rôbe come on-z-è mèt aus- 
inocints ; c'èst tot ç' qui dj'a à dire là-d'ssu... 


Èt asteüre, aloz-è, ou bin dj' faï prinde dès bastons po vos tchèssi 
foü di-d-ci. 


Des voix : Pilâte nos-a èvoyi addè vos, c'èst vos qui dut l’ con- 
dânè... 


Hérode : Si Pilâte m'è l'a èvoyi, è bin, mi dj' vos rèvôye à Pilâte, 
èt qui ç' seüye tot... 


(A ses gardes) : Alons, boutoz-m' ça foü di-d-ci. 


(La foule s'en va avec des rumeurs qui s'éteignent peu à peu.) 


1°" Sanhédrite : Èt c'è-st-à rac'minci. 


27e : Ah ! i gn-a nin dandiji d' tant fè, í m’ frint bin malade à v'lu 
sire lès lwès jusqu’au coron. 


1% : Ayi, i gn-a brâmint pus simpe qui ça, s'on nos lèyeut fè : 
c'èst l' fè condänè pa l’ peûpe qu'i faut pa n'impôrte qué moyin. 


2e : Èt l's-avoz ètindu... dire qui gn-a dès cis què lî ont criyi 
«Hôzanna », èt qui crîyenut audjoûrdu : «A mwärt!» 


1% : Ah! c'èst bin come ça qu’ lès djins sont, alêz : c'èst come 
dès tchins qui s'agnenut po rire en djouwant èchone, on côp qu'is 
s'ont faît mau èt qu'is veüyenut do song, c'èst come dès-arèdjis... 
c'è-st-avou zèls qui n’ l’aurans. 


Wai : v's-è-là tote one binde qui n' savenut qwè, alans lès-èxcitè 
sins fè chonance. 


(lls se dirigent vers le tribunal de Pilate où une bande de per- 
sonnes arrive, comme pour venir aux nouvelles.) 


Pilate 


(Le tribunal de Pilate sur la droite de la scène : une estrade 
surélevée ; on y accède par un escalier de côté. C'est autour de cet 
escalier que la foule viendra se masser. Pilate y pénètre par le fond.) 


(Tandis que les deux Sanhédrites écoutent la scène qui se passe 
chez Hérode, à l'issue de celle-ci, une dizaine d'hommes du peuple 
arrivent à la hauteur du tribunal. 


L'un (étranger, à Jérusalem pour la Pâques) : Dîreut-on bin ç' 
qui s' passe à Jérusalem di cès trèvints-ci. | gn-a nin one âme qui 
sondje qui c'èst fièsse. Èt totes lès djins-là qu'èstint vèci ènawêre : 
vo-lès-là couruwes ôte paut. Dispôy qui dj' su arivè, i chone qui 
tot l’ monde o |’ vile ratind one saqwè. 


Un autre (de Jérusalem) : | paraitreut qui l’ Sanhédrin vout tè 
condänè Jésus d' Nazareth. 


Zéphir (un Nazaréen) : Jésus d' Nazareth ! On vout l’ condânè ? 
Qu'aureut-i bin faît ? 


Un autre (de Jérusalem) : Bè, i n'èst nin fwärt di soce avou Ï' 
Sanhédrin... qui saurin.n’ dire d'ôte don, nos ; i gn-a mwints côps, 
savoz, qu'i n'è faut nin d' pus avou zèls ! 


Le premier (de Jérusalem) : On lî r'protche, parait-i, do toürnè 
l' peüpe èt do v'lu l’ solèvè, èt qu’ totes lès djins l’ sîyenut come si 
c'èsteut on profête 


Le premier étranger : On profête di Nazareth. Ah bin, dji vôreus 
bin veüy ça... i faut ièsse di Jérusalem po ‘’nn'avalè dès parèyes. 


Le premier de Jérusalem : Ô ! mins ci n'èst nin à Jérusalem 
qu'on l' sit li pus ; i parait qu'i faut veüy ôte paut, dins lès viyadjes 
èwou qu'i passe. 


L'étranger : Alons, 'I èst bon, vos n' vêroz m' fè crwêre qu'i gn-a 
on profête qui provint d' Nazareth. Qui èst-ç' qui n' sét nin qu'i n'a 
jamais rin sôrti d' bon d' Nazareth, à mwins qu' Zéphir, wai-là ! 
Zéphir : Èt co, c'èst pace qui dj' su là qu’ vos |’ dijoz. 


Un homme de Jérusalem : Tènoz, v's-èstoz d' Nazareth, vos, mins 
vos l' conichoz bin d'abôrd ? 


(Plusieurs voix se mélant appelant d'autres hommes qu'on ne 
voit pas encore et qui vont venir grossir le nombre des premiers :) 
Ê ! vola on-ome di Nazareth ! 


(On se presse autour de Zéphir) : Vos l' con'choz bin ? Qui è- 
st-i, ê ?... 


Zéphir : Ça s' pout bin qu' djè l'a bin conu... 


Des voix (appelant) : | gn-a on-ome di Nazareth vèci ? Achoütoz... 
(La bande s'augmente de personnes qui accourent.) 


Zéphir : A mwins qu' ci n' sèreut l' fi d'au vi tchèrpèti, Joseph 
qu'on l’ lomeut... 


Des voix : Li fi d'au tchèrpèti ? S'reut-ç' li vraï, d'abôrd ? 

Zéphir : Si c'èst li enfin ? S' père èst mwârt là saqwants-anéyes ; 
èt li, il a co travayi di s' mèsti on p'tit timps, èt pwis, on djoû, i 'nn'a 
'nn'alè ; dandjereüs qu'il aveut trouvè d' l'ovradje d'on costè ou d' 
l'ôte. 


Quelques voix : Èt on n' l'a jamaïs pus r'vèyu. 


Zéphir : Dji n’ pinse nin... Non, ca, s' mère qu'èsteut d'moréye 
tote seûle, ènn'a 'nn'alè one miète après ossi. Èt nos-ôtes, nn-avans 
du 'nn'alè au tchèrpèti ôte paut. 


Le premier de Jérusalem : Ça faît qui l’ Mèssiye ni provêreut qu’ 
d'on tchèrpèti ? 


Un autre : Bin, on 'nn'aveut d'dja brûtyi, vos l' savoz bin don ? 
Mins mi, dj' pinseus qu’ c'èsteut on brût qui l’ Sanhédrin fieut couru 
sur li po lî fè do twärt. 


Zéphir : Si c'èst bin ç'-t-ome-là qu'on nome Jésus èt qu'èst d' 
Nazareth, c'èst come dji vos l' di. 


Mins poqwè va-t-on |!’ condänè ? Ça m’ chone si drole di li... ç'a 
todis stî on-ome è s' place, savoz, èt qu’ n'aureut jamais pont faît d' 
twârt à nuk di nos-ôtes ; enfin ça m' chone si drole. 


L'ome di Jérusalem : Ô ! lès cis d'à l campagne ni saurint com- 
prinde mwints côps ç’ qui s' passe vèci avou l' Sanhédrin, èt pwis 
gn-a co Hérôde èt lès Romains avou Pilate. 


Des gens arrivant : C'èst l' vraî qu’ gn-a on-ome di Nazareth 
vèci ? 


D'autres : Savoz bin qu' c'èst l' vrai qui s' père n'èsteut qu'on 
tchèrpèti. 


D'autres : Ça fait qu’ c'èst l’ Sanhédrin qu'aureut raîson dins tot 
ça ? 


(Les deux Sanhédrites arrivent à la hauteur du peuple.) 
Un homme du peuple : È volà justumint Azée èt Misaël. 
Zéphir : Qui èst-ç', ê, cètèla ? 

L'homme : Bè c'ènn' èst deûs do Sanhédrin, don. 
Zéphir : Dji m'è va, mi, d'abôrd. 


Un autre : Poqwè, i n’ p'lèt bin sûr mau, savoz. Cèt'ci, ci n'èst 
n'èst nin dès-omes grandiveûs come dès cis qu'i gn-a. 


Un autre : Ô! bin non, i n' sont nin grandiveüs. Djè lès conu 
fwärt bin, soz, mi, vos vièroz, į s'arèteront bin sûr avou mi. 


Un autre : On z-è veut byin bin circulè tot èwou qu'i gn-a one 
miète di djins èchone, di cès trèvints-ci... 

(Azée et Misaël les rejoignent.) 
Azée : Ah! v's-èstoz v'nu po sawè ç' qui s' passe ? 
L'homme : Vos nos l' diriz quèt'fiye bin, ô vos-ôtes ? 


Misaël : | n’ si passe nin todis grand tchôse di bon, èt nn-èralans 
pace qu'avou ç' qui nn-ans d'dja vèyu jusqu'asteûre, nos p'lans bin 
dire qu’ ç' n’a nin sti one bone djoûrnéye audjoürdu maugrè qu'èle 
n'èst nin co iute. 


Azée : C'èst bin l’ vraï portant... Au djoû qu'on z-èst, on n’ sau- 
reut pus dîre èwou qu'on va. Salut lès-omes (ils feignent de passer). 


L'homme : Mins vos n’ nos d'djoz nin avou ça ci qu'i gn-a qui 
va si mau. 


Azée (se retournant) : Taïjoz-vos, alêz. Ah ! v' n'è savoz rin... èt 
bin mi dj'ènn'a m' sô do v'lu chapè lès djins maugrè zèls. 


Misaël : | n'auront qu'à s'è prinde à zèls si l'zï arive maleür après 
tot ! 


(Se retournant tout entier vers eux) : Ah ! vos n' sondjoz à rin, 
vos-ôtes. Vos siyoz Jésus d' Nazareth come one binde di bâbaus 
qui v's-èstoz. 


Azée : En li criyant « Hosanna ! » èt là d'dja bin sagwants-ans qu'i 
n' savenut pus ci qu’ ça vout dire. 


Misaël : Èt vos n' savoz nin d'dja èwou qu'i vos mine vosse Jésus 
d’ Nazareth. 


L'homme : Ê là! dji n' l'a jamaïîs sî, soz, mi, dji m'ènn'a tofêr 
tinu èri, ça, djè l’ pou dire. 


Misaël : Vos come lès-ôtes. 


L'homme : Non.na, savoz, dji m'ènn'a todis d'mèfyi, en vèyant 
qu' vos-ôtes vos nè l’ siyiz nin, lès cis d'au Sanhédrin. 


Misaël : Ça faît qu’ nos l'aurins sî, nos ? Mins nn-èstans nin dès 
djins à nos lèyi minè au lon, savoz, nos. 


Azée : Èt vos-ôtes, si v’ saviz ç' qui s' passe, vos n’ sèrîz nin 
vèci à ratinde, vos rècourriz vos mète au r'cwè, maleureüs qui v's- 
èstoz. 


(A Misaël) : | gn-a nin onk di zèls qui vôreut veûy clér èt qu’ tot 
çoci c'èst cor one toürnüre d'aus Romains. 


Plusieurs hommes : One toürnüre d'aus Romains ? 


Azée : Ô ! Ayi, one toûrnûre d'aus Romains ça... èt l’ bèle preû- 
ve : qu'i gn-eûye on-ôte qui saye do moussi o l' vile come cit'là l'a 
fait là chis djoüs, avou l' peüpe padri li, ça n'aureut wêre taurdji ; èt 
ç' djoü-là, ils ont clôs leüs-ouy, lès Romains. Ayi, come lès tchèts 
qwand i tindenut. 


Un homme : C'èst qwand min.me li vrai, après tot. 


Azée : Si c'èst l' vrai... i n’ wasereut fè ç' qu'i faît si n' si sinteut 
sot'nu. 
Nos l'aminans d'vant Pilate, poqwè n' vout-i nin s'è mèlè ? 


Èt Hérôde è-st-en train do s' foute di nos, pace qu'is nos veut 
pièrdus. 


Jésus d' Nazareth, ou bin c'è-st-on-inocint qui s' lait minè ou 
bin c'è-st-on malin qui tire si plan. 


C'èst Pilâte qu'èst dins tot ça, c'èst Pilâte qu'èst padri li, c'èst 
Pilâte qu'i faut abate en-z-abatant Jésus d' Nazareth. 


Misaël : Vos rovioz, Azée, qu'on pôreut vos-ètinde, lès djins da 
Pilâte ni saurint ièsse fwârt lon. 


Azée : Ah ! dj'in.me ostant qu'on m'ètinde, dj'in.me ostant qu'on 
m’ choûte... dj'in.me ostant qwand tot èst pièrdu avou tot l’ rèsse. 


Ca nos-ôtes, n-avans manquè l'afaîre, divant Pilâte èt d'vant 
Hérôde qui n' s'ètindenut èchone qu'on côp qu'i faut nos fè do toür- 
mint. Si n' survint nin one saqwè, n-èstans pièrdu èt vos-ôtes ossi, 
èt nin qwand-qwand, savoz. 


Comint n' vèyîz nin bin qu’ Jésus d' Nazareth èsteut achetè pa 
lès Romains ? 


Poqwè fè ?... Pace qu'adon qwand i v's-aurè bin solèvè tortos, 
is vos tchaïront su l’ dos, lès Romains, il auront one raîson ou l'ôte 
po nos-avatchi tofêr. 


Nos-ôtes, on nos met su l’ costè. Pace qu'on sèt bin qu’ nos 
vèyans clér, èt vos-ôtes, vos v' laïriz minè tot oü qu'on vôrè... 


Jésus d' Nazareth ? | dit d' li-min.me qu'il èst l’ Mèssiye. Èst-ç' 
qui l’ Mèssiye freut l’ djeu d'aus Romains ?... Ayi, l’ Mèssiye qui vint 
po sauvè l' peüpe ! 

Vos l' vièroz bin, s'on l' ramine divant Pilâte, si Pilâte èl con- 
dânerè. Vos vèyoz qwand min.me bin qu’ Hérôde ni saye qui do l' fè 
lachi. | n’ p'lèt bin sûr mau do fè ôtemint. Poqwè îrint-is rôstè do l’ 
vôye one saqui qui vos mine si bin o l' gueûye do leup. 


Asteüre, vos n'avoz qu'a waîti qu'on n' vos-i mine nin si bin qu' 
ça. 


Vo-l'-là waî vosse Mèssiye... 


Un homme (se faufilant dans la foule, vers les Sanhédrites) : 
Savoz bin qu’ ç'èst l' vrai ç' qu'on d'djeut qu’ Jésus d' Nazareth n'èst 
qui l’ fi d'on tchèrpèti d’ viyadje. | gn-a on-ome di Nazareth vèci. 


Un autre : Ê ! l'ome di Nazareth ? 
Un autre : Ê !... Tènoz ! w-è-st-i ? 
Un autre : || a sclipè èvôye, li malin... 


Misaël : Poqwè n'aureut-ç' nin sti l' vrai ? Èst-ç' qui nos v' l'au- 
rins dit, si nos n' l’avins nin seû ? 


L'homme : Ci n'èst nin ça qui dj’ v'leus dire, ô! 


Misaël : Todi quausu… mins vos vèyoz qwand min.me bin qu' 
c'èst l' vrai, don ! 


Azée : Ah! qu'is tirèche leû plan avou leû Mèssiye... Ayi ça, on 
fi d' tchèrpèti ! qui s'reut li rwè dès Jwifs !!! Ah! Ah! Ah! 
Si on n’ l’aîdeut nin, i nè l’ sèreut nin fwârt, va, I’ Mèssiye ! 


Èt gn-a qwand min.me po l'aïdi qui l ci qu'è profiterè dandje- 
reûs ? 


S'i nè l' compud'nut nin... ! 
Mi dj'è r'va. 


Misaël : Ayi, alan-r-z-è. (Se retournant) : Mins vos l' vièroz bin 
si lès Romains n' vont nin say do |l' lachi, vos l' vièroz bin ! 


(Quand ils se sont éloignés.) 


Un homme (dans le murmure des voix) : Waïtoz, asteûre, qué 
coron qu’ va d'vant ! 


Un autre : Ci n'èst nin qwand min.me li prumî côp qu’ lès Ro- 
mains sayerint one afaîre parèye. 

Un autre : Avou ça qu'i gn-a pont d' pus boûrdeû qu’ lès cis d'au 
Sanhédrin | 


Un autre : | n' faut nin dire ça, vos vèyoz qwand min.me bin 
qu'il avint raïson... qui ç' n'èst qu'on fi d' tchèrpèti ! 


Un autre : Taïje-tu, don, n'èst-ç' nin cor one minte à mète avou 
l's-ôtes. 


Un autre : Ah! bin ç' côp-ci ! Bè, t' l'as bin ètindu come nos, 
c'èst bin damadije qui l’ ome di Nazareth n'èst pus vèci | 


Un autre : Laï l’ là, don, ti n'è l’ conus nin co ; i vout todi è sawè 
pus qui l's-ôtes. 


L'homme : Ayi mins ç' côp-ci, c'èst vos-ôtes qu'è vout sawè pus 
qu’ mi. Choûtoz, savoz : mi, dji m'en fou, après tot. 


Un autre : Savoz bin lès-omes ; mi dj’ m'è r'va, dj'è sèrè todis 
quite ainsi. 


Un autre : Èt mi ossi. — Un autre : Èt mi ossi. 

Un autre : Ayi, alan-r-z-è ! Vins’, Djôsèf ? 

Un autre : Non.na, dimeurans po veüy come ça va toürnè... 
Un autre : Qui ça toûne come ça voüye... 

Un autre : Ê, vo-lès-ci qu'i r'vègnenut ! 

Un autre : N-alans bin sawè qwè... 


(Les gens courent au devant de Jésus qu'une foule ramène en 
criant, et s'y joignant.) 


Une voix dans le bruit : Vos l' vièroz bin qu'i n’ vôrè nin l' con- 
dänè. 


Une autre voix : Èt nos-ôtes, n-èstans pièrdus, èt vos-ôtes, èt tot 
l' peûpe. 


Une autre voix : | nè l’ condâneront nin ! Poqwè îrint-i fè do mau 
à onk qui tint avou zèls ? 


Une voix : | n' si disfind nin qwand min.me di ç' qui vos d'djoz 
d' li. 


Un autre : Poqwè s' disfindreut-i, Ê !, i sét bin qu' lès Romains 
sont là èt qu'is l’ sotéront. 

Des voix : Ê! |’ fi d'au tchèrpèti d' Nazareth. Ci n'èst qu'on fi 
d' tchèrpèti, savoz. 


L'un, bondissant sur Jésus : C'èst t min.me qu'aureut vlu nos 
fè crwêre qui t'èsteus l' Mèssiye. 

(La foule se resserre autour de Jésus et l'accable.) 

Des cris : T'è l’ vêrès co dire qui t' n'ès nin d' conivence avou 
lès Romains... 

On fi d' tchèrpèti d' viyadie !... T'èsteus trop fénèyant po travayi, 
dandjereüs, qu' t'as v'nu fè dès tènes vèci ! 


Une voix : Ou bin ç' sèrè li qu'on minerè à l' mwärt, ou bin c' 
sèrè mi. 


Le grand-prêtre : Alons, alons... dji n' prètind nin qu'on l’ djonde, 
avoz ètindu ?.. Vos n'avoz rin à lï fè. | faut co qu'on l’ condäne, èt 
tot n'èst nin achèvè... èt ç' n'èst nin à vos-ôtes à lî donè l' dérin côp. 


Une voix : Ê, l’ tchèrpèti... 
Le grand-prêtre : Silence là... 


Une voix : Ê, c'èst l' vraï ! Ci n'èst qui l' fi d'on tchèrpèti d' 
viyadje. 


Une autre voix : Ê là, li rwè dès Jwifs ! II aveut dandjereûs l' 
flène do rabotè sès plantches !... 

Le grand-prêtre : Dj'a dit qu'on s' taïjuche... èst-ç' tot? 

(Pilate entre, précédé de sa garde. Le silence se fait quelque 
peu.) 


Pilate : Vos mè |' raminoz, dji v's-aveus portant dit qu’ dji n' 
vleus rin awè à veüy avou ç'-t-ome-là. 

Une voix crie : Hérôde, non pus n' vout nin s'è mèlè ! 

(Murmure dans la foule.) 


Pilate : Èt poqwè s'è mèlereut-i pus qu' mi ? Qu'avan.n' à intrè 
dins vos-afaîres di r'lijion don, nos ? 


(Murmures.) 


Avou ç' qui nn-è con'chans d'après vos-ôtes, ça n' nos done nin 
fwârt li gout do-z-è v'lu sawè d' pus. 


(Murmures croissants.) 

(A Pilate) : Qu'avoz co à ratinde, Pilâte ? Nos-ôtes, nos n'avans 
faît qui d’ sire nos lwès, èt nos l'avans condânè pace qui nos lwès 
nos-i oblidjint. 


Comint pout-on co, au timps qu'on-z-èst, fè tant d’ mariminces 
èt fè tant d' brût avou dol rilijion ? 


(Tumulte.) 


Une voix dans le tumulte : Nos n'è p'lans rin, nos-ôtes, si vos n' 
crwèyoz à rin, vos, nos v'lans disfinde nos Iwès ! 


Pilate : Èt co todis on côp vos lwès ? 

La voix : Ayi, nos lwès |. 

Une autre : César lès-a r'conu èt vos d'voz lès sire, vos. 

Pilate : Bon, bon... è bin, qu'on-z-èmine ci-t-ome-là o l’ prijon. 
(Murmures.) 

Nos n's-ocuperans d' ça pus taurd. 


Une voix : Pus taurd, nos l'avans condânè, nos-ôtes, i gn-a pus 
à ratinde. 


Pilate : Ah! v’ l'avoz condânè, vos-ôtes ? Qu'on l'èmine o l' pri- 
jon !, a-dj' dit... 


(Les soldats veulent s'avancer vers Jésus. La foule se resserre 
sur lui.) 


Des voix (diverses, s'entrechoquant) : Vos vèyoz bin. Vos vèyoz 
bin. Ah ! nos nè l' laîrans nin 'nn'alè... 


ï vout |’ lachi... | l' lacherè dol nêt qwand nn-è saurans rin. 
Non, i 'nn'irè nin. 

Qwand is duvrint co m’ passè su |’ cwârps... 

Non, vos n' l'auroz nin ! 


A mwârt, à mwârt (longuement). 


(Le grand-prêtre s'avance vers le tribunal. Le bruit cesse, et tout 
le monde retourne vers lui.) 


Une voix : Visoz, grand-préte, ni montoz nin là, vos n' pôrîz pus 
mougni l' Pâque. 


Le grand-prêtre (sans se retourner) : Dji n' saureus nin arètè, 
on côp qu'i faut sauvè nos lwès, èt l' peûpe, èt l' tempe d'au Bon Diè. 


(Murmure sourd.) 


Èt vos l' savoz bin come mi, César a v'lu qu' nos lès-aurdinche, 
nos lwès. 


Li peûpe èst solèvè à cause di ç'-t-ome-là èt nuk ni saureut dire 
èwou qu’ ça s'arèterè. Waïîtoz autoû d' vos, vos n'è sauriz pus v'nu 
è coron, non pus, à mwins qu’ par maleûr ! Visoz bin, n'èst-ç' nin 
one sagwè qu'i faut qui seûye réglè audjoûürdu ? 


Pace qui, maugrè qui nn-èstans nin do min.me costè ; come nos- 
ôtes, vos n' p'loz nin v'lu ôte tchôse qui l' païs dins l’ peûpe. 


Pilate (au moment où le grand-prêtre parle, fait encore un geste 
pour imposer sa volonté. Quand le grand-prêtre a fini :) Qu'on l'a- 
mine divant mi ! (murmure crescendo de la foule. Il fait le mouvement 
de retourner à son siège puis se retourne brusquement sur le peuple, 
agressif) : È bin ! qu'avoz à dire su ç'-t-ome-là ? 


(La foule murmure.) 


Quelques voix : Si ç' n'èsteut nin on malfaîteür nos n' vos l'au- 
rins nin livrè ! 


Pilate : Purdoz-le d'abôrd, vos n'avoz qu'à l' condânè, vos-avoz 
dès lwès ! 


Des voix : Nos n'avans nin l’ drwèt do condânè one saqui à 
mwärt. 


Pilate : A mwärt, mins v's-î aloz rwèd, vos n'avoz pus qu’ ça o l' 
bouche : à mwärt. Gn-a-t-i d' qwè seürmint ? 


(Dans le bruit, le grand-prêtre s'avance.) 


Le grand-prêtre : Nos-avans pris ç'-t-ome-là en train do solèvè 
l' peûpe, èt say do l' fè rèvoltè. 


Nos pass'rans su tot ç' qu'il a pu dire en prétchant dès Saints 
lives qui nos d'vans disfinde. Mins qui diriz d'on-ome qui disfindreut 
aus djins do vos payi l’ tribut ? Èt bin ç't-ome-là l'a disfindu, èt gn-a 
plusieürs vèci qu'èl vêront dire. 


Dans la foule : Ayi, Ayi. Mi, dj'è l'a ètindu. Mi, si on vout... èt co 
mi... 


Le grand-prêtre : Vos m' diroz di qué drwèt disfindreut-on aus 
djins do payi l’ tribut ? | l' fait pace qu'i s' faît passè po li rwè dès 
Jwifs. N'èst-c' nin one preûve, 'nn'aureut-on bin one pus clér qui c'èst- 
à vos quu'il à vout en prumi, èt aus Romains, divant do v'lu nos dis- 
trûre. (Se retournant vers la foule) : N'èst-ç' nin l’ vraî, ç’ qui dj’ di ? 


Dans la foule : Siya, siya... c'èst come li grand-prète dit... Min.me 
qu'il a quausu djurè en l’ dijant. 


Pilate : Ça s' pout bin qu'tot ça èst come vos l' dijoz, mins |’ 
dandii n' dut nin fwärt comptè avou on-ome come ça, qu'èst tot seû, 
èt qu'a l'aîr pus minâbe qu'ôte tchôse, qu'i faïye ou qu'i diye ci qu'i 
vout. 


Le grand-prêtre : Comint n' savoz nin bin qu'il a circulè d'vins 
tot l' payis, en Judéye èt en Galiléye èwou qu'il a c'minci, èt qu’ gn-a 
nin quèt'fiye on viyadje èwou qu'i n’eûye nin passè po solèvè l' peüpe. 
Èt vo-l'-ci arivè à Jérusalem, au coeûr do payis po-z-achèvè s'-t- 
ovradie. 


(Pilate, en haussant les épaules, retourne à son siège devant le- 
quel on a conduit Jésus.) 


Dans la foule, des voix : Vos vèyoz bin : on-z-a bau dire tot ç 
qu'on vout, i faît chonance do n' rin v'lu crwère... | faît tot po l' lachi, 
don ! 


Pilate (à Jésus) : Èst-ç' li vraï qui v's-èstoz li rwè dès Jwifs ? 


Jésus : Èst-ç' qui vos d'djoz ça d' vos min.me ou bin èst-ç' dès- 
ôtes qui vos l' fièt dire ? 


Pilate : Èst-ç' qui dj’ su Jwif, mi ? On v's-amine divant mi, èt ç’ 
n'èst nin à cause dès Romains qui vos ‘nn'èstoz là... 


Alons ! Qu'avoz faît, poqwè v's-acusenut-is d'vant mi ? 


Jésus : Mi pouvwêr n'èst nin di ç' monde-ci. S'il èsteut di ç' mon- 
de-ci, mès djins ni m’aurint nin lèyi lîivrè aus Jwifs. Mins m’ pouvwêr 
n'èst nin di-d-ci asteûre. 


Pilate : Vos-èstoz qwand min.me rwè ? 


Jésus : Vos l'avoz dit. Ayi, dji su rwè. Dji su v'nu au monde po-z- 
apwartè aus-omes li vèritè ; èt l’ ci qui tint à l’ vèritè è-st-avou mi. 


Pilate : Li vèritè ? Qu'èst-ç' qui c'èst d' ça ? Gn-a-t-i one saquî 
au monde qui s'ènn'ocupe cor asteûre, do l' vèritè ? 

Po l’ mèyeü dès-omes, c'è-st-one saqwè, on n’ saureut trop dire 
ci qu’ ç'ènn'èst, qu'on vôreut si bin trouvè, èt qui n'èst nule paut. 
Ostant d'mandè po-z-awè l' lune! 


Èt lès-ôtes è rîyenut, èt rotenut leû vôye ossi bin sins ça. 


C'èst po do pwain qu’ lès p'titès djins s’ batenut, èt lès gros, c'èst 
po d' l'ôr, èt po ièsse maïsse su one têre qui n’ vaut nin d'dja qu'on 
rote dissu. 


Ah ! i n’ faut nin crwêre qui c'è-st-à cause do l’ vèritè qu’ cètèci 
vos-è v'lèt... 


Alons, alons ! Maleüreus qui v's-èstoz, vos v'la v'nu au monde 
brâmint trop taurd avou vosse vèritè èt v's-èstoz brouyi su l' têre à 
l'eûre qui nn-èstans. 


(Il va vers la foule) : Vos m'aminoz on-ome qui vout solèvè l' 
peûpe, parait-i ? 


Djè lï a posè d'vant vos-ôtes dès quèstions come on faît po l's- 
acusès, èt dj’ n'a rin trouvè à r'dîre à ç'-t-ome-là ; Hérôde non pus, 
pusqu'i n' l'a nin condânè... (Murmures dans la foule, croissant.) 


Ça s' pout bin qu’ d'après vos lwès, i n' saureut ièsse inocint, èt 
dji n’ vôreus po rin au monde qu’ dji n’ sét lès disfinde. Pusqui c'èst 
mi d'vwêr... è bin, nos l’ pünirans... 


Dans la foule : Ah! Ah! Ah! (longuement). 
Quelques cris : A mwârt, à mwârt. 
Pilate (à ses gardes) : Qu'on flagelle Jésus d' Nazareth. 


(Jésus est conduit sur le côté de la scène oü il y a quelques 
arbres. On l'y attache, et on lui dépouille le buste de ses vêtements. 
Les soldats commencent à frapper, quand la foule accourt pour voir 
le spectacle, cachant l'exécution aux spectateurs. Jésus est moqué, 
frappé... Le manteau d'écarlate, la couronne d'épines. La foule est 
agitée par le Sanhédrin, à la fin, on entend quasi distinctement parler 
de crucifixion. Bruit des verges frappant, cris de la foule assoiffée 
de sang.) 


(Pilate s'est éloigné, il revient au tribunal quand on ramène 
Jésus, entre deux haies de foule, qui crie, se bouscule, criant : « A 
mwârt ! A mwârt ! ») 

Pilate (fait avancer Jésus vers la foule, le montrant) : Vola l'ome ! 


Cris : Qu'on l’ crucifiye, qu'on l' crucifiye. 

Pilate : È bin ! purdoz-l', vos n'avoz qu'à l' crucifyi vos-ôtes min. 
mes. Dji n' veu rin à lï r'protchi, mi... Dji n'a rin à veüy là d'dins après 
tot! 


Cris : Qu'on l' crucifiye, qu'on |’ crucifiye. 


Pilate : Ah! v's-èstoz co pés qu'one voléye di cwärbaus autoû 
d'one pôve bièsse qui son.ne èt qui n’ sét pus s'èrtchi. (Il retourne 
en arrière). 


(La foule hurle.) 


Pilate (revenant vers la foule) : Djè l'amine divant vos, dii v' l'a 
mostrè èt qu’ dji n’ trouveus rin à r'prinde conte li, èt ç' n'èst nin cor 
assèz do l'awè fait flagellè po dès lwès qu’ dji n' conu nin. 


(Il retourne en arrière, puis revient sur la foule qui continue à 
crier) : Alons ! Choûtoz. Pusqui vos Iwès v'lèt qu'on l’ condâne, è 
bin, mètans, c'è-st-on crime, èt nos |’ condânerans d'abôrd ! 


La foule (toute la foule) : Ah! Ah! A mwärt! A mwärt! 


(A mwärt, toute la foule ensemble, puis peu à peu, frénétique- 
ment, les cris «A mwärt» se mêlent, fusent de tous côtés.) 


Pilate : Mins dj’ su v'nu à Jérusalem po sire l'abitude dès gou- 
vêrneürs, do dèlivrè on prij'nî po vosse fièsse di Pauque. 


È bin ! vola l' prij'nî qui dj’ va dèlivrè por vos. 


Cris : Non... non, nin Jésus! nin Jésus ! on-ôte ! nin Jésus d' 
Nazareth ! on-ôte ! 


(Les cris partent tout d'abord du groupe du Sanhédrin.) 


Pilate : Ah! ça n’ va nin come ça ?... È bin v's-auroz à tchwèsi ! 
(Aux soldats) : Qu'on-z-amine Barabbas ! 


Cris : Non, non! nin Jésus ! non, non, on-ôte ! 

Quelques cris : Ni co Barabbas ! on-ôte ! on-ôte ! 

Pilate : Vos-auroz à tchwèsi, vos di-dj', Jésus ou Barabbas | 
Cris : Non, non, non, non. 

Pilate : Barabbas ? Èst-ç' li qu' vos tchwèsichoz ? 


Cris : Non, non ! On-ôte, on-ôte ! 


Pilate : Barabbas qui v's-auriz peû do rèscontrè en plin.ne cam- 
pagne ? 


Cris : Non! Non ! On-ôte ! 


Pilate : Èt qu'a todi stî èwou qu’ gn-aveut on mwaîs côp à fè !... 
Barabbas, qu'irè quèt'fiye li nêt qui vont minè cärnadje è vosse mau- 
jon, si vos l' dèlivroz. 


Cris : Non ! Non ! On-ôte (longuement.) 


Pilate : Èst-ç' Jésus qu' vos tchwèsichoz ou bin Barabbas qui 
vos ratindrè on djoû ou l'ôte à l’ cwane d'on bwès po vos dispouyi ? 


Cris : Non ! Non ! On-ôte ! 


Pilate : È bin! qui ç' seûye Jésus qui dj' vos va dèlivrè tot d' 
swite ! 


Cris : Non ! On-ôte, on-ôte, nin zèls !... 


(Tout à coup du Sanhédrin partent les cris : « Barabbas, Barab- 
bas ». Le cri rebondit avec quelques hésitations puis tous crient : 
« Barabbas, Barabbas. ») 


Pilate : Barabbas ?... 
Toute la foule : Barabbas ! Barabbas ! 


Pilate : Barabbas ? qui va stron.nè on vi ome qui n’aureut pus 
p'lu s' disfinde..., po lï volè sagwants pèces ? 


La foule (une hésitation, puis le Sanhédrin reprend) : Barabbas... 
(La foule crie ensuite) : Barabbas, Barabbas ! 


Pilate : Barabbas qu'irè cor ataquè vos djon.nes djins, èt, po 
fini, qui v' lès tuwe. 


La foule (une plus courte hésitation, puis les cris repartent d'a- 
bord du Sanhédrin) : Barabbas ! Nin Jésus ! Nin Jésus !... 


Du Sanhédrin : Qu'on l' crucifiye, qu'on l' crucifiye. 


Pilate : On côp i gn-aveut on gamin què l'aveut vèyu potchi on 
meur à l'anêti, èt Barabbas lî a d'brôtchi l' tièsse. 


Tot ça vos l' savoz bin... 


Èst-ç' Barabbas qu'i faut qui dj' lache po vosse fièsse di Pauque... 
ou bin Jésus ? 

La foule crie : Barabbas ! Barabbas !.. Nin Jésus ! Qu'on l” cru- 
cifiye, qu'on l’ crucifiye. 


Pilate : Qui v'loz qui dj' faïye di Jésus, d'abôrd ? 
Cris : Qu'on l’ crucifiye ! Qu'on l’ crucifiye ! 
Pilate : Qu'a-t-i faît d' mau ? 

Cris : Qu'on l’ crucifiye, qu'on l crucifiye ! 


(Cris qui submergent la voix de Pilate, qui se retourne vers 
Jésus, hésite, puis lui demande :) 


Pilate : D'èwou èstoz ? 
Jésus se tait. 


Pilate : C'è-st-à mi qu’ vos n’ rèspondoz nin ? Èst-ç' qui vos n° 
savoz nin qu’ c'èst mi qu'a l’ pouvwêr do v' fè crucifyi ou bin do v’ 
lachi. 


Jésus : Vos n'auriz pont d' pouvwêr sur mi si on n’ vos l'aveut 
nin donè d'au cièl. C'èst po ça qui l' ci qu’ m'a livrè a cor on pus 
grand pètchi qu’ vos. 


(Pilate hésite, ne sait plus à quoi s'en tenir... s'avance vers la 
foule.) 


Alors les cris redoublent : Qu'on l' crucifiye, qu'on l'crucifiye. 


Des voix du Sanhédrin : Si vos l' dèlivroz, vos n'èstoz pus d'acôrd 
avou César. Li ci qui s’ fait passè po rwè èst l'innemi da César. 


Pilate : Vo-l'-la, waî, vosse rwè. 
Cris : A mwârt ! A mwärt ! Qu'on l' crucifiye ! Qu'on l’ crucifiye ! 
Pilate : Va-dj' crucifiyi vosse riwè ? 


Cris du Sanhédrin : Qu'on l' crucifiye ! A mwärt ! Qu'on l’ cru- 
cifiye ! 


(Pilate s'assied à son tribunal. Le tumulte et les cris croissent. 
La foule, par vagues, se précipite contre le tribunal en vociférant : 
«A mwârt ! A mwârt ! ») 


Pilate (se fait apporter le bassin et se lave les mains) : Por mi, 
dji su inocint do l’ mwârt da ç'-t-ome-là. 

Un long cri : Qui s' mwärt ritchaîye sur nos èt su nos-èfants... 


Pilate (aux soldats) : È bin d'abôrd... qu'on l' crucifiye. (Un peu 


après) : Lachoz Barabbas ! 


(Les chaines tombent, et Barabbas s'enfuit avec un long éclat de 
rire, ricanant. Jésus est emmené par les soldats derrière la scène. 
La foule se précipite à sa suite en criant. Pilate s'en va, la tête bais- 


sée, sans regarder.) 


Jésus èst tchèrdji pa l’ crwès. On veut Jésus tchèrdiji do !' crwès 


èt Pilate qui lave sès mwins. 


CHŒUR 


Nos vos-adorans, Jésus, èt nos vos bènichans 


pace qui v's-avoz rachetè l' monde pa vosse sainte crwès. 


Qu'il a falu do timps po vos condânè, ô Jésus : 
on vos rèvoyeut d'onk à-d'-l'ôte, 

èt gn-a nuk qui v'leut awè à dire 

po v's-aïdi à rachetè lès-omes. 

Il a falu dol in.ne, li in.ne da nos-ôtes tortos 


Po qui l’ grande crwès dischinduche su vos spales 
Vo-l'-là qu'èlle èst faîte à vosse mèseure, 

Jusse po qu’ vosse cwärps tot-ètîr 

seüye pindu pa vos deûs mwins clawéyes. 


Èt vola qu'asteûre c'èst co vos què l' pwate. 

Mins cor one miyète, c'èst lèye qui vos pwaterè, 

èt v' n'auroz pus rin à dire : 

C'èst lèye qui vos pudrè, qui vos têrè au wôt 

po tnu vos brès èlèvès jusqu'à |’ fin. 

Vos n'auroz pus rin à v’lu, c'èst l’ crwès qu'achève tot, 
avou tot vosse song qui vos pièdroz 

jusqu'à l' dêrène gote d'êwe qui courrè d' vosse costè. 

Jésus tchaît po l’ prumî côp. 


CHŒUR 


Nos vos-adorans, Jésus, èt nos vos bènichans, 

pace qui v's-avoz rachetè l' monde pa vosse sainte crwès. 
l n' faut qu'one pire rôlante dizos vosse pid, 

èt vos v'la tchèyu ! 

Su vos gngnos. | gn-a rin à fè; i vos chone 

qui vos t'noz à |’ têre... 

Come èlle èst pèsante, li crwès qui v' n'avoz nin lachi! 
Come ëèlle èst pèsante ! 

On direut, po say de vos r'lèvè 

qui vos n' pèsoz pus rin, èt qu’ c'èst lèye qu'a tot l' pwèd. 
Come si vos d'viz solèvè su vos spales, 

tot l’ pwèd d'au monde. 

Mins i n'è faut nin d'meurè là, 

« Alëz, qu'on l' rilève, qu'on l' satche, 

qu'on l'èrtchiye s'i faut ! » 

Vos n' p'loz nin d'meurè là, Jésus ; su l' têre 

qui n' vout nin vos lèyi 'nn'alè. 

Èt c'èst nos-ôtes, què l'èrtchiye su l' vôye 

Pace qui nos n' sèrins nin sauvès, come i vout, 

s'i n' tineut nin jusqu'au coron 

sins d'dja sondji qui nos li d'vant quéne ricon'chance, 
do n’ nin awè lachi l' crwès en toumant, 

èt d'awè sayi do s' rilèvè su on gngno, 

pace qu'on n’ v'leut nin nos fè ratinde one miète di trop. 


Jésus rèsconture li Sainte Viêje. 


CHŒUR 


Nos vos-adorans, Jésus, èt nos vos bènichans, 

pace qui v's-avoz rachetè l’ monde pa vosse sainte crwès. 
Poqwè nè l’ pièdriz nin ossi bin qui l's-ôtes, 

vos, Sainte Viêje ? 

Nos nn-ans d'dja tant pièrdu, nos, dès p'tits-èfants 

qui djouwint co à |’ vèspréye bin gaîy su leû couvêrte 

èt nin d'dja one eüre après, i sont tot brûlants, èt tot acäblès, 
èt on n' sèt pus lès fè rire è leû bêrce... 

Li mèdecin èrva en d'djant qu' gn-a grand tchôse à fè, 
qu'on-z-aureut quèt'fiye p'lu say one saqwè, 

s'on l'aveut stî qwêre à timps. 

Come si on l'aureut seû d'avance : 

l faut l’ lèyi 'nn'alè tot doûcemint 

pace qu'il èst trop taurd, 

èt i distind come one tchandèle dol nêt aviè l' matin. 
Vos savoz bin ç' qui c'èst, steüre, 

Sainte Viêje, 

èt qu'one moman n’ vout nin crwêre qui c'èst l' vraî 
qui si p'tit èst mwârt come ça arive à d's-ôtes 

adon qu'il èst d'dja tot rafrèdi, 

èt qu'i gn-a d'dja dès bleuwès tatches èwou qu'on l'a bauji... 
Vos l' savoz bin, Sainte Viêje ; 

qu'one mère ni saureut s' fè à l'idéye qu'on ’nn'èst là, 
qwand on-z-è va avou l' vacha foû do l' maujon, 

èt qu'èle bauje ècor on côp, li p'tite bwèsse 

qu'on-ome pwate dins sès brès, 

qu'èle ni sint pus s' mau à bouchi avou sès pougn 

su l'uch qu'on-z-a r'clôs en 'nn'alant... 

Dispôy li prumî djoû, vos l' saviz bin, Sainte Viéje, 

qui v' sèriz là su l' vôye qwand i passereut. 

Ah ! come totes nos pwin.nes, vos lès con'choz bin do l's-awè soufri ! 
Mins ç’ n'èst nin l' momint do v's-è d'mandè do soladjemint, 
Qu’ pout-on fè d'ôte qui do sondii, 

qui v's-èstoz là qwand Jésus monte au Calvaire 

èt qu’ vos n' sitindoz nin vos brès après li po l'arètè, 
pace qui, dispôy li c'mincemint, 

vos-aviz bin v'lu dire «Ayi!» 

à tot ç' qui d'veut advinu d' li. 

Ah! l' Salut d'au monde aureut-i sti tot achèvè 

s'i gn-aveut nin ieû là tot l' pwèd, èt l'èspwêr maugrè tot 
do l’ pwin.ne d'one mére qui braît après s'-t-èfant. 


On veut Simon qui pwate li crwès avou Jésus. 


CHŒUR 


Nos vos-adorans, Jésus, èt nos vos bènichans, 

pace qui v's-avoz rachetè l' monde pa vosse sainte crwès. 
On-ome qui passe si vôye sins rin sawè... 

ll a d'meurè tote li djoûrnéye à l' campagne 

sins rin veûy d'ôte qui, rilüjant su l' vôye, 

li lumiére qu'a fait qu’ lès grains ont bin soürdu, 

èt ravèrdi lès près dispôy lès dêrènès pleuves. 

l faît si bon su l’ têre, èt si tranquile 

qu'il a travayi sins rin tûzè t'-t-au long do djoû 

jusqu'au momint qu’ l'ombrire s'a stindu su lès têres. 

Aléz, qu'i vègne donè on côp d' mwain vèci, 

ou bin Jésus n'ariverè jamaîs jusqu'à l' copète ! | n° tint pus! 
A-t-on jamaîs vèyu parèy dôrlin ! !! 

On l’ bourereut : | tchaîreut là; 

èt tos lès côps qu'on li a d'nè sont marquès su s' dos. 
Alëz, l'ome qui passe...! 

Po qu' rin n’ seûye pièrdu do l’ crwès qui èrtcheut à l' têre, 
èt qu'on-ome au monde è pwate si paurt... 


Jésus tchaît po l’ deüzin.me côp. 


CHŒUR 


Nos vos-adorans, Jésus, èt nos vos bènichans, 

pace qui v's-avoz rachetè l' monde pa vosse sainte crwès. 

| gn-a pus dandiji d'one pire po vos fè tchaîr ci-côp-ci ; 

Vos v' lèyoz 'nn'alè, i vos chone qui v' n'è p'loz pus... 

èt lès côps qu'on vos done, vos n’ lès sintoz nin 

èt qu'on vos satche po vos fè r'Ièvè. 

Ah ! d'meurè là cor one miète, èt n' nin tûzè pus lon 

tant qu’ vos-èstoz stindu à l' têre èt qu'i n’ faut pus montè. 

Come nos tchèyans sovint, nos-ôtes 

Ô Jésus, pârdonoz lès pètchis qu’ nos fians sins raîson 

qwand i gn-a dol diloûjance, èt qu’ ç'èst tofêr à rac’minci | min.me 
qu’ nos n’ savans pus ratinde èt qui nn-ans pont d'coradje po waîti 
d'vant nos. 

Adon qu'i choneut qu’ vos-ariveriz bin jusqu’à l’ copète 

dispôy qu'on v's-aideut à pwartè l’ crwès, 

vos-avoz bin tchèyu ossi. 


Jésus tchaît po l’ trwèsin.me côp. 


CHŒUR 


Nos vos-adorans, Jésus, èt nos vos bènichans, 
pace qui v's-avoz rachetè l’ monde pa vosse sainte crwès. 

Vos p'loz bin tchaîr asteüre, Jésus ! 

Qwand on rarive d'on grand voyadije, i chone tot d'on côp 
qu'on n' saureut avanci on pas pus lon... 

Vos p'loz bin v’ lèyi tchaîr 

èt v's-aïdi èt V's-assire, 

come on-ome è l'èstè, timps d' plandjêre, divant qu'on n' ratèle. 
Ainsi lès grains, c'èst vos què l's-a faît soûde èt crèche, 

èt c'èst co vos què l's-a meüri, 

èt c'èst lès-omes qui fièt l'awous'. 

| chone qui c'ènn'aureut sti assèz 

do prinde on cwârps d'ome po nos rachetè, 

do v'nu ètur nos po vos fè conoche èt qu’ nos viquinche autoû d’ vos. 
Min gn-aurè-t-i jamaïs one fin à l'amoür, 

èt à tot ç' qui vos nos donoz, ô Jésus ? 

Èt c'èst po ça qui v's-èstoz toumè èt qu' vos n' boudjoz pus. 
Po qu' lès-omes vos purdèche, èt qui par zèls tot s'achève. 

Vos nos-oz lèyoz l’ dêrène paurt dins l'ovradje. 

Combin d' côps, avoz v'lu nos rachonè autoü d' vos 

come one covrèsse, sès p'tits pouyons, à l'anêti ! 


On rôsse à Jésus sès-abiyemints (on veut Jésus s' lèyi disbiyi). 


CHŒUR 


Nos vos-adorans, Jésus, èt nos vos bènichans, 

pace qui v's-avoz rachetè l' monde pa vosse sainte crwès. 
Asteüre, Jésus ! 

Vola qu' vos lèyoz 'nn'alè vosse rôbe qu'on v' rauye 

Po ièsse su l' crwès tot seü èt dispouyi. 

| gn-a qu’ deüs momints su l' viye d'on-ome 

èwou qu'i n’ sèt s' sièrvu d’ li-min.me 

Mins c'èst lès-ôtes qu'è fièt ç' qu'is v'lèt. 

Qwand i vint au monde, èt l’ djoü qu'on l'èssèvelit. 

Mins comint r'tüzè, asteüre, 

d'adon qu' vos-èstiz on p'tit-èfant binin.mè, 

divant vosse pôve cwârps qu'on vôreut bin qu'on-z-achèvereut 

po n' pus vos veüy soufri. 

Ca, c'ènn'èst nin cor assez qu' vos pâtichoche è nosse place, 

í faureut co qu’ nos nè l' saurins nin ; 

èt nos n’ savans pus sopwartè do v' riwaiti, 

pace qui v's-èstoz on-ome couviè d' pwin.ne èt livrè po soufri 

èt nos ‘nn'avans peû, 

peû d' vos maus èt d’ vos pwin.nnes, 

èt d' vosse cwärps dèchurè èt abandonè. 

Nos-avans peû do sawè ç' qui c'èst 

qu’ do bin v'lu s' donè tot-ètir po soufri. 

Pace qu'i nos faureut v's-è rinde ostant. 

Vos qu'èst là d'vant nos, 

Come li dimègne à mèsse, l'ôstiye èlèvéye divant nos djins èt nos- 
èfants. 


On veut l’ crwès èlèvée. 


CHŒUR 


Nos vos-adorans, Jésus, èt nos vos bènichans, 

pace qui v's-avoz rachetè l' monde pa vosse sainte crwès. 

Awè tot pouvwêr èt tot drwèt, au ciél èt su l’ têre 

èt n'èsse pus qu'on cwârps qui deûs-omes purdèt è leûs mwins 
èt vont stinde su l' crwès. 

Ca, vola v'nu l' momint qui v' n'auroz pus rin à fè, Jésus, 

qu'à vos lèyi traîti. 

Alons, présintoz one mwin, èt pwis l'ôte, 

èt, qu'à grands côps d' martia, on clawe lès claus, 

èt vos deûs pids, 

po qui v' sèyoche atèlè pa d' tot costè à nosse salut. 

Èt vola qui l' crwès vos tint, 

èt qu’ vos v' sèroz sur lèye. 

Ainsi vos l'avoz v'lu, 

dispôy li prumî djoû qui v's-avoz faît l’ cwäârps da l'ome, 

avou deûs brès qu'i faut qu'on douve 

qwand on vout rabrèssi quî qu'on veut volti, 

ou bin s' rachetè qwand on-z-èst prèt' à tchaîr 

èt, on côp qu'i gn-a pus qu' vos qui compte, po vos priyi. 

Èt c'èst l'eûre qui va achèvè l' pus grande priyére d'au monde, 
avou l'ofrande di tot vosse cwärps sitindu èt d' tote voste âme. 
Tant qu' nosse salut ni sèrè nin v'nu pa vos cinq’ plaîyes. 

Ah ! qui pôran.n’ fè d'ôte, qui pôran.n' co dire, 

qui v's-adorè, vos-adorè, Jésus, 

qwand l' grande bènèdiction d' vos deus brès au laudje 
s'èlèverè sur nos. 

Jésus est élevé en Croix 


(Pendant que l’on cloue Jésus sur la croix, la foule qui n'a suivi 
qu'en petite partie, la montée au Calvaire, arrive de plusieurs côtés. 
On entend des bavardages confus. Les soldats ont traîné la croix 
étendue jusqu'à l'endroit où elle doit être plantée.) 


L'un : È bin, lès-omes, ï èstan.n' ? Alêz, èchone 1. 
(Les soldats saisissent la croix et s'archoutent) : Onk 1 


(La croix se lève lentement. Silence subit, puis clameurs de la 
foule avec des notes mêlées : «in», «iu», «Ï ») 


Une voix (dans le bruit) : Qu'i coure èvôye, ci-côp-ci ! 


D'autres voix : È, È, n'èst-ç' nin li qu'aureut bin distrût l’ tempe 
d'au Bon Diè ?... 


Une autre (l'interrompant) : Ayi, èt i v'leut co bin l' ribâti su trwès 
djoüs. Ê! Ê! (Ricanements). 


Une voix : Ê, vêlà, si t'ès bin li rwè d'aus Jwifs, ti n'as qu'a t' 
sauvè, sés' asteûre ! (On rit.) 


Une voix : Ê, s'il èsteut tant qu'i l'a dit, l' fi d'au Bon Diè, i 
d'tchinreut bin do l' crwès ê dandijereüs ! 


Jésus : Mon Diè, pärdonoz l'zi, i n° savenut nin ç' qu'is fièt. 


Une voix : Ayi, èt t' n'as pus qu’ ça à dire asteûre, i gn-a pus à 
mouftè là, vêlà. 


Un autre : A mwins qui l' Bon Diè nè l' vêreut dèlivrè, enfin... 
Rires : Ayi, lache-mu, don ! 


Une voix : Ê l' fi d'au tchèrpèti d' Nazareth, è-st-èle rabotéye à 
t' môde, ti crwès ? (Rires.) 


Une voix (sententieuse) : Là ç' qu'arive, waï, qwand on n’ sét 
d'meurè è s' place, èt qu'on vout ièsse pus grand qui l's-ôtes. 


(Du groupe de Sanhédrites qui se tiennent à l'écart du peuple :) 
Une voix : | nn'a tant sauvè d's-ôtes, i n'a qu'à say do-z-è chapè 
à s' toû | 

Une autre voix : È bin qu'i distchinde do l' crwès ; adon, on vièrè 
bin ç' qui c'èst d’ li, èt on l’ crwérè. 


Une voix de la foule : Por on fi d’ Bon Diè, s' lèyi rassonrè come 
ça! 


Une voix du Sanhédrin : Li Bon Diè, i p'leut bin tant s'i fiyi, èst-ç’ 
qui l’ Bon Diè vint l' sauvè, asteüre ? 


Une autre voix : Li Bon Diè è-st-avou lès Iwès... | n' pout nin ièsse 
avou l' ci qui n' lès sít nin ; lès lwès qui c'èst li qui n's-a donè. 


Une voix dans la foule : Ê! waïîtoz-l’, don. N’ direut-on nin on- 
ome qui veut arivè l' djoü èt qu’ n'a co seû trouvè l' bone place, di 
tote li nêt. 


Une autre voix : On-z-èst cwache di tos costès, in, là d'ssu! 


Une autre : Ah ! v's-avoz ieü peü do gâtè vos bèlès mwins avou 
l' martia èt l' rabot! É! Ê! 


Une voix du groupe de Sanhédrites : « Jésus d' Nazareth, rwè 
dès Jwifs » ! Dji m' dimande bin poqwè qu'i faleut mète ça come ça 
dizeûs s’ tièsse ? 


Une autre voix : Nos l'ans v'lu fè candiji pa Pilâte. i n'a nin v'lu 
riv'nu su ç' qu'il aveut scrit. 


Une autre : | lï faut bin lèyi ça po mostrè qu'il èst maïsse... Ê 
(ils rient). 


(Les soldats pendant ce temps se partagent les vêtements de 
Jésus.) 


L'un : Comint va-t-on fè avou l' tunique ? On nè l’ saureut paurti, 
èle n'èst nin cosuwe. 


Un autre : È bin ! i gn-a qu'à l' discôpè, là! 


Un autre : Non.na, nè l' dischurans nin, tirans-l' à l’ bouchète, ç' 
sèrè po l' ci qu’ l'aurè. 


Un autre : Ayi, c'èst ça ! Tirans-l' à l' bouchète. Donoz, dji m' va 
waîti après qwate pitits cayès d’ bwès... 


Vo-lès-ci, qui èst-ç’ qui tire li prumî ? 


(lls tirent l'un après l'autre.) 

L'un : Vo-l'-là wai, l' ci què l'a! 
Celui qui tient les bois : Ê ratindans todi ! 


Un autre : Säcrè nom, ci n'èst nin bin sûr da mi, waîte one miète. 
Faut-st-arèdii ! 


Un autre : Ni co mi! c'èst co mi qu'a l' pus grand! 


Celui qui tenait les bois : Ê valèt, mèsure one miète ti bwès avou 
l' mèn’ asteûre ! 


L'autre : C'è-st-aujiy, ê ça ! Tè l'saveus, ti saveus bin l' quéque 
qu'i faleut t'nu ! 


L'autre : T'as pris l’ ci qu’ t'as v'lu, ê dandjereüs. 

L'autre : Ayi c'èst bon ; c'èst da ti, èt qu'on n'è cause pus | 
Jésus : Mon Diè, Mon Diè, poqwè m'avoz aband'nè. 

(Marie et les Saintes Femmes et Jean arrivent au Calvaire.) 


La foule : Ê, vola s' mère... Èwou ?.. Vèci... Li quène èst-ç' ?.. 
si mère... si mère... 


(La foule se bouscule vers la vierge... Le centurion repousse la 
foule.) 


Le centurion : Alons, qu'on rècule là !... Èst-ç' qui v's-aloz lèyi 
passè cès djins-là 7... 


Cris : Ê là! Is n'ont nin pus l’ drwèt qu' nos do-z-avanci pus lon! 
Le centurion : Rèculoz, vos di-dj' ! 
(La foule recule lentement, avec des murmures grondants.) 


(Marie est au pied de la croix, à droite, Saint Jean à gauche, 
pendant que les Saintes femmes pleurent silencieusement.) 


Une voix dans la foule : C'ènn'èst qwand min.me one, do bin. 
wasu s' mostrè vèci ! 


Une autre : | faut 'nn'awè onk di coradje ! 
Une autre : Tais' tu va, c'èst tos parèy èchone ! 


Une voix de femme : Ènn'a-t-i tant faït qu' po n' nin p'lu awè s' 
mère addè li po moru ? Pôvre ome, tot l’ min.me. 

Une voix : Pôvre ome ! Pôvre ome ! Bè vos ‘nn'èstoz d'dja one 
bèle, vos ! 


Une voix : | n' faut nin v'nu vêci po dire dès-afaîres parèyes. 


La femme : Qu'a-t-i tant faît qu’ do fè do bin tot où qu' passeut 
portant ? Mi dj’ n'i comprind rin dins tot ça... 


Une voix : Ayi, il aureut co bin ieû sogne di nos on côp qu'i 
n's-aureut mètu o pènin! 


Une autre femme : Pôve dijint ! waî come èle braît... qu' ça faît 
mau do |’ veüy. 


Un homme : Lès coméres ni duvrint nin v'nu à d's-afaîres ainsi ; 
ci n'èst nin leû place. 


Une autre femme : Ça fait qu’ c'èst todi lès-omes qu'ont todi 
leûs drwèts bons. Bè ! v's-avoz byin bin do boneür, vos-ôtes ! 


Une autre femme : Quéne afaîre ! Pôve djint ! pôve pitite mère 
po ça! 


Un homme : Alons, taïjoz-vos, lès coméres ! ça n' saureut jamais 
rin comprinde, enfin ! | gn-a pèrson.ne qui saureut dire tot ç' qui nos 
n's-ans spaurgni en l’ mètant su l' crwès. 


Une femme : Qwand min.me, on n' faît nin soufri lès djins come 
ça, po totès mariminces, après tot! Vos-oz bau dire ci ou ça, èst-ç’ 
qu'i v's-a d'dja seûrmint fait do mau, à vos ? 


L'homme : Ah! vos n° compudroz jamais rin ! 


Un autre : Èt pwis, i gn-a pus à ruvnu là-d'ssu, c'èst bin l’ momint 
do causè d' ça asteûre ! 


Un autre : Non, ca, i gn-a pus pèrson.ne au monde què l' pôreut 
co disfè do l’ crwès. 


(Les bavardages de la foule deviennent inintelligibles, peu à peu, 
puis s’effacent.) 


Jésus (regarde Marie, la désignant de la tête) : Moman, volà 
vosse fi... 


A Jean) : Jean, volà vosse moman, asteûre. 
(Les murmures de la foule se sont éteints. C'est le silence, un 
long silence...) 

( Il faut penser ici à la messe du Vendredi Saint, où toutes les 
cérémonies s'accomplissent silencieusement (sans intermède). Entre 
chaque action de la liturgie, du silence, où il ne se passe rien d'ex- 
térieur.) 


Jésus : Dj'a seu... 


(Un soldat plante une éponge au bout d'une perche, et la lui 
présente : Jésus détourne lentement la tête.) 


(Silence.) 

Jésus : Tot è-st-achèvè...! 

(Jésus incline la tête et meurt. Le chœur tout entier s'agenouille.) 
(Silence.) 


(Puis, sans accompagnement, monte lentement le : « Recordare, 
virgo mater ».) ) 


(Silence.) 

(Un soldat transperce d'un coup de lance le côté de Jésus.) 
(Silence.) 

(La foule s'éloigne tout å coup à reculons, sans bruit.) 


(Le chœur s'avance une seconde fois pour une seconde génu- 
flexion.) 


(La foule s'éloigne toujours... quand elle est loin, on la voit se 
disperser comme s'il se produisait une panique, et l'on entend au 
loin des rumeurs qui s'apaisent et se dispersent.) 


Le centurion : Ci-t-ome-là èsteut bin sûr li fi d'au Bon Diè. 


(Il s'éloigne lentement avec ses soldats.) 


(La Vierge est au pied de la croix. Les Saintes femmes s'appro- 
chent et la soutiennent.) 


(Joseph d'Arimathie et Nicodème arrivent par la droite, et vont 
vers le groupe des Saintes femmes. Ils attendent quelques instants 
en silence, puis :) 


Joseph : Nos-alans vos |l' dischinde, Sainte Viêje... Nos-avans 
l' pèrmission da Pilate... 

(Au moyen d'une échelle, ils descendent le Christ, comme dans 
la « Descente de Croix» de Rubens, et le déposent sur les genoux 
de la Vierge comme l'on voit dans les «Pieta». La Vierge soutient 
Jésus dans ses bras, les Saintes femmes et Jean pleurent autour 
d'elle.) 


(Le chœur s'avance une troisième fois pour une troisième génu- 
flexion. De telle sorte que, sans cacher le groupe, il est autour de 
la Vierge, comme pour la consoler. Le chœur déclame lentement à 
la Vierge :) 


Pace qu'i nos-a tant vèyu volti 

Vola qu’ vos l' tinoz mwärt dins vos brès, Sainte Viêje. 

Ah ! v' savoz bin ossi ç' qui c'ènn'èst, audjoûrdu, su vosse chou. 
Come on cwärps d'èfant qui n’ saureut co s' tinu rwèd 

èt qui tchaîreut là, s'on nè l' sot'neut nin. 

Mins ç' côp-ci, c'èst tot, tot ç' qui d'veut arivè d’ li, asteûre, 

en rwaîtant s' visadje distindu qu'on n' rivièrè jamais pus come è 
d'vant èt s' cwärps qu'on-z-a batu 

Qwand vos-aviz si peû do lí fè mau, 

tote djon.ne moman, qui n' saveut nin co pa wou v's-î prinde 

po rèfachi vosse pitit. 

Èt on-z-a ratchi d'ssu, 

vos què l'a tant bauii 

en l' lavant èt l' rimètant o l’ bêrce. 

Ah ! vos l's-oz bin payi lès ratchons èt lès côps, 

èt qu'on v' l'a touwè, 

gwand vos l' tiniz su vosse chou, tot p'tit, 

èt qu’ c'èsteut da vos tote seûle adon. 

Èt vola qui v' l'oz co por vos tote seûle on p'tit momint, 

èt pwis i faurè bin qu'on-z-èvaye avou... 

Come s'i gn-aveut nin au monde 

dès pwin.nes qu'on n' duvreut nin p'lu sopwartè. 

Vos l savoz bin, Sainte Viêje, 

| gn-a tant dès méres qu'ont wèyi leû p'tit 

dès nêts èt dès nêts au lon, po rin. 

Po rin, pusqu'il a falu ènn'alè avou, tot parèy, 

èt n’ rarivè o l’ maujon, qu'à l’ nêt, tote seûle èt sins feu. 

Èt tot ï è-st-anoyant dispôy qu'i n' sèrè jamaîs pus là, 

èt dire qui ç sèrè tofér, on djoû siyant l'ôte, tofêr li min.me, asteûre. 
Ah ! Sainte Viêje, vos qu'a sti 'squ'au coron d' tos lès toûürmints. 

Si c'è-st-après vos l' preumire qui nos criyans, 

C'èst qu'au monde, i gn-a jamais pont ieû d' pwèd su l' coeür d'one 
mère qui n'eüye siti vosse pwin.ne. 


(Nicodème et Joseph se tiennent un peu à l'écart.) 


Joseph (à Nicodème) : Dire qu'i faut bin sondji à li come on 
sondje aus-ôtes mwârts... | faut bin. 


Nicodème : C'èst l' vraî, í gn-a pont d'avance do d'meurè come 
Ça... Èt co pont d'avance do ratinde ècor one miète, ècor on p'tit 
momint... c'èst l'eüre qu'i faut qu' ça s’ faiye. 


Joseph (va vers Marie) : Dj'a vêci one tombe tote noûve, Sainte 
Viêje... 


Djè l'aveus faît fè por mi, èlle èst tote noüve, savoz, on n' s'ènn'a 
nin co sièrvu, po person.ne... 


C'èst là qu' nos l' mètrans, don ? 


(lls attendent encore un peu, puis prennent Jésus d'entre les 
bras de sa mère et vont le déposer dans le sépulchre qui est l'autel. 
Puis ils s'en vont, la Vierge et les Saintes femmes, Saint Jean, Nico- 
dème et Joseph. Comme on voit un groupe de parents d'un défunt 
quitter le cimetière. Quand ils sont disparus, un court silence, puis 
le choeur chante : « Christus factus est» en entier, puis un court si- 
lence, et une voix prie : « Mon Diè, ni distournoz nin vos-ouy dès cis 
qu’ sont vêci, pace qui por zèls, Jésus a bin v'lu si stinde su l' crwès, 
èt qu'on l'èlèvuche ètur vos èt l' monde po rachetè lès-omes. ») 


(Le chœur s'éloigne en silence.) 

(Pendant qu'on dépouille l'autel de l'unique nappe, comme au 
Vendredi Saint, une voix, puis une autre parlent, avec de longs silen- 
ces comme lorsqu'on veille un mort.) 


Une voix du chœur : 
Qwand on-z-è-st-èvôye avou l' mwärt 
èt qu'on-z-a rôstè l’ vêre di bènite êwe èt l' pauque 
èt distindu lès deûs tchandèles ; 
qu'on-z-a r'plèyi l’ grand linçoû stindu su l' tauve ; 
... adon qu’ tot èst r'mètu,... 
i chone tofêr qui lès places sont si wides... 
Èt dol pwin.ne i gn-a plin |' maujon, ètur lès meurs ; 
dol pwin.ne dins tot ç' qu'on djond, èt su tot ç' qu'on waîte. 


Une autre voix : 
Èt qwand on sère l'uch à l' nêt, tot d'on côp, on sint bin 
qu'on nè l' rivièrè jamais pus o |’ maujon. 


*. *. . 


Une autre voix : 
Èt c'è-st-ainsi qu'il a v'lu qu' ça ariveuche à l' fin, 
qu'après-awè tant soufri, 
qu' tos lès-omes d'au monde èchone n'è saurint 
sopwartè ostant su tote leü viye... 
qu'i 'nn'aleuche ainsi come on-ôte d'ètur nos 
qu'on n' sondje à veüy volti qu'à l'eüre qu'i n'èst pus là... 
èt qui laît padri li on si grand wide... 
qu'on-z-èst sbarè qu'i t'neut co tant dol place. 


Une autre voix : 
I choneut qu' ça n' sèreut quausu rin do l' veüy ènn'alè. 
L'onk ou l'ôte qui môrt, 
èt one miète après, on n'i tûze dèdja pus... 
One saquî qu'è va, èt qu'on n’ rivièrè quèt'fiye pus... 
èt on s' rimèt à viquè come tos l's-ôtes... 


Une autre voix : 
C'èst come si 'nn'aveut 'nn'alè t'-t-au matin, divant qu'on n' sèyuche 
[lèvè... 
en r'cloyant l'uch tot doücemint po n' rèwèyi pèrson.ne. 
ll aveut tot-au long do l’ djoürnéye po ruv'nu 
èt l' nêt arive, èt l'eüre qu'i n’ saureut jamaïs pus rarivè 
èt portant on n' sèt s' fè à l'idéye qu'on n' va nin 


l'ètinde rotè su l' vôye. 
. *# | 

Une voix : 
Il è-st-èvôye come s'i n'aureut nin du d'meurè avou vos. 


Une autre : 
Èt on l' a èpwartè... 
Come on-ôte mwärt qu'i faut bin qu'on s'è faîye quite 
qwand lès djoüs sont iute. 


Une autre : 
Èt on-z-è-st-èvôye avou li... 
Jusse au momint qui nos sintins bin qu' nos 'nn'avins dandji. 


Une voix : 
On direut qu'i faureut qui l’ solia ni s' lèvereut pus 
èt qu' gn-aureut pus pont d' djoü après ç'tici ! 


Une autre : 
Ah! c'è-st-one pwin.ne do pinsè qui d'mwin, ç' sèrè co l' min.me... 
èt qu'i nos faurè viquè come è d'vant. 


Une autre : 
| gn-aurè co. va, dès djoûs èt dès djoûs à passè 
èt nos n'aurans pus po viquè qui ç' qui nn-avins è d'vant 
come si tot ça n'aureut nin t'nu avou li. 


Une voix : 
Avoz vèyu comint qu'il a div'nu tot d'on côp ! 
On n'aureut pus seü dire qu'il aveut tant soufri, 
Tot s' cwârps èsteut disloyi, èt 'nn'alè come s'i n'aureut jamaîs ieü 
[viquè. 


Une autre : 
En r'waïtant s' visadje, aurin.n' co bin seü 
nos figurè qui c'èsteut li qu' nos-avins conu ? 


Une autre : 
È-st-i possibe, qu'i seüye arivè come lès-ôtes 
à n'ièsse pus qu'on mwârt 
qu'on n' wase quausu pus djonde. 


Une autre : 
| n' pleut pus d'meurè su l' têre, 
li qu'a faît l' têre èt l' monde. 

Une autre : 
Èt tot ç' qu'i gn-a d' bon èt d' bia..., 
ç' qu'i gn-a d'ècoradjant dins l' vêrdeü qui s' rèwiye au matin... 
èt su lès tchamps, on côp qu'i faut s' rimète à l'ovradje... 
èt ç' qu'i gn-a co d' rapaujetant, à l'anêti, 
qwand on n'a nin, come on-z-aureut bin v'lu, 
achèvè l' djoürnéye... 
Ca, c'èst li qu'a faît tot ça, tot ç' qui nn-avans 
èt c'èst li qu'è-st-èvôye. 


Une voix : 
Ah ! poqwè faut-i qu' tot ça d'meure vèci ? 
... qui tot-ôte tchôse seüye co là, autoü d' nos, 
... èt qu' li èvaye, èt qu’ nos nè l’ rivèyanche pus 
èwou qu' nos l'avans conu ? 


Une autre : 
Èt portant c'èst li qu'a faît l' monde èt l’ têre, 
… èt nos n'aurins d'dja pus seü l'aurdè, 
ècor one miète avou nos. 


Une voix : 
N'èsteut-ç' nin d'dja bin do ièsse vinu au monde 
dins on pôve mwin.nadje ? 


Une autre : 
Do-z-awè viquè si pôvriteüsemint 
qui |’ pus minâbe l'aureut bin p'lu aïdi ? 


Une autre : 
Adon qu’ tot ç' qu'i gn-a su l' têre 
èsteut da li pus qu' d'à on-ôte | 


Une autre : 
Èt do 'nn'alè su lès vôyes, à l'astchèyance 
èt do-z-awè mwints côps l' chance 
do rèscontrè one pitite maujon 
po p'lu mougni à l' nêt. 


Une autre : 
Èt d' todi s’ fè si p'tit, èt s' fè si pôve 
qu’ lès mwins’ d'ètur lès-omes 
ni savint ièsse jin.nès avou li 
pace qu'i viqueut come zèls. 

Une autre : 
Po nos sauvè, n'èsteut-ç’ nin cor assèz 
do v'nu d'meurè avou nos ? 


Une autre : 
Èt do nos donè s' cwârps è l'ôstiye 
Pace qui nn-avins fwaim maugrè lès dinrèyes 
qu'i gn-a, o gurni, après l'awous' po tote l'anéye. 


Une autre : 
Èt i vint è nosse coeûr..., 
ossi pôvriteüsemint qu'i l' djoû qu’ l'a v'hu au monde, 
ossi bon, ossi simpe qu'adon qu'i viqueut avou nos. 
Nos causans avou li, èt c'èst li qu' nos choûte, 
Il èst là... 
èt i vint tos lès djoüs qu' nos v'lans. 
Aurin.n' bin ieü dandji 


qu'on nos vèyuche pus volti ? 
*. + | 


Une voix : 
Il s'a stindu su l' crwès 
Il ï a d'meurè à soufri tant 
qu'il a ieû one saqwè à nos donè : 
one gote di song, on-oucha qui n'èsteut nin co briji 
pus qu'à s' dêrin rospir. 


Une autre : 
Comint aurin.n' bin pinsè qu'on p'leut veüy parèyemint volti 
po soufri tot ç' qui lès pwin.nes, èt totes 
lès mwârts d'aus-omes 
ni sauront jamaîs soufri. 


Une autre : 
Èt d' nos veüy volti... vola qu' c'è-st-on mwärt asteûre 
qu'i faut qu'on-z-èvaye avou, èri d' sès djins. 
s + + 


Èt dès méres qui n'avint pus qu’ leû grand fi autoû d’ zèls, 

Èt tot d'on côp i l'zï faut 'nn'alè à l’ djoûrnéye t'-t-au matin, 

èt n' rarivè qu'à l' nêt o l' maujon, tote seûle èt sins feu. 

Èt tot ï è-st-anoyant dispôy qu'i n' sèrè jamais pus là 

èt ç' sèrè tofêr, on djoû siyant l'ôte, tofêr li min.me asteûre. 
Ah ! Sainte Viêje, vos qu'a stî s'qu'au coron d’ tos lès toûrmints 
C'è-st-après vos l' prumire qui nos criyans 

Pace qui au monde i gn-a jamaïs pont ieû d' pwèd 

su l’ Coeür d'one mère 

qui n'eüye siti vosse pwin.ne 

Chœur pour la Résurrection 
Au son de tous les instruments 
Chant : 
Allélouya. Allélouya. 


Une voix : 
| gn-a nu djoû, i gn-a d' pus grande djôye au monde 
Pace qui Jésus èst ressuscitè. 


Chant : 
Allélouya. 


Une voix : 
Qu'on-z-alume lès lampes èt lès tchandèles. 


Plusieurs voix : 
Pace qui l’ flame ëè-st-on sine di boneür 
qu'èle monte tofêr au wôt. 

D'autres voix : 
Èt qu'èle si done sins rins piède... 
qu'avou one, on pout 'nn'alumè vingt èt cint èt mile èt tant qu'on vout. 


Quelques voix : 
Èt pace qu'èlle èst l' soü do l’ lumiére su l’ têre 
èt apaujetante qwand i faït nwâr. 


Toutes les voix qui finissent en chant : 
Jésus èst rèssuscitè. 
Allélouya. 


Une voix : 
Qu'i gn-eüye dol djôye su totes lès tièsses èt dins lès coeürs 
Dol djôye tos costès 
Ca, l’ djôye, c'èst li qu’ l'a faît. 


Des voix d'hommes (graves) : 
Li djôye do djoü qui s' lève ou qui s' coütche 
Li djôye do l' vèspréye èt po tote li nêt 
Èt l' djôye qwand on s' rèwiye au matin 


Voix d'enfants : 
Li djôye do grand solia qui toüne sur nos 
èt qui faît soûde èt crèche èt meûri... 


Voix d'hommes (moins graves) : 
Èt l’ djôye do l' pleuve è l'èstè qui ravérdit l’ sètcheû. 


Voix de femmes : 
Èt, après non.ne qwand gn-a pus qu' ça qui r'muwe 
li djôye d'au vint qui faït tchantè lès-aubes. 


Voix d'enfants : 
Èt l’ djôye di l'êwe qui court en tchapotant su lès pires... 
èt qui passe si clére au solia. 


Voix d'hommes : 
Èt l’ djôye do l’ vêrdeü qui boute di tos costès 
èwou qu' gn-a one miète di têre po r'couviè li s'mince. 


Voix d'enfants : 
Èt qwand lès têres chonenut d' l'ôr, on côp qu' c'èst l'awous' 
Li djôye à sondji qu'i gn-a l' Saint Sacrèment dins lès tchamps d' 
[frumint. 

Le chœur tout entier : 
Èt l' grande djôye qui nn-avans à veüy li têre èt l' cièl! 


Quelques voix mixtes : 
Ca, totes nos djôyes, c'èst vos qu’ lès tint, c'èst vos què lès done. 


Chœur entier : 
Ô Jésus, qui nn-avans faît soufri ! 


Quelques voix mixtes : 
Èt dispôy li prumi djoû, 
Tot ç' qu'i gn-a au monde aveut l’ sine. 


Tout le chœur qui finit en chant : 


Qui v's-aliz rèssuscitè 
Allélouya. 


Fac simile du manuscrit, bas page 121, 
avec dédicace et paraphe de l'auteur. 

11 MARS 1979 : 


Hommage à Auguste LALOUX 


l. Homélie de Monsieur l'abbé A. HENIN, 
doyen de Gembloux, R.N. 


Dorène, li 11 di mârs' 1979. 


S'on z-aurot iu dit à Augusse Laloux qu'on bé djoû, on f'rot on 
raploû d' tos lès diâles à Dorène po r'causè d' li èt mète si nom su 
one plaque èt l' sititchi au meur do l' maujon, èt qui l’ ruwe do ç'min- 
tiére alot div'nu li ruwe « Augusse Laloux », quéquefiye bin qu'il aurot 
iu rï d’ nos. « N'avoz rin d’ mî à fè on bé dîmègne dol vèspréye » au- 
rot-i dit, « Aloz v’ porminè deûs-eûres à l’ campagne, véy si èlle èst 
d'djà r'souwéye di l'iviêr, véy si gn-a d'djà dès minouches dins lès 
ayes èt si on va su l' bon timps après lès frèdeûs qu’ dj'avans iu». 


Mais on lí rèspondrot aujiyemint. « Poqwè nin ? Vos l’ vèyiz si 
volti vosse pitit viyadje. Est-ce qui vos sèriz jin.nè pace qu'on vos va 
mariè avou li?» Lès-èfants d’ Dorène pus taurd, quand il-apudront 
à scole l'istwâre di leû payis, on l'zi d'manderè : « Qui ç' qui c'èst ça, 
Augusse Laloux qui s’ nom èst su one vôye di vosse viyadje ? ». Ça 
l'zî dôrè quéquefiye l'idéye d'alè r'lîre li P'tit Bêrt come djè l'aï fait 
mi-min.me en r'tûzant qui dj’ duvos v'nu causè audjoûrdu à Dorène. 


— «Su lès bâres pa d'vant l'èglije, li dimègne divant 
veupes, lès-èfants djouwenut. Lès cis d'au coron do viyadje 
qu'èvont pus timpe... Dès-èyauves ; lès pus tchènetès è leû 
maujon. avau lès vôyes, dès vraîs disguèrnachis.. 


… Su lès bâres pa d'vant l'èglije, lès-èfants djouwenut... 

On va co bin rascoude aus nids d' mouchons d' teut, dins lès 
crayes pa d'zos lès finièsses d'è l'èglije... On monte afiye 
pate à pate, en-z-ascauchant lès sokès chayons da l' viye 
chaule, tot doûcètemint jusqu'au trwèsin.me docsau, veuy lès 
clotches. Qué novèle ossi quand l' maurlî vérè sonè à veupes. 
| gn-a dèdjà dès cis qu'ont sti rèssèrès vélà jusqu'à l’ vèspréye 
tote basse ; lès pus lurons ènn'ont co l' vèsse en-z-i r'tûzant. 


Su lès bâres... On toûrsîye. Au pus sovint, on s' faît assoti. 
D'astchèyance s'i gn-a nin deûs qui son-st-en brète. Is s' plon- 
kenut su lès-ièbes ; lès-ôtes tot-autoû, avou leûs mwins dins 
leûs potches : « Aléz | Tâve «... Aléz ! Djôsèf ! » 


Su lès bâres pa d'vant l'èglije... Li dimègne, divant veupes... 
Lès pus bèlès-eûres è l'èstè. | sone à l'èglije. | gn-a qu' ça 
qui vike jusqu'à bin lon. Lès raupins, aspoyis su lès bâres, ont 
l' flène. 


Lès bèlès-eûres di prandjêre... | sone à veupes ; à chaque côp 
d' clotche qu'èva en tron.nant è l'air, i faît come ça si cwèye... 
Pwis, i s' rèwîye on clotchf à Durnal, s'i bijèle ; à Purnode, 
quand c'èst chwache. 


Adon c'èst veupes. Lès deûs clotches do dérin côp si rasgo- 
tenut pâr ; lès cwades ramechèt cor on pau su l' plantchi do 
docsau... Monseü l' Curè sôye su s' tchèyêre ; li madjustêr 
souwe en tchantant s' latin... Afiye one oronde si brouye, abro- 
ke è l'èglije ; èle roufèle en pètant s' tièsse à one finièsse ; 
pwis èle vole deûs, trwès côps d'au jubé jusqu'o choeür. One 
dès masseûrs faît : « Pchit!» à sès marayes. Tot d'on côp, 
l'oronde avise li pwate au laudje : èvôye. Èt c'èst tot. 


Su lès bâres divant l'èglije... S'is n'avint nin lès bâres, w'irint- 
is, don ? Lès lurons qui baloûjenut avau lès vôyes, en èrtchant 
dès gros solès à claus, trop laukes... 


Ayayaye ! Si dji p'leus r'veûy, rin qu'on dimègne, èco vélà, 
su lès bâres, li P'tit Bêrt... Qui sclipeut tènawète foû do l' mau- 
jon po därè avou l's-ôtes, èstant gamin... 


Po bin dire li vrai, ci n'èst nin tant li P'tit Bért qui dj’ veu djouwè 
su lès bâres divant l'èglije. C'èst nosse Gusse Laloux, tènoz là, qui 
s' sovint do timps qu'i n'èstot qu'on gamin, on-ârnauje di gamin d’ 
Dorène èt qui n’ l'a jamais rovyi. 

Il ï r'tûzot tofér, pus taurd, quand i riv'not è s'-t-èglije, véci, èt 
guigni pa-d'zos sès gros soûrcis po véy si lès gamins èstint todi là, 
si l’ curè fiot s’-t-ovradje crânemint èt si on tchantot à môde di djins. 


Augusse Laloux a todi iu dès-èfants autoû d' li : dins s' manadije, 
dins s' mèsti, dins s' viyadie, dins sès lives. Èt i ’nn'a tofêr aurdè one 
saqwè : tot rond èt d' bone afaîre, il alot l' drwèt do djeû sins toûrnè 
autoû. Quand c'èst âye, c'èst âye, quand c'èst non, c'èst non èt on 
n' tchictéye nin. « Si vos n' div'noz nin come dès p'tits-èfants, vos n'i 
inturrez nin o Paradis ». 


On djoû, djè lî avos mostrè onk di mès bokèts qui n’ If avot nin 
pâr trop plai. I m’ l'a dit platèzac. Pus, i m'a scrit. Èt dj'aî co s' lète : 
« Asteûre, dijot-i, si dji n' vos con'cheus nin... dji n’ vos scrîreus nin 
tot ça. Dji v's-aureus dit : c'èst bin èt pwint final. Mins come dji vos 
veu volti... qui bene amat, bene castigat... Èt i faut sèpe qui dès-aplau- 
dichemints, ça n' rapwate jamais rin, mins qui lès côps d' baston, 
c'èst ça qui nos faît ovrè d'à façon... ». 


Djè l' di cor on côp, s'on z-aurot iu faît on raploû come audjoûr- 
du à Nameur ou à Lidje èt causè d' li à grandès-éwéyes, il aurot iu 
rï d' nos. Mais véci, dins s’ viyadje, ça lî aurot iu plai. Il ï èstot à s'-t- 
auje, dins sès nanches, avou sès djins, avou sès sovenances. C'èst 
po ça qu'on z-a bin fait di s' sovenu d' li èt d' s'arindji po qu’ lès cis 
qui véront pus taurd nè l' rovièche nin. S'i n'avot nin vikè véci, dins 
si p'tit viyadje, dès-ans au long, Augusse Laloux ni sèrot nin çu qu'il 
a sti. Mais, sins li, Dorène ni sèrot nin Dorène non pus. Èt, à cause di 
li èt d' sès-ovradjes, on z-è r'causerè co longtimps. 


l gn-aurè d's-ôtes qui mi audjoürdu po dire çu qu'il a faït, çu 
qu'il a scrit èt comint ç' qui por nos, pôves sicrijeüs, i sèrè todi l’ 
maîsse-ovri. Mi, dji n'aî v'lu dire qui saquants mots su l' ci qu'a d'mo- 
rè tot s' vicadje, on-èfant d' Dorène èt por nos, on soçon come on 
n'è trouve wére. 


Vos m’ direz quéquefiye qui ç’ n'èst nin là prétchi por on curè, 
su l' timps d' mèsse. Portant siya. Pace qui, Augusse Laloux, tél qu'il 
èstot, i vint tot drwèt d’ l'évanjile. Li vôye da Augusse Laloux, ci n'èst 
nin seül'mint one vôye au mitan d'on viyadje. C'è-st-one vôye qu'i 
nos faut sire po-z-alè, nin au ç'mintière, mais au Paradis. 


Èt justumint, en r'lijant s' live, dj'aï r'trouvu one sôte di patêr qui 
li P'tit Bêrt reümyiye è s' lèt, one miète divant do moru. Maïs audjoür- 
du, ci n'èst nin li P'tit Bêrt, savoz, qui cause. C'èst Augusse Laloux 
qui sondje à ça, por li, èt qui nos priye d'i r'tûzè avou li. 

— « Li P'tit Bêrt assatche di d'ssus l' tauve si vi missèl ; 
tot dissotè d'awè sièrvu.. En farfouyant è s' lîve, sins lire qui 
tènawète, i lès r'mèt tot d’ swîte aus prumîs mots... dès viyès 
conechances, lès fièsses, lès p'tites daus-ovrauves djoûs, ossi 
bin qu’ lès cines come li dimègne. Pwis i r'lit rate èt rate lès 
mèsses do cwarème... i passe iute do l' pèneûse samwin.ne. 
C'èst ça qu'i qwêre : l'évanijile do londi d' Pauques, qu'i coneut 
si bin. 


Lès deûs-omes qu'ènn'alint tot d'loûjis... maugrè saqwants so- 
nètes qu'on tapeut qu’ Jésus sèrot rèssussitè. Dès coméres 
avint couru abîye li contè totes èfoufiyes. Mins quéne fiyâte à 
dès coméres ? Dandjereû, en vèyant Note Sègneür su l' crwès 
avint-is sti maquès. Is n’ s'è ravint nin co. Ou dôbin, come ça 
arive, is sintint v'nu one si grande djôye... one djôye qu'on n' 
pout nin crwêre... 


Lès deüs-omes su l' vôye... Jésus lès-aveut atauchi. Is n' l'avint 
nin r'conu. 


… Come n-aurins r'montè d'à l' cariére, nos deûs, l' Blanc. 
Là dès-ans èt dès razans... Sins causè tant qu'on gripe li pi- 
sinte au d’ triviès do bwès. On s'arète on pau à route, à |’ co- 
pète, po s' rawè. 


On-ome qui nos n'aurins nin r'mètu non pus, aureut pris pid 
avou nos... 


« Dimeuroz avou nos... Vos n' saurîz pus alè lon audjoûrdu, à 
l' vèspréye tote basse. Wai, vélà, l' solia dèdjà tot choyu dri lès 
fouyus tiènes di d' pa d' là l'éwe ; dins lès fonds, i faît tot 
brune... Dimeuroz avou nos... » 


Èt sins s' fè priyi, il a moussi avou nos, è nosse maujon... 

| gn-a dès djoûs bènis ! Li pôvriteü timps d'èyîr èt d'èd'vant 
yîr si cheüt asteûre avau lès-ièbes èt lès fouyes. Li solia fore 
po d' bon dins lès nüléyes jusqu'à nos... Èt ç' côp-ci, i n'è 
r'tchaufe pupont, po tot rate. | gn-a dès djoüs bènis ! Li Bon 
Diè èsconte di nos, qui nos r'chandit... « Dimeuroz avou nos. 
Dimeuroz avou nos. Dimeuroz… Sins vos, nn-èstans èwarès 
pâr nêt, o l' sipècheû, fin mièrseûs. »... Dimeuroz avou nos... 


Amèn. 


Il. Allocution de Monsieur le Professeur Willy 
BAL, directeur de l'Académie de Langue et 
de Littérature française de Belgique, mem- 
bre des R.N. 


Djè n'é wére coneû l'ome, trop pau, bran.mint trop pau. Nos- 
astins bons camarâdes més nos n' nos hantins wére, nos n'avons 
nin souvint yeû l'ocâsion d’ socener ou pitète què mi, djè n'è nin 
cachi après lès ocâsions. Dj'in seû orpintant, djè l' serè toudi. Més, 
i va souvint insi, min.me avou lès cins qu'on wèt l’ pus volti, min.me 
avou sès pus près-parints. Tant qu'i sont là d’lé vous pârlants vikants, 
on n’ sè dè r'toûne nin assèz. Èt tout d' chute qu'i sont-st-èrvoye, on- 
z-a dou r'grèt dè n' nin l's-awè mieus coneû, dè n’ nin l's-awè choûtè 
pus d' tins, dè n' nin l's-awè wèti viker dè d' pus près... 


Faute d'awè socenè avou l'ome, c'èst l'èscrijeû què dj’ va atau- 
chi, c'èst l'èscrijeü què dj' va quèssioner su l'ome. Au t' trèviè dè çou 
qu'il a scrit djè voüreü cachi après Auguste Laloux. 


Dj'è r'prîs « Li P'tit Bêrt », co in côp. Èt c'èst «Li P'tit Bêrt » qui 
m'a râde èr'pris, qui m'a apici pa l' gâye, avou s'-n-istwêre d'in p'tit 
ome qui crét après l’ cièl an min.me tins qu'i crét après têre, d'in 
p'tit ome qui d'vint toudi ène saqui d' pus grand à fét qu'i piêrd çou 
qu'il a, sès fôces èt sès-èspwêrs. 


« Li P'tit Bêrt » aveut stí batiji pa 'ne djoürnéye dè soya, dè fleürs 
èt d' mouches à mièl : 


« Dès moches, è gn-aveut-i, dès moches d'api, dins lès fleürs 
di tiyou pa d'vant l'èglije : dès mile èt dès mile cwades qui 
s'aurint crwèjelè dins lès coches, qui tron.nint tortotes èchone 
en zünant. C'èsteut do l’ lumiére qu'on choûteut ; li lumiére 
qu'i gn-aveut pa-t't-avau tot : su lès près, dins lès djärdins ; 
qui r'glaticheut su l’ vôye fine blanke. » 


Èt c'èst télcôp l’ min.me leumiêre qu'on r'trouve au momint d' 
mori : 


« Moru, ci n'èst nin quét'fiye ci qu'on pinse : cloupè dins on 
fond nwâr trau... Ci n'èst nin quèt'fiye si tèribe qui ça. Moru 
sins brût, come on s'èssoktéye d' timps d’ prandjêre : l'air 
tot-autoû, chandiîye au solia, brouye cor on pau en balzinant 
su dès müzadjes di moches d'api. Tot d'on côp, on-z-èst lon. 
On-z-ètind cor one pitite saqwè, on n' sêt pus qwè... C'èst tot. » 

Ome dè leumiêre, no Gusse Laloux : 


« … li lumiére so l’ têre : li lumiére qui r'chandit, qui ragaîyit... » 


Ome dè soya, no Gusse Laloux, tout parèy au P'tit Bêrt, avou : 


«si franc goût d' plin solia, èt qu'i faît bon rènè tant qui l' 
timps è-st-au clér ». 


Ome dè bontè, d’amitiè, ome dè doûceû, qui s' souvint d'ène moman, 
come 


«one grande djin avou on binin.mè visèdje; dès longûüwès 
mwins po carèssi lès blondès tièsses da sès crapôdes... » 


Çou qu'i voûüreut, 


« c'èst ièsse amitieüs avou tot |’ monde. Di l'amistè tot-autoû 
d' li tant qu'i pout. » 


Ome dè duretè, franc come in tigneûs, qu'a dès-oûy pou vir clér, qui 
n'a nin peû d' wéti pa d'vant li, autoû d' li, d’ wéti l monde come i va, 
come i toûne avou sès miséres èt sès lossetriyes, dè wéti lès djins 
come i sont avou leûs crompès djèsses èt leüs tchîrîyes, qui n'a nin 
peü nè rin d' wéti fond an d'dins d’ li-min.me : 


«Nin pus bia qu'on ôte, valèt ! C'èst po tortos. Vint on djoû 
qu'on flitche... Tot rate, i tè l’ faurè lèvè, avou rin dins tès 
potches. » 


Ome d'èspèrance, d'èspèrance tièstûwe, dure come èl cayô, min.me 
quand gn-a tout qui toüne à cu d' pouyon autoü d' li, quand on-z-èst 
dins |' pènin, al dèsbautche : 


« Mais lès cis qui sèmenut en s'anoyant, drèsseront aus djam- 


bes en tchantant... Èt il è vérè, il è vérè dès-omes d'awous' po 
loyi aus djavias. » 


Ome dè confiance èt d' priyêre : 
« | gn-a dès djoüs bènis ! Li Bon Diè èsconte di nos, qui nos 


r'chandit... « Dimeuroz avou nos. Dimeuroz... Sins vos, nn-ès- 
tans èwarès pâr nêt, o l’ sipècheû, fin mièrseüs. » 

Ome dè crwèyance, més nin d' doûce crwèyance : i n' s'in lét nin 
stitchî, i n'èst nin prèsse à gober toutes lès bèlès paroles : 


« C'è-st-on vraï Walon d' Dorène, nosse Bêrt. | nè |’ faut nin 
v'lu apassè avou dès colibètes ou dès viyès matènes. Ci qu'èst 
vraî, i mè l' faut djonde, li t'nu. Come tos l's-ôtes avaurci. On 
stî d' grin qui chil'téye fin sètch èt pèsant o satch qu'on l' 
wide. One bèle pîre bin r'tonduwe ou bin chèp'léye. Li vraï, 
po Bêrt, c'èst do ièsse zèls deüs l' Bon Diè, on côp pâr djoû ; 
do ièsse ossi addé qui si l’ Bon Diè li purdeut pa l mwin. » 


Ome dèl biatè, pou qui çou qu'èst bia, c'èst ç' qu'èst viquant : 


« Ci qui dj' vôreu bin, c'èst afondi l’ pire branmint pus fwârt : 
one saqwè d' viquant qui briquereut foü do blo... One brèssiye 
di fleûrs, mètans, dès sauvadjès fleûürs come su l' campagne. » 


Gusse Laloux, in grand viquant, qui wèt voltî tout ç' qui vike, tout 
ç' qui crét, tout ç' qui boute, tout ç' qui florit... 


Gusse Laloux, èn-ome dè d’ ci, dè s' vilâdje, dè Dorène, èn-ome 
qui tint à s' payis pa toutes sès racènes, come in grand pwêri d' plin 
vint, come in peumi d' bèle-fleür au mitan dou vi pachi, come in gros 
tchin.ne al coupète dou cripèt ! 

« Nos n' vikans bin qu' dins nos cayaus, su nos têres. » 


Dj'è chü «li p'tit Bêrt» qui «clèpeut avau lès rouwales di 
Dorène ». Avou li, dj'è passè tant dès côps pa l' gripelote dèl ruwèle 
Joassin, pa l' ruwe Baurbète, èl ruwe dès Fossès, l' ruwe Tumèt, dj'è 
sti dire bondjoü al víye Caterine al ruwe dès Tch'faus èt passer l' 
chîje avou l' Blanc Goyèt su l' Plin. 


An tout fèyant l’ voye avou l' pètit ome dou live « croufieüs, ravô- 
tyi è s' caban », dj'è rèscontrè l'aute, èl grand, l'ome tout-oute, l'ome 
dèl tièsse, dou keür èt dès boyas qui ç'asteut Gusse Laloux, èn-ome 
come i n° d-y a nin bran.mint au monde. 


ï m' chène què dèspüs ç' djoü-là, i route toudi à costè d' mi come 
in grand frére, pou m'astoker, m' satchi ou m' bourer quand i faut, 
pou m’ moustrer l’ voye, èl voye qu'i gn-a pa places, dès bèrdoüyes 
ou dès cayôs, dès gripelotes èt dès fonchas, èl voye qui va « djus- 
qu'au solia ». 


Willy BAL. 
Onze dè mârs' 1979. 

Nosse socon, Augusse Laloux. 


Nosse Soçon, il a vikè, come il aveut sti faît : simpe, libe èt fidé- 
le ; simple, libre et fidèle ; simplex, liber et fidelis, semper... jusqu'au 
coron d' sès djoûs. 


ll èsteut faît po vikè come lès piètris à l' campagne, à grandès 
compagniyes. 


On côp qu'on-z-èst mètu dins dès grandès familes, faut-i crwère 
qui ça d'vint one nanche qu'on n' s'è sét disbituwè aujiyemint. 


Quand vosse culot èst d'dja bin gärni, poqwè nin, quand |’ place 
èst là, n'i nin rachonè dès galopias qu'ont dandji d'on bon côp di 
spale oudôbin d's-ôtes qu'ont trop d'awin.ne èt trop pau d' goria. 


Èt pwis, on djoû qu'on-z-a r'ssin.myi s' plume ; min.me s'on-z-a 
l dâr do gâtè l’ prumî do l’ nitéye, comint r'fusè aus-ôtes do v'nu au 
monde po fè fièsse à tote one binde. 


Il asteut faît po vikè à grandès compagniyes... Èt, dins chaque di 
sès familes, i gn-aveut l’ quèquèt... 


Nos n’ diviserans dès prumèêres ; li cène do culot, èt l' cène do 
l sicole... S'on-z-avancereut dès noms à non-syince, ci sèreûve qué- 
quefiye one mau-avisance. 


Mins, dins l' trwèsyin.me di sès soces, c'èst sins manque li P'TIT 
BÊRT què li t'neut à coeür... Come li raculot qu'on-z-a chapè dès cor- 
wéyes èt l’ wiyi dès nêts ètires bin sovint... Èt l dêrène dès familes, 
autoû do p'tit gâtè, si va stinde au vicadje di sès djins, à leûs furdin. 
nes èt leûs rabadjôyes... Tot-on viladje qui vike sès bias èt sès laids 
djoüs..., libe, simpe èt fidéle. Tot-on viladje qui sorvike po lès pus 
vis èt ravikè po brâmint. 


DORÈNE, vosse Dorène... vos lî d'viz brâmint, vï soçon. I! èsteut 
tot por vos... Si tant qu’ vos nos l'avoz fè veüy si volti. 


Audjoürdu qui v' l'avoz rabrèssi à plin brès, vosse têre, vï 
MOUGNEU d' RUKES, come vos v' dijiz, come on Dorènwès... 


Audjoürdu, i n'èsteut qui d' jusse qui nos nos r'trouvinche, nos- 


ôtes, vos soçons d' Lidje, di Nameur èt l's-ôtes, TORTOS, avou vos 
djins. 

Dins l' sovenance di tos lès cias qui vos-ont faît ç' qui v's-avoz 
stt. Èt ossi dins l’ ricon’chance po lès djins d'Uwär, qu'ont v'lu vos 
rinde bon d'vwêr, trwès-ans, quausu djoü po djoù qui vos ’nn'avoz 
ralè, èt nos ratinde vêlà, è paradis dès Rèlis. 


Po tos sès Soçons Rèlis. 
Li onze di Mârs' 79. 


Les allocutions prononcées par M" le professeur Albert MAQUET, 
porte-parole de la Société de Langue et de Littérature wallonnes et 
par M" DEBATY, mayeur de Yvoir-sur-Meuse, seront reproduites dans 
le prochain n° du Guetteur Wallon. 


A nosse bon camarâde, Auguste LALOUX 


Jusqu'à 


ll è-st-èvôye come on-z-èva, 

Tot simplèmint, en d'djant « Jusqu'à » ! 
ll a min.me sicrit on-« Arveüy' ». 

Li bin, li bon, i faut qu' ça s' veüye ! 


Süremint qu'il aveüve dins l'idéye 
Di nos mwinrner, dins lès manéyes, 
Choûter l’ tchanson do p'tit richot 
Èt l’ cine do l' rin.nète su l’ cladjot. 


Èt vo-nos-là dins l'imbaras, 

Clawés su place come dès sbaras. 

Nos taurdjin.n' po fé dès ougnètes, 

Mins nos rèstias n'ont pont fét d' grètes. 


l s'a r'ssaîsi, nosse chér soçon, 
On-aureüve dit qu'il aveüve bon : 

— ls n'ont qu'à forguiner lès breüjes 
Èt, à l' saison, splossi aus neüjes ! — 


l 'nn'aveûve co brâmint à dire 
Dès-afêres po fé braire ou rire !... 
C'è-st-à nos à lès-adviner, 

C'èst po ça qu'i n’ môrrè jamais!!! 


Alexandre BODART, R.N. 

| nos a chonè qui nos n' saurins mia arivè à coron di ç' chije-là 
sins vos r'mète dizos lès-ouy li bokèt qui I’ Gusse sineûve li 7 di 
dècembe 1924 ; djon.nia d’ dij-üt-ans. 


Pâtêr 


A Sainte Vije, po tot ç' qui vos-avoz soufri 
Tot l' min.me qui vos n's-avoz vèyu volti 


Èt pwis, vos L’ vièroz stindu su l’ Crwès, tot rodje di song 
Li cwärps da vosse doûs Jésus qui v's-avoz tant dôrlotè 
Pitite moman, si contin.ne avou li, è vosse pitite maujon 


A ! c'èsteut l' bon timps quand vos p'liz co L' tinu è vosse chou 
èt qu’ vos L’ sèriz dins vos brès 
C'èsteut da vos tote seüle, adon, Jésus... 


Mins ça n'a wêre taurdji, tot d' swîte i v’ L'a falu d'nè 
Nos L' donè po qu' nos ratchinche dissus. 

Èt nos-avans rí d' Li pace qu'i n' si r'vindjeut nin 

Èt nos L'avans batu èt n' L'ans ditchurè à côp d'ongues 
Nos L'avans clawè à l' crwès ; nos L'avans touwè 
Come on n' tuwe nin one mèchante bièsse. 


Èt c'èst tot! Jésus pind à l' crwès come one loque 
Avou sès brès ècor au laudje, stindu d' nosse costè. 
Télemint qu'l n's-a vèyu volti jusqu'à l’ fin! 


Vos nos L'avoz donè tot-ètir, o Sainte Viêje, tot ètîr 
Sins d'dja aurdè por vos li momint di S' dérin sospir. 


Auguste LALOUX (7-XII-1924) 

Charitè 
D'Olwè 

Alèz, no p'tite, fér ène risèye 
A no vijène qu'èst bén fayèye. 
Dèmandèz li si èle va mia, 
Stitchèz dins s' feu in bon sokia. 
Vos li laïrèz ène craye à l'uch 
pou què t’t-aleûre l' solia z-î muche ; 
Donèz li in bètch à picètes 
en li dîjant ène quolibète. 


Ainsi coumin'ra bén l’ djournèye 
Pou no pôve vijène dèsseülèye. 


Simone dè l’ Goulète. 


Mièrseüle 


Êlle èsteûve dèdjà bin viye quand lès vis d'asteûre èstin.n' djon. 
nes ; èlle èst do vi timps ; èlle ï èst d'mèréye. 


Èlle èst do timps passé, quand lès feumes pwärtin.n’ dès cwèfes 
avou dès dintèles èt dès cotes di muselin.ne. 


Dins ç' timps là on causeûve co l’ patwès. On côp par anéye, 
lès djins do viladje alin.n’ à l' vile à l' fièsse di l'Aviêrge èt monter à 
l' catèdrale. Avou dès grin.nes dins leûs potches, is fyin.n’ li toûr 
dè |' grosse cloke. 


Èlle èst d'on timps télemint vi qu'on l’a rovi. Mins lèye, èle s'è 
sovint ; èle sère sès-ouy po mia l' rivôy, on côp d’ pus. 


Èlle èst là, achîde au solia, sins rin dire. Elle sondje à s' dijon. 
nèsse, à tos lès cias qui sont rèvôye. 


Èlle èst fine mièrseûle. 


André PAQUET. 


Adaptation en prose, d'un poème de l'écrivain vaudois C.-F. RAMUZ. 

Plintiveüs Pâtêr 


Dè sus l' dinrèye flâchiye 
Pau mau qui veut m' broyi; 
| m’ pèstèle, i m' moudriye : 
Sèra-t-i mwaïsse dè mi ?... 


Dè mè sin flajèlèye 

Come djaube dizous l' flaya, 
Come in tchamp dè dinrèyes 
D'zou 'ne nuwèye dè gèrzias. 


Simone dè |’ Goulète. 


Va doücemint 


Vi twèt di strin 
Vis cayaus di m-y-èfance 
Rimplis d' sovenances, 
Vos-aurdez co süremint 
Dins vos cwins, 
Saquants bokèts di m' coeür. 
Dj'a tant tchèri dès-eüres 
Su mi p'tit moncia d' djoüs ; 
Dj'a tant criyï bondjoü 
Aus matins dès-èstés, 
Qui dwèt co bin d'mèrer 
Dins vos crayes, d'astchèyance, 
Dès spitüres di mès transes. 
Faleüve-t-i si longtimps 
Po rôster mi d'vantrin ? 


Mais l’ Timps qu’ coürt come on live 

A d'djà ramoncelé su vosse soü 

Dès bèrwètéyes di nîve ; 

Èt vos meurs, coleür di doü, 
Tron.nenut lès fives. 


Faut nin soner lès clotches po uker lès-anéyes ; 

Li viye dissus s' wârglas, lès tchôke rade à l' valéye. 
A pwin.ne èst-ce qu'on-èst dispièrté 

Qu'i faut sondji à distèler... 


V. TONGLET. 


Istwêre do pôve Lazâre 


Chaque côp qu' dji r'li ç'<-istwâre-là, mès frères (1), dji n' pou 
m'aspétchi d'awè on bon sintimint po ç' pôve laïd m'vét qu'a yu s' 
bon timps come tant d's-ôtes véci su l’ têre èt qui n'a pus qu'a suci 
s' pôce vélà d’ l'ôte costè. 


Come di jusse, i n' l'a nin volè, savoz ! « C'èst do pwin bènit », 
dijot-i Abraâm. Dji n' discute nin. 


Mais tot l' min.me, i n'èst nin si mwais qu’ ça dins l’ fond pus- 
qu'i d'mande qu'on-z-avoye vitemint one saquî addé sès fréres po lès 
scolè come i faut, èt qu'is wétèche à zèls po n’ nin v'nu s'èmacralè 
avou li. 


Dji sèros co aujiyemint d'acwärd, là mi : si one saqui riv'not on 
djoû di d’ vèla à l' copète nos contè l'afaire èt nos dire qwè èt come : 
i m’ son.ne tot |’ min.me qu'on wéterot à li autrumint èt qu'on n’ si 
f'rot pus tant tirè l'orèye po choûtè ç' qui l' Bon Diè nos c'mande. 
Mais po l' momint d'asteüre, çu qui s' passerè d' l'ôte costè quand 
dj’ sèrans mwärt, c'èst co si lon èt dj'in.me ostant l’ crwâre qui d'i 
alè vèy ; èt en ratindant di-st-on : i vaut mî on mouchon è s' mwin 
qui deûs su l'aye ! 


Portant, Abraâm qui n'èst nin |!’ quärt do mitan d'one bièsse, If 
rèspond : « Ça n' sièv à rin ! S,i n'ont nin choûtè j'qu'à ci, min.me si 
one saqui d' nos-ôtes èralot su l' têre, i nè l’ choûterint nin ». 


Tot bin tôzè, c'èst l’ vrai qu’ lès-omes sont toûrsiveûs, (lès co- 
méres ossi, savoz !) èt quand i n' v'lèt nin ètinde raison, i trouvèt 
todi bin one pice po mète o trau. 


Quand Note-Sègneür v'lot s' fè comprinde, i racontot dès-istwä- 
res, dès « paraboles » di-st-on. Dji n' vôros nin r'mète bièsses à djins 


(1) Cit-istwâre-là : La parabole du mauvais riche et du pauvre Lazare. 
Luc 16 - 19/31. 

èt dire qui dj’ va-z-è fè ostant. Portant, dji voros bin ossi vos contè 
one fauve. Vo-l'-ci : 


Compurdoz ç' qui dj’ vous dire avou ça ? 


Quand on vout bate si tchin, on trouve todi on baston ! T'as d' 
bèle à z-awè dès-orèyes come dès fouyes di djote, si to n’ vous nin 
choûtè, to frès todi bin l’ ci qu'ètind deur. 


Non, mès fréres, n’alans nin quére long èt laudje, po sépe à 
totès fwaces comint ç' qui ça s' passe lauvau. Wétans autoû d' nos- 
ôtes tot bonemint èt dji trouverans tos costès come dès bokèts, come 
dès c'mincemints d’ Paradis. 


Li p'tit èfant, tot r'churè come one pome d'awous’, qui sorît su 
l' choû di s' moman, n'èst-ce nin on bokèt d' Paradis ? Èt l'ovri qui 
chufèle en rintrant, djoûrnéye faite, pace qu'i s' rafiye d'èsse à |’ mau- 
jon, n'èst-ce nin on bokèt d' Paradis ? Èt lès galants qui passèt en 
s' riwétant sins s' vèy èt s' rimougnant l'on l'ôte à p'titès bètchiyes, 
n' sont-i nin d'djà au Paradis ? 


Èt quand on s' ritrouve tos lès mérkidis po fè sèpt lignes au 
couyon, n'èst-ce nin one pitite paurt di Paradis ? 


Lès cis qui passèt lès chijes èt lès néts po sogni leûs malades, 
lès cis qui d'djèt leûs priyéres po totès sôtes di djins qui n'i pinsèt 
nin, èst-ce qu'i n' fièt nin dischinde li Paradis su l’ têre ? 


Si vèy volti, rarindji lès bidons après lès bisbrouyes, èt « çu qu' 
vos-aurèz fait au pus minâbe, c'è-st-à mi min.me qui v' l'aurez fait ! » 
Vo-l'-là, l' Paradis ! 


Quand |’ solé d'au matin fait tchantè nos cortis, èt quand l' nét 
monte au ré do bwès avou s' grand linçoû po rafachi nos maujons 
èt nos clotchis, c'èst come on-aîr di Paradis qui vint nos ravôtyi èt 
nos fè rovyi nos miséres. 


N'alans nin quére pus lon, mès fréres. Si |’ Bon Diè n'è cause nin 
pus clairemint, c'èst qu'Il n' vout nin qu'on sôye là à L’ ratinde come 
dès bauyaus mais qu'on r'trosse sès mantches èt ratchi dins sès 

mwins po l’ fè véci, l' Paradis, èt nin quand quand, nin d'mwin ni 
après, mais audjoûrdu. 


Èt quand l' momint sèrè là po chaquin d' nos-ôtes di fè l' dérène 
bauye, dji n' sèrans nin sbarè, pace qui l' Paradis do Bon Diè, dj'ènn' 
aurans d'djà one pitite idéye, dj'î sèrans d'djà fait one miète. Seûle- 
mint, volà : quand dj’ sèrans d’ l’ôte costè, ça sèrè cint èt cint côps 
mi, pace qui totes lès rabadjôyes qui v'nèt si sovint disbèli nos djoûr- 
néyes sèront chovéyes come dès fistus, èt gn-aurè pus qui l' grand 
bleû ciél tot r'nièti d' sès nouwéyes, 


Po fini mès fréres, dji vauros v' lire là d'ssus one poésiye qu'a 
sti faite pa on scrijeû d' mon nos-ôtes : Choûtoz m' ça : 


Ça deut ièsse bia ! 


In bluwèt, deûs fleürs d'alumwäre, 

Trwès botons d'ôr... èt m' coeür qui boût, 
C'èst toute li nitéye qui va bwâre 

Au soürdant d'in nouvia « bondjoü » 

Èt tchanter avou lès mauvis : 

« Di, ça deut ièsse bia, l' Paradis ! » 


In cardinäl, deüs bleuwès tièsses, 
Trwès sauvèrdias... èt m' coeür qui bat, 
C'èst toute li nitéye qui fait fièsse 

Au prumi sorire du solia 

Èt tchanter avou lès mauvis : 

« Di, ça deut ièsse bia, l' Paradis ! » 


In p'tit èfant, deüs-ouy di mame, 

Trwès sorïres... èt m' coeür qui s' cotwad, 
C'èst toute li nitéye qui d'vint blame 
Quand èle pout criyi : « Nos ri v'là, 
Tèrtous acheune !» Adon, dji m' di : 

Ça deut ièsse bin bia l' Paradis ! 


A. HENIN et L. SOMME. 

T'ès todi 


T'ès todi tot seû so l’ têre, 
Djoûrmäy tot seû, valèt l'ome ! 

On t' kidjäse, ti n'as qu’ dès twêrts. 
Bèdot d'vins lès leûps, v'là l'ome... 


Dire qui quond ti n' sèrès pus, 
l s' mètront tortos à brêre. 
T'ärès stou quäsi l' bon Diu, 

l n' fåt qu’ çoulà po l'zi plêre. 


Charly DODET, R.N. 


Dj'ènn' a ralé 
Lingadje di Grand-Leez. 


Dji m'avos stî achire, 
Dins on p'tit cwén dè l’ nêt. 
Mièrseü po tot vos dire, 
Dj'a rí, adon, dj'a brai. 


Dj'a rï en choûtant l' rossignol 
Disfaufiler s' drigléye di bèlès notes. 
Dj'a brai d'awè pièrdu l' parole 
Èt dè tchaîr sins-ôle dins m’ lumerote. 


Li ciél avot l'air dè maneci. 
Dj'ènn' a ralé, 
Disbautchi d'awè brai, 
Mins bunauje d'awè ri. 


Albert ROUSSEAU, R.N. 

LES CAHIERS WALLONS 


A nos djins dès « Cahiers Wallons » 


Po l' sèptantyin.me anéye di s' vicaîriye, li soce « Lès Rèlis 
Namurwès » a l' plaïji do fer raviker li « Vi Nameur ». Ça n’ dis- 
plaîrè nin sûr ni à l' Nès' Montellier èt à sès Molons, ni à Jules 
Grapotte èt à sès Bârdes. Ni à brâmint dès familes do vi Nameur 
qu'i rapècheront mwints sovenances. Èt poqwè nin, tènawète, 
ruv'nu à dès timps, à dès pasquéyes, à on vicadje qu'on lome 
pe « li bon vi timps ». Èt raprinde lès novèles di-d-là cint èt 

ès-ans. 


Èt d’ lï fer fièsse, à çi p'tit lîve-là, come Zante dès Tris, 
Alèxandre Dijiraud, Alexandre Gérard li fieüve li 22 d'octôbe en 
mil noûf cint èt onze dins l' numèrô 58 do Ban-Cloke. 


NOVIA LIVE 


Au bon vi timps 


Nos satchans dès mémwêres d'on Namurwès on plaïîjant vo- 
lume su l' vi Nameur où Joseph Osselet, rachonant lès sovenan- 
ces da Désiré Beaulieu, qu'èst mwârt l'an passé aus Tris d' 
Salzènes, à quatrè-vingts-ans, one bone pasquéye. C'èsteûve à 
l'èpoque où nosse vile èsteüve ètouréye d'êwe èt qu'i faleüve 
payî l'octrwè po passer lès-uch douvièts au-t-truviès dès rem- 
pârts, fiant come one cinture di glacis èt d’ murayes à nos reu- 
wes èt nos martchis. 


Li live da Joseph Osselet è-st-one choürchiye di spitantès pas- 
quéyes. C'è-st-on côp d'oüy à l' tachelète su lès djins, lès monu- 
mints, lès-usadjes do vi Nameur. Tot ça èst scrit è patwès, come 
on l’ causeüve au timps dès Bosret, dès Mimi Suars, dès Colson 
èt dès Wérotte. 

Si vos v'loz vo fé one pinte di bon song, lijoz l'ovradje d'on 
Namurwès qui vwèt volti si vi Nameur, ça n' costéye qu'on franc 
èt cinq mastokes èt c'èst tot plin di bèlès imaudjes. 

Ç'a sti imprimé èmon E. Dubois, reuwe Patenier, 11, à Sal- 
zènes. 


Zante dès Tris. 


Nos n' vos l' saurins pus vinde po « on franc èt cinq mas- 
tokes » (1,25 franc di d'vant l'ôte guêre) : nos-avans faît tot 
nosse possibe po v' l'abouter au mèyeü dès pris. 


Nos vos sowaîtans brâmint do plaïîji ; après «In Bondjoû d' 
Fumwè » èt « Li Passion », voci « Lès mémwêres d'on Namurwès 
su l' vi Nameur » : plaï-st-à Diè qu'on boute cor à l' tchèrète po 
lès Rèlîs èt nosse patwès. 


C' sèrè l' mèyeü dès moyins do rinde bon d'vwêr à tos lès 
vayants qui l'zï duvans ci qui nn-èstans. 


Bois de Joseph Gillain 
(1° série des Cahiers Wallons) 


142 


Joseph OSSELET 


Lès Mémwêres 
d'on Namurwès 


su |” vi Nameur 


imprimerie E. DUBOIS 
rue Patenier, 11 


A m' camarâde 


Désiré BEAULIEU 
1831-1910 


AVANT-PROPOS 


Dji n' sé s'i gn-a one saqwè d' pus grand’ d' pus nôbe, come 
ossi d' pus amusant, qui d' causer do vi timps ! 


Fûchîz saquants camarâdes, swêt-è vosse maujone, au cafeu, 
ou bin à l’ promwinrnâde, quand vos-avoz fini d' causer mesti, 
comèrce ou afaire di famile, do côp vos r'tchèyoz su lès viyès 
djins, lès viyès coutumes : vos r'passez voste enfance, vosse 
djon.nèsse, tiradje au sôrt, pasquéyes, etc. 


En causant do passé, i court come didins vos one saqwè qu'on 
n' saureûve èspliquer... Todis è-st-i qui bin sovint, po fini, vos 
lèyiz èchaper on soupir d'exclamâcion qui èst todis à peu près 
l' min.me : — À ! qui n'èst-ce co ç' timps-là !.. 


C'èst poqwè, audjoürdu, dji vin, avou one légitime fiérté, payî 
one « dète di r'connaissance » à on-ome qui, pendant tote si 
viye, a pwarté wôt èt fiér, li nom di bon et vrai Namurwès : 
Désiré Beaulieu. 


Oyi ! Namurwès di cœür èt d'âme, après-awè passé one gran- 
de pârtiye di s' timps, tot-en èstant munusier di s’ mèsti, à com- 
poser dès pîces walones, djouwéyes avou succès, su lès scènes 
dès mèyeüs sociètés di Nameur, Désiré a volu, « pa m'intermé- 
diaire », lèyi à « sès concitwèyins », djon.nes èt vis, on p'tit sou- 
v'nir do vi Nameur. 


Lèyant d' costé lès bèlès frâses, dj'a tradwit dins l' pus grande 
simplicité, ci qui l' pére Beaulieu m'a raconté. 


Mi vi camarâde rapèle ci qu'èstait Nameur là 40, 50, 60 ou 
70 ans, avou sès faussès pwates, sès glacis, sès rempärts, sès 
reuwes, sès sôciètés, sès gazètes, sès grands-omes, sès pas- 
quéyes, etc. 


Rin n'èst rovi dins si p'tite rivüwe, èt dji pou dire, qu'en l’ lî- 


jant, lès vis Namurwès î r'trouveront dès sovenances di leû 
djon.ne timps. 

Come Désiré Beaulieu s'a trové au mitan di tot ç' qu'i raconte 
èt qu'il a sti ossi bin acteür qui spèctateür, vos p'loz ièsse sûr 
qui dj' di lès plus grandès vèrités. 


Ossi, en publiant cès saquants pages, nos comptans bin awè 
rimpli nosse divwêr, en rèspondant aus volontés di nosse vi èt 
règrèté camarâde, mwärt à l'âdje di 79 ans, li 2 d'awous' 1910, 
quate mwès après nos-awè raconté ci qu'on va lire. 


L'auteür. 

Lès mémwêres d'on Namurwès 
su l vi Nameur 


Pa one bèle matinéye di maîy 1910, vêlà su on banc, au plin 
mitan di nosse bia parc Louise-Marie, Ziré ripwasait sès mimbes, 
qui l' travay èt lès-anéyes avin.n’ po ainsi dire rastrwèti. 


Il èstait là, « contimplant » li bèle nature (surtout à ç'-t-èpoque 
là di l'anéye, où tot è-st-è fleûrs), èt, do côp, en l' vèyant ainsi 
pinsif, dji m'aperçwès qui mile réflexions ripassenut dins s'-t- 
èsprit. 


Li conichant di longue date, dji savais bin qu'i n' fiait nin bon 
dè l' dèranger dins sès méditations. 


Portant, dji m'asârde di m'aprochî do banc où il èstait achit' 
èt, doûcemint, dji vas chuchler à s'-t-orèye : 


— Ê bin, Ziré, on l' coule doûce, à ç' qui m’ paraît ?.. 


— Tin !... qui volà !.. C'èst Jefté ?.. Tais'-tu, dji so vêci en train 
d' sondjî qu'à l' place où dji m’ trouve si bin achit', au mitan di 
fleürs èt d' bias-aubes, si ç'avait stî là quarante ans, dji m’ trou- 
vreüve tot bonemint dins on-ètang entouré di grandès murayes... 
Lès timps sont bin candijis, Jefté, èt nosse vi Nameur ossi... 


— Po ça, c'èst vrai, Ziré, mais què v'loz, nos candjans bin, 
nos-ôtes !.. Èt d'alieürs, i faut roter avou l' progrès !.. 


— Oyi, li progrès !... Quand dji r'waïte nosse vi tchèstia... Li 
noü tchèstia, po mia causer, dji pou dire qui n'èst pus à r'con- 
naiche... Dins l' timps nosi montin.n' à pids, asteüre on-ï va 
au tram, à l'élèctrique, à vélos, à motos, en-autos, en-aéro... Èt 
là, à l’ copète, on-î a bâti on-Hôtel èt on Stade di djeus qui faîye- 
nut l'admirâcion dès ètrangers... En r'waïtant tot ça, dji n' pou 
m'èspêtchi d' dire : Tot l' min.me, ci qu' c'èst qui l' gèniye di 
lome! Là oü i gn-avait qui dès djignèsses, bintôt sèrè one 
pitite Swisse !... 


Dins l' timps, quand on vèyait on-ètranjer à Nameur, on d'djait 
qui c'èstait on prince ou l'ôte di passadje. 

Asteüre, rotez dins Nameur, ou bin alez à l'Hôtel dè l' Cita- 
dèle, qui vèyoz ? dès-Espagnols, dès-Alemands, dès Mènirs, dès 
plins d' caurs qui faîyenut aler l' comèrce namurwès !.. 


— N'avoz nin mau vosse cœür, Ziré, en lès vèyant tortos, lès 
Mènirs !.. 


— Tè l'as bin dit qu' non ! Jefté... Por mi, por mi tot seû, dji va 
vos dire : d'abôrd qui dj'a co l' fwace di monter jusqu'à èmon 
Marie, dji n'è d'mande nin d' pus... Pace qui là, c'èst co do vi 
Nameur. Alez-i li djwèdi ou l' dimègne, qui vèyoz là? C'è-st- 
one famile qui bwèt l' cafeu ; à costé, on djoüwe aus guîyes ; 
pus lon, c'èst lès-èfants qui djoüwenut aus yâtes ou bin qui vont 
à balançwêre... on n’ dirait nin qui cès djins-là sont dè l' basse- 
clâsse. Non, c'èst l' bon bordjwès mêlé avou lès brâvès familes 
d'ovris.. Au mwins, là, c'èst l' gaîté, li santé, li viye, c'èst do 
vi Nameur, s'agitant autou d'one viye maujone qui date di 1800 !.. 


— Â ! asteüre, dji vos comprind... Ça vos rapèle vosse dijon. 
ne timps ?... 


— Vos-î èstoz... m' fi... vos-î èstoz... 


— Mais, peüsqui vos aimez tant li vi Nameur èt qui vos-è 
causez, vos m'avoz todis dit qui vos m' dôriz on-« aperçu » di ci 
qu'èstait Nameur, là septante ans !... Tant qui nos-èstans nos 
deüs èt qui nos-avans bin l' timps, si nos-è profiterin.n' ? 


— Tot l' min.me, volà qui dj'a 79 ans bin sonés, peûsqui dja 
vèyu l’ djoü li 22 septimbe 1831, èt, si dji vou vos raconter l'his- 
twère do vi Nameur, il èst timps qui dj' comince. 


— Causez, dji vos choûte. 


— Dji va waîti di vos raconter ça li pus simplèmint èt l' mia 
qui dj’ saurè : 


Si lès djins di d'là septante ans rivêrin.n' su têre, is aurin.n' 
do mau di si r'trover. Nameur n'èst pus on sondje d'alôrs', èt on 
pout dire qui c'è-st-on novia Nameur... 


Dji va cominci pa lès pwates qu'existin.n’ alôrs', èt vos m' 
pârdoneroz si mès esplicâcions sont one miète longues là-d'ssu. 


— Tot ç' qui vos diroz sèrè bin dit, zîré, seûlemint, n'alez nin 
trop rwèd po qui dji n’ roviye rin... 

— C'èst dèviès 1861 ou 62 qu'on-a dismoli lès rempârts qui 
fyin.n’ li toûr dè l' vile, avou dès grands fossés rimplis d'êwe. 
l gn-avait dès pèchons èt dès pouyes d'êwe tot plin. 


| gn-avait d' l'êwe qui dispeüy li pwate di Fier (qui s' trovait 
où s' trouve on kiosque asteüre, en face dè |’ reuwe di Fiêr), 
jusqu'à l’ pwate Saint-Nicolès (où li scole dès cadets èst bâtiye). 
Seülmint i gn-avait dès vanes qu'on p'lait douviè po fé v'nu l'êwe 
autoü dè l' vile afin dè l' garanti en cas d' guêre. Vos-avîz co lès 
Glacis, ça vout dire on terrain assez laudje, couvièt d' gazon : 
c'èstait one bèle promwinrnâde. 


Po vos doner one idée dè l' laurdjeü dès Glacis, dji vos dirè 
qu'is-alin.n' jusqu'au ví cimintiére, èt come li cimintiére si tro- 
veûve en face dès P'titès Sœurs, i n’ faut nin d'mander quéne 
laurdjeû ça avait. Li tch'min d' fiêr n'existait nin co alôrs’ èt i 
gn-avait nin one seûle maujone dispeüy d'Omalius jusqu'à l' reu- 
we di Fiêr. 


Au vi cimintière, c'èstait lès Catis (ou hospitaliers d’ Saint- 
Gilles) qui fyin.n' lès fosses. On djoü, onk di zels, nomé Bayärd, 
a tchèyu mwärt en fiant one fosse : c'èst |' cas d’ dire qu'il a 
faît s' fosse li min.me. 


L'Houyoux, alôrs', èstait discouvièt. | passeüve dizos li maga- 
sin à poûde qui s’ trovait su l' rempârt, èt di-d-là, passait d'zos 
lès casêrnes. 

Po aler dè l’ pwate di Fiêr à l' pwate Sint-Nicolès, on passeüve 
su on p'tit pont au d'zeü d' l'Houyoux. 


Po intrer à Nameur pa l' pwate di Fiêr, on passeüve d'abôrd 
dins one fausse pwate ; alôrs’ i gn-aveüve on bia pont en pire 
èt on pont-lèvis qu'èstait todis lèvé. 


Li pwate di Fiêr èsteûve assez wôte : èle riprésinteüve deûs 
toûrs : d'on costé, li côrps di gârde ; di l'ôte, li pwate qu'on 
apèlait Bellot. 


Au d'zeû dè l' pwate, c'èstait li cachot dès soûdärts ; à gau- 
che, l'obète dès commis. 

Dès deûs costés dè l' pwate, vos-aviz lès rempärts : à gauche, 
is-alin.n' jusqu'à l’ pwate Sint-Nicolès ; à drwète, c'èstait lès 
rempärts di la Viérje. 


Li Tchapèle dès Remparts Collection J. Godenne 

Po aler à l' tchapèle dès Rempärts, on p'lait î aler en montant 
l' reuwe qui s' trouve padri l' cafeu Dôsimont (cwin dès reuwes 
di Fiêr èt Mathieu). On bokèt di l'anciène reuwe existe co. Li 
prumêre maujone di ç' reuwe-là c'èstait à l'auberge do Coq d'Or. 

On poleüve ossi aler à l' tchapèle pa l' reuwe di l'Escalier (li 
reuwe Godfrwèd asteüre). | gn-avait au mwins trinte marches à 
monter. Di ç' timps-là, on n' waîtait nin si près qu'asteüre : come 
lès ièbes crèchin.n’ à volonté, è l' reuwe di l'Escalier, lès parti- 
culiers mètin.n' leûs bouriques au tchamp. 


A costè dè l' montéye, pa d'zos, i gn-avait one grande pwate 
qui codujeüve au magasin à poûde, qui s' trovait au fond, inte li 
Rempärt èt lès fossés dès glacis. | gn-avait one sentinèle èt dès 
pices di canon. 


| falait vôy, au mwès d' maîy, surtout, lès djins qu'alin.n' priyi 
à l' tchapèle, qui s' trovait où sont asteüre lès buraus dès trams, 
en face dè l' poste. 


Fiant face à l' tchapèle, dèviès l' place d'Omalius, i gn-avait on 
bon Diè d' pitié, qu'èst asteüre à l' tchapèle, boulevard di la 
Viérie. 


On p'lait fé li toûr dès rempärts en passant au d'zeü dè l' pwa- 
te di Brussèle, qui s' troveüve tot près dè l' Banque Nationale 
d'asteüre. 


A ç' pwate-là, i gn-avait co on côrps di garde, one fausse pwa- 
te èt l'obète dès comis. 


Au d'bout, tot près dè l' Sambe, c'èstait on magasin à poûde 
èt one sentinèle. Di-d-là, li rempârt alait jusqu'au Djôguîye. (Li 
Djôguîye si trouve à li p'tite dischindée qui mwin.ne à Sambe, 
au comincemint dè l' reuwe dès Brèsseüs). 


Au d'bout dè l' reuwe di l'Arsinâl i gn-avait one pwate èt on 
côrps di garde. 


Au d'bout dè l' reuwe do Séminaire, i gn-avait saquants viyès 
maujones qui s' trouvenut astok, c'èstait l' bwès Bruno. Quand 
nos vlin.n' fé l’ tchèt, c'èst là qui nos-alin.n' djouwer èt nos 
catchi. 

Vêci, au parc Louise-Marie, à l' place où nos nos trovans, c'ès- 
tait on-ètang. È l'iviêr, quand i djalait fwärt, on v'nait patiner ; 
è l'èsté, on alait pèchi, surtout l' rossète, qu'èstait en-abondance. 


Di l'ètang jusqu'au Tunnel, vos-aviz lès tèrains Wodon èt lès 
djärdins dès cotelis. Li boulevärd d'Omalius, li reuwe Wodon èt 
tot ç' moncia d' maujones-là n'existin.n’ nin. 


È l'èsté vos-aliz promwinrner jusqu'à Bèlgrade, où on alait 
mougni dès p'titès tautes à l'Éspèrance. 


Li pwate Sint-Nicolès èstait paurtajéye è deüs : d'on costé, 
li pwarti ; di l'ôte, on côrps di garde, èt on-ètang. 


Pa d'zos |' pwate, lès matelassiers alin.n’ ribate lès matelas. 


Dè l' pwate Sint-Nicolès, on alait promwinrner jusqu'aus 
Grands-Malades. Alôrs’, on alait mougnî dès pèchons à l'èsca- 
vèche à Ma Campagne èt bwêre one bone pinte di cide èmon 
Flavion. 


One dès curiôsités, c'èstait d'aler vôy djouwer l' Passion à 
l'Érmitadje dès Grands-Malades : ça s' djouweûve didins one 
pitite maujone qu'èstait po ainsi dire coléye aus rotches dès 
tchafors da M. Fallon. 


Come Salzènes èt l’ Plante, li faubourg d'à l' Pwate Sint- 
Nicolès a stî brâmint r'tourné. Dins l' timps, ci n'èstait qu’ dès 
viyès maujones èt dès djärdins di cotelis. 


Vos-aviz ossi, où s' trouve li djeu d’ bale, li maujone di campa- 
gne dè l' Sôcièté do Casino, où, è l'èsté, lès Sôciètaires si ra- 
chonin.n'. On ï donait dès bals, dès concêrts, dès feus d'ärtifice, 
etc. Mais quand l' Sôcièté a croulé on a vindu l' proprièté pâr 
lots, èt asteüre c'èst tos bias p'tits chalèts. 


One miète pus lon, où l'Hôpital Civil èst bâti, vos-aviz co one 
tos lès comèrçants di Nameur èt dès faubourgs. Ça n'alait nin 
mau. On î donait sovint dès bèlès fièsses, surtout quand M. 
Legros èstait présidint. 

Come li Casino, lès Champs-Elysées ont disparu. 

Les Champs-Elysées Collection J. Godenne 


Do costé d' Gravêre, i gn-avait dès rempârts. 
Vis-à-vis dè |' Basse-Nôvîye, existait on molin à êwe. 


Dissus l'Houyoux, au d'zeû do molin, vos vèyîz one maujone 
qu'on nomeüve : à l' Tour de Nelle. C'èstait on cabaret : l'en- 


drwèt n'èstait nin fwârt sûr à l' nêt. 


Li long dès rempärts, c'èstait one vêrerie où on vèyait travayî 
lès-ovris. 


Vis-à-vis dè l' reuwe di Gravêre, i gn-avait co one pwate qu'a- 
lait à Moûse : inte li Kursaal èt l’ prôprièté André. 


C'èst vêlà qui lès botchis alin.n’ brûler lès swîyes dès pour- 
cias. 


L'Hospice d'Harcamps èsteûve entouré di viyès murayes, di 
maniére qui lès pensionaires ni polin.n' nin vôy à Moûse. 

Li pwate dè l' Plante avait ossi on côrps di garde èt on pwärti. 
È l'èsté, lès banselîs alin.n’ pèler leûs-ôsêres pa d’zos l' pwate. 


On aleüve promwinrner dissus l' bati dè l' Plante, qu'èsteûve 
rimpli d' bias-aubes. 


Alôrs', on alait d'dja mougni dès pèchons à l'èscavèche, à la 
Chaumière. 


One miète pus après-ci qui l’ pwate, c'èstait l'obète dès co- 
mis : li pére Colson arindjeüve, è l'èsté, on p'tit djärdin, rimpli 
d' bèlès fleürs : on n° p'lait rin vôy di pus bia. Ossi li pére Colson 
ènn'èstait fiér. 

+ 


Au d'bout dè l' reuwe dès Molins, i gn-avait co one pwate 
avou dès montéyes po aler au d'zeü. Tot près dè l' pwate, l'obète 
dès comis ; pus lon, li pwate di Bordia qu'èxiste co. 


* +*+ 


Do côp qu'on-a ieû rasé lès rempârts èt l' tchapèle, dispeûy 
d'Omalius jusqu'à l' reuwe di Fiêr, on a vindu lès tèrins. C'è-st- 
ainsi qu'asteûre nos-avans : li boulevard Léopold, li place dè |” 
Gâre èt l’ reuwe Mathieu; èt, en face, li stâcion. 


On pout dire qui c'èst l' pus bia quârtier èt l' pus comerçant. 


Quand on-a ieû dismoli lès Glacis èt faît disparaîte l'ètang qui 
s' trovait au mitan, nos-avans ieü one plin.ne qu'alait dispeüy li 
reuwe di Fiêr jusqu'à li scole dès Cadets. C'èst là qui lès lan- 
ciers alin.n' fé l'èxèrcice. 


Dji m' sovin, qui bin dès côps, quand lès lanciers chârjin.n', 
lès novices, qui n'èstin.n' nin co tot à fait au courant, èt qui n' 
savin.n' ritinre leüs tch'faus dins leü coüse, alin.n' s'abate, 
tch'faus èt omes, su l' trotwêr do Café de la Porte de Fer, tinu 
alôrs' pa M. Barbier, agent d' police. 


C'èstait « effrayant » di vôy ça. 


C'è-st-à on tipografe, Victor Dasset, qui r'vint l'oneür d'awè 
faît constrwire li prumêre maujone, au novia quêrtier ; èle si 
trouve au boulevârd Cauchy. On t'nait cafeu, come on l' tint co 
asteüre. 


Dins l' timps, èstait-ç’ po embèli l' vile ou bin po présêrver 
lès-angléyes dès maujones, aus cwins d' reuwes, qu'on-i mètait 
on gros bolau en pire ? Todis è-st-i qu'i s'è trouve co deûs au 
cwin dès reuwes Fumal èt do Collége : à |l’ maujone di nosse 
mayeur, M. Saintraint. Dji vos-assure qui c'èst deûs bèlès-anti- 
quités. 


On martchi qu'èst complètemint disparu dè l' place di Nameur, 
c'èst l' Martchi dès Tchènes. 


Ci martchi-là, s' trovait astok d'au Ratintot. Là trinte ans, il 
èstait co en plène activité. | s' tinait tos lès sèmedis. | falait vôy 
ariver lès martchands avou dès satch rimplis d' twatches di 
tchènes. C'èst vrai qui d'dins l' timps chaque famile d'ovri avait 
on molin èt tèchait si twale léye-min.me. Mais, dispeüy qui lès 
machines ont stî inventéyes, lès particuliers ni tèchenut pus. 


C'èst su ç’ martchi-là qui l'imprimerie Wesmaël si trovait volà 
trinte-cinq ans. Asteûre li maujone è-st-ocupée pa on martchand 
d' coleurs. 


Voci comint l'imprimerie Wesmaël èstait paurtajéye : è l' cau- 
ve, c'èstait li trimperiye mwinrnéye pa Joseph Goblet; au rez- 
de-chaussée, lès trwès prèsses mécaniques ; au prumî ètage, 
lès tipos èt one prèsse à brès po fé lès-afiches èt lès-èpreûüves ; 
au deuzyin.me ètage, lès r'loyeüs, èt au gurgni, dès rames di 
papîs èt lès-imprimés. 


Avant qu'on n' faîye li pont d' Sambe, en face do meur di 
l'Évèché, lès djins d'aus Tris di Salzènes divin.n’ vinu à Nameur 
pa l' reuwe dès Molins. 

Li faubourg di Salzène fiait pârtiye dè l' parotche Sint-Djan. 

Quand i gn-avait on-ètèremint aus Tris, on mètait |’ mwârt su 
lès limites, ça vout dire dins l' prumêre maujone dè l' reuwe 
dès Molins, èt c'èst là qui lès prêtes vinin.n' li qwêre. 


Quand-on-intrait aus Tris pa l'aveneuwe di Salzène, vos vèyîz 

one drève di bias-aubes (dès castagnis), seûlemint lès maujones 
èstin.n' clér-sèméyes : vos-aviz l' maujone do Grand-Vicaire, li 
cabaret Djîlson, au Rwè Pècheür, èmon Broze, Wérotte, Deville, 
Noël, Penez ; èmon Résimont, où on alait danser ; en face èmon 
Doné Dermine. 


Dins l' prôprièté Wérotte, dont l' maujone èxiste co, li djärdin 
riprésinteüve on vrai Paradis terèsse : figurez-vos qui M. 
Wérotte, tot-en èstant maîsse briqueteü èt sculpteü amateür, 
avait « imaginé » di sculpter totes lès sôrtes di bièsses : dès 
liyons, dès sindjes, dès cigognes, etc., etc., èt lès-avait placé 
à chaque aube ou bin dins lès grusalîs. Dji vos-assure qui quand 
on r'waitait ça, on-aureûve vraimint dit qui totes cès bièsses-là 
vikin.n', télemint qui c'èstait bin imité. 


A Salzène, on n’ conichait M. Wérote qui d'ssu l' nom di Cap” 
tin.ne, pace qu'il èstait todis cap'tin.ne dè l' djon.nèsse à l’ di- 
cauce. 


A fait qui vos-avanciz dins Salzène, vos vèyîz, place Wiertz 
asteûre, au cwin dè l' reuwe Châles Zoude (li maujone èst dis- 
pareuwe), one sicole : c'èstait èmon Mam'sèle Thèrése. Si frére, 
M. Herman, èstait instituteür à Nameur. On payait on franc par 
mwès ; lès gârçons èt lès bauchèles èstin.n' comèlés èchone. 


Quand vos-aviz fini totes vos-ètudes vêlà, vos-èstiz bon po fé 
on bon pwarteû aus briques. 


È l' reuwe Patenier, i gn-avait trois ou quate maujones ; dji m' 
rapèle surtout èmon Marie Dupart, acoücheûse, èt èmon Janne- 
Wiame ; reuwe Henri Blès : èmon Loubris, à l’ Raquette, Mardjô 
Maurtin, li Bièrdji ; è l’ reuwe dè l' Tchapèle : èmon l' Pèchon, 
Stèvaux, à l' Colone ; è l’ reuwe dès Quate-Maujones : èmon 
Marcasse, cafeu ; èmon Lorint di l'Abîye, èmon Françwès Wille- 
mârt, fieu d' tchansons walones èt d'aurmonaques ; aus Bas- 
Prés ; èmon Françwès Antoine ; su l' tiène, aveneuwe di Mar- 
lagne : èmon Daoust, Louis Tislair, Stokart ; au d'zeü do tiène : 
èmon Jacques, èmon Marie, èt co saquants-ôtes. Alons, mètans 
qui, quand dj'avais 10 ans, i gn-avait one swèssantaine di mau- 
jones à Salzène. 


Lès Trîs sont brâmint candjis. Dins l' timps, i gn-avait qu’ dès 
rouwales. A preûve, choûtez ci qui dit Châles Wérotte, dins s' 
tchanson : 

Deüs trwès cayutes fyin.n’ tot l' viladje ; 
Mais lès bouchons n'i manquin.n’ nin, 
C'èsteûve come on payis sauvadje, 
Dissus l' têre nin one paute di grains. 

Réremint on-ètindeûüve 

Tchanter li p'tit mouchon, 

Po concert on-aveûve, 

Li bèle vwès do crèkion. 


REFRAIN 


On n’ vèyeüve didins l' vi timps 
Qui ronches èt spènes, 
A Salzène. 
Asteûre c'èst tos bias djârdins : 
Fleürs èt légumes didins. 


Come vos l’ vèyoz, dèviès 1866 ou 67, quand Wérotte a fait 
s' tchanson, lès Tris èstin.n’ co bin minâbes : deûs trwès ca- 
yutes, èt c'èstait tot. 


Ainsi li dimègne, quand on alait fé s' paurt di cautes èmon 
Marcasse, è l' reuwe dès Quate-Maujones, i gn-avait qu'one 
tchandèle po lumer lès djouweûs èt, qu'èstait co l' pus bia, c'èst 
qu’ lès pièrdants divin.n' co payî l' tchandèle. 


Si, asteûre, lès djouweüs d' cautes divrin.n' payî l'électricité, 
i gn-aureûve pus wêre qu'irin.n’ au cafeu !.. 


Quand lès PP. Récolèt’ ont ieû bâti leû covint, èt qui l’ novia 
pont a sti faît, lès Tris ont cominci à awè d' l'importance. 


Dji m’ sovérais tote mi viye, li parâde arivéye à m’ camaräde 
Françwès. 


On londi i m' vint qwêre. — « Ziré, di-st-i, alans fé on p'tit 
toür pa lès Balances ; dji n° mi sin nin bin, èt, par là, l'aîr èst 
bone, ça m' ritaperè. » 


Come vos savoz, dins l’ timps, à Salzène, ci n'èstait nin dès 
reuwes come asteûre, ci n'èstait qui dès rouwales èt dès djär- 
dins. 

Nos v'la donc èvôye. 


Arivés tot près do tchèstia Lelièvre, ni v'la-t-i nin qui tot d'on 
côp nos vèyans ariver di d'pa l' Tasnêre, on moncia d' djins 
criyant : = « Arètez-l'! Arètez-l'! » Mais, è l' place di l'arèter, 

nos waîtans di nos-ècarter. Trop taurd !... Berdaw !... Là m’ ca- 
marâde Françwès lès quate fiêrs è l'aîr !... Djè l' ramasse come 
dji pou : il avait on boûrsia à s’ front, dès bleuw pa tos costés, 
si pantalon d'churé aus gngnos èt s' calote pierdeuwe... 


On côp riv'nu à li, dji d'mande au Gros Pierre qu'èstait là : 
qu'èst-ce qui c'èst qui ç' bataclan-là ? 

— Eh! bin, di-st-i, i faut ètinde qui vêlà, au Fonds dès Mwärts 
dimeüre Henri li P'tit Flamind !... Si feume li dit : Henri, il èst 
timps di touwer l' couchet... 


Henri ni sè l' faît nin dire deûs côps : i prind l’ couchet èt lî 
côpe lès quate pîds... Nin lès pates, mais lès pids ! 


Li couchèt, ainsi arindji èt winkelant come on distêrminé, si 
boute à couru su lès burtons d' sès pates... 


Pôve bièsse !... 


— Qui, pôve bièsse ? dit Françwès... Est-ce mi, qui t' vou 
dire ?... 


— Non, li couchèt !... 


— Ô! là co bin... Dji n’ mi fou pas mâl do couchèt !... Waîte 
one miète come dji sos arindji !... 


— Nez-m' li brès, Françwès ; vinoz, nos îrans bwâre one pinte 
à l’ Colonne... 


— C'èst co l' mèyeü. 


| paraît qui nosse couchèt, dins s' coûsse, s'a stî abate à 
l'Abiye, èt là on l'a touwé. 


l falait tot l min.me ièsse flamind po-z-è fé one parèye ! 


Avant qui |” Moûse ni seûche canaliséye, on-alait bagnî à li 
P'tite Ile, po lès gamins, èt à l’ Grande lle, po lès bons bagneüûs. 


Cès deüs-iles si trovin.n’ dèviès l'èclüse dè l' Plante. 


Lès soûdärts alin.n’ ossi bagni vêlà. 

Tot près do pont d’ Djambes, dèviès 9 eûres à |’ nêt, quand li 
cloke avait soné, c'èst vêlà qui lès coméres alin.n' bagnî. Èles 
si dismoussin.n' èt mètin.n’ leüs pîces su l' bwâr di l’ êwe. C'è- 
st-ainsi qui bin sovint dès mwaîs gârnèmints passin.n' l'êwe èt 
ni trovin.n' rin d' mia qui di v'nu comèler totes lès pîces dès 
coméres. 


| n’ faut nin d'mander li qué boucan èles fyin.n’ po discomèler 
totes leûs ârdes !... 


One bèle promwinrnade, c'èstait di monter l' Molanvint èt 
d'aler bwâre one botèye di bire èmon Midou : il avait one spécia- 
lité po mète li bire è botèye ; alôrs’ vos d'tchindiz pa Coquelet : 
vos-aliz à l'Allée Verte : là, c'èstait co dèl bone bire ; on conti- 
nuweüve tot l' long dès vêrerîiyes, po ariver èmon l' Bon Diè, à 
l' Pwate Sint-Nicolès. Après ça, on rintreüve è l' vile. 


Quand on aleûve promwinrner foû dès pwates, i n° fiait nin 
bon di d'mèrer trop taurd, ca, au quart di noûf eûres, li cloque- 
pôrt soneûve : c'èstait po sèrer lès pwates, èt, po polu rintrer 
è l' vile, i falait payi one mastoque ; après 11 eûres, c'èstait on 
gros sou. 


Di ç' timps-là, qui lès caurs èstin.n’ râres, i n’ faut nin d'man- 
der, on côp qu'on-èstait foü dès pwates èt qu'on-ètindait l' cloke, 
s'on courait po n' nin payî !... 

Po intrer à Nameur, on payait po tot : li tchau, li büre, lès-oüs, 
li fiêr, li bwès, enfin po tot. On vos-aureüve dismoussi po vôy 
si vos n’ passîz nin en fraude. 


Lès djins qu'intrin.n' è l' vile avou dès martchandijes, on lèzeü 
doneüve on passe-dibout. Notez qui cès djins-là ni polin.n' nin 
s'arêter è l' vile : on comis lès süveüve. 


Tot malins qu'is v'lin.n' ièsse, lès comis s'ont lèyi awè pa on 
Namurwès, qu'avait wadjf qui passereüve avou on via, sins payi. 


Voci comint i s'i a pris : 
Il avait on camarâde à l' Sinte-Crwès, où il alait sovint, qu'a- 
vait on tchin fwârt familier : c'èstait justumint ci qui lî conv'nait. 

Mais, i falait trover on via. 


Come i conicheüve one miète li cinsf d’ Bricniot, ni fiant ni 
one ni deûs, il î court. 


— Nosse maîsse, di-st-i, n'aurîz nin on via à vinde ? 


— Non, mon parent, vos-èstoz mau tchèyu… Nos 'nn'avin.n' 
onk, mais il èst vindu à on botchî d' Nameur : on dwèt l’ vinu 
qwêre audjoûrdu. 


— Ça n° fait rin... Si vos v'loz qui dj’ vos mwin.ne vosse via 
au botchi, vos n° pay'roz pont d' drwèt à l' pwate... Ça ï èst, hin, 
cinsi ?... D'alieürs vos m' conichoz bin... 


— D'abôrd qu'il arive à destinâcion, faï ç' qui t' vous... Mais, 
pont d' blague, pace qui Dôdôr ni manquerè nin !... 


— N'eüchiz nin peü, cinsi... Dj'è l' vêrè qwêre dèviès deüs 
eüres après-midi. 


C'è-st-ètindu. 


En r'passant à l' Sinte-Crwès, nosse Namurwès intère èmon 
s' camarâde, po l' tchin. 


— Ê! Fluppe, ti tchin, è-st-i vêci ? 
— Oyi, waîte, vo-l'-là ! 


— Èst-ce qui dj'è l' pou bin mète dins on satch ?... C'èst... 
c'èst.. c'èst.. po.. po.. po.. one wadjüre.. Dji t'èspliquerè après ? 


— Ô! ti n'as nin dandji d' bèguî po ça... Oyi, tè l'as dit, va-z-è 
avou. 


Nosse Namurwès, après awè toûrsî one miète, parvint tot l' 
min.me à mète li tchin dins l' satch... Èvôye po Nameur. 


Arivé à l' pwate, naturèlemint li comis lî d'mande : — Qu'avoz 
là ? 


— C'è-st-on tchin, dji vin d' l'acheter, èt po qu'i n' coure nin 
èvôye, djè l'a mètu dins on satch. 


— | faut mè |’ mostrer... 


— Si dj' douve li satch, i spiterè èvôye... 

— Rin d’ tot ça... Douvioz vosse satch ou vos n' passeroz nin... 
— Alons, bon, mais s'i pète èvôye, vos mè l' payeroz chêr... 
Ossitôt l' satch douvièt, li tchin court co... 


— Vos vèyoz bin qui c'è-st-on tchin... Asteûre i faut qui dj'è- 
vôye one eüre lon po l'aler r'awêre... Tas d' fénèyants... 


Fiant chonance di couru après s' tchin, noste ome va qwêre li 
Via. 


— Â! cinsi... Vèyoz qui dj' so v'nu à l'eüre... C'èst ça l' via... 
One, deûs, trwès... Oup ! dins l’ satch... Arvôye, cinsi... Dins one 
eüre, Dôdôr aurè s' via... 


— Alons, bon voyadje !... 


En sôrtant dè l' cinse, come one tchèrète vinait à Nameur, 
nosse Namurwès, avou l' permission do tchèron, èrtchîye si via 
su l' tchèrète... Ça tchèyeüve à pwint. 


Arivé à |’ pwate, d'on-aîr mwaîs, i criye au comis : — Wai, 
Monsieü |’ comis, là co m’ tchin, qui dj'a ieü tant d' rûses di 
ratraper... Mais ci côp-ci, dji t'è respond qui dji n' doûve pus m' 
satch !... 


— Oyi, alons, passez... 


Nosse Namurwès avait gangni s' wadjûre !... à l' souweür di 
s' front... 


Quand vos-intriz è l' vile pa |’ reuwe di Fiêr, vos n' vèyiz qui 
totès viyès maujones, avou dès finièsses à p'tits câraus èt dès- 
uch à deüs batants. Notez qu'i gn-avait pont d' trotwêrs. 


Po trotwêrs, c'èstait dès gros pavès, tot su sclimbwagne : vos 
vos trèbukiz à chaque pas. Pus taurd, on-a ieü, po trotwêrs, dès 
pires bleuwes. On-è vwèt co dins plusieürs reuwes : dins lès 
reuwes di Bruxelles, di l'Andje, dès Fossés, dès Brèsseüs, etc. 


Po tot potadje, en fait d' bèlès maujones, vos-aviz èmon 
Constant de Montpellier (imprimerie Wesmaël, asteüre), èt èmon 
l' LOA d'Èlzée (de Gaiffier, asteüre), en face di l'èglije Sint- 
Joseph. 

Quand vos rotiz dins ç' reuwe-là, maugré qu'èle èstait fwart 
laudje, vos vos-èburtacliz dins lès bèrwètes èt lès chaules d'è- 
mon l' tchaurli Sépulcre ; pus lon, à l'Hôtel Sint-Djîles, c'èstait 
l' charaban d'Éghèzée, avou totes sès martchandijes, ou dès 
tchèréyes di foûr ; one miète pus bas qui l'èglije Sint-Joseph, 
c'èstait on marchau, avou sès reuwes èt sès bègnons : come li 
fwadje èstait à reuwe, lès vwèsins riçuvin.n' totes lès fuméyes. 
l n' faut nin d'mander si l' reuwe èstait encombréye. 


C'è-st-ainsi qu'on djoû, passant è l' reuwe di Fiêr, Sépulcre, li 
tchaurli, èsteûve en train di monter one chaule. Arive on-èspéce 
d'Anglais : 


— Milor, Hôtel d'Harscamps ? 


Come l'Anglais avait stî astok dè l' chaule èt qu'i l'aveüve à 
mitan dismantchi, Sépulcre lî rèspond : — Si ti n° mi fous nin l' 
camp, dji t' fou on côp d' mayèt !... 


— Rue Mayèt ?... Merci, Milor... 


L'Anglais continüwe si tch'min... Arivé aus Quate-Cwins, i rès- 
conte one feume : 


— Miss, rue Mayèt ? 

— Vas-i vôy !... 

Vèyant c'-t-ome-là dins l'embaras, dji m’ mèt su s' vôye. 
— Hôtel d'Harscamps ?... Vinoz, dji va vos l' mostrer... 


Après lî awè mwinrné, i m'a doné one pîce qui dj'a rèpwarté 
à mès parints. Quéne pice èstait-c’ ? dji n'è sé rin, todis è-st-i 
qui m' papa l'a stî candjf èmon Jourdain, orféve aus Quate-Cwins. 
FRE ça, i m'a doné deûs cens’ : c'èst qui l' pice avait dèl va- 
eur ! 


Come dji vin dè l' dire, M. Constant de Montpellier dimèrait 
où c'èst asteüre l'imprimerie Wesmaël. 


I falait vôy, à l'èpoque dè l' tchèsse, quand M. de Montpellier 
sôrtait avou tos sès tchins !... | gn-avait todis, sins minti, 150 à 
200 tchins, loyis deüs-à deûs èt mwinrnés pa dès laquais en 
t'nuwe di tchèsseü, avou leû côr en bandoulière. C'èstait bia à 
vôy. Is-alin.n’ tchèssi do costé di Vèdrin, Rondtchinne, Daus- 
soulx, etc. 

Come Mgr Thédore de Montpellier, évèque di Lidje, èstait l’ 
frére da Constant, í n' faut nin d'mander si Monsègneür fiait 
pârtiye dès tchèsseüs... 


Tant qui dj’ so à causer di l'èvèque di Lidje, dji va vos raconter 
one drole di parâde : 


Lès Echos Namurwès divin.n' aler à Lidge, tchanter à on con- 
cêrt. Monsègneür, qu'aimait bin lès Namurwès, pusqu'il èstait 
d' Nameur ossi, sicrît au présidint dès-Echos, qu'on côp l' con- 
cêrt fini, qui lès tchanteüs passenuche pa l'Évèché, ça li frait 
grand plaîji. Naturélemint, lès tchanteüs namurwès ni d'mandin. 
n' nin mia. 


Ainsi, arivés à Lidge, au matin, on bwèt on vêre ; avant l' con- 
cêrt, li binv'neuwe ; après, l' champagne, èt, alôrs', aler èmon 
Monsègneûr... | n' faut nin d'mander come is l'èstin.n' arindjîs !... 


On côp l' concêrt fini, lès Namurwès vont fé visite à Monsè- 
gneür. Là, is tchantenut on chœür ou deüs tot-è bèvant on bon 
vêre inte lès côps. Monsègneür èstait aus andjes en r'conichant, 
dins lès tchanteüs, di sès ançyins coraules, alôrs' qu'il èstait 
tchènon.ne dè | 'Cathèdrâle di Nameur. 


Après-awè passé one bone eüre à tchanter, à bwâre èt à cau- 
ser di Nameur, li présidint dès-Echos rimèrciye Monsègneür dè 
l' bone réception qui sès tchanteüs ont ieü à l'Èvèché, èt i sôr- 
tenut. 


Mais ni v'la-t-i nin qu'onk di zels criye à Monsègneür : 


— Pusqui vos nos-avoz si bin r'çüt, Monsègneür, dji vos 
d'mandrais qu'avant d' quiter, vos nos donéche li bènèdiction !... 


Èt Monsègneür di rèsponde en plat patwès : — Avou plaiji, 
mès-amis, avou plaïji. 


Po s' mète à gngnos, ça n'a fait qu'on timps... mais po s' rilè- 
ver... nin moyin... Nos tchanteüs avin.n' si bin tûtlé qu'is tchèyin. 
n' tortos onk su l'ôte !... 

Monsègneûr n'a jamais ri di si d’ bon cœur qui ç' djoû-là !... 


Vos d'voz comprinde après one djoürnéye paréye, si nos 
tchanteüs d'vin.n' ièsse naujis èt... bèrzingues ! 


Dji n' so nin saïsi qu'is tchèyin.n' onk su l'ôte !... 

È l’ reuwe di l'Andje, pont d' trotwêr non pus. 


| gn-avait au cwin dè l' reuwe dè l' Crwès, on bolèdjî : on 
alait acheter dès gozètes à one cens’. 


Li prumêre vitrine qu'on-a faît à Nameur, ç'a stî èmon Louis 
l'apoticaire (li pharmacie en face di l'Hôtel d'Harscamp 
Jossart). 


Li deuzin.me, èmon Belot, pharmacyin è l' reuwe dè |' Crwès 
(Suars, successeür). 


Li trwèsin.me, èmon Lafontaine, è l' reuwe di Fiér. 
Li quatrin.me, èmon Bauduin, à l' valéye do Grand Martchi. 


C'è-st-on Français, nomé Calman, qui lès-a faît èt qu'èst v'nu 
doner l' goût, à Nameur, po l' bèle munuseriye. 


Vos p'loz bin waïîti l'ovradje di cès-vitrines-là, dji vos-assure 
qui c'èst bin faît. 


* ++ 
Dins l' timps, lès munusiers n'èstin.n' nin trop bin montés 


en fait d' pwintes. On n° conichait nin ça. On s' sièrvait tot bone- 
mint di claus fwardiis. 


Quand on v'lait clawer dins one plantche, on forait on trau, 
sins ça, li plantche chètait è deüs. 


Cès claus-là r'chonin.n’ co assez bin aus claus qui lès mar- 
chaus s' sièrvenut po fèrer lès tch'faus. 


D'alieürs, on pout co è vôy su lès anciènès pwates dès mau- 
jones di maîsse. 


Cès pwates-là divègnenut rares ; portant i gn-a co saquantes 
à Nameur. Par èximpe i gn-a co deûs au Séminaire. 


Lès munusiers si sièrvin.n' ossi di brokes en bwès. Vos-è 
vèyoz co (maîs ça d'vint co pus râre) dins lès viyès gârdirôbes 
en tchin.ne. 


DE ça, on-a inventé lès pwintes di Paris, come on d'djeûve 
alôrs'. 


En fait d' fine munuserîye, on n° frè pus ç' qu'on fiait dins l' 
timps. 


164 


Alôrs', tot s' fiait à |’ mwin. 


Asteüre, c'èst lès machines qui faîyenut lès bias ovradijes. | 
gn-a vraîmint pupont d’ siyince ? 


Ci n'èst nin qui dj’ vou dire qu'i gn-a pupont d' fins-ovrîs mu- 
nusiers, maîs c'èst |' mwin-d'œüûve qu'on n' vout pus payî ! 


Asteüre i faut fé rate èt bin! 


Avou on tél procédé, i gn-a vraîmint pupont d' goût po Ï" 
mèsti ! 


Tant qui nos-èstans à causer munuseriye, dji dwè vos dire 
qu'alôrs’ qui dj'èstais fwärt gamin, dj'a travayi èmon M. Golen- 
vaux, li grand-pére di noste èchèvin dès travaus publics, M. 
Fernand Golenvaux. 


| d'mèreüve è l' reuwe do Présidint, mais l'atèlier èstait su 
l'ançyin Martchi dès Büres (place Chanoine Decamps, asteûre). 


Li vi pére Golenvaux, qu'èstait onk dès pus grands-entrèprè- 
neurs di Nameur, èstait on fwârt bon-ome : c'èstait onk di cès 
bons vis Namurwès qui tot-en èstant sévère po sès-ovris, savait 
ossi lès ècoradjî quand is l'avin.n' mèrité po leû travay. 


Ainsi, par èximpe, quand vos-aviz stî travayî su l’ bordjwè, on 
côp l' bèsogne finiye, vos-èraliz à l'atèlier. M. Golenvaux ariveü- 
ve : — È bin, Batisse ou Colas : Vos avoz fini, vêlà ? 


— Oyi, maîsse. 

— Lès djins ont stî contints ? 

— Oyi, maîsse, on m'a min.me doné one dringuèle. 
— Dji vos félicite... 


A l’ quinzin.ne vos-avîz on quârt ou one diméye-djournéye di 
pus... Ossi, dji vos assure qu'on n'aurè pus on maïsse come li... 


Dji m' rapèle qu'on djoû, Colas èt Batisse, lès deüs mèyeüs 
d' sès-ovris faïyenut one wadjüre : 


Come i gn-avait todis dès vachas (cercueil, si vos v'loz), faîts 
d'avance, Batisse dit à l'ôte : — Vous’ wadjî deûs pots d' bire 
avou mi qui dj' saureüve bin d'mèrer dis minutes dins |’ vacha, 
avou l' couviète clawéye ? 


Colas. — Ça va... Mèts-là tès noûf cens'... Volà lès noûf mè- 
nes... Tinoz-lès, vos, Ziré... 

Come Batisse èstait sètch come on sorèt, i s' coutche tot abiyi 
dins l' vacha. 


A pwène èstait-i d'dins, qu'arive li maîsse. 
— È bin ! èt Batisse ?... 


Colas. — Ô ! Taijoz-vos, maîsse, i vint d' tchair vêci come one 
masse. 


— Èt qu'ènn'avoz fait ? 
Colas. — Come... dji... dji... 
— Alons ! waîtans... qu'ènn' as’ faît ? 


— È bin, maïsse... Come dji crwèyais qu'i avait l' cholèra, djè 
l'a mètu vêci dins l' vacha !... 


— Dins l' vacha ?... Man.nèt vaurin... È-st-i mwârt, seülemint ? 
Alons, dispètche-tu à l' disclawer... 


Colas lève li couviète, èt nosse Batisse, qu'avait ètindu tot, 
faît chonance di èsse mwârt... 


Li maîsse. — Batisse !... Batisse !... 
Batisse. — Ouf ! aye ! aye ! à bwâre !... 


Li maîsse. — Ti vwès bin qu'i n'èst nin mwáârt... Va vitemint 
qwêre one gote... Èt vos, Ziré, alez dire à Madame qui vègne 
avou d' l'éther !... 


Li maïsse. — Alons, Batisse !... 

Madame. - Bon Diè, todis !... qui èst-ç qui l'a mètu vêci ?... 
Li maîsse. — Batisse... Rèspirez fwârt, ça îrè bin. 

Madame. — Batisse !... Qu'avoz, m' fi ? 

Batisse. — A bwäâre !... 

Monsieü — Vite, alez qwêre li cognac !... 

Madame. — Bèvoz, Batisse !... Bèvoz, ça vos ranimerè... 


Batisse. — Ouf !... Dji stofe... Fiant dès èfôrts po s' lèver, i 
sôrte foû do vacha, frèch come on nèyî... Dji n° saurè pus travayi, 
maîsse, dji m'è r'va d'lé Babète... 


Li maîsse. — C'èst ça... Maïs, avant, widiz co ç' vêre-là, ça n° 
pôrè qui vos fer do bin... Èt vos-ôtes, rèmwinrnez-l' è s' maujone... 
Vos-iroz doûcemint po n’ nin l’ dèranjer. 

Colas l' prind pa on brès èt mi pa l'ôte, èt, èvôye sins nos 
r'toürner. 


Arivès è l’ reuwe dès Brèsseüûs, nos-intrans A l’ Sonnette. 


Batisse. — Qu'è dis’, Colas ?.. As’ vèyu Madame, come èle 
èstait blanke-mwate ! 


Colas. — Et |' maîsse, don li, là onk qu'a stí sèré... 


Batisse. — A bèle, mi, qui stofait... Dji n'è faï pupont sés’, mi, 
d' wadjüre parèye... Paye ti compte èt nos-èrirans r'cominci à 
one eüre... Surtout, fuchans sérieüs quand nos rintèrrans… Si 
l' maîsse mi d'mande qué novèle... 


Colas. — Què dirès' ? 
Batisse. — Dji dîrè qui dj'a gangni m' wadjüre !... 
+ + + 
Li p'tite reuwe Sint-Djan èt l' reuwe di l' Halle, c'èstait lès 


vîs-wârîs. Asteüre is-ont condji d' quärtier : c'èst su l'ançyin 
Martchi dès Büres qu'is sont augnés. 


Dins l' timps, quand on-ome èstait gauchemint abiyi, on d'djait 
po s' foute : ti t'as stî r'niper à l' fotche, ou èmon dispindoz-mèl. 


Ça n'èspêtche nin qui cès fripiers-là fyin.n’ dès-afêres d'ôr. 


On djoù, onk dès fripiers a ieû one drôle di fârce : Intère dins 
l' botique on-èspéce di ch'minau èt d'mande one païre di bèlès 
botines. Li martchande li done à assayî tot ç' qu'i gn-avait d' 
mèyeü. Vèyant qu'èles-èstin.n' jusses à sès pids, noste ome faît 
chonance d'aler è s' potche po payî. Au min.me momint, on-indi- 
vidu vint lï alonjer on côp d' pougn dins s’-t-anète. Li ch'minau 
court après, en criyant come on possédé. Tos lès fripiers estin.n' 
su leûs-uch. Èt |' martchande di criyi : 


— Dji so sûr qu'i l' raurè : il a dès noûs solés !... 

— Sont-is payîs ? d'mande one vwèsine. 

— Non, maïs dj'a sès vis. 

— C'èst ça, tè l’ratindrès co longtimps avant dè l' rivôy ! 
En èfèt, c'èstait on truc di voleürs. 

Li Grand Martchi n'a wêre candjî : sauf qu'on-a faît totès no- 
vèlès vitrines. 


Où lès Galeries sont asteüre, c'èstait li Sôcièté do Casino, où 
lès-oficiers èt lès bons bordjwès alin.n' bwâre leûs pintes. 


Li grand'gârde si trovait où l' burau d’ police si trouve asteûre. 


Quand li procèssion passait, lès soûdärs vinin.n’ présinter lès- 
ârmes. 


Tos lès djoûs, à 9 eüres à l’ nêt, lès clairons èt lès tambours 
batin.n' li r'traite, su l’ Grand Martchi èt aus 4 Cwins. C'èstait l' 
signal po fé rintrer lès soûdârs à l' caserne. 


Quand c'èstait l'anivèrsaîre dè l' Rèvolucion, li maîrîye èstait 
gârniye di drapias, èt à l' nêt, tot èstait illuminé avou dès lam- 
pions. 


C'èstait vraîmint bia. 


Deûs feumes qu'ont ieû on momint d' célébrité, su |' Grand 
Martchi, c'èst : li viye Gèlique èt M”* Troquette. 


Gèlique vindait dès sauverdias à on gros sou pice. 
MM Troquette vindait dès pomes, dès pwâres èt dès reüjins. 


Èles èstin.n’ augnées jusse au cwin dè l' reuwe do Pont. C'è- 
st-on p'tit comerce qui n'alait nin mau. 


s.. 
Au Muséye dè l' reuwe do Pont, c'èstait là qu'èstait l' botch- 
riye. 


Dins lès places di d'zos, on touwait lès bièsses ; à l'ètâje, 
c'èstait lès scoles èt l' sôcièté d' musique ; dins l' grande sâle 
qui done su l' reuwe do Pont, c'èstait lès botiques di botchîs. 


Tot-astok do Muséye, i gn-avait li p'tite tchapèle Sint-Roch : 
c'èst là qu'on-alait fé bèni lès p'tits pwins di Sint-Hubert. 


Li bon Diè d’ pitié existe todis. 


Dins l' timps, astok do bon Diè d' pitié, dès feumes s'augnin.n' 
là avou dès tauves couviètes di fricasséyes. C'èstait sovint li 
sèmedi ou l' dimègne au matin. 


Po vos dire li vraï, ça n'èstait nin fwärt agostant, surtout ci 
qui s' trovait dins lès banses, à têre. 

Bin sovint, quand on gros tchin passait, s'i n' lèvait nin s' pate, 
i apait on bokèt d' fricasséye. D'on randon, li martchande plon- 
kait su l' tchin, lí arachait l' bokèt foü di s' gueuye èt, sins seûle- 
mint prinde li pwène di r'laver li bokèt d' boya ou d' peûmon, èle 
li r'mètait su l' tauve come si rin n'è fuche. 


Alôrs', c'èstait l' cas d’ dire : tot faît farène au bon molin. 


On botchi qu'èstait fwärt rinomé po l’ tripe nwâre, c'èstait 
Dodôr. 


Là on diâle qu'a gangnî dès caurs avou sès plats d' tripe ! 


Li londi èt |’ djwèdi, on-aguignait quand Dodôr arivait avou 
sès plats. Èt come on fiait queuwe, i n' faut nin d'mander s'i 
gn-avait dès bourâdes ! 


On djoû on gamin sôrt' avou s' bokèt d' tripe. Arivé su l'uch, 
on gros tchin en lí apant, agne li mutan di s' mwin. 


Li gamin rintère en brèyant. 
— Qu'èst-ç' qui t'as ? 
-- On tchin m'a mougni m' tripe !... 
— Ti son.nes !... Laï-m' vôy ti mwin !... 
— C'èst rin, ô, m' mwin !... mais c'èst m' tripe !... 
— Tin, là on bokèt, èt rècour vite è t' maujone ti fé sogni !... 
— Merci Dodôr !... 
LA DE | 


È l' reuwe dès Molins, i gn-avait on molin su Sambe èt one 
bate po amwinrner lès êwes. 


Dji m'è sovêrè tote mi viye : 


C'èstait li nêt do 13 au 14 di fèvri 1865, tot d'on côp, dj'ètind 
soner l' cloke !... Dji choûte dins l' qué quârtier li feu s' trouve, 
èt dji cour pa l' Grand Martchi. Arivé su l' pont d' Sambe, dji 
vwès qui c'èst l' molin qui brûle... Dji parvin à gangnî li tch'min 
d'alâje... Maïs, ni v'la-ti nin qu'on crîye : — On-ome è l'êwe ! L. 
Do côp, Colas Bridimus ni sondjant nin au dandjî, saute dins one 
naçale, èt, faît tant d' sès pids èt d' sès pougn, qu'i parvint à l’ 
sauver !... Lès djins ont criyi bravo !... Dji vos-è rèspond qui ç' 
n'èst nin mi qui criyait li mwins' fwârt. 

AZ 


Li vi Molin d' Sambe Collection J. Godenne 


Li reuwe Notrè-Dame ou quârtier dès Sarazins, a stî ralaur- 
djîye ossi. 

Avant li tch'min d’ fiêr, c'èstait li reuwe li pus comèrçante di 
Nameur. 


| gn-avait à La Cour, place do Palais di Justice, astok di l'èglije 
dès Jéswites, li Tombe dès Brâves, ça vout dire dès combatants 
touwés à l' Rèvolucion di 1830 : leûs noms èstin.n' gravés su l’ 
pire. 


Su li d'zeüs dè l' Place do Palais d’ Justice, í gn-avait co on 
monumint ètouré d'on grillaje : il èst asteüre au cimintière di 
Bèlgrade. 


Causans one miète di l'èclairadje : c'èst ça qu'èstait bia. Po 
luminaîre, dins lès reuwes, c'èstait one lampe suspindeuwe avou 
dès cwates, au mitan dè l' reuwe. 


A l' nêt, lès-alumeüs arivin.n’ avou leûs tchènas : là-d'dins, 
gn-avait di l'ôle èt dès mètches. 


Alôrs’ on fiait dichinde li lampe èt on-alumait. 


l n' faut nin d'mander s'i falait do timps po èclairer l' vile, èt 
si l' lumiére riglatichait ! 


Pus taurd, quand on a mètu l' gaz, totes lès reuwes ont sti 
boul'verséyes, lès djins purdin.n' ça po dès stwales à queuwe. 


Quand on travayait à l' lumiére, on s' sièrvait di crasset impli 
d'ôle di golzau. A faît qui l' mètche do crasset s'üsait, on d'vait 
l' satchi avou one awiye à racêrsi ou avou l' ponte d'one cisète, 
surtout quand l' vint èstait à pleuve. 


On s' sièrvait ossi d' tchandèles qu'on alait qwêre è l' reuwe 
dè |” Crwès. Li maujone exisse co, èt on í vind co d' l'ôle èt dès 
tchandèles. 


Alôrs', nos-avans ieü dès carcèles. 


C'èstait one drole d'èmantchure : vos fyiz toürner one clé 
adjustéye à one èspéce di pompe èt, pus vos toürniz, pus l'ôle 
montait ; sinon, bonswêr, li carcèle distindait. 


Èt dire qu'avou ça lès-ançyins vèyin.n' clér !... 


I faut crwêre qui lès-ouy èstin.n' mia confectionés qu'audjoür- 
du : asteüre, li pètrole, ni l’ gaz ni val'nut pus rin... i faut l'élèc- 
tricité, l'acitilène èt dji n' ti sé tot qwè !... 

One afaîre qu'èstait mau trovéye, c'èst quand i falait wîdî lès 
« comodités ». Alôrs', lès reuwes n'èstin.n’ nin canaliséyes. 


Avant d' cominci l'opérâcion, i falait aler avêrti l' police èt 
doner cinq francs d'acompte. 


A 11 eüres à l' nêt, li badou ariveüve avou lès bèrnâtis qui 
comincin.n’ leû bèsogne. 


Po qui l'ovradje si faïye bin èt n' nin biacôp spaude, i falait 
qui l' botèye au pèkèt fuche là. 


Vos n’ vos doutez nin dè |’ bone odeür qui montait dins tot |” 
batimint : i gn-avait po on mwès avant di n° pus sinte li gout. 


On n’ rèspèctait nin fwärt l'hygiène non pus : li pus’ di l'êwe 
à bwâre èstait todis à costé dè l' citèrne à l' sirope. 


| faut crwêre qu'i gn-avait co pont d’ microbes alôrs ! 


È l’ Noûve Reuwe, ou reuwe Pepin asteüre, i gn-avait po tot 
potadje one seüle maujone abitéye pa deüs viyès djins. C'èstait 
on vraî désêrt. 


Come ci maujone-là n'èstait nin à reuwe, i gn-avait on posti ou 
uch dins l' muraye. 


Tos lès djoüs, à l' nêt, lès viyès djins avin.n' po abitude d'aler 
fé one pitite promwinrnade. 


On côp, dès fârceüs lèzi ont djouwé on fameüs toûr : i n'a- 
vin.n' rin trové d' mia qui di stoper l'uch avou dès briques èt d' 
lès blanki come li rèstant do meur. 


Mais volà qui nos deüs brâvès djins rivègnenut po rintrer : 
pupont d'uch !... Is-avin.n' bau waîti èt r'waîti, rin nule paut. I n’ 
faut nin d'mander dins l' quél embaras is s' trovin.n' l... 


Vèyant ça, is s'ont achîts d'lé |’ meur èt s'on mètu à braîre 
come dès-èfants ! Quand onk dès deüs fârceüs vint lèzeü d'man- 
der ci qu'is faîyenut là ?... 


— Mon Diè, Monsieü, vêci, c'èst nosse maujone. | gn-avait 
on-uch èt nos nè l' ritrovans pus... Portant c'èst bin vêci qu'èlle 
èstait !... 

Come lès fârceüs avin.n’ lèyf on p'tit trau, au d'zeü, sins bri- 
ques, ça n'a faît qu'on timps po dismoli l'uch postiche. 


Quand lès viyès djins ont seû rintrer, is-ont r'mèrci l' monsieü 
èt l'ont invité à v'nu bwäre one gote... 


Ça n'ireûve pus ainsi asteûre : alôrs’ c'èstait one fârce ; au- 
djoürdu on vos maquereüve po awè vos caurs !... 


È l' reuwe dès Blankès-Dames, i gn-avait qui l' Bolèdjeriye 
Militaire, li molin à êwe d'èmon Gilsoul ; èmon Delaitte-Goreux, 
martchand d' cimint ; Close, martchand d' tchèrbon, èt li scole 
da MM Parfait. Dissus |’ cwin, au cabaret Au Tchapia à trwès 
cwanes. 


Su l' place dè l' Comèdiye, i gn-avait li vi tèyâte : on n'i djou- 
weüve qui dès drames èt dès comèdiyes. 

Li tonwäâre a tchèyu su l' tèyâte qu'a stí tot brûlé. 

Quand li novia a sti fait, il a co sti brûlé. 


Su l' costé do tèyâte, c'èstait lès scoles comunäles, come 
asteüre : i gn-avait trwès clässes : 


Li prumêre clâsse, èstait t'neuwe pa M. Guimin ; 
Li deüzinme » » pa M. Nihoul ; 
Li trwèzinme » » pa M. Casenbroode. 


C'èst là qui dj'a cominci mès-études, èt dji vos-assure qu'i 
falait awè one bone tièsse po polu résister, télemint lès-ètudes 
èstin.n’ fwates. 


Chaque sicoli avait po tos lives, li P'tit Télémaque, one gram- 
maire èt one arithmètique. 


Quand on-avait on prumi pris, on passeüve d'one clâsse à l'ôte. 
Lès punicions n'èstin.n' nin « fréquentes ». 


L'anéye d'après, dj'a sti au « Minicâle », è l' reuwe dès Ravets. 
Là i gn-avait deûs clâsses : 


Li prumêre, tineuwe pa M. Charlier ; 

Li deûüzin.me, tineuwe pa M. Brasseur. 


Lès-ètudes n'èstin.n’ nin pus fwates qui d'ssu lès Fossés, mais 
i falait tchèri drwèt. 


Quand vos-aviz mèrité one pûnicion, li maïsse vos fiait v'nu 
d'lé s' pupite : vos lèviz vos brès au wôt, èt on tapait dès côps 
d' baguète su vos dwègts ; ou bin on vos fieûve mète à gngnos 
su vos sabots. Alôrs’ on poüsseüve su vos djambes po qui vos 
l' sintiche mia. 


Mais come ci djeu-là n'èstait nin fwârt à m’ gout, dj'a quité l' 
« Minicâle », èt dji so èvôye aus P'tits Fréres, è l' reuwe di 
Brussèle. 


Vêlà, lès-ètudes èstin.n' brâmint pus fwates. 


On apirdeûve bin, èt dji pou dire qui là on-a faît dès bons 
èlèves, qui brâmint ont bin stî placés. 


Aus P'tits Frères, gn-aveüve pont d' baguètes ni d' sabots, 
mais po lès pünicions on vos tinquieüve avou dès lignes. 


On djoû, qui l' chalé Bèbêrt, on diâle tot faît, ci-t-là, avait ieû 
co assèz bin dès lignes po pünicions, n'avait rin trové d’ mia qui 
A n'è pont fé. Vèyant ça, li lendmwin, li Frére lî r'dobèle sès 
ignes. 


— À! c'è-st-ainsi, di Bèbêrt, è bin, vos mè l' payeroz tchér, 
chér Frére. 


rt qu'après-midi, Bèbêrt n'arive nin è scole avou on grand 
tchin !... 


Ça ‘nn'a sti one di bachanâle : li Frére, monté à l' copète di 
s' pupite, èstait ossi blanc qu'on stofé ; lès-èlèves, gripés su lès 
bancs, criyin.n’, brèyin.n', si cotapin.n' come dès p'tits diâles. 
Ci djoû-là, ç'a stï one vraîye rèvolucion è scole. 


I n’ faut nin d'mander si Bèbêrt a sti rèvoyi. 
C'èst là qui dj'a fini mès-ètudes. 


Dj'a co m' cayè dès d'vwêrs qu'on nos fiait fé do timps dès 
vacances. 


Qui n'èst-ç' co ç' timps-là !... Avou ça dji r'mèrci co l' bon Diè, 
qu'arivé à m'-y-âdje, dji n'a pont d'infirmité. 


174 


Causans one miète dè l' police, di d'là passé cinquante ans. 


Come comissaîre, nos avin.n' li bwagne Dèmaîfe, avou on bo- 
kèt d’ cü su s'-t-ouy ; 


Constant, brigâdier ; 
Dubois, sècrètaire ; 
Beaulieu, Remy, agent; 
Dassy, » 

Li bwagne Piret, » 

Li grand Léonard, » 
Remy, » 
Volà tote li police d'alôrs'. 


Po t'nüwe, is-avin.n' one grande capote qui d'tchindait co pus 
bas qu' leüs gngnos ; one casquète avou one laudje pène ; one 
cocâde tricolôre à leü brès èt, en faît d'ârmes, c'èstait one 
grosse cane di djonc ! 


Is-èstin.n' crânes dins ç' moussemint-là ! 


Si dj' vos direüve qui l' pus djon.ne di zèls avait, sins minti, 
au mwins 60 ans !... 


Èt dire, avou ça, qui l' police èstait bin faïte. 


M. Dubois a stî longtimps comissaîre. 


Li prumî « bourgmestre » qui dj'a conu, ç'a stî M. Brabant ; 
après li, ç'a stî M. Dufer, qu'a rimpli fwärt longtimps lès fonc- 
sions. 


Cès deûs magistrats èstin.n' fwärt bin vèyus dès Namurwès, 
po leû « sèrviabilité » ; c'èst come si vos dîrîz li mayeûr d'as- 
teûre, M. Saintraint, qui s' chètreüve è quate po rinde sèrvice 
aus p'titès djins. 


Dji n'a qu'one chôse à r'prochi à M. Dufer : c'èst qui c'èst li 
qu'a sti onk dès pus achârnés po fé distrüre nos viyès pwates !... 

Nos-avin.n' dins |' timps lès cwârneus do Tchèstia. 


Tos lès djoûs, à l' nêt, lès cwârneüs si rindin.n’ à l'obète do 
Tchèstia, qu'èxisse co, èt là, à méye-nêt, is djouwin.n’ one afr 
di cwane. 


Alôrs’, à 1 eûre, à 2 eûres, à 3 eûres, enfin jusqu'au matin, is 
djouwin.n' on bokèt. 


Si jamaïs i gn-avait l' feu è l' vile (qu'èstait paurtagéye en 4 
quärtiers), do côp, lès cwarneüs r'waîtin.n' dins |’ qué quârtier 
li feu èstait. 


Si c'èstait l' prumî quârtier, on côp d' cwane. 
Deüûzin.me quärtier, deûs côps. 

Trwèsin.me quärtier, trwès côps. 

Quatrin.me quärtier, quate côps. 


On côp qu'is-avin.n' doné [' signal do feu èt do quärtier, is 
continuwin.n' à cwarner tant qui l' feu durait. 


Au prumî côp d' cwane, do côp, li cloke-pôrte si mètait dè |’ 
pârtiye èt rèpètait li quärtier qui |’ cwarneû avait anonci. Di ç' 
façon-là lès citwèyins savin.n' à peu près bin où l' feu èstait. 


Alôrs’ lès pompiers arivin.n' au pas d' chârje avou lès pompes 
èt lès sayas d' cü. 


Dji vos assure qui c'èstait « èffrayant » d'ètinde cwarner au 
feu, surtout dè l' nêt. 


Dji m' rapèle ossi di quate ou cinq’ grands-incendiyes à 
Nameur : 


Deüs côps au Tèyate ; li molin d' Sambe, è l' reuwe dès Mo- 
lins ; one pârtiye dè l' casêrne dès lanciers, èt come èle si tro- 
veüve à costé do magasin à poûde, on a ieû peü qui tot Nameur 
ni saute ! Li jendârmeriye, lès batimints da M. Cornet, dins |” 
fond d' Sint-Aubwin ; li molin di l'Etoile ; li grand batimint dè l’ 
reuwe dès Brèsseüs, èt come i gn-avait dins ç' batimint-là one 
vingtin.ne di locataîres, i n’ faut nin d'mander què r'mou-mwin. 
nadje i gn-a ieü vêlà. On tapeüve tot pa lès fènièsses, èt bin dès 
djins ont ieü do mau di s' sauver. 


È bin, chér camarâde, i faut awè assisté à on-incendiye come 
ci-t'-là po s' rinde compte di ç' qui c'èst qui li p'tit peüpe ! 

Li feu a sti tèribe, mais on côp qu'il a ieû sti distindu, vos n' 
vèyiz è l' reuwe dès Brèsseüs, qu'èfants à pids d'chaus tapant 
dès cris ; dès feumes à mitan abiyiyes ; dès-omes sauvant ci 
qu'is p'lin.n' di leû p'tit mobilier. 


Maîs ossi, à costé d’ ça, i falait vôy li bon cœür, li grandeür 
d'âme dès vwèsins ! Nos n' causerans nin dès maîsses brèsseüs, 
zèls, is-avin.n' li manôye ; maïs dès ovrîs qui n'avin.n’ juste ci 
qu'i faut po s’ lodjî èt po viker. Dj'ètind co l' grand Châle, criyi 
à s' camarâde Batisse, à mitan tot nu : — Batisse ! Èt t' feume ? 
Èt tès-èfants ? Est-ce qu'is sont sauvés ? 


— Oyi! là m' feume Babète !... Mès-èfants ! onk, deûs, trwès, 
quate, cinq'... is sont au complet !... 


Li Grand Châle : — Tant mieûs ! Vinoz tortos vos rèstchaufer 
èt bwâre one bone tasse di cafeu.. Quand i gn-a po sèpt', i gn-a 
po doze... Alons, vinoz vite, mès-èfants èt n° brèyoz nin !... 


Vos n'ètindiz qu' ça pa-t't-avau l' reuwe dès Brèsseüs. 


En vèyant li bon cœür dès-ovris, dji m’ dijais : Volà, au mwins, 
li vraîye charité ! 


* * * 


Vos causerè-dj' dès pwarteüs aus satch ? 


Dins m' djon.ne timps, lès pwarteüs aus satch èstin.n' rèspèc- 
tés : is-avin.n' on réglèmint èt one tinüwe : saurot en twale blan- 
ke èt plaque numèrotéye au brès gauche. 


Leü quârtier jènèral si trovait su lès d'grés dè l' maîrîye, vos 
n'avoz qu'à waîti, lès d'grés r'lüjenut come dès murwès. 


D'après leû réglèmint, li prumî qui rèscontrait on tchaur tchèr- 
jï d' satchiyes di grains ou d' canadas, avait drwèt à on satch 
pus qu’ lès-ôtes. On-èstait payî à on gros sou do satch, mais i 
falait l' dichinde è l' cauve ou l’ monter au gurgni. 


++ 


Li cholèra di 1842 a èclaté do timps dè l' fwêre ; ossi, li prumî 
qu'a stî djondu di ç' maladie-là, ç'a stî on fwêreü. 


È l' reuwe dès Molins, totes lès familes ont stî po ainsi dire 
« èprouvéyes ». 

Po désinfecter, on brüleüve do coke dins dès grands rè- 
chauds : c'èsteüve « èffrayant ». 


Li reuwe Sint-Nicolès, li Basse-Noûviye, lès Ponts Spalaus, è 
Gravêre, ont stî pus èprouvés qui lès-ôtès reuwes. On n'alait pus 
à l'èglije avou lès mwärts : on lès mwinrneûve au cimintiére 
dins dès bègnons. 


Dès djins qu'on-avait vèyu au matin, bin pwartant, après-midi, 
on lès-ètèrait. 


Li peü ènn'a touwé ostant qui l' maladiye. 


Dji m’ rapèle qui nos-alin.n’ è l' reuwe dès Molins, èmon 
Botèye : c'èstait on grand fwârt ome, mais il avait télemint peü, 
qu'i d'djait continuélemint : s'il è môrt co è l’ reuwe, dji bague... 
Au bout d'one iûtin.ne di djoüs d'épidémiye, í baguait po l' cimin- 
tiére. 


Li cholèra di 1866 n'a nin stî justumint si fwârt, mais ça n'em- 
pêche qui gn-a co ieü brâmint dès mwârts. 


| faut èspèrer qui l' cholèra ni vêrè pus à Nameur, car on a 
brâmint « assaini » | vile. 


Po ç' qu'èst dès-abîyemints, lès môdes ont brâmint candji. 


Lès-omes pwartin.n' on saurot di twale bleuwe avou dès plis 
padri èt pad'vant; casquète à ramponau ; on pwarteüve lès 
tch'fias assèz longs (lès cias qu'ènn'avin.n') afin di polu fé one 
crole su l' costé ; pantalon à pont-lèvis' ; dès botes en tîdje di 
Bordeaux ; brâmint avin.n' dès tch'mîjes di coleûr, avou on col, 
qui lès lipètes montin.n' drwètes jusqu'aus orèyes ; cravate di 
sôye, ou mouchwè blanc toürné autoü do cô. 


Ci qui s' pwarteüve fwârt, surtout à l' campagne, c'èstait on 
saurot èt one fraque pa d'zos, di maniére qui l' fraque dispas- 


seüve li saurot, èt avou ça one bûse. C'èstait po l' dîmègne èt 
lès djoüs d' fièsse. 


Ainsi astiqué, dji vos-assure qu'on-èstait prôpe. 

Po fé leü prumêre comunion, lès gârçons avin.n’ one bloûse 
avou cinturon ; one casquète di v'loürs avou flotchiye su l' cos- 
té ; dès solés à laci, dès pantalons come lès-omes. 


Lès bauchèles avin.n’ on foûrau di coleûr. Bin wêre èstin.n' en 
blanc. 


Lès feumes pwartin.n' one capotine ; one cote di linne avou 
crénoline ; on bia bonèt avou dès plis ; on mouchwè d' cô, dès 
solés à la Molière ; dins l' samwin.ne, dès sabots. 


Lès payisantes èstin.n' brâmint pus mau abiyîyes : one capo- 
tine à fleürs ; one cote à rôyes ; one sandronète ; dès sabots. 
Brâmint èstin.n’ à tièsse neuwe ou bin on mouchwè blanc su leû 
tièsse. 


* # * 


Po fé djon.ne ome, lès finances n'èstin.n' nin fwates : i falait 
s' continter avou 5 cens’ po s' dimègne. Il èst vraî qu'on n' gan- 
gnait nin dès grossès djoürnéyes alôrs', èt lès payadjes di toür- 
néyes n'èstin.n' nin si « en vogue » qu'asteüre. 


Dins l' timps, on comandait on pot d'on litre po cing’ djon.nes- 
omes, èt ça costait 9 cens'. 


En fait d' quinzènes, c'èstait lès-imprimeürs èt lès vèris qui 
gangnin.n' lès pus bèles : 24 fr. par quinzène ; lès munusiers, 
22 fr. è l'èsté, èt co lès bons-ovris ; è l'iviêr, 18 fr.; on n' tra- 
vayait nin à l' chije ; lès coutelîs, 15 fr. ; c'èstait zèls qui gan- 
gnin.n' li mwins' ! 


Èt dire qu'on vikait tot l' min.me ; mais i faut dire qui l'ambi- 
cion n'èstait nin si grande qu'asteüre. 


Vos-avîz one live di bon büre po on franc ; li quautron d'ous, 
cinq' gros sous ; one banse di canadas d' Vèlin.ne po quate gros 
sous ; li tchau, trwès gros sous l' live ; quant au pwin, il èstait 
pus tchêr qu'asteüre ; one pinte di bire d'on d'méye-lite po quate 
cens’ èt d'méye ; c'èstait dè l' bone vîye keüte, qui, quand vos 
l' bèviz, vos piceüve au nez, télemint èlle èstait fwate. 


Lès louwadjes, non plus, n'èstin.n' nin tchêr : vos-aviz one 
tchambe èt on cabinet po 8 fr. par mwès : ci n'èstait nin on 
palais, mais on s'i troveüve bin. 

Nos-avans ieû saquants anéyes di misére. 


En 1846, l'anéye qui lès canadas ont gâté, on n'è p'lait pus 
trover nule paut. Ossi, lès pôvès djins ont ieû fwim. Li vile a stf 
oblidjfye d'è fé v'nu d’ l'ètranger. Lès « indigents » ènn'alin.n' 
qwêre à l'Hôtél di vile : deûs kilog. pa famile. 


| falait ï waîtî. 
Li farène, c'èst seülemint ça qu'èstait tchêr : 70 fr. l’ satch. 
On fieûve vinu l' grin di l'Égypte. 


Li pwin qu'on fiait avou ç' grin-là èstait si bin macasse qu'en 
l' tapant au meur il ï d'mèreüve aplaqué. 


Èt dire qu'on bolèdjf dè l' vile, nin contint di vinde si farène 
à on pris fô, ï « mèleûve » co dè l' crôye èt do p'tit-blanc. 


On côp qu'on a ieû discouviè s' truc, li police a saîsi s’ farène 
èt l'a tapé è Sambe, sins compter qu'il a ieû one fwate aminde. 
Dijoz-m’ s'i n' falait nin ièsse canaye po è fé one parèye : èpwè- 
soner lès pôvès djins ! 


Alôrs’, po r'fé l'afaîre, lès cinsis, zèls, on côp qu'i tchèyait one 
miète pus d’ pleuve qu'à l'érdinaîre, tot d' sûte is r'montin.n' leûs 
farènes. Ossi, lès-« autorités » ont sti oblidjiyes plusieürs côps, 
di taxer l' grin. 


Dins ç' timps-là lès cinsis vinin.n’ vinde leüs grins è l' Halle 
aus grins, où s' trouve actuélmint li Martchi dès Büres. 


On vindeüve li grin au sti. 


On s’ plaind asteüre, maïs i faut awè viqué alôrs’ po sawè ç' 
qui c'èst di n' nin mougni à s' fwim ! Oyi, i faut awè passé par 
là ! 


LE RE + 


Quand li prumêre machine à keûse è-st-arivéye à Nameur, ç'a 
sti one vraîye rèvolucion, ossi bin dins lès talieürs qui d'dins lès 
costris ; à lès-ètinde is n'alin.n’ pus rin awè à fé : c'èstait, por 
zèls, l'abôminâcion dè l' désolâcion. 


Come li Monsieû, on Français, èstait dischindu avou s' ma- 
chine, à l'Hôtel di Hollande (en face do Tèyâte), ossitôt lès ta- 
lieürs èt lès costris « si sont assemblés » en face di l'ôtèl, èt 

dins leû colére, is causin.n' di foute li Français èt s' machine è 
Moûüse. 


Lès Namurwès ni wasin.n' pus sôrti télemint lès talieürs èstin. 
n' montés. Dji crwè qui c'èst ç’-t-afaîre-là qui l' police a ieû li 
pus fwat' à fé. 


P'tit à p'tit, lès-èsprits s'ont rapaujî, èt lès talieürs (lès pus 
malins) qu'avin.n' acheté one machine, ont faît dès-afaîres d'ôr. 


Alôrs', lès talieürs, au lieû di ièsse mwaîs, ont sti à l' dicau- 
ce : tot l' monde volait awè one machine, si bin qu'is n' savin.n' 
où doner tièsse po continter leüs pratiques. 


l faut ètinde qu'avant lès machines on payeüve one fraque 
80 francs, èt on paltot 50 ou 60 francs ; èt come lès caurs èstin. 
n' râres, i n' faut nin d'mander s'i gn-avait qu' lès ritches qui 
p'lin.n' si payi ça ? 


Maïs, avou lès machines, on paltot costait ossi bon martchi 
qu'on saurot : c'è-st-à paurti di ç' momint-là qu'on a mètu lès 
saurots su l'aye. 


Portant on s'a brâmint moqué dès prumîs qu'ont mètu on pal- 
tot. 


On a min.me faît one tchanson, qui voci on coplet : 


Voyez donc quelle toûrnure 
Avec ces nouveaux paletots, 
C'est comme des caricatures, 
Avec le sac sur leur dos. 


Dji crwè qui c'èst li veuve Sonvaux, dè l' reuwe Notrè-Dame, 
qu'a ieû li trwèzin.me machine à keûse à Nameur : c'èstait one 
Petit. Alôrs', i gn-avait qui deûs sistème : lès Petit, di Brussèle, 
èt Howe, d'Amèrique. 


Come Madame Sonvaux èstait fwart adrwète, èle riprésinteû- 
ve li machine Petit. 


Naturélemint, quand lès p'tits talieürs (qui n'avin.n' pont d' 
machine) èstin.n’ prèssés d' bèsogne, i courin.n' èmon l' veuve 
Sonvaux po fé piquer lès pus bias costumes. Èt quand i gn-avait 
moyin d'è vinde one, èle li vindeüve. Alôrs' ça costait di 500 à 
600 francs. 

Zante Sonvaux aïdeüve si moman dins si p'tit comèrce. C'è-st- 
ainsi qu'on talieür di Namètche anonce à Madame Sonvaux qu'il 
a r'çüt s' machine. 


Zante i va po doner lès prumêrès nôcions à nosse talieür. Arivé 
là, i fait placer li machine astok dè l' fènièsse. 


Come cès machines-là fyin.n' ostant d' brût qu'one machine à 
bate, do côp tos lès vwèsins accourenut vôy ci qu' c'èst d' ça. 


Zante, qu'èstait farceü, comince : — « Alons, pitite, en-avant ! 
Pus fwârt qui ça !... » 


Maïs lès djins, crwèyant qui Zante n'avait qu'à causer po fé 
aler |" machine, comincenut à criyî : 


— « Jèsus’ Maria! ça va tot seû !... Choü, i cause avou !... » 
Finâlemint, lès djins courin.n' èvôye di saisichemint. 


+ 


Dins l' timps, on n'èstait nin si bin ayèssi po alumer s' pupe : 
on n’ conichait nin lès-alumètes : 


Po alumer s' pupe voci comint on s'i purdait : i vos faleüve fé 
do brülin, ça vout dire brûler dès viyès gobîyes ; vos mètiz ça 
dins one bwèsse, alôrs' vos purdiz on briquèt èt one pire à feu; 
vos tapiz su vosse pire tant qui vosse brûlin pirdeüve èt alôrs’ 
vos-alumiz vosse pupe. 


Dins lès cafeus, on-aveüve dès brocales : èspèces di grandès 
baguètes di sapin, augnéyes su l' tchiminéye, dins on bocau en 
keüve. Vos purdiz one brocale, vos mètiz l’ copète dins li stûve, 
ça blameüve, èt après-awè alumé vosse pupe, vos r'mètiz ci qui 
d'mèrait dè l’ brocale dins l' bocau. 


Après ça, nos-avans ieü lès-alumètes à soufe. Ça costait co 
assez tchêr : li p'tite bwèsse, one cens' ; li grosse bwèsse, on 
gros sou. Dji vos-assure qu'on-i waîtait. 


* +*+ 


Quand on a ieü tracé lès lignes po li tch'min d' fiêr, on-a co- 
mincî pa fé dès tranchéyes dins lès glacis, à costé do vi cimin- 
tiére. 


Dji n' sé trop poqwè, cès tranchéyes-là ont d'mèré douviètes 
deüs ou trwès-ans. 


182 


Après, on-a fait li pont d'au Tunel. Alôrs' ç'a stî li stâcion en 
plantche (en face dè l' reuwe di Fiêr), qu'a stî brûléye, on djoû, 
do timps d' doze eûres : on n'a seû sauver qui lès lives. 


One miète après, on-a faît li tch'min d’ fiêr do Luxembourg. 
On-avait construit on pont d' bwès su Moûse, mais i n'a wêre 
duré : lès bwès poûrichin.n’ dins lès traus dès piles. 


Come li pont d' Lovain n'èxistait nin co, po aler au Molanvint, 
i falait passer su on passadje à nivau. 


| gn-avait co on passadje à nivau où |’ passerèle d'Hèrbate si 
trouve asteüre. 


Li burau aus martchandijes si troveüve dins on grand batumint, 
à l'emplacemint où s' trouve li cia d'asteüre. Dèvièr-là, M. 
Dydens avait faît bâti deûs bèlès maujones èt on magasin d' 
bwès. 


| gn-avait co one bèle maujone dissus l'Houyoux : èmon Miyin 
dès Mèssagerîyes : c'èstait on bia cabarèt. 


Esconte dès-ançyins-ateliers Thonar, vos-aviz l'Hôtel dè l' 
SRE : èmon Ghist. On passeüve su on pont d' bwès po ï 
aler. 


Tot ça a disparu. 
+ 


Quand on-a causé di l'inaugurâcion do tch'min d' fiêr di 


Charlerwè à Nameur, ç'a stî one afaîre, surtout qui li Rwè 
Léopold 1° diveûve vinu avou lès deûs p'tits princes. 


Ç'a sti li pus bèle dès fièsses qui dji m’ rapèle. 


Nameur s'avait mètu en fraîs : on-avait gârni lès reuwes avou 
dès pièces di sapin riloyîyes pa dès guirlandes èt dès p'tits dra- 
pias. 


Pâr-ci pâr-là, i gn-avait dès grands portals : à l' pwate di Fiêr, 
aus Quate-Cwins, è l' reuwe di Brussèle, su l' Grand Martchi. 


Li pus bia si troveüve à l' pwate di Fiêr : lès-artilieürs avin.n' 
riprésinté one fortèrèsse avou dès canons èt totes sôrtes d'ar- 
mes. C'èstait vraïmint bia.. 


Totes lès finièsses èstin.n' gârnîyes avou dès « transparents » 
èt dès inscriptions. 


183 


| gn-avait one grande inscripsion è l' reuwe di Fiér, li Rwè l'a 
r'mârqué, èt il a ieû l'air contint : 


Si la rue est de Fer, 
Tous les coeurs sont de feu. 


Li Grand Martchi èstait bin gârni : dès grands portals avou l’ 
pôrtraît do Rwè. 


On kiyosse èstait monté pa lès musicyins. 
L'Hôtél di Vile èstait gârniye di drapias èt d' lampions. 


Po èscorter li Rwè, on-avait fôrmé one gârde d'oneür avou tot 
ç' qu'i gn-avait d' pus ritche à Nameur. Is-avin.n' po mission d'ès- 
corter li Rwè. 


Maîs i s'agissait di vôy ariver li Rwè come i faut èt d' trover 
one bone place ! 


Tot li p'tit peûpe (èt mi avou) èsteüve gripé su lès Glacis. Vos 
n'auriz seû taper one casse au wôt sins qu'èle ni r'tchaîye su 
one tièsse. 


En-atindant, on transichait, on pèstèlait. 


Di tanawète, on fârceû criait : Vo-l'-là ! On r'waïtait come i 
faut. Rin... 


Après one eüre passéye dins lès transes, tot d'on côp li canon 
bouche... 


C'èst ça... Ça í èst... Vo-l'-là avou lès deüs p'tits princes !... 


Lès tambours batenut « aus tchamps... » Lès soüdârs présin- 
tenut lès-ârmes... Lès-omes críyenut : « Vive li Rwè! Vive lès 
Princes ! » Lès feumes agitenut leüs mouchwès... Dès-ôtes 
tchaîyenut flauwe... Mais, là-waî qui l' cloquepôrt si mèt dè l' 
pârtiye. Èt pwis, c'èst totes lès cloques dès èglijes qui sonenut 
à tot spiyî... C'èstait vraîmint « imprèssionnant ». On-èstait come 
dès pièrdus, surtout qu'on n'avait jamaîs vèyu lès deûs p'tits 
princes, ni cès èspèces di camignons satchîs pa dès grands diâ- 
les di machines. 


Si vos v'loz one preüve di ç' qui dj'avance, choütez li prumî 
coplet dè l' tchanson da Châles Wérotte : Jènne èt Nanèche au 
tch'min d' fiêr. 

NANÊCHE 


Abiye ! acouroz bin vite, 

Waîtiz don Djène come ça spite, 
Vinoz vôy li quéne marmite, 

C'èst bin sûr qui l' diâle èst d'dins, 
C'èst tos lès nwârs di l'infêr, 

Qui sont arivés d'ssu l' têre, 
Qu'ont inventé li tch'min d' fiêr, 
Po-z-èpwarter totes lès djins (ter) 


Refrain 


Dès Lustucrus… dès nwärs grigne-dints, 
Tos vraîs sôrcis, famile di grimançyins ! ! 


Quand li Rwè ëè-st-arivé à li stâcion, dins l' sälon d'oneür, li 
Gouvèrneür, li mayeur, etc., ont fait dès discours « di circons- 
tance ». 


Mais volà qu'en sôrtant dè l' gâre, prêt’ à monter dins l' vwè- 
ture di gala, on-ome s'avance, li pwètrine couviète di dècorâ- 
cions po sauvetadjes, etc., èt lès mostrant au Rwè, lî dit : 

— « Combien en faut-il encore, Sire, pour avoir la Croix ? » 


Tot saîsi, li Rwè li r'waîte, lî done li mwin en lî promètant qu'i 
l'aureûve bintôt. 


Quinze djoûs après, M. Cornet, ca c'èstait li, èstait nomé 
Chèvalier. 


C'è-st-au mitan d'one dobe aye di curieûs, qui s’ sipotchin.n' 
dins lès reuwes, criyant todis : — « Vive li Rwè ! Vive lès prin- 
ces ! » qui l’ cortéje a fait s'-t-intréye « triomphale ». 


Su Sint-Aubwin, totes lès Sôciètés d' Nameur èstin.n' là ra- 
chonéyes. 


Ci qu'èstait curieûüs, c'èst l' compagnîye dès chacheüs. 
| gn-avait deüs pärtis : lès Mèlans èt lès-Avrèsses. 


Is-èstin.n' costumés difèrinmint, come aus djoûs dès fameûs 
combats di-d-su l' Grand Martchi. 


l falait lès vôy, quand is-èstin.n’ montés su leûs chaches qui 


n'avin.n' nin mwins’ qui d' deüs à trwès mètes di wôt ! Fiérs, 
rècrèstés, vifs, lès-ouy plins d' feu, tot come dès vraîs soüdârs. 

Èt tot-èstant là postés su Sint-Aubwin, fôrmant l'aye po quand 
li Rwè intèreûve au Gouvèrnèment, vos vèyiz lès Mèlans, pwar- 
ter come on dèfi aus-Avrèsses, èt cè-t-ci fiant parèy, surtout qu'i 
gn-avait là-d'dins dès vis chacheüs. 


Quand li Rwè, lès princes, li Gouvèrneür èt lès-autorités ont 
sti intrés, is s'ont présinté au balcon. Alôrs' lès chacheüs ont 
cominci leüs-èxèrcices, en tchantant : 


C'èst li Rwè Léopold 
Avou sès deûs garçons 
On l' zeû aprind è scole 
A vôy volti l' nâcion 


En avant, lès Mèlans, 
Alans rèscontrer l's-Avrèsses 
En avant, lès Mèlans, 

Alans-è tambour battant. 


Alons Namurwès, 
Su vos bokèts d' bwès, 
Lèvez l' chache po li Rwè ! 


En vèyant ça, li Rwè èt lès princes riyin.n' plin leû vinte, tot 
en claquant dès mwins. 


Dj'è rèspond qu'i n' si sont jamaïs si bin amusé. 


Après ça, totes lès sôciètés ont défilé divant li Rwè en lèvant 
leû tchapia au wôt èt criyant : « Vive li Rwè ! Vive lès Princes ! » 


Dè l' place Sint-Aubwin, lès sôciètés sont èvôye su l' Grand 
Martchi. 


Lès musiques, montéyes su l' kiyosse s'ont mètu à djouwer 
èt totes lès djins ont comincî à danser. 


On n° vwèrè pus jamaîs one afaire parèye. 


A l’ nêt, « li Famile Royale a parcouru » totes lès reuwes po 
vôy l'iluminâcion. 


A l'Hotél di Vile, au mitan dès lampions, i gn-avait on trans- 
parent riprésintant li Rwè. 


A mèye-nêt, su l' Grand Martchi, li bal a cominci : ci n'èstait 
qui tos quadriles. Ossi, lès Namurwès s'ènn'ont doné. Dji vos-è 
rèspond qu'i gn-a ieû pus d'on pîd di spotchi. 

Li lend'mwin, ç'a stî li r'vüwe dès troupes en garnison à 
Nameur. 


A l' nêt, li pwate Sint-Nicolès èstait tote iluminéye, gârniye di 
lampions èt d' guirlandes, èt lès-aubes d'avaurlà ni fôrmin.n' 
qu'one tchin.ne di feu pa lès lantiènes qu'i èstin.n’ suspindeuwes. 


C'èstait on bia côp d'ouy. 


Dèviès 10 eûres, a cominci li feu d'artifice à l'ôte costé d' 
Moûse. 


Po bouquèt finäl, on-avait riprésinté li Rwè. 


Tot Nameur èstait là. | n’ faut nin d'mander si on a criyî èt 
tapè dès mwins, quand-on-a vèyu li portrait do Rwè !... 


A méye-nêt passé, tot èstait fini. 


Li grande afaîre, après tot ça, c'èst qu'i falait rintrer è l’ vile 
èt doner on gros sou po r'passer l' pwate !... 


Vos vèyoz ça di-d-ci : pus di trwès à quate mile person.nes, 
omes, feumes èt èfants, passer onk à onk po doner s' gros sou! 


Lès prumîs qu'ont passé, ç'a stî asséz bin ; maïs on côp qui |' 
grande bousculâde s'a doné : bonswèr luc !.., lès comis ont sti 
èvoyis su |’ costé, lès pwates totes grandes douviètes èt lès 
djins ont passé sins payi. 


Naturèlemint, l'octrwè a faît one bèle piète, maïs d'on-ôte 
costé, lès djins ont stî coûtchi à méye-nêt èt d'méye ; tandis 
qu'autrumint ci n'èst nin co à 7 eûres au matin qui l' dérin au- 
reûve polu passer. 


Bref, tot a stî po on mèyeüû. 


Li Rwè èt lès princes sont èralés à Brussèle tot contints dès 
bèlès fièsses qui lès Namurwès avin.n' ôrganisé en leü-z-oneür. 


Mais... i gn-a portant one saqwè qu'a « clochi »... 
Li Rwè, vèyant l'ètat misèrâbe dès casèrnes, n'a seû s'èspé- 


tchi do dire à « s'--entouradje » qu'i n' vêreüve pus à Nameur 
tant qu'i gn-aureûve dès novèlès casêrnes. 

Tot |’ min.me, on l'a choûté ; ca, dji crwè qui, vingt-ans après, 
dès novèlès casêrnes èstin.n’ inauguréyes. Todis è-st-i qu'i n° 
lès-a nin vèyu !... 


Quand li tch'min d’ fiêr a cominci à s’ dèvèloper, naturèlemint 
il a falu dès-emplwèyés, dès gârdes convwès, dès facteürs, etc. 


Po polu s' procurer dès-emplwèyés, dès Monsieüs alin.n' dins 
lès-Athénéyes èt d'mandin.n' aus profèsseürs lès mèyeüs dès 
élèves : si cè-t'-ci acceptin.n’, do côp on lès bombardeüve comis, 
tot-è fiant chonance di lèzeü fé passer on-èxamin... Po ièsse 
gârde-convwè, si vos saviz fé one addicion, one multiplicâcion 
èt conaiche one miète di géographiye... C'èstait bon. 


« Quant » aus machinisses èt facteürs, ça, c'èstait ôte tchôse : 
i n' fiait nin aujiy di s'è procurer... C'èst qui lès p'titès djins 
n'aimin.n' nin di lèyî aler travayi leüs-èfants au tch'min d' fiêr 
di peü qu'is n' fuchenuche sipotchis. 


Po s' procurer dès facteürs, voci comint l'administrâcion d'a- 
lôrs' s'i a pris : 

Dji m' rapèle, qu'on bia djoü, on p'tit Monsieü, à lunètes d'ôr, 
arive è scole d'au Minicale. Après-awè dit on mot ou deüs à 


l'orèye do maîsse, do côp, s'adrèssant aus scolis, i dit : = « Y 
a-t-il parmi vous dès ceus qui voudraient ièsse facteürs !... » 


Pèrson.ne ni rèspond... 


Tot l' min.me, li pus wargnasse di tote li scole, li grand Bèbêrt, 
rèspond : — « Mi, Monsieü !... » 


— C'est bien, vous viendrez au bureau demain, vers six heu- 
res du matin. 


C'èst bon d'awè acsepté l' place di facteür, maïs í « s'agissait » 
dè l' rimpli... A pwène èst-ç' qui Bèbêrt savait s' creüjète... 


Tot wargnasse qu'il èstait, í s'ènn'a bin r'tiré. 


Li prûmî djoû, en lî donant s' fotche èt s' cârnassière, li Mon- 
sieû lî dit : 


— Voici d'abord une fourche, c'est pour vous défendre contre 
les chiens qui pourraient vous attaquer... 


— Djè'nn'a nin peü !... 


188 


— Quand même, c'est obligatoire... Maintenant, voici votre 
carnassière. Vous commencerez par La Plante, Wépion, Marla- 
gne, Notre-Dame-au-Bois, Salzinnes. Compris ? 


— Oyi, Monsieü. 


— Là-dedans, vous avez dix lettres et un journal... Voici la 
première adresse pour La Plante : Monsieur X., marchand de 
bois ; deuxième, Monsieur V., cultivateur à Wépion, etc. 


— Bin, Monsieü... Ça îrè come su dès rôlètes... 
— Alons, partez et soyez sérieux. 


Bèbêrt èva... Mais, en r'mètant lès lètes dins l' cârnassière, 
i lès-avait comèlé... Pus moyin di si r'conaiche.. Qwè fé... One 
idéye lî passe : li prumêre lète, i savait bin qui c'èstait po |l' 
Plante, èt i s’ dirije par là. 


Li prumî Monsieü qui rèsconte, i l'arète : 


— Monsieû, dj'a... dji... j'ai une poussière dans mon ouy... Je 
n' vois pus gote... Ne pôriz-vous pas me lire l'adresse dè l' lète 
qu'èst vaïci, pour La Plante ?... 


— Monsieur X..., marchand de bois, La Plante (Namur). 


— Merci, Monsieû... 


Bébêrt èstait sauvé... Come i conichait l’ Plante pâr cœür, i 
n'a nin ieû malaujfy po trover l’ maujone... 


Après awè doné s' lète au martchand d’ bwès, Bèbêrt lî a 
d'mandé di lire li deûzin.me adrèsse, po Wépion... èt ç' manêje- 
là a continuwé jusqu'au bout di s' tournéye. 


Mais, Bèbêrt, vèyant qui c'èstait si sérieûs, a stï trover li curé 
di s' parotche, èt lî a èspliqué s'-t-embaras. 


— Vinoz tos lès djoûs, à l' nêt, dit M. l' curé, èt dji rèspond 
qu'au bout d' iüt djoûs vos sauroz lire couran.mint l'ècriture. 


Come d'èfèt, au bout d' chîs djoûs, noste ome ëèstait chapé, 
èt s'-t-av'nir èstait fait... 


Èt volà come qwè on-èstait comis, gârde-convwè ou facteür, 
dins m' djon.ne timps. 

Asteüre, po ièsse seûl'mint piyocheü, i faut passer on-èxa- 
min ! Alêz, vos-ôtes !... 


09:98 
Li prumî triyeü qu'i gn-a ieü à l' posse di Nameur, ç'a stî Pierre 
Beaulieu, mi mononke. 
| d'mèrait è l' reuwe di Fiêr. Il èst mwârt à 90 ans. 
Tot-èstant triyeü, i pwartait ossi lès lètes à domicile. 


Djè l' vwè co, rotant à p'tits pas, courant prèsqui, come on- 
ome qu'a consyince di « l'importante mission » qu'i rimplit. 


Ossi, il a fôrmé one mèléye di bons-èlèves. 
Dji so sûr qui lès-ançyins si rapèlenut co d' li... 


Il aveûve come compagnons, deüs-ôtes facteürs, qui dj'a rovî 
lès noms ; dji crwè min.me qui s' bia-fi, Rènier èstait do nombe. 


Notez qui quand Pierre Beaulieu a stï nomé facteür, il avait 
passé 60 ans. 


Enfin, po rèsumer, au dèbut, li posse èstait composéye di M. 
Devallée, pèrcèpteür, èt trwès facteürs. 


Dji so sür, qu'asteüre, au burau dès posses, Nameur èt fau- 
gourgs, i sont bin on cint, si c'èst nin d' pus !... 


+.. 
Dji dwè vos causer d'on Namurwès, qui l' nom ni s' trouve nin 
su « aucun » cwin d’ reuwe : c'èst M. Cornet. 
On p'lait dire qui c'èstait l' pére dès pôves ! 


Quand’ li cholèra a èclaté à Nameur, i gn-a ieû brâmint dès 
familes d'ovris èprouvéyes pa l' flèyau, lèyant dès p'tits-orfèlins. 
Pèrson.ne ni v'lait s'è tchèrdji. M. Cornet, vèyant ça, n'a nin faît 
tant : come i gn-a pèrson.ne po lès prinde, on n'a qu'à m' lès- 
amwinrner, dji m'è tchèrdjerè, mi. 


En-èfèt, il a r'çût lès-orfèlins. 
Il a comincî pa lès rabiyi tortos, noûri èt lodjf, tant qu'il a ieû 
trové à lès placer. 

| falait vôy, quand-i sôrtait avou tos sès p'tits-orfèlins ! On 
vèyait qu'is-avin.n’ bone mine èt tortos au pus contint. 


Ossi lès Namurwès ont mostré leû « r'connaissance » à s'-t- 
égârd. 


On-a faït one souscripsion èt, avou lès caurs, on lî a achetè 
quate bias lauriers. 


On cortèje s'a fôrmé èt on-è-st-èvôye lèzi pwarter. 


Arivé là, brâmint dès djins brèyin.n' di djôye, surtout quand 
M. Cornet a r'merci lès Namurwès. « Mi seûl boneür, a-t-i dit, 
c'èst d'awè faït one bone acsion ». 


Èt dire qu'on tél citwèyin n'a nin seülmint s'nom au cwin 
d'one reuwe !... Portant i l'a bin mèrité. 


Quand-on a organisé li « prise d'Ab-del-Kader pa lès Français », 
tote li gârnison d' Nameu è fiait pârtiye : cavalerîye, infanterîye, 
artileriye. 

Lès-Arabes, avou leüs tch'faus èt leüs tentes èstin.n' campés 
su Sint-Aubwin ; is-ocupin.n' tote li place, fiant leü coujène tot 
come s'is s'aurin.n' trové en-Afrique. 

Li cavaleriye riprésinteüve lès-Arabes. 


L'artileriye avou sès canons, èt l'infanterîye, avou l' musique, 
riprésintin.n' lès Français. Is-èstin.n’ campés su l’ Grand Martchi. 


Volà qui lès Français vègnenut en-éclaireürs, pa l' reuwe dè l' 
Crwès èt do Colége, en tirant dès côps d' fusik. 


Ossitôt lès-Arabes, ossi lèsses qui dès tchèts, « ripostenut » 
en lès porsüvant jusqu'à su l' Grand Martchi... 


Mais là, lès canons français faîyenut r'culer lès-Arabes jusqu'à 
Sint-Aubwin, « où a lieü li combat final ». 


Ç'a stî one « mêlée générale ». 

Di part èt d'ôte, on-a mostré brâmint do coradje. 

Enfin, lès Français ont stî vainqueürs, èt Ab-del-Kader s'a rin- 
du avou s'-t-ètat-majôr. 

Alôrs', lès Français ont mwinrné lès vaincus su l' Grand 
Martchi. 


Arivé là, li musique a djouwé l' Marseillaise au mitan dès- 
acclamâcions do peüpe. 


Après ça, lès soûdärs ont rintré à l' casêrne. 


Po fini, lès-ambulanciers ont ramassé lès... mwârts èt lès... 
blèssés. 


Ci fièsse-là aveüve atiré brâmint dès djins à Nameur. 


C'èstait curieüs à vôy. 


| gn-a ieü one « ascension d' ballon » monté pa M. Gren. 

Ci balon-là èstait d'one bèle grocheü. Come on n'aveüve co 
pont vèyu d' balon à Nameur, dji vos-assure qui lès djins tron. 
nin.n' quand is-ont vèyu li grosse bole è l'aïr. 

Il a monté fwârt wôt èt è-st-èvôye tchaîr do costé d' Djambes. 


Ci n'èst qui quand il a sti d'tchindu qu'on-a seü qui deûs Mon- 
sieüs èstin.n' dins l' banse avou M. Gren. 


Li lendemwin, cès Monsieüs-là ont v'nu au Tèyâte raconter 
leü voyadje. 


Nos-avans ieü ossi à Nameur li visite da Madame Saqui, li 
fameüse danseüse su lès cwades. 


Èle a v'nu au Tèyâte. 


On avait tindu one cwade dè l' sin.ne aus prumêres loges : 
c'èstait curieüs èt « èfrayant » di vôy travayi ç' djin-là. 


+. 


Après ça, nos-avans ieû l' visite di Mad'mwasèle Rachelle 
avou s' troupe. 


Li célèbre tragédienne a djouwé Phèdre, tragédie da Racine, 
èt lès Précieuses Ridicules, da Molière. 

Malgré qui lès places èstin.n’ fwârt chêr, i gn-a ieû on monde 
fô. 


On-èstait spotchi, principalemint au Paradis, où dji m’ trovais. 


Come on n’ savait s' boudji, tot |' monde souweüve à gote, 
surtout qui c'èstait è l'èsté. 


Po vos dire li vrai, c'èstait bia, mais on a bin payi s' curiôsité. 
Mad'mwasèle Rachelle d'veûve doner deûs r'présentâcions. 


Po l' prumêre, ç'a stî ça. Maïs come li brût s'a tapé qu'on- 
avait stofé d' chôd, li deüzin.me a raté. 


Chaque riprésentâcion costeüve 5.000 francs. Vèyant qui po 
l' deüzin.me djoü, totes lès places n'èstin.n' nin prijes, on n'a 
nin djouwé, èt Mad'mwasèle Rachelle èst spitéye à Lidje. 


+++ 


Dji m’ rapèle awè vèyu, su l' Grand Martchi, on-ome roter su 
one cwade, qu'èstait tindeuwe do cafeu di l'Europe à l' Hôtél 
di Vile. 


Il a cominci à roter d'on bout à l'ôte, po s'assurer si l' cwade 
èstait bin tinquiye. 


Après ça, il a roté dins on satch. 

Tot l' monde tron.nait tèlemint qu'on-avait peü qu'i n' tchaîye. 
Alôrs' il a roté avou one bèrwète èt on-ome didins. 

l falait awè l' diâle avou li po fé on parèy toûr di fwace ! 
C'èstait curieüs, maïs on-a stî contint quand ç'a stî tot !... 


+. 


Causans one miète dès baraques qu'ont v'nu à Nameur. 


Li prumî martchand d’ canadas frites qu'èst v'nu à Nameur, 
ç'a sti on-apèlé Fritz. | pwartait bin s' nom. 


Il a comincî avou one pitite baraque di rin du tout, maïs come 
c'èstait novia èt surtout qui ça chonait bon, il a faît dès-afaîres 
d'ôr. 

L'anéye d'après, il èst co riv'nu, maïs s' baraque èstait d'djà 
pus bèle ; si bin, qui d'anéye en anéye, si baraque a candjî en 
vraî salon princier. 


Sès dèscendants continüwenut s' mèsti. 


One bèle baraque ossi, c'èstait l' cène da M. Grandsard, 
« électricien-magicien ». 


C'èst li qu'a v'nu à Nameur avou l' prumêre machine élèctri- 
que. 


I fieüve aler l' lumiére pat't-avau |' Grand Martchi : on-èstait 
tortos saîsi d' vôy ça. 


Didins s' baraque, i fieüve totes sôrtes di toûrs èt d'èxpé- 
ryinces. 


Come dj'èstais one miète curieüs di m' nature, dji va vôy à 
one di cès r'présentâcions. 


Là-wai qu'i d'mande deüs omes di bone volonté, su l' tèyâte, 
adlé li. 


Do côp, dji monte avou on bateli : on-ome come on colosse. 


— « Vous aimez bien de voir l'effet de l'électricité ? » di-st-i 
à mi èt à l’ bateli. Nos d'djans qu'oyi. 


— Eh bien vous allez tenir chacun une de ces manottes. 
Nos n' savin.n’ nin ci qu'aleûve ariver. 


l toûne one miète... Tot d'on côp, nos sintans one douleür 
dins nosse brès, à tchaîr mwärt. Nos nos cotapin.n’ tos lès deûs 
come dès scorlos. 


Dji n° wasais rin dire, mi; maïs l’ bateli, li, djurait come on 
dâné, en fiant aler sès deûs grands brès è l'air. 


Po s' foute di nos, li « magicien » nos criye : 

— Si cela vous gêne, jetez cela par terre. 

— Dji n' saurais, nom di nom, di-st-i l' bateli. 

l n' faut nin d'mander si tot |’ monde riyeüve. 

Quad Grandsard a vèyu qui l' batelf èstait mwaîs di d' bon, 
il a côpé l'élèctricité èt nos-avans polu lachi prije. 

— T'as ieü do boneûr di fini, dit l' batelî, en mostrant s' 
pougn, sinon, dji t'alais fé passer on vilain quärt d'eûre, avou 
t' sâcré botique !... 


Li « magicien », abituwé à tot ça èt sins ièsse saîsi, tape su 
nosse sipale è d'djant : « Merci, mes amis, allez bien vous as- 
seoir, comme de braves garçons ». 


Nin contint di nos awè fait do mau, i s' foutait co d' nos, èt lès 
djins avou. 


Vraîmint, dji pinsais qui l' batelî alait dismoûre li baraque. 
Quant-à mi, dj'avais co mau mès brès quinze djoûs après. 
Maîs ci n'èst nin po ça qui dj'a stî coridji. 


Come i gn-avait on grand cirque su l' place do Tèyâte, èt qui 
dj' vèyais qui tot |' monde alait vôy, dj'a fait come lès-ôtes ; seü- 
lemint dji n'avais pont d’ caurs po intrer. 


Maïs volà qu'onk di mès camarâdes qu'èstait livré come mi, 
mi dit : « Volà one craye... Waîtans vêci... » 


Nos-èstin.n’ bin en train di waîti pa l’ craye, quand tot d'on côp 
on comique vint nos-apougnî pa l'anète èt nos ètrin.ne dins |” 
cirque. 


Nos tron.nin.n’ come dès fouyes, surtout qui nos n° savin.n' 
nin ci qui ç'-t-apôte-là alait fé d' nos. 


Tot l' min.me, i nos dit bin djintimint : « Ne craignez rien, vous 
allez entrer dans la piste avec moi... Vous ferez bien comme je 
vous dirai... » 


Là-waî qu'i nos mèt au plin mitan do cirque : dj'èstais co pus 
onteûs qu'on voleür, èt m’ camarâde Batisse ossi... 


— Avant de commencer nos exercices, je vais vous baptiser : 
Vous, dis-ti à Batisse, vous vous appellerez Coco-Macoco ; et 
vous, di-st-i à mi, Choux d'Oseil... Maintenant, commençons... 
Vous allez faire comme moi... 


| s'achît su one tchèyêre, fait on cumulet èt r'tchaît achit'. 


Mi camarâde assaye di fé come li : i faît on cumulet maïs i 
r'tchaît li tièsse à têre... 


Li public crîye bravo ! èt rit aus èclats. 

— A votre tour, maintenant, Choux d'Oseil... 


Dj'a volu assay, maïs dj'a pris l’ min.me posse qui m’ cama- 
râde... 


Lès djins ont co pus ri, pace qui mi, en fiant on-èfôrt po fé l' 
cumulèt, dj'avais chèté m’ culote... 


— Nous allons essayer un autre tour... 


l va qwêre one reuwe di bèrwète èmantchiye avou on baston. 
|I m’ faït mète à têre, à plat vinte, èt m’ faît tinre li baston avou 
mès deüs mwins. Alôrs' i m' prind pa lès deüs pîds èt comince 
à coard pat't-avau l' cirque come ç'aureüve siti avou one bèr- 
wète. 


Dj'aureüve bin volu lachi li baston, mais nin moyin... 
Èt tot l' monde di churer d' rire... 


— Maintenant, c'est le dernier tour : Vous allez mettre cha- 
cun un bras sur mon épaule, de façon à vous tenir par la main... 
Èt i nos dit à l'orèye : Quand je vous lâcherai, vous ferez comme 
si vous étiez saouls... 


Là qu'i comince à toürner avou nos tot parèy qu'on toürniquèt. 


Dji vos-assure qui quand i nos-a ieû lachi, nos n'avin.n' nin 
dandjî d' fé |’ sô... Li capon savait bin qui nos tchêrin.n' su nosse 
prussyin. En-èfèt, à pwinne nos-a-t-i ieü lachî, qui nos-èstans 
tchèyu rwèd come dès bales... Nos n' vèyin.n' pus clér èt tot 
toürnait autoü d' nos... 


Ç' côp-ci, lès djins n'è polin.n' pus d' rire... 

— Maintenant, di-st-i, comme vous avez bien travaillé, vous 
allez vous placer ici... 

l nos mèt aus prumêres... 

Nos l'avin.n' bin gangni... 


Si vèyant si bin placé, Batisse chuchèle à m'-y-orèye : Ê ! Ziré ! 
one miète d'onte èst vite passéye... Asteüre nos-èstans bin... 
Mais pourvu qui m' pére nè l' seüche nin !... 


Dj'è so sür qui lès djins ont pus rî avou nos deüs qu'avou tot 
l' rèstant dè l' swèréye. 

En fait d' gazètes, à Nameur, i gn-avait : 


L'Ami de l'Ordre, rédigé pa M. Frapier. Li journal èstait rèputé 
come sérieüs ; à preûve, c'èst qu'i dure co ; 


L'Eclaireur, qui s'imprimeûve èmon Misson, reuwe di l'Andje ; 


Li Sentinelle, rédacteur M. Lallemand, i s'imprimeûve au cwin 
dè l' reuwe do Pont èt dès Brèsseüs. C'èstait on « satirique ». 
A s' prumêre pâje, i gn-avait come « vignète » one guèrite. Si 
prieina bèsogne, c'èstait di critiquer lès « abus » qui s' fyin.n' 
è l' vile. 


| gn-avait sovint one gravure en rapôrt avou l' sujèt dè l' cri- 
tique. 


Ainsi, li Consèy comunal, qui n'avait nin travayiî à s' môde, 
èsteüve riprésinté pa on patissier, en d'vantrin blanc, pwartant 
one tislète di brioches, aus consèliers qu'èstin.n' au complèt : 


— En voulez-vous, Messieurs, des brioches ? 
— Non, nous n'en voulons pas... Nous en faisons nous-mêmes. 


Quand on-a causé dès poüris canadas, tot l' monde èstait d'a- 
côrd po dire qui c'èstait l' fabrique di Rhisles qu'èstait cause 
qui lès canadas poürichin.n’. 


Li cinsî d' Bièrlacomène (Vèdrin) a stî rwiné : totes sès rècol- 
tes avin.n' siti brüléyes. 


Li gouvèrnemint a stî oblidjf di nomer one comission d'agro- 
nomes po èxaminer l'afaîre. 


Mais i parait qui l' comission èstait pus avou l’ gouvèrnemint 
qu'avou l' cinsi, pace qui c'èstait dès p'titès bièsses qu'èstin.n' 
cause qui lès rècoltes avin.n' manqué !... 


M. Lallemand n'a nin lèyî tchaîr ça è l'êwe. 


Do côp, il a r'présinté dissus s' gazète, on grand aube avou 
dès bièsses dissus lès coches... Lès savants lès r'waïtin.n' avou 
dès grandès lunètes. « On dit que ce sont ces bêtes-là qui ont 
mangé lès récoltes. » 


On a bin seû l' contraïre après. 


Dins ç' timps-là i falait tchèrî drwèt, sinon on fiait tot d' süte 
one tchanson. 

Vos-aviz ossi : La Revue de Namur, imprimé à l'Arsinal. C'ès- 
tait l'avocat Marchot qu'èstait rédâcteür. 


L'Organe de Namur, rédacteür, M. Stapleaux, qu'èstait en min. 
me timps directeür dès Bardes. 


Pus taurd, l'Organe a candji s' tite en Opinion Libérale. 


Come dj'a stî one miète au r'loyeû èmon Wesmaël, Martchi 
dès Tchènes, èt qui li r'loyeü èst cousin-djèrmwin avou l'impri- 
meür, dji m' rapèle qu'i gn-avait come maîsses imprimeûrs : 


Douxfils, reuwe dè l' Crwès ; 

Colin, reuwe dès Fossés ; 

Lambert de Roisin èt Misson, reuwe di l'Andje ; 
Wesmaël-Legros, reuwe di l'Andije. 


En faît d' bons-ovrîs imprimeürs, i gn-avait : Paul Godenne, 
pus taurd, il èst div'nu onk dès pus gros maisses di Nameur èt l' 
fi èt lès p'tits-fis continüwenut l' mèsti. Vos-avîz ossi : Joseph 
Dethy, Joseph Pirlot, Schoor, Twène Averland, èt dji vos-assure 
qu'i falait ièsse fin ovri, alôrs’ po polu imprimer come i faut, 
on-avait po prèsse dès vraîs sabots. 


Dji lès vwè co avou leûs tampons po touchf lès fôrmes : 
c'èstait naujichant. 


Alôrs’ on-a faît dès « rouleaux » avou dèl jélatine èt dèl sirope 
di bolèdji. 


l falait vôy ça ; dès « rouleaux » d'on d'méy-mète di long po 
touchî lès afiches ou lès gazètes. I falait one étèrnité po è fer 
cint. 


Ça va pus vite asteüre po è fer cint mile qu'alôrs' po è fer cint. 


Êt on côp qu'èles-èstin.n' impriméyes, on-alait à l'Enrégistrè- 
mint po lès fer timbrer : c'èstait M. Mayence qui timbreüve. 


S'i falait co fer timbrer lès gazètes asteüre, dji vos rèspond 
qui lès-« employés » aurin.n' dès fameüses cloquètes !... 


Dj'a conu come riloyeü : èmon Lefranc ; èmon Trepagne, reu- 
we do Présidint ; lès deüs Moulins ; Pirsoul ; Gèrard, dit Louis 
VII ; li p'tit Bodson. 

Come tipografes : i gn-a qui viquenut co : Joseph Dalle, 
Joseph Roenen, F. Misson, G. Wiame ; lès cias qui sont mwärts : 
Denis, lès deûs Falmagne, Woitrin, Remacle, Isidore Osselet, 
Françwès Liégeois, li bwagne Piret, Joseph Renard, dit Potchet ; 
Greûze, dit l’ Gugusse, li pus grand dès fârceüs ; Nizot, Mangaye, 
etc. 


Li prumêre prèsse mécanique a stî placéye èmon Douxfils, po 
l'Ami de l'Ordre. 


Li deûzin.me, èmon Wesmaël. 


On côp qui cès prèsses-là ont sti arivéyes, on-a suprimé brâ- 
mint dès-ovriîs. 


Ainsi, èmon Wesmaël, à cause de l' novèle prèsse, on-a rèvoyi 
d'embléye trwès prèssiers. 


Ça n'èstait nin règalant po lès pôves péres di famile. 


Dins l' timps, li corporâcion dès tipografes èstait fwärt con- 
sidéréye : figurez-vos qu'is pwartin.n' l'èpéye au costé, tot come 
lès-oficis di l'arméye. Ça, dji n° l'a nin conu. Maïs dji m'a lèyi 
dire qui, s'is pwartin.n’ l'èpéye, c'èst qui, pa leü-z-instrucsion, is 
v'nin.n' après l'ârméye èt lès-omes di lwè. 


C'è-st-on mèsti qu'èst deur à aprinde télemint il èst compliqué. 
Portant, c'èst come tos lès mèstis : li cia qu'a one miète d'idéye, 
i vint à bout d' tot. 


Ci qu'a faît brâmint do twärt aus tipos, c'èst « l' clicherie ». Si 
ça n'avait nin stî inventé, i faureûve, quate côps pus d'ovris. Èt 
on dit qu’ c'èst l' progrès !... 


Alôrs’, on n' si jin.nait nin po fer dès fârces. Voci one preûve : 


Mr Colin avait on bia p'tit djon.ne tchèt, su l' rossia. Tot d'on 
côp i disparait. Nè l’ vèyant pus, nosse Dame ribat tote li mau- 
jone, dispeüy li cauve jusqu'au gurgni. Rin... Èle court à l'atèlier 
èt s' mèt à criyï après s' tchèt aus quate cwins di l'imprimeriye... 
Co todis rin... Qu'èst-ç' qu'il èstait div'nu ?... Madame causait 
d'djà dè l' fer mète su l’ gazète, quand on p'tit apprenti court 
dire : Madame, vosse tchèt, c'èst Man'gaye qui l'a mètu è s' 
potche. 


Madame acourt d'on randon à l'atèlier en criyant : 


— Man'gaye, vos-avoz volé m' tchèt !... 

— Mi, Madame... Dji rind pwinne po fer m’ paurt !... 
— Rin d' tot ça... Mi tchèt ou dji vos rèvôye !... 


— Èt Greuze di rèsponde : Oyi, Madame, il a volé vosse 
tchèt !... Wai ! vo-l'-là è s' potche... C'è-st-on mougneü d' tchèts, 
savoz, ci-t'-là... C'èst l' quatrin.me qu'i fricasse ci-t-anéye-ci... Il 
èstait timps qui vos v'noche... Il alait ï passer ossi... 


Madame. — Man'gaye ! vos-èstoz on vaurin... Si ça vos-arive 
co, vos-auroz vos iût djoûs !... 


Man'gaye à Greuze. — Gugusse, ti mè l’ payerès ! 


Greuze. — Mougneü d' tchèts !... 


` 


Madame. — C'èst bon ainsi... Dispêtchîz-vos à travayi, li ga- 
zète va ièsse en r'târd ! 


S'i gn-avait dès fârceüs, du mwins i n' manquait pont d' co- 
radjeüs. 

Ainsi, vos-aviz à l'imprimeriye Lambert de Roisin, li bossu 
Piret, po on coradjeü, c'ènn'èstait onk : Ainsi, li sèm'di, à l' quin- 
zin.ne, li maîsse lí d'djeüve : Joseph ! attention !... Nos-èstans 
prèssés !... Si vos p'loz v'nu mércrèdi, vos m' rindroz on grand 
sèrvice !... Èt nosse bossu ariveüve li vinrdi ! L.. 


Vos-îrîz co fer ça asteüre !... 


++ * 


Aus inondâcions di 1850, i gn-a qui l' Sambe qu'a dèbordé. 
Mais l'êwe a monté si subit'mint qu'on n'a rin seû sauver. 


Totes lès rècoltes ont sti pièrdeuwes ou èpwartéyes pa lès- 
êwes. 


On-a dit qui c'èstait one digue qu'avait churé. Maïs pèrson.ne 
n'a jamaîs seû comint ça s'avait faît. 

Po vos doner one idéye dè l' grocheü dès-êwes, li place Sint- 
Aubwin a stî couviète jusqu'à |" Maurcale. | gn-avait pus d'on 
mète di wôt adlé |' muraye di l'Èvèché. 


One grande pärtîye di Nameur a stî couvièt d'êwe. On-aleûve 
à naçale dins lès reuwes. 


Li pont d' Sambe a manqué d'ièsse èpwarté. 

Lès lanciers rotin.n' avou leûs fourgons po pwarter dès pwins 
aus familes inondéyes : is lès passin.n' aus djins dès-ètages 
avou dès grandès fotches. 


Dins lès botiques dè l’ reuwe dès Brèsseüs, l'êwe èstait pus 
wôte qui lès comptwêrs. 


C'a sti one misére po brâmint dès p'tits comèrçants. 


Dji n' causerè nin di l'inondâcion di 1880, brâmint dès djins 
s'è rapèlenut co. Ça n'empêche qui ç'a co stî tèribe, èt qui lès- 
abitants di Djambe èt dès reuwes Sint-Nicolès èt dès Brèsseüs 
ènn'ont co one sov'nance. 


+++ 


Vos causerè-dj' dè l' gârde civique !... 


Oyi, dj'è causais co dêrènemint avou mi vi camarâde, 
Françwès Stiénon (1), di Salzènes, li qu'èst né li 8 di décimbe 
1822, il a donc 9 ans d' pus qu' mi. 


C'èst come i m' dijait : — « Wai, Zîré, dj'a sti 19 ans dè l' 
gârde civique : di 1849 à 1869 ; dj'a stî sèrdjant èt d'ja ieû quate 
comandants : Coméliau, Rops, Gomrée èt Derenne. 


Mais quand dj'a |’ pus ri èt lès Namurwès avou, c'èst quand 
on-a sôrti li prumî côp avou l' drapia. » 


l faut ètinde qui, quand on-a fôrmé li gârde civique di Nameur, 
gn-avait pont d' drapia, à cause qui lès gârdes n'èstin.n' nin assèz 
nombreüs. 


Ossi, lès-oficis ont-is pilé, djèmi po 'nn'awè onk! Èt chaque 
côp, di Brussèle, ça èstait todis r'fusé. 


Portant, li Rwè, nauji d'ètinde lès lamentâcions dès-oficis, a 
fini pa 'nn'avoyi onk ! 


Ç'a stî one afaîre, à Nameur, quand-on a seû qui l' gârde civi- 
que aleüve awè on drapia ! 


— Èst-ç' qui vos vos-è rapèlez co bin, Ziré, quand nos-avans 
passé d'zos l' drapia ? 


(1) Françwès Stiénon èst co paurlant viquant èt i poreüve co vos l'raconter. 
Maugré sès 89 ans, i va co bwêre si pinte, tos lès dimègnes, à |’ Maujone 
dès-Ovris di Salzène. 


— Si dj' m'è rapèle bin !... 


Po awè one bone place, à sèpt eûres au matin, dj'èstais d'djà 
su lès d'grés d' Sint-Aubwin... 


Dji vwès co M. Kegeljan, « lieûtenant porte-drapeau », ariver 
drwèt come on piquèt, si placer avou l' drapia, astok di nos! 


A pwène èstait-i là qui l' gârde civique dèbouche dè l' reuwe 
Sint-Aubwin.…. 


Falait vôy li tambour-majôr fer toûrner s' cane-majôr ; lès tam- 
bours racler come dès démons... Èt l' majôr Roland, don li, stèk 
come on piquet, su si tch'fau : Napolèyon n'èstait nin s' pére !... 


Èt lès simpes gârdes, zèls, qu'avin.n’ todis roté en zig-zag, en 
passant d'vant l' drapia, rotin.n' mia qu’ lès « grènadiers de la 
gârde !... » 


On côp passé l' drapia, is montenut l' reuwe do Tchinis', toü- 
nenut à drwète po s'arêter d'vant l' maujone d'èmon Kegeljan, 
porte-drapeau. 


Arivé là, li majôr comande : — «Halte ! Présentez les armes !» 


Li majôr èstait là, divant sès-omes, l'èpéye abachîye, po saluer 
l' drapia. 


Deüs trwès secondes si passenut ainsi. 


Alôrs’, li majôr, ni vèyant rin, waîte à gauche, à drwète, padri 
bao Ain Li: 


— Sergent! Le drapeau ?... 
Silence !... 

— Sergent! vous dis-je !... Le drapeau ? 
Silence !... 


— Enfin, rèspondoz donc !... Mille tonnerre... Èwou ç' qu'èst 
l' drapia ?... 


Silence !... 
Eüreüsemint, on p'tit vêri, qu'èstait acouru, lî rèspond : 


— Il èst d'mèré su Sint-Aubwin !... 

D'on randon, au galot di si tch'fau, lèyant là sès-omes, li ma- 
jôr file... 


Arivé là... Pus rin !... Co pont d' drapia ! ! ! 
Voci ci qui èstait arivé : 


Li porte-drapeau, pinsant qui l' gârde civique alait co r'passer 
on côp, n'avait nin boudjï d' place. I! èstait là, ratindant todis... 
Mais, vèyant qu'is n' ripassenut pus, n'a rin trové d' mia qui 
d'aler pwarter l' drapia èmon l' notaïre Richard, qui d'mèrait où 
l'avocat Bribosia d'meüre asteüre. 


Ci qui lès Namurwès ont ri ! Jèsus’ Mâria !... 
Maïs l' cia qui n' riyait nin, c'èst l' majôr... 


Li gârde civique n'èstait nin ossi sévère alôrs' qu'asteüre : 
ainsi, figurez-vos qui M. Jourdain, qui fiait pârtiye dè l' gârde, 
n'a jamais volu s'abiyî. 


— « Habillez-moi si vous voulez ; mais moi, je ne veux pas ! » 
Èt il aleüve quand min.me aus-èxercices en bordjwès. 


Vos-iriz co fer ça asteüre !... On vos mèt aus galères !... 


Dins l' timps, à Nameur, nos-avans ieû come ome célèbre, li 
p'tit Fifi, do quârtier dès Sarasins. 


Qwèqui tot contrèfaît, il a co bin trové one feume po s' marier. 


Ossi, li djoü do mariadje, dès bontimps n'avin.n' rin trové 
d' mia qui d'abiyi nosse Fifi èt s' prétindeuwe en costume di 
carnavâl. 


Arivé à l'èglije, M. l' curè, vèyant ça, lès-a rembalés tos lès 
deüs, en d'djant : — « Vous viendrez vous marier en un costume 
convenable ». 


Tot l' min.me, lès fârceüs lès-ont abiyi come i faut. 


Après l' mariadje, lès min.mes bontimps ont stî louwer on 
camignon, èt ont cominci à fer one portchèsse dilé tos lès co- 
mèrçants, po amwin.nadji lès novias mariés. 


Tot |’ monde donait : ustensiles di coujène èt meübes à vo- 
onté. 


A l' nêt, i gn-a ieû illuminâcion èt grand bal tot près do pont 
d' Djambe. 


Après Fifi, nos-avans ieü come célèbrité, à Nameur : Li sourd 
Dèche, conciérje à l' botch'rie ; li tigneû Djîles, qui v'nait deûs 
côps par samwin.ne avou one bèrwète di mosses, èt criyeüve : 
— « Aus mosses! à 4 cens’ li picotin ! » ; Djauque-aus-Ous ou 
criyeü public : i gn-avait pont come li po anonci one dicauce, 
aus cwins dès reuwes : — « | gn-aurait dèl bone taute, dèl bone 
bire èt dès gozètes à volonté »; li Courier, martchand d' ciradije ; 
Potchet, avou s' tchèna rimpli d' gravasses èt, è l'iviêr, avou dès 
canadas fârbolus, li gros Colette, sofleü à Sint-Djan ; i gn-avait 
pont come li po mougni dès baloüjes èt dès tchandèles ; Bobèt, 
martchand d' coüquèbaques ; li vi Minsard, qui n'a jamaïs volu 
pwarter qui dès coütès culotes èt dès nwârès tchausses, dès 
solés à blouques, one pèruque à queuwe ; Côrin èt Tchaussette ; 
Vandermesch èt Adelaïde. 


Qui l' Bon Diè lès-eüche en paix ! 
Vos causerè-dj' di Ganache ? 


Ganache n'èstait nin on Namurwès, mais il abitait l' province : 
dèviè Sint-Denis ou Lonzéye. 


Là onk qu'a doné do lin à stwade aus gârdes-champètes èt aus 
jendârmes d' alôrs'. 


C'èstait on-èspèce di vagabond, nin trop féroce pusqu'i n'a 
jamaîs touwé pèrson.ne. 


Po vos dire li vraî, c'èstait on fénèyant, n'aimant nin |' travay 
èt qui, po viquer, volait par-ci par-là swèt-one pouye, on lapin, 
on djambon, jusqu'à disforner lès pwins foü do for èt couru 
èvôye avou. 


Mais li spécialité da Ganache, consistait en çoci : si jamais 
one payisante avait l' maleûr di rovi, à l' nêt, si bouwéye su 
l'aye, do côp, Ganache arivait, si dismoussait, quitait si tch'mije 
ou s' pantalon, c'èst solon ci qu'il-avait d'pus ûsé, èt d'on randon, 
purdait ci qui li conv'nait, tot-è lèyant là sès viyès nipes !... 


Èt au matin, quand’ li payisante vinait r'lèver sès pîces, èle 
tapait sès brès au wôt, en criyant : — « Jèsus' Maria : Ganache 
a co passé ! Dji so co r'nètiye !... » 


On djoü, one payisante, qu'avait v'nu vinde on couchèt à 
Nameur, èralait bin paujêremint pa lès campagnes, à l'anêti. 

Come èlle alait passer li p'tit bwès, tot d'on côp èle vwèt on- 
ome. Do côp èle si boute à tron.ner di tos sès mimbres, tot-è s' 
dijant : « Si ç' sèreüve Ganache !... » 


— | m’ chone qu'on-èst taurdeuwe, cinserèsse 7... 


— Oyi, volà come ça va, li fèye do bièrdji vint m'ataugner, 
dji cause avou, èt asteûre là qu'i va fer nwâr po r'passer l' 
bwès... surtout qu'on n'èst nin sûr avou ç' Ganache-là ! 


— Ô! si ç’ n'èst qu' ça, donez vosse tchèna, dj'irè avou vos 
jusqu'à l'ôte costé do bwès... I n'a qu'a v'nu, Ganache !... Djè 
l'awoûrléye. 

Li feume, tote binauje, done si tchèna. 


— Tin, on direüve qu'il èst pèsant, vosse tchèna, nosse 
dame !... 


— È bin, come dj'a stî vinde mi couchèt à Nameur èt qui 
dj'ènn'a stî fwärt bin payîye, dj'a mètu mès caurs dins l' tchèna... 


— Combin l'avoz vindu, vosse couchèt ? 
— Quinze pices èt d'méye. 


— C'è-st-on bon pris... Vos-èstoz mariéye ?... Vos-avoz dès- 
èfants ? 


— Oyi, dji so mariéye, avou l' sabotî... Èt nos-avans trwès 
fwârts djon.nes-omes... 


— Tin, vos-avoz marié l' sabotî... È bin, tènoz, là vosse tchèna, 
èt vos diroz au saboti èt à vos trwès garçons qui Ganache a 
pwarté vosse tchèna po passer l' bwès !... 


— Jèsus’ Maria ! Jèsus’ Maria ! Èle court co !... 


Dji m' rapèle one cavalcâde qui l' Sôcièté di Moncrabeau avait 
ôrganisé. On pout dire qu'èle èstait rèyussiye. 


Lès chârs èstin.n' « nombreüx ». 


Vos-avîz li char di Moncrabeau, monté en amphitèyâte èt ocu- 
pé pa lès 40 Molons, en costume di cérémoniye, djouwant èt 
tchantant tot l' timps dè l' cavalcâde. 

Li char dès Champs-Elysées, riprésintant one grote couviète 
di plantes èt d' fleürs. Lès sôciétaires èstin.n' bin costumés. 


Li châr di l'Imprimerîye riprésinteüve one imprimeriye, avou 
lès prèsses, casses èt tipos qui composin.n' one tchanson qu'on 
vindait au profit dès pôves. 


Onk dès pus bias chars, c'èstait li « Dicauce Flaminde », ripré- 
sintant one maujone en bwès avou uch èt fènièsses. 


Su li d'vant, i gn-avait on balcon. En d'dins, on fiait dès galètes 
qu'on vindait au profit dès pôves. 


Li pus comique, c'èstait M. Kalman. 


Il avait fabriqué on sindje artificiel èt l'avait èmantchi à l' co- 
pète d'one pièce qu'alait jusqu'aus-ètâjes. 


Quand vos donîz one saqwè, li sindje saluait, èt lès caurs dis- 
chindin.n’ dins one bosse qui M. Kalman, pwartait su s' vinte. 


Mais, si vos n° donîz rin, li sindje mostrait si... d'dri. 


Come on n’ s'atindait nin à ça, lès cias qui n'avin.n’ nin doné 
èstin.n' onteüs... C'èstait bon-èplèyi, pace qui lès caurs qu'on 
ramassait alin.n' aus malèreüs. 


Tot l' min.me, M. Kalman, tot-en fiant do fô avou s' sindje, a 
ramassé one fwate some, èt a ieû brâmint do succès. 


++ 
Dji n' sé si vos-avoz dèdjà ètindu causer di Daurvillers ? Todis 
è-st-i qui c'èstait on scélèrat qui après awè touwé s' pére, i l'a 
stî taper è l'êwe. 


Ossi, il a sti condâmné à awè l' pougn djus, èt après ça guil- 
lotiné. 


Li djoû qu'on d'vait l' guillotiner, on-èstait v'nu tot-au matin, 
monter li guillotine, su l'quéle on-avait mètu on blo èt one atche 
po lî côper l’ pougn. 

A l'prijon on-avait soné à mwärt tote li nêt. 

Autoü dè l’ guillotine, i gn-avait quate jendârmes à tch'fau. 


En atindant li condâné, lès-aides ont faît aler l' grand coutia 
afin d' s'assurer s'i glissait bin. Ça donait d'djà one imprèssion. 

Tot l' Grand Martchi èstait couvièt d' djins ; aus finièsses èt 
jusqu'à su lès twèts, ci n'èstait qu'one tièsse. 


Quand Daurvillers è-st-arivé su l’ Grand Martchi, li tièsse 
neuwe, à pîds d'tchaus, rin qu'on pantalon èt si tch'mije èt, à 
costé d’ li, li prête lî mostrant l' Christ, i s'a passé come on 
frisson dins totes lès djins. 


Quand Daurvillers a vèyu l' guillotine, il a r'culé d' saîsiche- 
mint. Maîs i falait bin qu'il î passe, li brigand. 


On côp monté su l'èchafaud, on lî a mostré l'atche avou l'qué- 
le on d'vait lî côper l' mwin, maïs po ç' pwin.ne-là on l'avait 
grâcié. 


Alôrs’ lès boûrias l'ont apougnî èt l'ont loyi su l' plantche 
fatale. 


One minute après on-a dischindu li lunète dissus s' cô... | s'a 
volu r'toürner... Mais li coutia l'avait décapité... 


A ç' momint-là, ci n'a stî qu'on cri dins totes lès djins... 
Brâmint dès feumes, min.me dès-omes ont tchèyu flauwe... 


Dji vos-è rèspond qui c'èstait one saqwè d’ trisse à vôy... Maîs 
on-a bin faît di suprimer ci brigand-là !... 


Brâmint dès Namurwès si sovègnenut co do fameüs Califisse, 
qu'a stî jujé, à Nameur, là one quarantin.ne d'anéyes, Califisse, 
c'èstait co one èspéce di Ganache, si contintant tot bonemint di 
voler. Dès vols, i 'nn'a faît pa bègnons. 


Ainsi, dè |’ nêt, à l' campagne, i n' si jin.nait nin di fwarci li 
volet d'one maujone, câsser on câreau, d'alumer one alumète èt 
di s' rinde compte s'i gn-avait brâmint dès tièsses dins lès léts. 
Il avait one franchise di démon. 


Po totes sès faîtindjes, il a sti condâné à saquants anéyes di 
prijon. 


Alôrs’, li prijon si troveüve è l’ reuwe dès Fossés (Emile 
Cuvelier), où lès p'tits-orfèlins abitenut asteüre. 


` 


Là, il a pârvinu à s'èvader en sôrtant pa one maujone dè |’ 
reuwe di Fiêr. 

Voci comint i s'i a pris : 


Astok dès Quate-Cwins, où c'èst on libraîre; dins l' timps, 
c'èstait èmon Madame Warnon, one vîye dame qui fiait li co- 
mèrce di lin.ne èt d' filé. 


Come ci maujone-là èstait fwârt profonde, li d'dri touchait li 
muraye dè l' prijon. 


Ni v'lat-i nin, qu'on bia djoü... oyi, en plin djoü... Madame 
Warnon, qu'èstait ocupéye à s' mwin.nadje, veut tot d'on côp 
on-ome divant lèye. Elle alait criyi au s'cours... quand noste ome 
lî dit : — « N'eüchiz nin peü, dji so Califisse... Mostrez-m' li 
tch'min po couru èvôye... Alons, ni tron.nez nin. Dji n' pou mau... 
Pa woù faut-i aler po sôrti pa l' reuwe di Fiêr ?... 


Èt nosse dame, pus mwate qu'è vike, n'a faît qu'on timps po 
lî mostrer li coridor. 


Èt Califisse èstait sauvé !... 
+ + * 


On procès qu'a faît brâmint do brût à Nameur, c'èst l' procès 
Jaumart. 


Lès Namurwès qu'ont one cinquantin.ne d'anéyes asteüre si 
sovègnenut co bin di ç' fameus procès-là. 


l faut ètinde, qu'on bia djoü, ou on laid djoû, vint à moru M. 
de Pasquet d'Acos, baron archi-milionaîre qui, paraît-i, lèyait tote 
si fôrtune, pa tèstamint, à Jaumart. 


Oyi, maïs, lès-èritiers, zèls, nè l'ont nin ètindu ainsi, èt, do 
côp, ç'a stî on procès. 


Jaumart avait pris li pus grand avocat di Brussèle, M. Paul 
Janson. 


Lès-èritiers avin.n' tot ç' qu'i gn-avait d' mèyeü en fait d'avo- 
cats à Nameur : lès Fallon, Charlier, Dohet, Lelièvre. 


| n' faut nin d'mander s'i gn-avait do monde po aler choûter 
lès dèbats qu'ont duré dès samwin.nes : on s' sipotchait po 
intrer dins l' sâle d'audience. 


Come dj'èstais todis po m' faufiler dins totes cès afaïres-là, 
malgré lès djins èt lès jendârmes, dj'a tot l’ min.me pârvinu à 
intrer à one audience. 

Dji vwè co Jaumart, avou s' pèruque, èt dji m' rapèlerè todis 
li rèplique qu'on payisan, cité come tèmwin, a faît au présidint. 


Li présidint qui l'avait dèjà quèstioné on bon quârt d'eüre, lî 
d'mande : 


— Comment Jaumart allait-il à cheval ? 

Èt nosse campagnärd di rèsponde sins bronchi : 

— Il alait come i p'lait !... 

l n' faut nin d'mander s'on a ri... 

| gn-a qui |’ présidint qu'a rï djane. 

Tot l’ timps qui l' procès a duré, Jaumart èst v'nu aus audien- 
ces en vwèture à deüs tch'faus. 


C'èstait tot |' min.me on vi malin, ci Jaumart-là !... Ainsi, po 


awè l' peüpe avou li, il avait cominci pa dire au cocher qui l'a- 
mwinrnait au tribunal : — « Choüte, valèt, si dj' gangne mi pro- 
cès, t'aurais l' cinse dè l' Bourlote » ; aus jendârmes : — « Vos- 


ôtes vos-auroz dès têres, etc... 


Di ç' façon-là, tot li p'tit peüpe qu'avait apris l'afaïre, tineüve 
avou li. 


Todis è-st-i qu'il a pièrdu !... 


Li dêrin djoü do jugemint la Cour, ou l' Place do Palais d' Jus- 
tice, èstait nwâre di monde. 


On côp qu'on-a ieû conu li vèrdict, ç'a sti come one rèvolucion. 


Quand Jaumart èst sôrti, nin pus en vwèture à deüs tch'faus, 
mais dins l’ « hiohiot », èscorté d'one nüléye di jendârmes à 
tch'fau èt à pids, tot |’ monde a sü en criyant : — «Vive 
Jaumart !... » On flachait su lès jendârmes avou tot ç' qu'on tro- 
vait... Lès pôves-omes ènn'ont ieü one !... Ainsi, à l' reuwe di 
Brussèle, on v'nait di distcherdjî on bègnon di p'titès gayètes en 
face d'èmon Jourdain, agent d’ change. On côp qui l' cortèje a 
stï passé, i n'è d'mèrait pus on bokèt. 


C'èst vos dire si ça a tchaufé. 


209 


Dins l' timps, on n’ conichait qui li skèlin èt lès plaquètes. 
Li plaquète valeüve 16 cens’. 

Li skèlin, 32 cens’. 

Li sou, 4 cens' èt d'méy. 

| n' fiait nin aujiy di fer sès comptes, surtout su lès martchis. 


+. 


En 1870, quand l' guêre a èclaté inte li France èt l'Alemagne, 
maugré qui Nameur èst fwärt ritiré di cès deûs payis-là, ça n'em- 
pêche qui nosse vile a stî tote boul'verséye... Ca, i faut vos dire 
qu'one guêre c'è-st-one guêre èt one dicauce c'è-st-one dicauce... 


On côp qui l' guêre a sti dèclaréye, do côp li Gouvernemint 
belge a faît rintrer dès clâsses po aler disfinde lès frontiéres... 


Hi 


— Vos riyoz, Jèfté ?... Ô ! riyoz tant qui vos v'loz, maïs todis 
è-st-i qu'alôrs’ qui lès-Alemands èt lès Français si trèpouyin.n' 
astok di nos frontiéres, naturélemint nos p'tits soüdârds ètin- 
din.n’ lès côps d' fisik, lès côps d' canon... È bin, si dj’ vos direü- 
ve qui lès-oficîs ont ieû totes lès pwènes do monde po lès rac- 
tinre !... Oyi, m' fi, is v'lin.n' passer lès frontiéres po aler flachi 
avou lès-ôtes !... C'èstait lès carabiniers èt lès p'tits chasseürs 
qu'èstin.n' lès pus diâles, à ç' qu'i parait !... 


Come on-avait co assez bin rapèlé dès clâsses, brâmint dès 
mwin.nadjes d'ovrîs ont stî dins l' misére. 


C'èst qui ça n' djoûwe nin, savoz ça... Ainsi, pace qui deûs 
payis sont en prîse, vos qu'a quate ou cinq èfants, quand on vos 
dit d' roter i faut roter... On n' waïte nin s'i gn-a pont d' pwin 
dins l'ârmwère. 


Nos p'tits soüdârs ont fait assez bin dès prijonîs français èt 
alemands, surtout dès blèssés. Ossi li Belgique n'a nin sti en 
r'târd po sogni cès malèreüs-là, surtout Nameur. 


Dins dès ocâsions parèyes, li Namurwès èst todis jènèreüs. 
| gn-avait dès-ambulances èt dès-ambulanciers pa tos costés. 


Aus PP. Jéswites èt aus P'tits Fréres, reuwe Verte, on-avait 
transfôrmé lès scoles en-ambulances ou ospitaus. Vêlà dj'a vèyu 

dès turcos, dès curassiers, dès ulans, etc., qu'èstin.n’ laîdemint 
arangés. Onk, c'èstait on brès djus, on-ôte, one djambe ou lès 
deûs brès djus, èt co dès-ôtes à mitan misbridjis. Ça fiait pitié 
di vôy cès pôves-omes, vêlà, coûtchîs su dès matelas, soufrant, 
èt si lon di leû payis. 


Dji m’ rapèle, qu'àprès l' bataye di Sedan, lès prijonîs français, 
qu'ont passé à Nameur, ont stí jolimint bin r'çuts. | gn-avait rin 
di pus drôle. Figurez-vos on-èscadron d' lanciers, vinant di 
Djambe, passant dins lès reuwes di Nameur po aler è l’ casêrne, 
qu'èstait astok dè l’ reuwe di Fiêr. On côp qui lès Namurwès ont 
vèyu cès-omes-là, tot l' monde ëè-st-acouru avou dès târtines, 
dès sayas d' bire, do toubak, dès pupes. 


Arivé è l' casêrne, on-a sogni come i faut omes èt tch'faus. 


Dji m' rapèlerai todis li comandemint qu'on-ofici di Nameur 
a faît à one binde di fwärt djon.nes-omes qu'èstin.n' intrés à l' 
casêrne po vôy lès blèssés : 


— Vous voyez ces braves !... Eh bien, prenez exemple : S'ils 
reviennent du combat, couverts de blessures, c'est qu'ils ont 
défendu leur patrie avec un courage héroïque !... » 


Nos-avans criyi bravô ! bravô ! 
Èt l'ofici, continuwant, en s'adrèssant à nos-ôtes : 


— Et maintenant, du temps que ces hommes mangent, vous 
autres, prenez chacun un cheval et vous irez à la Meuse abreu- 
ver ces bêtes. Dans une heure, ici. Attention, les gaillards... 


Si vos nos-aviz vèyu plonquer su lès tch'faus, surtout lès 
vêris ! ça n'a faît qu'on timps. 


Lès pôvès bièsses, zèls ossi, èstin.n’ drôl'dimint arindjîyes. 
Dès côps d’ sâbe pa tos costés. C'èstait dès p'tits tch'faus, 
mais lèsses come dès mamesèles. 


Dji roviais di vos dire qui M. Buydens, martchand d' bwès à 
Saint-Servais, avait transfôrmé si maujone en ospitau. C'èst là, 
ossi, qui lès pôves blèssés ont bin stí sognis. 


Ossi, li Gouvernemint français, po r'compinser M. Buydens, 
l'a nomé Chevalier de la Légion d'Honneur. C'èstait bin mèrité. 
+. + 


One sôcièté qu'avait one bèle rèputâcion, dins l' timps, c'èst 
l' Sôcièté chorale Sainte-Cécile, dirigéye pa Jules Goreux, on- 
ârtisse come i gn-a wêre. 

Li spécialité di ç' Sôcièté-là, c'èstait di tchanter dès mèsses. 


Ni v'la-t-i nin qu'on bia djoû, li présidint, Louis Cabu, ètind 
dire qu'on concoûrs a lieû à Cambrai ; c'èstait en 1880. Do côp, 
il è cause au directeür. Li Comission s' rachone èt on convint 
d'aler au concoürs. 


Come i n’ dimèrait pus qu’ trwès mwès d'vant zèls po aprinde 
on chœür ou deûs, on fiait dès rèpèticions prèsqui tos lès djoûs. 
Ça n'alait nin mau, surtout lès Esprits de la Nuit, chœûr au 
tchwès. 


Enfin, li djoû èst v'nu di s'mète en route. 


Arivé à Cambrai, nos tchanteüs apudenut qu'is ont à fer à 
fwate pârtîye : c'èstait one sôcièté d'Armentière, deûs côps pus 
fwate qui zèls. 


N'impôrte, lès Namurwès ni r'culenut nin po si wêre di tchôse. 
C'èst Nameur qui comince. 


Li grand Jules, qui n'avait jamais afronté one parèye bataye, 
èstait pus blanc qu'on stofé. Maîs tot |’ min.me, si côp d’ ba- 
guète èstait sûr. 


Cambrai tchante après zèls. 


Lès Namurwès r'montenut su l'èstrâde po tchanter l' chœûr 
imposé. 


C'èst vêci qu'il a faît stofe ! 
Après-awè doné l' ton, nos tchanteûs èvont... 


Ça alait come su dès rôlètes, quand ni v'la-t-i nin qu'au mitan 
do chœür, lès clokes dè l' Catèdrâle di Cambrai si mètenut à 
soner. Pus moyin d'avanci. On n’ s'ètindait pus... Do côp, nosse 
Jules done li signal d'arêter èt vout spiter èvôye... 


l s' cotapait come on démon... Mais lès tchanteûs èt l' jury 
l'arètenut.. Il alait si r'toûrner po r'cominci, quand on s'apèrçwèt 
qu'on pan di s' fraque è-st-èvôye !... On waîte après... On l' ra- 
masse... Là co bin qui Joseph Averland avait dès-atatches sur li, 
sinon, bonswêér, nosse Jules divait continuwer l' concoûrs avou 
on seül pan à s'<-abit. 


Brèf, nos tchanteûs ripudenut l' chœür où is s'avin.n' arêté. 

On côp qui lès dérènès notes ont sti donéyes, ç'a sti, dins l' 
l' sâle, dès-aclamâcions à n'è pus fini... 


Mais c'èst seûlemint quand li chèf do jury a proclamé : 
Namur, 1* prix avec félicitations du Jury, qui lès bravôs ont 
r'doblé... 


| falait vôy lès tchapias voler è l'air, lès tchanteüs s' rabrèssî 
èt l' grand Jules pwarté en triyomphe !... On lí done dès bou- 
quèts !... C'èstait do délire... On n' vèyait pus clér di binaujeté !... 


Après ça, èvôye è l' vile en tchantant. 


A on momint doné, li grand Jules, qui pwartait on bouquèt, 
riçut on côp d' baston d'ssu s' mwin !... C'èstait lès tchanteüs 
d'Armentière, furieüs d'awè ieü one bûse, qui s' vindjin.n' su |’ 
Directeür. Do côp, lès quate pus fwârts lurons di Nameur s'ont 
mètu à costé di nosse Jules... Alôrs', i n' fiait pus bon d'aprochi... 


Après li résultat do jury, lès dépêches sont arivéyes à 
Nameur, èt co assez bin dès djins sont alés atinde nos tchanteüs 
à li stâcion. Ç'a sti dès rabrèssâdes à n'è pus fini. 


On cortêje si fôrme èt èvôye pa-t't-avau l' vile, avou dès lan- 
tiènes vénitiènes. 


Mais ni v'la-t-i nin qu'arivé place do Tèyâte, li comissaïre di 
police acompagné d'ajents, vègnenut dire : — « Messieurs, il 
est défendu de chanter ». 


— Et le motif ? 
— L'ordre est formel ! !.. 


Lès tchanteüs èt totes lès djins qui süvin.n' ont bouré li co- 
misaïre èt lès ajents dins l' courot, èt on-a continué à tchanter, 
sins s' ritoürner après lès-ordres formels !... 


— Poqwè n'a-t-on nin r'çût oficièlemint nos tchanteüs !... 


— Ça, c'èst... c'èst... dji n' vos l' diraî nin, ca, vêci, ni causans 
nin politique ! 


Mais, c'èst l' cas d' dire : Vive Nameur po tot ! 


++ + 


Dji dwè vos causer ossi d'one sôcièté qui, dins l' timps, a 
faît l' glwêre di Nameur : dji vou dire lès Bardes de la Meuse. 

Dji sé bin qui ç' sôcièté-là èxisse co, maîs on ‘nn'ètind pus wêre 
causer, èt portant, là one sôcièté qu'a ieû s'-t-eüre di célébrité !.. 


Dji m' rapèle co quand èle a stî fondéye : C'èst dèviè 1854-55. 


Si vos compurdoz, avant 1854, il èxistait, à Nameur, deüs sô- 
ciètés d' tchant : li Socièté Lyrique èt lès Echos Namurwès. Eles 
ni rotin.n' nin mau, si vos v'loz, maïs dji n’ sé ci qu'i gn-a ieû ; 
todis è-st-i qu'èles ont croulé èt qu'après leü dissolucion, leûs 
drapias ont sti r'misés au Muséye, où, dji crwè, is sont co. 


Vèyant ça, on-ome di valeür, ossi bin ècrivain qui musicyin èt, 
au d'zeü do martchi, plin d'énèrgie, M. Staplaux, s'a dit : « Oyi 
maïs i n° faut nin qui ça vauye ainsi... Comint ! nos-avans tot ç' 
qu'i faut à Nameur po fôrmer one bone sôcièté d' tchant, èt on 
n' si mètreüve nin à l'ovradije ! È bin, sins taurdjî, dji va bate li 
rapèl èt, s'on vout, dji so sûr qui nos rèyussirans. 


C'èstait en 1855. 


Do côp, M. Staplaux mèt sès guètes èt s' boute en route. | 
r'bat tot Nameur èt sès faubourgs, va trover Flupe, Piêre ou 
Djan, surtout tos lès vis soçons qui fyin.n' pârtiye dè l' Socièté 
Lyrique èt lès Echos Namurwès. 


Alôrs', on côp li Sôcièté èt l' Comission bin fôrméyes, su l' 
nom lès Bardes de la Meuse, lès rèpèticions ont comincî. Êles- 
avin.n' lieû à l'Hôtél di Vile, do costé dè l' reuwe dè l' Manôye, 
au d'zeû di l'ancien « Violon ». 


Li directeür, on côp qu'on tchanteü ou l'ôte fiait one faute, 
purdait s' violon èt raclait à tot spiyi. 


Swèt dit en passant, li frére do directeür, li bossu Staplaux, 
èstait onk dès mèyeüs tchanteüs. C'èst li, ossi, qu'èstait corèc- 
teûr à l'Organe de Namur. 


Brâämint dès Namurwès alin.n’ choûter lès rèpèticions èt dji 
vos-assure qu'èles rotin.n' bin. 


One preûve, c'èst qui l' Sôcièté a sti rèpwarter dès prumis 
pris : à Hiû, en 1858; Lovain, 1859 ; Lille (en France), 1861 ; 
Aix-la-Chapelle, 1863 ; èt Brussèle en 1863 ; lès deûs dérins su 
l' min.me anéye. 


Come vos vèyoz, lès p'tits lurons di Namurwès ni s' contin- 
tin.n' nin di concouru en Bèljique, i passin.n' lès frontiéres po 
aler disputer lès pris avou lès pus fwatès pârtiyes. 

Mais tot d'on côp, sins criyi gâre, li Sôcièté, rinoméye po one 
dès mèyeüs dè l' Bèljique, croule, èt, dèviès 1869, li bia drapia 
dès Bârdes va s' piède dins lès antiquités do Muséye di Nameur. 


Èt savoz bin ci qu'on-a fait avou totes lès mèdayes d'ôr èt 
d'ârdjint ?... C'è-st-onteûs à dire... È bin ! on lès-a vindu po pice 
di pwin ou bin on lès-a fondu po fer dès caurs. 


Èt lès Bardes avin.n' viké !... 


Li vi drapia èstait là, tot pièrdu, abandoné, po ainsi dire rinoyi 
pa dès-omes qui l'avin.n' sü au combat èt à l’ victwère !... 


Èt chaque côp qui dj'alais au Muséye, acompagné di parints 
ou bin di camarâdes, sür qu'en passant d'lé li, lès lârmes mi 
spitin.n’ foü dès ouys, tot-è d'djant è mi-min.me : « Quand vêrè- 
t-i on-ome, on Namurwès, on ancyin Bârde, po l’ riprinde èt l” 
mwinrner à dès novias combats ? » 


Tot l' min.me, après vingt-quatre ans di captivité, en 1893, li 
drapia sôrte do Muséye èt vint, tot fiér, si r'mète à l' tièsse dès 
Bardes, co on côp rachonés, pa on-ome s'i conichant en fait di 
tchant : c'èstait A. Honnincks. 


Li ossi bat l' rapèl, èt do côp, dès tchanteüs di prumêre fwace, 
lès Gilliaux, lès Stratmann, lès Belot, lès Devaux, lès Wesmaël, 
èt cint come zèls, vègnenut si ranjer autoû do drapia, si long- 
timps abandoné. 


C'èstait vraîmint plaïji di vôy dirijer M. Honnincks !... Musi- 
cyin jusqu'au bout dès ongues, i vos savait fé tchanter sès-omes 
avou one justèsse sins parèye. Ossi, au d' bout d' saquants rèpè- 
ticions, lès Bardes vont rèpwarter li prumi pris à Thuin. 


Li signal èst doné !... 


Li coradje riprind di pus bèle quand Honnincks, en vraî cama- 
râde, rimèt l' dirècsion à on tot djon.ne äârtisse : Théo Tonglet. 


C'èst seülemint alôrs’ qui l' succès dès Bardes grandit ! 


Thèo, avou s'-t-âme di vrai Namurwès, avait li stofe po conti- 
nuer l'œûve cominciye pa Staplaux èt Honnincks. 


Come zèls, i s' boute à l'ovradje. Lès rèpèticions rotenut avou 
on-acôrd parfait èt, quand vint l' momint d'aler au combat, Thèo 
èt sès tchanteûs ni waîtenut nin s'is ont à fer à pus fwärt qui 
zèls ! 

L'assaut comince à Chârlerwè, en 1894, prumi pris. 


Li bataye continue à Aix-la-Chapelle, en 1897. Là i gn-a ieû dès 
miches-maches. 


Maïs à Luxembourg, c'èst là qui ça a tchaufé ! Lès Bardes 
avin.n’ à fer aus Enfants de Paris, aus Cristalleries èt à l'Amitié 
di Pâturages. 


Sins s' jin.ner, nos tchanteüs lès-asplatichenut come one 
figue ! 


G'a sti one afaîre ! Li jury n'aveüve ètindu tchanter d'one pa- 
rèye façon ; li Grand-Duc do Luxembourg nin pus, èt lès djins 
qu'implichin.n’ li sâle ont faît on tél boucan, qu'à on momint 
doné on pinsait qui l’ sâle alait crouler ! 


Vos dire l'arivéye dès Bardes à Nameur, c'è-st-impossibe. 
D'âlieürs, brâmint dès Namurwès s'è sovègnenut co. Todis è-st-i 
qu'en volant intrer à l'Hôtél di Vile, po ètinde li discoürs do 
mayeür, M. Mélot, dj'a stî à mitan spaté. Mi tchapia tchaît à têre, 
djè l' vou ramasser, — bonswêr ! — on rote su m’ dos, su mès 
mwins, su m' tièsse... Dj'èstais arindji ! Èt maugré tos mès boûr- 
sias, dji criyais co come lès-ôtes : « Vive lès Bârdes ! » 


Quand vos vos trovez à parèye fièsse, sins minti, vos-èstoz 
come fô d' binaujeté. 


Quand on a stî à Aix-la-Chapelle, mi, qui n'avait jamais sti en 
Alemagne, dji profite di l'ocâsion po fer l' voyadje avou lès 
Bardes. Maugré qui dji n' conais nin biacôp di musique, dji pou 
dire qui lès Bardes ont bin tchanté. Seülemint, come i gn-a ieû 
dès baltrijes, is n'ont ieû qui l’ deüzyin.me pris. 


Ç'a sti one afaîre, vêlà, en payis ètrangér’ : nos-èstin.n' come 
tos pièrdus. Ossi, nos n'avans wêre tchamossé dins ç' contréye- 
là. 


Avou ça, dins nosse maleür, nos-avans co rí one bouchîye. 
— Dji di nos, pace qui nos èstin.n’ à trwès. — Avant di r'prinde 
li train po riv'nu, Jules li botchi, Augusse li serwî èt mi, vèyant 
qui nos-èstin.n' pièrdus, nos cominçans à d'mander à tos lès 
passants li vôye dè l' gâre. Maïs là-waî ! qui pèrson.ne ni nos 
comprind. Jules li botchî monte dins one radje èt nos criîye, en 
passant astok d'on mau foutu : = « Là onk, s'i n' nos rensègne 
nin li vôye dè l’ gâre, dji li fou on côp d' pougn su s' g...! » 

Èt |’ mau foutu di li rèsponde : — « Ê ti, valèt, si ti n' causes 
nin bia, dji t'è fou deüs ! » 


C'èstait on Namurwès, dè l' reuwe dès Brèsseüs. 


On-a faît conichance... On-a roté brès d'zeus, brès d'zos jus- 
qu'à l' gâre, tot-è bèvant one lampéye par ci par là. Èt nosse mau 
foutu nos a criyi en nos quitant : « C'èst damadje qu'i n'è vint 
nin dès parèys à vos-ôtes tos lès dîimègnes ! » 


Come vos vèyoz, li sôcièté dès Bardes pout compter po one 
dès mèyeüs dè l’ Bèljique. D'abôrd qu'èlle èst bin mwinrnéye èt 
qui lès sôciètaires mostèrenut one miète di bone volonté, i pole- 
nut lûter. D'alieürs, lès preûves sont là. 


— Mais i m' chone, Jefté, qui l' Sôcièté comince co à ‘nn'aler 
su one djambe èt d'ssu l'ôte. 


— Non fait, Ziré, non faît. One sôcièté, c'èst come dins on 
mwin.nadje... Audjoûürdu, dimwin èt après d'mwin, ça va bin... 
L'ôte après-d'mwin, s'i gn-a on mwaîs nuwadje qui passe, c'èst 
bin d'asärd s'i n° candje nin en bia... C'èst vrai qui Thèo a lachi, 
qui M. Anciaux l'a remplacé. È bin! choûtez ci qui dj' va vos 
dire : — « Si l' Sôcièté a soketé one miète, c'èst po si r'pwaser. 
Mais vos vièroz qui bintôt Thèo ripirdrè l' dirècsion èt qu'i 
mwin.nerè co sès-omes à dès novias assauts ! » 


— Alons, tant mieûs, tant mieûs ! 


— À !... Dji sin come one souweür mi passer su l' front quand 
dj'i pinse... Non, ci n'èst nin pèrmis !... 


— Qu'avoz, don, Zîré ? Vos-èstoz nauji ? Dji m'apèrçwè qui 
dj’ vos-a faît trop causer !... 


— Non.na, Jefté, non.na, m' fil. Quand dji pinse qui l' cia 
qu'a crèyé l'aîr National Namurwès, Nicolas Bosret, n'a nin seû- 
lemint ci qui s'apèle on p'tit monumint su one di nos places (ni 
fuche qu'on buste), quand dj'i pinse, dji braïreûve bin! 


— Avoz rovi, Ziré, qu'i gn-a, à Salzène, one reuwe qui pwate 
si nom ? 


— Si nom su on boquèt di reuwe, c'èst nin assez... Non, c'èst 
nin assez... Waitiz lès Liîdjeüs, zèls, is sont pus r'con'chants : 
Grétry faît li Valeureux Liégeois, do côp on lî drèsse one sta- 
tûwe. Du mwins, ça c'èst dès-omes. Portant, Grétry a scrit ça en 
français. Ça n'empêche, c'èst l'air National... Èt lès Lidjeûs ont 

mostré do cœûr !... Maîs Nameur!... Èt on vêrè dire : Vive 
Nameur po tot !... On-a bin faît one statüwe à Baron, po sès ta- 
blaus ; on buste à Mathieü, po lès coutias di chirurgyin ; one 
statüwe à d'Omalius, po s' « géologie »... 


— Qu'èst-ce ça, « géologie » ? 

= M... 

— Èt Colas Bosret, rin! 

— Alons, Ziré, Colas Bosret èst mwârt, qu'i seüye en paîs ! 


— En païs tant qui vos v'loz, maïs dji vou todis dire qu'on-ome 
come Bosret a bin mèrité dès Namurwès... Oyi, sins li, nos n'au- 
rin.n' nin Li Bouquet dè l’ Mariée, qu'a sti tchanté pa lès gènè- 
râcions passéyes, qu'à nosse toûr nos tchantans avou plaïiji, èt 
qui lès gènèracions à v'nu continûweront à tchanter avou fièr- 
té !... Ô ! quand dj'i pinse, qui |l’ Namurwès è-st-ingrat ! 


On n' comprind nin assez ci qu' c'èst qu'on tchant patriotique. 
Portant, i gn-a dès momints où on pout « apprécier » tote si va- 
leür : c'èst quand vos vos trovez lon, bin lon di vosse vile natale, 
qui vos p'loz vos-è fer one idéye. 


È voci one preüve. Choütez citèle-ci : 


Alôrs', dj'èstais djon.ne ome. Dj'avais spaurgni saquants mas- 
tokes, ainsi qui mès deüs camarâdes Maurtin èt li p'tit Louis. 
Nos conv'nans d'aler vôy Paris. Arivé là, naturélemint nos tro- 
vans tot bia, fwärt bia. Maïs i vint todis on momint où on 'nn'a 
assez. Nos-avisans on p'tit dèbit d' vin, come on dit par là. Nos- 
intrans... Nos bèvans on vêre, deûs vêres, trwès vêres, qwè sé- 
dj'… Après nos awè r'pwasé come i faut, nos payans èt nos 
sôrtans. Arivés su l' soû d’ l'uch, li maïsse do dèbit nos dit : 
— « Messieurs, si vous voulez me faire plaisir, revenez dans 
une couple d'heures, je vous offre un bon café ! » 


Tot saisis d'one téle « gènèrosité », nos nos r'waitans avou 
« hésitation » èt, finalemint, nos-accèptans. 


Après awè visité lès curiosités qu'i nos d'mèrait à vôy, nos- 
alans au rendez-vous. 


Mais ç' côp-ci, savoz, dji n' vos di qu’ ça !... 


Li Monsieû nos faît intrer dins l' place süvant l' cafeu. Là, i 
gn-avait one tauve drèssiye, avou dèl taute, do vin, do reujin èt 
co bin dès-afaïres. 

— Alons, mès-amis, dit l Monsieü, mètons-nous à table... et 
bon appétit. 


Maurtin s'achit, li p'tit Louis ossi èt mi, po fer d' l'onête, dji 
faï do malauiji. 


— Tous à table et de bon cœur ! 


— Tot-è chiquant, nos nos r'waîtin.n' pus saîsis qu' jamais, 
surtout qui Madame nos t'nait compagniye. Tot d'on côp, tapant 
mès-ouys su l' mitan dè |’ tauve, qu'èst-ç' qui dj’ vwès ? En guise 
di menu, on-avait tot bonemint scrit lès paroles do Bia Bouquet. 


Vèyant ça, li p'tit Louis s' boute à tron.ner come one fouye ; 
Maurtin atrape dèl tchau d' pouye èt mi dji m' boute à danser 
pa-t't-avau |' tchambe. Di ç' timps-là, li Monsieû si mèt à tchan- 
ter tos lès coplèts do Bia Bouquet, come jamais dji n'è l'avais 
ètindu tchanter. 


Quand nos-avans sti riv'nu di noste émôcion, li Madame nos-a 
dit en plat patwès : — « En intrant vêci, vos n' saviz nin di rès- 
contrer dès Namurwès come vos-ôtes... Nos-ôtes, nos-èstans d' 
Vèdrin. Èt co on côp, Vive Nameur po tot !... » 


Vos dire l'imprèssion qui ça nos-a faît en-ètindant causer 
patwès èt surtout en choûütant si lon qu' ça tchanter li Bia Bou- 
quet, non, jamaîs, on n' saureûve l'èspliquer ! 


Nos-èstin.n' èvôye à Paris, ostant po nos instrwîre su nosse 
mèsti qui po nos-amuser. 


Ainsi, li p'tit Louis, charcutier di s' mèsti, volait à tote fwace 
vôy l'abatwër dè l' Villette. Nos-i alans. On côp là, il a cominci 
à nos-èspliquer lès bèlès vatches, à nos mostrer lès craus noû- 
rins, etc. Ça nos chonait bia, maïs v'là tot. 


Maurtin, li qu'èstait cwam'ji, s'arètait à totes lès boucaniéres : 
— « Waîte one miète, on, Ziré, là one païre di Molière bin achè- 
véye ; là dès talons bin toürnés ; là do bon cü d'èpègne, etc. 


Ni nos-î conichant nin, nos rotin.n' todis. 


Èt mi, qu'èstait munusier, dji n' savais passer adlé one bèle 
pwate cochère sins m'arêter po studi lès molüres, lès adjusta- 
djes, etc. 


Ça nos chonait artistèmint fait; nos r'waîtin.n', nos passin. 
n' èt c'èstait bon ainsi. 

Maïs, qui dj’ rivin co là-d'ssu on côp qui nos-avans ieû ètindu 
l' Bia Bouquet, nosse cwärps a stî tot r'toürné. Nos-avans frum'ii 
dins tos nos mimbes. | chonait qu'on frisson nos passait dès 
pîds à l' tièsse, tant nos-èstin.n’ contints d'ètinde tchanter noste 
aîr national ! 


È bin ! l'ome qu'a seû, pa s' tchanson, imprimer one téle ac- 
sion dins l'âme di sès compatriotes n'aureüve nin drwèt à dèl 
riconichance !... 


— È bin! Zîré, pusqui vos t'noz tant qui Bosret eûche one 
one statüwe, dji va aler trover lès-autorités : li gouverneür, 
Châles de Montpellier ; li mayeür, M. Saintraint ; l'èchèvin dès 
Travaux publics, M. Golenvaux ; Henri Bribosia, Procès, Was- 
sètche, Cambrèlin, li p'tit Fronville, Grafé, Z. Lemercinier, 
Hamoir, consèliers comunâl, èt Henri Baetens, consèlier provin- 
cial, èt dji so sûr qui ça rèyussirè. 


— C'èst ça, dès-omes di tos lès pârtis... | gn-a rin d' té qu' ça... 
Du mwins, quand lès-ètranjers vêront à Nameur ou bin aus gènè- 
râcions qui vêront après nos, on pôrè dire : — « Volà Colas 
Bosret, li crèateûr di l'aïr National Namurwès ! » 


— Oyi, c'èst vraî... Èt si on djoû on vint à dismoli li Kursäl, 
nos d'manderans qu'on faîye on bia parc èt qu'on mète li statûwe 
da Bosret au mitan, nèdon, Ziré. 


— One bone idéye... 


— Maïs, Ziré, vos qui aime tant ci vi patriote-là, Nicolas 
Bosret, l'avoz conu ? 


— Comint ! si dj' l'a conu ?.. Djè l' vou bin crwêre... | m' chone 
qui djè |” vwè co, li dimègne, maugré qu'il èstait aveüle, aler 
djouwer lès-ôrgues à Saint-Djauque... C'èst s' feume què |’ 
mwinrnait pa l' brès, quand ci n'èstait nin onk di sès camarâdes... 


Maïs Bosret, n'è-st-i nin li fondateür dè l' sôcièté di Moncra- 
beau, avou lès Wérotte, lès Janus, lès Lagrange, lès Honnincks, 
lès Suars, lès Colson, etc., tos bons bordjwès di Nameur ? 


Bosret èt sès vis camarâdes ont débuté èmon Warnon, cafeti 
è l' Plante, dèviès 1846. 


Li frére Warnon, qu'èstait aveûle ossi n'avait rin po fwardjî 
one couyonâde à sès camarâdes ! 


Après ça, is sont v'nus èmon Ramlot su Saint-Leup, is-avin.n' 
po tite li sôcièté dès Minteûrs. 

C'èst dèviès 1851 qui Bosret a compôsé l'aîr National Namur- 
wès, èt, en 1852, Jules Mandos, tchantait po l' prumi côp li Bia 
Bouquet. 


Alôrs', li locäl si trovait è l' reuwe dès Fossés, èmon Boucher, 
dit l' Pouyu. 


Enn'ont-is ieû do plaïji, cès Molons-là ! 


Falait lès vôy en assembléyes aus répéticions di l'orkaîsse ou 
bin quand is djouwin.n’ aus cautes ! Lès princes èt lès barons 
n'èstin.n' rin d'lé zèls. 


En assembléye, on n’ p'lait causer qui l' patwès. 
Aus rèpèticions tot-è fiant leû possibe po ièsse sérieüs, i falait 
choüter. 


Maîs aus cautes, i n' fiait nin bon d'atraper one couye, do côp 
on vos-apwartait l' mèdaye ; èt si vos-aviz |' maleür d'atraper 
one dobe couye vos-aviz l' calote ossi laudje qu'on tchôdron à 
l' caboléye. Èt là d'ssu on tchantait on bokèt. 


C'èst ça qu'èstait gaîy. 


Dins tos cès vis soçons-là, i gn-avait bin wêre qui n'èstin.n' 
nin poêtes : ainsi, nos-avans ieü Wérotte, qu'a faît on live di 
tchansons ; Lagrange èt Colson ossi ; Viéter a faît li R'vue do 
Paradis ; Godenne, li Brabançonne Moncrabeautienne ; Mandos 
a scrit brâmint di bèlès poésîyes ; etc., etc. Enfin, dins l' timps, 
po fer pärtiye di Moncrabeau, i falait sawè fer one tchanson. 


Èt tot-è s'amüsant, is-èstin.n’ co « philanthropes ». 


Tos lès concêrts qu'on doneüve dins l' timps, à Moncrabeau, 
c'èstait po lès pôves. 

Nos ançyins Molons ont stî à Paris, à Brussèle, à Lîdje, à 
Mons, enfin pa tos costés. Èt tot où is-ont stï is-ont ieü brâmint 
do succès. 


Enfin l'aîr do Bia Bouquet èst djouwé pa totes lès musiques 
militaires bèlges èt ètrangéres. Ci qui n'èst nin wêre di tchôse. 


Po fini, dji sowaîte qui lès Moncrabeauçyins d'asteüre suve- 
nuche lès traces di leüs-ancêtes : en s'amüsant tot-è « V'nant 
en aide » aus malèreüs !... 


— Est-ce tot, Ziré ? 

— À! c'èst télemint qui dj vos choûte avou plaîji... Wai, vos 
v'noz di m' fer passer li pus bia momint di m' vîye ! Vos v'noz 
di m' rapèler dès-afaîres do timps passé !... Dji so pus djon.ne 
qui vos, c'èst vrai, maïs, come vos, dj'a conu (bin wêre di tchô- 
se), lès vis rempârts, lès vis Molons, lès vis Bârdes. Enfin, dj'a 
conu one miète do vi Nameur !... Èt, en vos choûtant, i m' chone 
qui dj'î so co !... Ci qui vos v'noz di m' raconter, Ziré, si, on djoû, 
ela l' timps, dj'assayerai dè l' raconter, dins on live, aus Namur- 
Wès... 


— C'èst come vos v'loz, Jefté... C'èst come vos v'loz !... 


— È bin, Ziré, avant di nos quiter, dji va vos raconter li sondje 
qui dj'a faït, là on-an ou deüs... 


-- Dji vos choüte, Jefté... 


Dj'èstais achit' su l' bwârd di Moûse, 
Waïtant passer tot ç' qui glissait 
Dissu sès-êwes cléres dins leü coüsse 
Bin pus r'lüjantes qu'on murwè. 
Dj'èstais vêlà quausu mièrseü, 

Tot-au mitan di ç' qui l' nature 

Nos-a lèyi di pus précieüs : 

Lès rotches, lès bwès èt l' bèle vèrdure. 
Di tanawète on p'tit côp d' vint 

V'nait caressi mès deüs massales : 
Dji vos-assure qui ça fiait pus d' bin 
Qui l'aîr qu'on rèspire dins l' capitâle, 
Dji m' trovais là inte ciél èt têre 
Contemplant tot di bone umeür, 
Quand tot d'on côp, d'aviès Taye-fiè, 
Arive li batia à vapeür. 

En face di mi là qui s'arète, 

Come po m' v'lu fer cérémoniye, 

Èt au signal d'on côp d' sonète, 
Comince on concêrt d'armoniye ; 

Dji vwè su l' pont Colas Bosret, 
Janus, Viéter, Suars, èt Mercier, 
Tchantant en chœür li Bia Bouquet, 
Qu'acompagnait Françwès Fourrier ; 

A costé d' zèls, c'èst Châles Wérotte, 
Honnincks, Houdart èt Jomouton, 
Sana, Bister, Casimir, Nihotte, 


Fiant résoner Mi p'tit crèton ; 

Èt po rèfwarci tot l' bazär, 

Colson, Lacour, Bouly, Colette, 
Lagrange, Garnier, Calman, Gèrard, 
Vos sofèlenut dins dès trompètes l... 
Li sèrinade à pwène finiye, 

Mimi s'avance dissus l' batia 

Po réciter one poésiye 

Qui dj' va vos dire télemint c'èst bia : 
« Salut! ô Plante binin.méye, 

« Salut ! clotchi tant rigrèté, 

Salut! maujone si disseüléye 

Où nos vikin.n' en libèrté. 

C'èst là qui dj'a passé m'-y-èfance, 
Courant lès ayes èt lès bouchons ; 
C'èst là qui dj’ tchantais mès romances 
Di timps-in-timps èmon Warnon !... 
Adiè ! ô Plante binin.méye 

Adiè ! clotchf tant rigrèté 

Adiè ! maujone si disseûléye 

«x Dispeüy qui nos v's-avans quité l... » 
Maïs là l' batia au gré dè l' Moûse 

Si boute en route aviès Grognon : 

Mi, di ç' timps-là, dji pète one coûsse 
Adlé Mandos, nosse vi Molon : 

Bon Diè, todis, Jules, quêne parâde ! 
Dji vin do vôy one saqwè d' bia : 

On groupe di vos vis camarâdes 

Qui d'peüy longtimps sont dins |’ trèpas L.. 
Sins sè l' fer dire, Mandos distèle, 
Arivé d'lé Moüse... r'waîte tos costés 
Èt di n' rin vôy là qui m' bèrdèle... 

Mi, là-d'ssu, djí m'a dispièrté. 


— C'èst bin come vos l' dijoz... Dj'a conu tot ça... C'èstait dès 
« bons vis timps » !... Maïs i faut bin qu'on s' quite... Choû... là 
nosse vi Carilion qui sone onze eüres èt d' méye... Èt i djoüwe 
justumint Li Bia Bouquet ! 


FIN 

(f) GILLARD Edmond, Djilâr (Namur) 


— C.W. 7/69, 16 p. 30,— 
(*) GILLIARD Emile (Mousier-s-S.), Bd St-Pierre, 40, Mons 

(*) — Li Dérène Saison, Coll. « Litt. P Dial. d'auj. », 1976, 43 p. SLLW 125,— 


(*) GUILLAUME Jean, R. P., (Fosses-la-Ville) 
59, r. de Bruxelles, Namur 
(*) — Grègnes d'Awous’, poèmes, éd. Mosanes, 46 p. 150,— 
HANSE Joseph (Floreffe) 
— Hommage de sa commune natale, C.W. 8/69, 24 p. 30,— 50, Â 


HENIN André (Han-sur-Lesse) 


— Aurmonak do payis d'An, C.W. 12/74, 24 p. 40,— 

— Li Nwâr Tatiche (Prix Calozet 75), C.W. 10/75, 16 p. 35,— 

— Œuvres (Prix Michaux 77), C.W. 6/77, 16 p. 40,— 
(f) HENRARD Louis (Perwez-Brabant) 

— C.W. 5/52, 20 p. 25, — 
(*) HOSTIN Reynolds (Ciney) R. d'Omalius, 93 - 5300 Ciney 
(*) — Li Tch'min do l' Crwès, 32 p. 50, — 
(*) — Plat'néyes di Diâle, C.W. 3/61, 16 p. 30— 50— 
(*) — Dès spots èt dès Ratoûrnûres d'èmon nos-ôtes 200, — 


(j) HOUZIAUX Joseph (Celles), Celles (Houyet) 
— On quautron d' novèlès fauves, C.W. 6-7/54, 32 p. 30, — 


(j) HUAUX Augustin (Couvin-Vierves) 

— C.W. 7/75, 16 p. 30, — 
JODOGNE Omer 

— Sur des noms de famille namurois, C.W. spéc. 77, 32 p. 80, — 


(j) LALOUX Auguste (Dorinne), Yvoir s/M. 
— Lès soçons, Bull. SLLW, 10, Quai de Rome, Liège 125, — 
— Lès maurticots, b. dess. S. de Coune, C.W. 9/71, 16 p. 20, — 
— Aurmonak po 1971, C.W. 11/70, 20 p. 30, Â 


(*) LEONARD Lucien (Annevoie), Ch. de Charleroi, 84, Namur 

-- One saye di Creüjète di nosse > D 92 p., 2* édit. 60,— 

— LEXIQUE NAMUROIS, z vol., 964 p., , éd. SLLW Liège  1450,— 

— Un Littérateur wallon du Canada : l'abbé J. Pirot, 98 p. 120,— 

— On n's-aprind bin l' flamind èt l' Walon, poqwè nin? 

36 p., C.W. 7/63 et 10/66 35, Â 

— RIME-RAME, Dictionn. rimes 40,— 
LEONARD Paul, L.M.E.P., R. Juppin, 28, Namur 

— Sermons wallons enregistrés sur disques, le disque 120,— 


MANOUVRIEZ-LEROY (Simone dè l’ Goulète) OLLOY 

— N° spécial C.W. 2/76, 16 p. 35,— 
MAQUET Albert (Liège) 

— Poèmes, C.W. 2/75, 24 p. 40,— 
(f) MARECHAL Lucien (Namur) 

— Tot-à l' doûce, C.W. 6-7-8/65, 42 p. 60,— 
(*) MASSART-TILMANT G. (Mme) R. de Piétrain, 92, Jodoigne 

— Flers di Chaujon, poèmes, 62 p. 100,— 

BIOU... avou Joseph PIRSON, R.N. 


A l'eüre qu'on vout stron.nè nos vis viladjes, vis di cints èt 
dès cints-ans. A l'eüre qu'on-z-èmantche dès dèmonéyès comu- 
nes èwou qu'on n' si coneut nin... Èt sür nin dès aujeminces po 
sès papîs èt tot l' rèstant... Après lès gâres, on vind lès scoles 
èt lès maujos d' cure... Ni causans nin d' nos-èglijes... à mitan 
wides. 


On ape nos viladjes... on l'zï scrote leü-z-âme. Po qui tot toüne 
n' nin à cu d' pouyon, lès Rèlîs, po leüs septante ans ont v'lu 
ramèch'nè saqwants bokèts da onk dès leürs, on Biouti tot-ute. 


Is n'i sont nin tortos, il a falu rèlire... dins lès rèlîs : S'i vos 
chone qu'i gn-a d's-ôtes, aloz r'niftè dins lès « Cahiers Wallons =», 
vos-è rapècheroz mwintes : Sovenances di guêre (mars 1973), 
One coüsse aus tch'faus à Biou en 1920. 

LE 


Mins avou li, èt avou nos, vos sèroz muwès en lijant : 


A m' chér viladje 


Dji t'a quitè, là bin longtimps 

Come on tot djon.ne mouchon qu'èvole : 
Mins dji tûze à twè bin sovint, 

Payis ou ç' qui dj'a sti è scole. 

Ti n'as portant rin di r'lüjant, 

Ti n'ès nin l' pus ritche dès comunes, 
Mins, addé twè vike mi moman : 

Por mi ti catches pus qu'one fôrtune. 


Èt pwis, c'èst twè qu'a seû aurdè 
Tot ci qui rapèle mi djon.nèsse ; 
L'âdje qu'on s'amüse à maraudè, 
Li bia timps qu'on sierveüve à mèsse. 


Ossi, quand, à deûs dwègts do |’ mwârt 
Dj'aurè faît m'ake di contricion 
Po fè l'ètèremint di m’ vi cwärps 
Dji mètrè one seûle condicion : 
C'èst do ièsse èssèvli vêla 
Dins l’ crausse aurzîye do chér viladje 
Qu'a vèyu mès tot prumis pas 
Èt oyu mès prumîs ramadijes. 
(automne 1929) 

Lès fusions 


— « Ça n'irè nin si mau qu'on n’ pinse », 
m'a dit on grand maïîsse do l' Province. 
Li Fusion c'èst l' fôrtune po d'mwin, 
Mins dji l' vè, vos n' mi crwèyoz nin! 
Biou s' va marié avou An.yéye, 
Vo-l-là à djoke su l' Molignéye. 
Èt il aurè come Aut-l' Wastia 
« Si » bwârd di Moüse èt « sès » batias. 
S'on mèt D'néye avou Saint-Djuraud, 
Èst-ce qui vos trouvoz ça si mau ? 
Li cia qui d'meüre o l’ Vile di Brogne (1) 
Faut nin qu'i s' mwaijiche ou qu'i grogne. 
Il a Marèdsous dins lès mwins. 
ll èst quausu Bènèdictin ! 
Qu'on füche di R'mèton ou di Stauve, 
Si on d'vint fou, on va...à Dauve 
Asteüre on îrè... à Nameur. 
C'èst parèy, mins l' mot èst mwins' deur. 
Quand à Dinant lès djins d' Bovègne 
Alin.n' î passè on dimègne. 
On rètchèsseüve lès « mougneüs d'As » (2) 
A côps d' pîd ou à côps d' coutia. 
Audjoürdu, is sont pus paujêres. 
ls sont tortos div'nus Copêres. 
Avoz d'ssu l’ linwe, one ôte question ? » 
— « Ayi », di-dje : « lès contributions » ? 
Vont-èles bachi come on l' raconte ? » 
— « Nos ratindrans qu'on faïye lès comptes ! 
Mins dj'a bin peü, qu'one miète pus taurd, 
On n' vos rèclame brâmint dès caurs ! » 
Dji tüze à twè, mi p'tit viladje, 
Qui va stofè dins l' rachonadje 
Ti vas piède à cause do l' Fusion 
Ti cœür èt t'âme èt min..me ti Nom ! 

(1) Brogne : ancyin nom de Saint-Djuraud. 

(2) Mougneüs d'as (mangeurs d'ail). Sobriquet désignant les Bouvignois. 


N.D.L.R. - Pour les non-Namurois, il est sans doute bon de préciser que : 

- les communes citées sont celles de Bioul, Anhée, Denée, Saint-Gérard, 
Ermeton-sur-Biert et Stave ; 

- Haut-le-Wastia a fusionné avec Anhée en 1964 (celle-ci est arrosée par la 
Meuse mais aussi par la Molignée) ; 

- Dave compte un institut psychiatrique ; 

- les Bouvignois ont été historiquement les adversaires incessants et réso- 
lus des Dinantais, ce qui n'a pas empêché la fusion de Bouvignes et de 
Dinant en 1964 également. 

En r'waîtant on vi pôrtraît 


Dj'a r'trouvè dins l' ridant do l' drèsse 

On pôrtraît dès scolîs di m' timps 

Dji r'luke l'imaudije, èt l'ouy di crèsse 

Dji m' di : « Dès mwärts ? | gn-a tot plin. » 


1. 
2. 
3. 
4. 
5. 
6. 
T: 
8. 
9. 


10. 


DETOURBE Alf. 21. LECLERE André 41. TIMSON Alb. 
PIRSON Jos. 22, GENOT Floris 42. LEGROS Fern. 
COLLARD Fréd. 23. GERARD Em. 43. BOULANGER Luc 
ADNET Fern. 24. PIRAUX Eug. 44. LARET Jean 
NOEL Ch. 25. GERARD Cam. 45. SONET Clém. 

? 26. GEORGE Léoni 46. LEONARD Arth. 
PRUMONT Fursin 27. ADNET Gast. 47. HENKINBRAND Jos. 
DUCULOT Léon 28. PESLEUX Aimé 48. PIRSON Léop. 
LARET Antony 29. PAQUET Antony 49. HONTOIR Henri 

? 30. GILON Antoine 50. HUBERT Jules 
HENKINBRAND Arth. 31. PIRSON Henri 51. PECTOR Jos. 
LEONARD Aimé 32. CHAUVIER Aimé 52. COLLARD Arth. 
HODISTER Vict. 33. WIAME Jos. 53. LEFEVRE Georges 
ADNET Alph. 34. LEMAITRE Adelin 54, LEONARD Lucien 
HUBERT Gast. 35. DARTOIS Em. 55. ROBIN Arsène 
PECTOR Vict. 36, LANGELE Jos. 56. GILLARD Georges 
CREPIN Maur. 37. DETOURBE Jules 57. THERASSE Jos. 
LOMBET Jos. 38. HODISTER Ad. 58. CHAUVIER Léoni 
BENOIT Jules 39. MACAUX Sylv. 59, ROBIN Ad. 
ENGELMAN René 40. DREZE Georges 60. MERVEILLE Ed. 


Si vos-èstoz rèchu su l' têre 

Aviè lès-anéyes dij-noûf cint 

Il èst timps d' dire vos pâtêrs 

Si vos v'loz moru come on Saint. 

Mins ni fuchoz nin plin d'angouche 
Pace qui bin rate, faureut paurti 

Ça n' prèsse nin, tinoz-vos aus couches 
Ostant vêci... qu'au Paradis. 

Sins grand plaiji ; portant dji tûze 

Èt dji n’ faï nin d’ mès-imbarras 

Dji n' su pus à à l'âdje qu'on s'amüse 
A fè en Espagne, dès tchèstias. 

Dès vicants i gn-a pus dès masses 

Li Tur Gogo s'a fait scrotè 

Lès trwès da l' Roc, li gros Thèrasse 
Sont dispûs lontimps ètèrès. 


Antwène n'èst nin riv'nu d'Alemagne 
Mwärt ossi, li gros Adèlson 

Qu'a faît au Congo trwès campagnes 
Mins qui r'pwèse en Payis Walon. 


Èt Lèyon qu'aveut si bèl aîr 

A Nameur dins s' moussüre d'ajent 
Sür qu'asteüre, il èst Comissaîre 
Au Paradis dès bons-èfants. 


Tur èt Dèric èstint trop djon.nes 
Quand is-ont passè d' l'ôte costè 
Sint Piêre a r'waîti à one aune 
Is-ont stî fwârt mau mèsurès. 


Quand après tot, dj'a faît l' triyadje 

Dji n° ritrouve pus wêre di vicants 

Jusse saqgwants tièsses, saqwants visadies, 
Dès djins qu'ont asteüre... sèptante ans. 


Rimédes do timps passè 


— « Pârin! Comint fieûve-t-on dins l' timps 
Quand i gn-aveûve pont d' Mutuwèle ? 

On n’ l'aveüve nin tos lès djous bèle 

S'i faleüve qu'on paye li médecin ! 


Èst-ç' qui c'èst d' bon qu'au fârmacyin 
On d'veüve ossi payi lès drogues 

Èt jusqu'à l' tote dêrène mastoke ? 

Mins |’ ci qui n'aveüve nin l' moyin ?... » 


— « Bin, cit-là, m’ fi, n'i aleüve nin ! 
Li djoü qu'on pôve tchèyeüve malade 
l faleüve todi qu'i s' rabate 

Dissu dès « r'cètes di viyès djins ! » 
C'èsteüve dès r'médes qui valin.n' bin 
Totes lès drogues qu'on-avale asteüre ! 


Avou saqwants plantes ou dès fleürs 
On s' sogneüve èt... ça n' costeûve rin ! 


Tièsses di pawè po lès maus d' dints, 
Fleürs di tiyou por one minéye, 

Po li stomac’, dol cintauréye 

Èt po l' vèssiye, do té d' dint d' tchin. 


On s’ sièrveüve d'one fouye di plantin 
Po-z-arètè |' song d'one kèrnache 

Èt on con'cheüve dès bonès craches 
Conte lès crèvaudes èt l'èstchaufemint. 


Si, après saqwants djoûs d’ traîtemint 
On n'èsteüve nin r'mètu d'assène 

O l’ place do s' fè trawè l' coyène 
On-aleûve tanizè lès Saints ! 


Nos tayons lès con'chin.n’ fwârt bin 
Gn-aveûve onk po chaque maladîye 

Po l' tifus’, li dobe-peûmonîye 

Lès crampes, lès cingues, lès pires au rin. 


Insi, dins s' tchapèle di Warnint, 
Sainte Adèle s'ocupeüve dès-ouy 
Ôte-paut, saint Lorint fieûve si bouye 
En sognant maus d' tchèt ou bozins. 


One moman qu'aveûve on raupin 

Trop fwèbe po si t'nu su sès djambes 
Promèteüve li vôye à saint Stampe 

Èt l'èfant roteûve li lend'mwin! 


L'ome d'audjoürdu qui s' pinse malin 
Ni vèt nin qu'one bièsse qu'èst fayéye 
Si r'fait en mougnant dès ièrbéyes 
Pire qui ça, í n' crwèt pus aus Saints ! 


Choûtoz m’ fi! V'loz, come vosse pârin, 
Vikè longtimps èt d' meurè vèt ? 

C'èst fwärt auji! Voci li r'cète : 

Ni purdoz pont d' médicamints ! 


Bwèvoz do té quand ça n° va nin! 
C'è-st-on consèy di vosse grand-pére 

Èt si l' bruwèt èst trop amér 

Widoz come mi... deûs gotes didins ! » 
Volà comint qu’ lès djins d' nos djins 
Vikin.n’ dins l' timps, sins Mutuwèle 
Asteüre on l'a brâmint pus bèle 

Portant... choütoz !... tot |’ monde si plind! 

Poqwè couru si lon ? 


Dji vin d' lèyi ouf’ à l' câriére 

Dj'i a boutè pus d' quarante ans. 
Dispeüy longtimps, dji su grand-pére, 
Dj'a one nüléye di p'tits-èfants. 

Sins v'lu dire qui dj' su dins l'aisance 
Dj'a quand min.me dès caurs di costè. 
Mi, dji n'a jamais fait bombance. 

Dj'a spaurgni o l' place do fürlè! 

— « Asteüre, faureüve quand min.me qu'on vique », 
M'a dit m’ viye feume, d'on drole di ton. 
« Dji n'a jamais quitè l’ Bèljique, 

Nos vwèsins, zèls, èvont fwârt lon! 

Si vos m' mwin.nerîz aus Balèares ? 

On èst là, d'ssu one eüre ou deûs ! 
Displèyoz vosse boûsse, vi avâre ! 
Viquans on côp come dès monsieüs ! » 
Dj'a stî tchwèsi o l' rûwe di l'Andie, 
One grande valise, on blanc tchapia. 
Fine a achetè deûs rôbes sins mantche 
Èt dol crache po lès côps d' solia. 
Tron.nant one miète dins mès culotes 
Mi v'là acovetè dins l'avion, 

Mi feume qui süwe dès grossès gotes, 
Tot bas, fait s't-ake di contricion ! 

En passant d'zeüs lès Pirènéyes 
N'èstans choyu come dès pron.nis. 

Fine fait one bauye èt deüs chinéyes 

Èt gadèle... plin I’ satch di papi. 

Pace qui, vèyoz, dins l' caravèle 

On vos laït bwâre èt mougni d' tot. 
Mins, d'vant do d'tchinde, on vos-atèle 

l faut tot r'mète dins on satchot ! 
Deüs-eüres è l'aïr, on r'tchaït d'ssu têre, 
One tchambe d'ôtél èt chacun s' lèt. 
Ça, ci n'èst nin one mwaije afaïre 

Dji n'ôrès nin mi feume ronflè ! 

Mins nin moyin d' clougni on-ouy : 

Dins l' rüwe, jusqu'à l' piquète do djoü, 
Dès feumes codaussenut come dès pouyes 
Qu'aurin.n' ponu on quauteron d'oüs. 

Po din.nè, i gn-a nin grand tchôse 

Dol soupe, do riz, pont d' canadas. 

On boquèt d' tchau, gros come mi pôce, 
Avou one rondèle d'ananas, 


Èt one trintche di gris pwin... sins büre 
C'èst po ça qui, d'vant d'atèri, 

On n's-a dit : « Serrez vos ceintures ». 
En quitant l' tauve... dj'aveûve compris ! 
Li seûl bia momint d' mès vacances 
C'èst quand dj'a paurti po riv'nu. 

Mins en rintrant, dj'a fait chonance 

Do ièsse eüreüs come on bossu ! 
L'èstè qui vint, dji pou vos l' dire, 

Po mès condijis, dji d'meüre à Biou. 
Dj'irais coude dès fréjes à l’ Plate-Pire, 
Èt fumè m’ pupe dizos l' Tiyou! 


On drapia bèlje cochurè 


Quand v’ l'avoz r' vèyu aus balcons 

Li bia djoü do l' Libèrâcion 

N'a-t-i nin fait toquetè vosse cœûr 
Nosse drapia belge aus trwès coleürs ? 
l nos rapeleüve li doû d’ nos mwärts 
Èt l’ song spaurdu pa nos sôdârs ! 
Portant, l'ôte djoü, c'èst Li, qu'à Hal, 
On a èrtchi dins lès ruwales. 

Lès flamingants, po l'achèvè 

L'on fait skètè à p'tits bokèts 

Par on nwâr tchin, one bièsse qui r'chone 
A leû Lion quand il a l' rogne. 


Lès djins qu'ont fait parèy pètchi 

Ont fwärt bin l' toû po n's-asbleuwi : 

l s' dijenut Bèljes quand ça l' z-î boute ! 
S'il-z- faut cor one autoroute 

l vègnenut ramèchenè nos caurs 

Èt is-audenut li pus grosse paurt ! 

Po tètè l'êwe do l' Waloniye 

| s' sovègnenut do mot « Patriye » 

| nos dijenut : «| s' faut aidî ». 

— « N'èstans tortos do min.me payis ». 

Èt l' drapia, adon, on l' solève : 

… On 'nn'a dandji... èt on s'è sièv'! 
Quand is-ont widi nos richots, 

Quand, bin guèdès, is-ont ieû tot 

| gn-a, por zèls, pupont d' Bèljique 

Ça n° vaut nin d' pus qu'on ratchon d’ chique 
Èt l' drapia qui n° sièv' pus à rin 

Come one vîye loque, on l' tape au tchin! 


Po li statûwe da Saint Djôsèf 


A tos lès « Djôsèf » di Biou 


Li long do l' route d'Annevôye à Biou 
Tot jusse à l' copète do grand tiène 
One tchapèle inte deûs vis tiyous 

Èt on bouchon di blankès spènes. 

En face, dès saurts di canadas 

One pîce di stwèle, one pice di trèfe 
Èt, dins l' fond, li p'tit bwès d' Mossiat. 
Oni lomeüve « A Saint Djôsèf » 
Dispü dès-anévyes, li Bon Saint 
Esteüve là, stampé à l' potale 

Avou Jésus, si p'tit raupin 

Qui sokieüve, sins brût, su si spale. 
C'èst come ça qu'il a donè s' nom 

A on bia p'tit cwin d' nosse viladje 
Qu'èsteûve div'nu pos nos tayons 
One vraîye têre di pèlèrinadie 
Asteûre on-î lome ôtremint : 

Dispû qui gn-a dès bèlès rûwes 

Èt dès maujones po dès « djins bin » 
C'èst div'nu li « quartier Bellevue » 


Saint Djôsèf n'èst nin rate choquè 

(Il a ieû d'ôtes-afronts dins s' viye) 
Mins i s' dimande pa qui, poqwè 

Si tchapèle a stî mèsbridjiye. 

Qui èst-ç', on djoü, qu'a trouvè bon 

Do racoûti si djoke d'on mète ? 

Què l'a r'piquè dins lès tchèrdons 

Si bas qu'on n' vèt pus qui l' copète ? 
Lès pids do Saint sont rèmolus 

On vint do r'mète l'uch do l' potale 
Mins li p'tit Jésus a l' tièsse djus! 
C'è-st-on massake, on vrai scandale ! 
Choütoz l' sondje qui dj'a fait ç' nêt-ci : 
Tos lès « Djôsèf » di nosse parotche 
Dispüs l' pus grand jusqu'au pus p'tit 
Sortin.n' dol manôye di leüs potches. 

ls s'avin.n' privè l' djoü di d'vant 

D'on satchot d' frites ou d'one grande gote 
Èt spaurgni insi saqwants francs 

Po r'mète on noû saint o l' tchabote. 

Li lend'mwin, djoü dès Rogâcions 
Dins l' ciél, gn-a ieû on drole d'oradije, 
One grosse plouve di bènèdicsions 

A tchèyu, à r'laye, su l' viladje 

Dj'a min.me vèyu, o Paradis 

Grâce à saqwants côps d'alumwâre 
On Saint Djôsèf tot ragaiyi 

qui riyeûve èt payeüve abwâre 

A tos lès Bioutîs disparus. 

Èt nosse Saint èsteûve si binauje 
Qu'il a ukè li p'tit Jésus 

Po qu'il l'zï vègne donè one bauje ! 

A l’ sovenance di nos vis parints 
Qui, dins l' timps, ont bâti l' tchapèle 
Si nn-achetéyerin.n’ on novia Saint ? 
Nos nos mosturin.n’ dignes di zèls! 


BIOUL : Conseil Communal XII-75. — «Promesse est faite par le Conseil 

Communal de faire reconstituer dans sa forme initiale la Fontaine du Wez du 

Mont. Tous les « Joseph » de la localité vont unir leurs efforts pour refaire 

= rss la chapelle de leur saint patron « aux vieux Tilleuls », route de 
ouillon. 


Li skirlou 


Dji sôt' d'one famile di pourcias 

Mi moman, lèye, provint d' Romiéye 
Popa, c'èst « Hèrcule di Mossiat ». 

Mi dji su |’ dérin do l' coucheléye. 
Mès parints sont fwârt bin conus. 

Il ont raflè totes lès mèdayes, 

Aus fwêres di Cinèy èt d'Anut 

— C'è-st-auji ? ? ?... Vos n'avoz qu' do saye!!! 
On bia djoù, moman s'a coûtchi, 

Èt, d'on côp, a mètu d'ssu l' bole 
Quinze couchèts : quatôze bias èt... mi, 
Li skirlou qu'èst bon po l' casserole ! 


En-arivant, nos avin.n' fwim. 

On-a mètu coutia d'ssu tauve 

Mi, dj'a stî rovyi dins on cwin. 

Li quèwe prije dizos d'uch do stauve. 
Nosse mére n'a seü nos r'pache tortos 
Pace qu'èle n'aveüve qui quatôze tètes... 
Èt mi, l' quinzyin.me, qu'èsteüve di trop, 
Dj'a p'lu ralètchi lès-assiètes ! 

On miète pus taurd, po nos spani 
Nos-avans ieû do lacia d' vatche. 
Mi, li skirlou, dj'èsteüve trop p'tit 
Nin moyin d'arivè au batch! 


Èt pwis dès martchands namurwès 

Ont v'nu fè one tournéye à l' cinse. 
Tot d' swite, il-ont ieü fait leû tchwès : 
Mi, bin sûr, dj'a d'meurè à s'mince. 
Dj'a cinq soûs èvôye en-avion 

A l'èxpôsicion, en Pologne. 

Mès fréres sont tortos dès champions 

I faut veüy comint qu'on lès sogne ! 


Mi, co bin, dji bribe on navia 

Mins à côps d' ramon on m' cotchèsse. 
Dji trawe èt dji n'a pus qui l’ pia. 

Dji su ossi sètch qu'one èrièsse. 

Tant mieüs si dj' va bin rate crèvè. 

Dji su binauje do quitè l' viye. 

Ostant moru qui d'ièsse tuwè 

A côps d' baston ou di scoriye. 


Dj'ènn'a m' sô d' suci dès toürchons 

Quand tos lès-ôtes crochenut dès pomes. 
Mins on m'a dit — « èst-ç' qui c'èst d' bon ? 
Qui c'èst l’ paréy... èmon lès-omes ? » 

| gn-a sovint l' long dès trotwârs, 

Dès skirlous avou... dès culotes 

Qu'ont fwim, qu'ont frèd, qui tossenut fwârt 
Èt qui nos stindenut leü calote. 


On n'a nin, por zèls, on gros sou. 
Mins on fürléye ou on rapine 
Èt on roviye tos lès skirlous 
Qui vont crèvè faute d'one târtine ! 


(Notoz bin) 


Mi lingadje a on grand défaut 

Il èst grossiér, jamais parèy, 

Mi patwès sint li stron di tch'fau, 
Quétfiye qu'i vos skète lès-orèyes ? 

Bin sür, mi walon n'èst nin bia, 

Ni onête come i duvreüve ièsse. 

Qui v'loz ? dji cause come on pourcia 
Vos l' savoz bin, dji n' su qu'one bièsse ! 


Mi, li skirlou da |’ cinse d'An.nevôye. 


Causans walon ! 


Avou l' walon, djè l' sè fwärt bin 
Gn-a nin moyin d' fè |’ toü do l' bole 
Mins c'èst l' parèy avou l’ flamind 

Èt portant on l'aprind è scole ! 


Po voyadji su lès batias 

Po rôlè s' bosse pa-t'-t-avau l' monde 
Li français convint brâmint mia 

Dji sus d'acôrd! Dji n' tape nin conte! 


Èst-ç' one raison po n' pus s' sièrvu 

Do doüs lingadje di nosse grand-mère ? 

One rèlique qui vaut brâmint d' pus 

Qu'on tchôdron d' keüve, qu'one vîye cafetière ! 


Ni fians nin come li grandiveüs 

Qu'a pwin.ne èvôye foü di s' viladje 

Pète li français... « pace que c'est mieux » 
Èt r'nîye si tot prumi lingadje ! 


Quand i l' cause bin, ç' n'èst qu'on d'méy-mau 
Mins d'abitude i l' sitroupîye 

Èt come il a dès mots trop pau 

Faut qu'i 'nn' èpronte... à |" Walonîye. 


Èyîr, dj'a cor oyu çoci: 

« Augusse ! ne rote pas dans les flates 
Èt va sèrer l'auje du pachis !.... » 

Quand dj'ètind ça, dji d'vins malade. 


Pace qui l' français, djè l'in.me trop bin 
Po p'lu sopwartè qu'on l' sipotche ! 

Èt do djargon d' nos pèlchochins 

On sint sovint l' walon qui brotche ! 


Gn-a assèz d' mots dins nosse patwès 
Po p'lu dire tot ç' qu'on-z-a à dire 

Èt s'on s' mèle do pèter l’ français 
Faut ièsse sür... do 'nn' awè po sire! 


Savoz bin poqwè qu’ lès Lapons 
Lès-Anglais, lès Russes, lès-Arâbes 
N'ont jamais causè nosse walon ? 
C'èst pace qu'is n'è sont nin capâbes ! 

Bin rate... dès püs ! 


Dji vin do l' lire dins lès gazètes : 
ls rarivenut sins n' pont fè d' brût! 
Si ça chôpiye è voste anète 

Fioz atincion ! V's-avoz dès püs! 


Après tot, ci n'èst nin on crime ! 
Mi, djènn'a ieü, èstant gamin 

Djè l's-atrapeüve au catrèzime 

A m' vwèsin qu'ènn'aveüve brâmint ! 


Adon m' grand-mére côpeüve mès croles 
Avou l' machine qu'on tond lès vias 
Pwis, wideüve li djusse di pètrole 

Su m' tièsse pèléye come on navia ! 


C'èsteüve auji divant l'ôte guêre, 

Li pètrole costeûve deüs côps rin ! 
Asteüre, èlle èst brâmint trop tchêre 
Mins dj'a trouvé on-ôte moyin ! 


Dizeüs on saya d'êwe bin clére 
Riwaïîtoz-vos come dins one glace 
Vos püs qu'ont fwim èt qu'ont misére 
Pinseront i veûy one ôte tignasse. 


ls zoubèleront su l' novèle tièsse 

Qui r'glatit dins l'êwe do saya 

Vos s'roz quite di vos p'titès bièsses ; 
Vos pôroz min.me rivinde leû pia! 


Dj'a cor one tote novèle ricète 

Mins dji vos l' donerè on-ôte côp 

Pace qui, asteüre i faut... qu’ dji m’ grète 
Dji sin one bièsse qui court è m' cô! 


Avou m' front come one pane di vêre 
Qui dischind jusqu'au fond di m' dos 
Dj'aude quand min.me on tot p'tit èspwêr 
Do n' nin d'vu lodji dès « totos ». 


Mins is trouveront qui l' place èst bèle 
Po v'nu, à l' nêt s'i pormwinrnè 

Èt come su m' tièsse... gn-a pus on pwèl 
ls n' pôront mau d' s'ètrèbukè ! 


Braîre ou tchantè 


Quand dins s' blanc lét, li p'tit somadje 
Tot flauwe, sins on pwèl di santè 
Moman l' fait rire d'on brake mèssadje 
Èle vôreüve braïre, i faut tchantè ! 


Quand au solfèje, on n' comprind gote 
| faut quand min.me, sins p'lu r'nictè 
Passè l' chije à aprinde sès notes 

On vôreüve braîre, i faut tchantè ! 


Quand l' sôdâr, au son do l' musique 
Èva à l' guêre po s' fè scrotè 
Maugrè l' fleür à l' bûse di s’ fusik 
l vôreüve braïre... i faut tchantè ! 


Quand li moman marîye si fèye 

Èle èst mwins' gaïye qui l's-invitès 
Mins zèls dansenut, èle faît parèy 
Èle vôreüve braîre, i faut tchantè. 


Quand on soçon n'èst pus d'assène 
Èt qu'on lî apwate li Bon Diè 

Au curè, on rèspond « Amèn », 

On vôreüve braîre, i faut tchantè ! 


Insi, di janvier à décembe 

Fwârt sovint, iviêr come èstè 

On fait bèle mine d'ssu mwaïjès djambes 
On vôreûve braîre, i faut tchantè ! 


Su l' gazète 


— « Djèf! On n’ wase pus douviè l' gazète 
Télemint qu'on î veut d's-accidints ! 

Waîte, audjoürdu, i gn-a co sèt' : 

Deûs gros batias r'toûrnès pau vint 

On tch'fau d' coûsse lès quate fiêrs è l'air 
Trwès camions coûtchis su leû dos 

Èt nosse pont d' Djambe qu'èst prèt à tchaîr : 
Moûse passe pa d'zeûs èt pus pa d'zos ! » 

Dj'a mètu mès noûvès bèliques 

Po mia veüy, mins... dj’ n'a rin vèyu! 

Èt dj'a sondiji : — « Zande a co s' chique ! » 
Quand tot d'on côp dji m'a sov'nu 

Qu'i n'a jamaïs seü lire ni scrire! 

Adon, dj'a compris tote l'istwêre : 
Gn-aveüve sèt' imâdjes su « L'Avenir » 

Èt i t'neûve si gazète au r'viêrs ! 


L'ècu 


Dins l' vîye, dj'aurè conu deûs guêres, 
Li lwè su l' gote î li p'tit vêre. 

One Alemagne qu'on pinseûve à gngnos 
Mins qu'è-st-asteüre pus ritche qui nos! 


Dj'a vèyu l' franc piède sès culotes 
Lès coméres racoutî leüs cotes 

Èt, d'après l' gazète d'audjoürdu, 
Bin rate, dji pôrè veüy l'Ècu ! 


Dji cause do l'noüve pîce di manôye 
Qui va r'mète l'Eürope su l' bone vôye 
Mins ç' nom-là n° plaît nin à tortos 
C'èst l' vraî! l'Ècu, c'è-st-on laïd mot ! 


N'importe !, si l' novèle pice èst bèle ! 
Mins on cause do l' fè en nickèl 
Avou on rond trau o mitan 

Come dins l' mastoke di-d-là cint ans ! 


Èt po qui pèrson.ne ni confonde 

Li noûve pice qu'on va mète au monde 
Avou l' « gros sou » do timps passè 
Lès traus d'Ècus sèront... cârès 


Po l’ coleür, dji n'a pont d'idéye 
Mins dj'a d'mandé |' cène d'one sôléye 
Qui m'a dit, ci n'èst nin sbarant, 
— « Mi, Djo! Dji su po l'Ècu blanc! » 


Li min.me manôye dins tote l'Eûrope ? 
Est-ce on bin, ou on... quite ou dobe ? 
Quand deüs payis n’ s'ront pus di sqwêre 
Is nos fouteront... l'Ècu è l'aïr ! ! ! 


Lès « prumis » chèfs 


— Comint s' plaît-on, Zande, à l'âärméye ? 
— Come one trûte dins on grusali! 
On m' fout su l' dos totes lès corwéyes 
Èt dj' su disgostè do mèsti! 


Dj'a tchèyu su on prumî chèf 

Qui n° mi pout veüy min.me en portraît 
Quand i m' cause, i ratche ou i blèfe 
Èt bèguyi télemint qu'il èst mwais ! 


Avou sès deüs-ouy di sclimbwagne 

Qui r'waîtenut dji n’ ti sé èwou 

Faut qu'i toüne si tièsse su l' Marlagne 
Po veüy s'i n' ploût nin à Djiblou ! 

C'èst ç' laid démon-là qui m’ cotchèsse ! 
Èt l' prumi djoü, en-arivant 

| voleûve dèdjà m' foute o l' bwèsse 
Pace qui dji causeüve dins lès rangs ! 


One miète pus taurd, c'èsteut l' contraîre ! 
l nos crîye : « Numèrôtez-vous ! » 

Mi, dji n° di rin... pusqui faut s' taîre 
Mins ça n'a nin co sti à s' gout! 


« V's-auroz quate djoüs d'arèt, djon.ne ome ! » 
M'a-t-i dit en sôrtant s' calepin 

Vosse nom ! Comint èst-ce qu'on vos lome ? 
Vos passeroz au rapôrt dimwin ! » 


| boleûve dès-ouy come dès casses 
Èt li p'tit Jule qu'èsteûve dé mi 

A ratemint rèspondu è m' place 
Crwèyant qu'on s'adrèsseüve à li. 


« N' rèspondoz nin d'vant qui dj' vos cause ! » 
Rèplique li chef. « Come pünicion 

Vos n'èriroz nin po l' dicauce 

Dji m' vas d'churè vosse pèrmission ! » 

« Mi, dj' n'a rin dit! », di-st-i l' trwèsyin.me 
Qui s' pinseüve vîsè pau bèrlu 

Mins il a stî pûni quand min.me 

Èt là, dji trouve qui gn-a d' l'abus! 


A l'ârméye, ç' mot-là è-st-à l' môde 
Mins dès-abus, gn-a tos costès 
Sovint, l'inocint paye po l's-ôtes 
Èt l’ cia qui comande a todi drwèt ! 


l n° manque nin à l' tièsse do l' Bèljique 
Di... « Prumîs chèfs » qu'ont dès mwaîs-ouy 
Mins faut qu'on lès choûte, sins rèplique 
Min.me s'is faîyenut fwârt mau leû bouye ! 


C'èst pace qu'i gn-a trop d'injustice 
Dins nosse payis, qui tot Va mau : 
Gn-a trop d' bèrlus dins nos minisses 
Qu'ont lès-ouy à costè dès traus ! 


Li p'tite soris 


Il èst passè méye-nêt, lès chijeleüs sont ralès 

Li cinsi mèt l’ vèra, sofèle ratemint l' quinquèt 

Èt monte coûtchi dé s' feume sins disbarassè l' tauve. 

Adon, li p'tite soris, catchîye dri l'uch do l' cauve 

Broke o l’ bèle place di-d'vant qu'èst rimplîye di pôrtraîts 
(Vos savoz bin : |’ grande tchambe... « èwou qu'on n' va jamais » 
Sinon po l's-ètèremints èt po lès rinchinchotes !). 

— « Avou ç' qu'is-ont lèyi, dji va p'lu fè ribote ! 

Di-st-èle en s' ralètchant. — « Tin ! v'là one taute au riz! 

Èt dès grands vêres di gote cor à mitan rimplis ! 

Profitans d' l'ocäsion H C’ n'èst nin tos lès djoûs fièsse ! 

Èt ç' qu'èst bon po lès djins n'èst nin mwaîs po lès bièsses ! ». 
Èle mougne èt èle tütèle jusqu'aus-aîreûs do djoû, 

Après on vêrè di fèl, èle saye on vêre di doûs 

Tantia qui, come brâmint, qu'ont trop tètè l' botèye 

Èle ni pinse pus qu'à s' bate èt atrape dol babèye 

Èt volà qu'èle s'astampe su sès deûs pates di drî 

Èt crîye en s'astokant à one bwèsse di biscwits : 

— « Mi! dji n'a peû d' pèrson.ne. L' cia qu’ m'è vout, qu'il avance! 
Qu'i vègne, li gros marou èt djè lí fouterè s' danse ! ». 

Tot jusse à ç' momint-là, li vint skète on cârau 

Èle pinse qui l' tchèt arive èt... èle rècourt è s' trau ! 


Dji conè dès soçons qui faîyenut tot parèy 

Quand is-ont come on dit, one gote dissus l'orèye 
A l's-ètinde, on pinsereüve qu'is vont sacadji tot 
Mins lès cias qu'-z-ont tuwè... is viquenut co tortos ! 

Noces d'ôr 


Vos tron.noz d’ frèd dins l' ploûve qui tchèsse 
Èt vos n'avoz pont d' parapli, 

Vinoz d'zos m’ brès catchi vosse tièsse, 
Aclapoz-vos tot asto d' mi. 


Courans ratemint nos mète à iute 
Vêlà, tot-au fond do pachi, 

l gn-a one bèle pitite cayute 

Ewou qu’ nos pôrans nos r'ssètchi. 


Est-ce on mirauke ? Vosse pitite cote 

N'èst frèche qu'one miète dissus lès bwârds ! 
Nos-aurans passè inte lès gotes 

Télemint qui nos nos sèrin.n’ fwärt ! 


Nos avans ieû rate fait con'chance 
Èt, peü do z-arivè trop taurd, 

Échone, nn-avans risquè nosse chance 
En nos-atèlant au min.me tchaur. 


| gn-aveüve brâmint dès warbêres 
Dins l' vôye qui nos avin.n’ tchwèsi, 
Mins vos trouviz dès mots d'èspwêr 
Quand dji m’ sinteüve discoradii. 


Come dins l' timps, o l’ pitite baraque 
Vos v'niz vos-assire dissu m' choû 

Èt parèy à on-aurmonak 

Vos m' promètiz dès pus bias djoûs. 


Li longue istwêre qui dj' vos raconte 
A cominci, v'là cinquante ans, 

Asteüre, à deûs, nos fians lès comptes 
Assis d'vant l'uch', su li p'tit banc. 


Dji rote di crèsse, vos, à bachète, 
Mins audjoürdu, fians on-èfort, 

Alans èchone jusqu'à l' ginguète 

On done one fièsse po nos noces d'ôr. 


Mins vos tron.noz dins l’ plouve qui tchèsse 
Èt vos n'avoz pont d' parapli, 

Vinoz, d'zos m’ brès catchi vosse tièsse, 
Aclapoz-vos tot asto d' mi. 

Viye biciclète 


Li novia vicaîre do viladje 

Vint d'ièsse prév'nu par on raupin 

Qui l' viye Fine a r'plèyi bagadje 

Sins brût, come ça, tot doucètemint ! 

l faurè bin qui, totaleüre 

| vaye lí dire on d'méy-tchap'lèt 

Mins Fine, èwou èst-ç' qu'èle dimeüre ? 
Il èst novia! Va-t-i trouvè ? 

N' va-t-i nin s' piède dins lès ruwales 
Èt dins lès piîsintes do Doumont ? 

Po l' mwinrnè, faureüve on corâl 

Mins, come todi, i n'è trouve pont. 

| d'mande li vôye à one maraye 

Què lî dit : — « C'èst iute do toürnant 
S'i gn-a on mwärt, l'uch è-st-à craye 

Èt lès volèts sont clôs pa d'vant.» 
Passé l’ toürnant, gn-a quate maujones. 
Do l' prumèêre, ï sôt' on nwâr tchèt. 
L'uch è-st-à craye ! èt l' vicaire sone 
Pinsant bin qu'il è-st-arivè ! 

Mins, i s'a brouyi, li pôvre ome, 

Èt i mousse... èmon li vi Djo 

Qui skète, tot seû, dès « godfèrdom' » 
Pace qu'on lî a bribè s' vélo! 

— « Mossieü, totes mès condoléances ! 
Di-st-i l' vicaîre, l'air disbautchi. 

On a tortos sès djoûs d' malchance. 
Mins c'èst l' Bon Diè què l' vout insi. » 
Li Djo pinse : — « C'èst po l' biciclète 
Qui nosse vicaïre è-st-acouru. 

Avou s' grande linwe, c'èst l' vi champête 
Qu'aurè stî, bin sür, li prév'nu ! » 

— « Ni crwèyoz nin qui ça m’ chagrine, 
Li rèspond Djo : « Èlle a fait s' paurt. 
Ci n'èsteûve pus qu'one vîye machine 
Qui m'a d'djà costè saqwants caurs ! 
Mins, jamaïs pus, dji n' m'è sièrveüve 
Djè l'aveüve cayi o tchèri. 

Tènawète, |l’ vwèsin m’ l'épronteüve 

Èt come ça, i d'veüve l'ècrachi. 

Binauje qui dj' su, qu'èlle è-st-èvôye ! 
Ni pinsoz nin qui dj pwaterè l' doû ! 
On riyeüve trop d' mi d'ssu lès vôyes. 


Quand avou lèye, dji fieûve on toû ! 

Èt choûtoz bin, mossieü l’ vicaire 

Si v' l'aviz v'lu, vos l'aurîz ieû 

Mins èlle aveüve télemint maule aîr 
Qui, po rin, vos trouveroz mèyeü. 

Li vi Pü (on-ome qui tchicote 

Dins lès solès èt lès vélos) 

M'a sovint dit, tot bwèvant s' gote, 

Ci qui tot bas... dji d'djeüve èto : 

— « Prinds-è one ôte, laï-là cèt'lale, 

Sès vis boyas sont tot poüris. 

Bin rate, èle va piède lès pèdales, 

Mi ! djè l' cayereüve su l'ansègni ! » 

— « Djè l'a choütè... dj'ènn'a one ôte. 
Èt dj'a faît one bone ocâsion. 

Èlle èst fwârt bèle, èlle è-st-à |l' môde. 
Ça va faît blèfè lès soçons ! » 

Pinsant qui l' Djo cause do l' viye mwate 
Li djon.ne vicaïre dimeüre sins vwès. 

I s' sint mau, i s'aspouye à l’ pwate 
Court èvôye en fiant l' signe do l' crwès 
Li lend'mwin, après l' prumêre mèsse 

Il a scrit one lète au dwèyin 

Dimandant s' candj'mint po n' pus ièsse 
Li vicaïre d'one binde di payins. 
Asteüre, il a quitè l' viladje 

Èt l' vi curè a tot d'ssu l' dos 

Tot ça, à cause d'on bièsse ramadje ! 
Tot ça à cause... d'on vi vélo! 


Por on gamin qui fait sès Pauques 


On n' fait sès Pauques qu'on côp dins s' viye 
Profitoz-è, mi p'tit gamin, 

C'èst gaïy ossi quand on s' marîye, 

Mins après, vègnenut lès toürmints ! 


Waîtoz one miète qué r'müwe-mwin.nadje 

Èt lès cadaus... por vos tot seü! 

On 'nn'a ossi l' djoü di s’ mariadje, 

Mais adon... faut fè paurt à deüs ! 

Tot l' monde vos trouve fwârt bèle alûre, 

Dins vosse blanke rôbe : on vraî bèdot ! 

Mais l' djoü d’ vosse noce, ci s'rè |l’ moussüre 
Di vosse feume qu'on r'waîterè tortos ! 

Après l' mariadje, gn-a l’ toûr di noce 
Mais l' plaîji ni dure nin longtimps. 

On r'prind l' bidon, faut r'gangni s' crosse, 
Vos ! vos n’ tüzoz nin aus lend'mwins. 


Vos-v-là asteûüre, quausu on-ome 

Li viye vos r'waîte en soriyant 

Agnoz d'dins come dins one vète pome 
C'èst télemint bon d'awè doze ans! 


Asteüre, bin, mètans nos à tauve : 
Por vos, on fait on grand din.nè. 
On a tüwè l' coq, widi l' cauve, 
Vosse man vos-a vraîmint gatè. 


Rabrèssoz-l' fwärt, èle li mèrite 
Rabrèssoz-l' divant totes lès djins. 
Waîtoz dins s'-t-ouy : one lârme sipite ! 
Moman braît; mins c'èst d' contintemint. 


Rèplique d'’èfant 


Dimègne, en m' pormwinrnant avou l' gamin di m’ soû, 
Dj'a stt m'ècomèlè dins on drole di raploû. 

Deûs musiques, quate drapias nèyis dins one fine plouve 
Èt mile djins qui tchantin.n’ sins jamais lèyi ouf! 

| gn-a brâmint qu'avin.n’ one gote dissu l'orèye 

Pace qui, po r'prinde alin.ne is tûtelin.n' à l’ botèye ! 
C'èsteûve d'alieûrs cèt-là qui crîyin.n’ li pus fwärt : 
N'a-t-on nin one bone vwès quand on a ieû à bwâre ? 
Curieûüs come one agasse, l'èfant m'a dit, tot bas : 

— « Mon.nonke ! pwârtoz-m’ à spale, dji vôreüve bin veüy ça! 
C'èst quéquefiye dès sôdârs qui rarivenut d'à l' guêre 

Ou one binde di nwârs diâles qui sont rèchus d’ l'infêr ! » 
— « Tais'-tu va, grand bâbau ! c'è-st-on raploû d' grèvisses ! » 
— « Èt poqwè causenut-is do pinde tos lès minisses ? » 
— « Pace qu'is n' sont nin contints ! Is sont trop mau payîs 
Èt i l'zï manque dès sous po-z-achetè à mougnî ! » 

— « Mon.nonke ! èst-ç' qui dj’ su bièsse ? 

Mins dji n' vos comprind nin ! 

Vos d'joz qui sont scaurlès, maleüreüs, maucontints 

Èt portant is tchantenut, is djoüwenut do l' musique ! 

Èt s'is n'ont pupont d' caurs, comint ont-is leû chique ? » 


Dji n'a seü qwè rèsponde ! Dj'èsteüve pris à l' bricole ! 
— « Causans d'ôte tchôse », a-dj' dit... « V'loz on p'tit satchot 
' boles ? » 

Li pilule 


Dj'a pris l' pilule, èstant gamin. 

Lès rodjes soladjin.n' lès maus d' rins 

Èt lès djanes côpin.n' li quintos'. 

D'ssu pont d' timps, dj'èsteüve quite di m' tos' 


Mins asteüre, il èst fwârt quèstion 
Dins l' gazète, à l' Tèlèvision, 
D'one ôte pilule qu'è-st-one ricète 
Po rwinè lès martchands d' sucètes. 


Là-d'ssu dji n' vou nin prinde pârti. 
On fait s' lèt come on s' vout coûtchi 
Portant, dji vos dirè, d'embléye 

Qui dj'a quand min.me mi p'tite idéye. 


Di bon cœür, dji plind tos lès cias 
Qui, jamais, ni vièront l' solia 

Èt, dji vos-assure, qu'è leü place 
Dj'aureüve fait one drole di grimace ! 


V'loz bin qui vos dije one saqwè ? 

Mi, dji su fwârt contint d' vikè! 

Èt dj'a malaujf do m’ rinde compte 

Qui dj'aureûve p'lu n' nin v'nu au monde. 


Nos tayons, vola sèptante ans 

Ni r'waîtin.n' nin à on-èfant, 

Sins rüses, adon, dj'a v'nu d'ssu l' têre, 
Mins c'èsteüve... divant l' prumêre guêre ! 


Li djoü d'audjoürdu, dj'aureüve peü 

D'awè dès parints pus spèpieüs. 

Qui, d'vant d' m' « achetè » f'rin.n’ dès câlculs 
Èt pwis, qu'il achetéyerint... l' pilule ! 


Bin sür, s'i gn-a trop d' djins par-ci 

Èt todi mwins' o Paradis, 

C'èst l' bon moyin po qui tot candje 

O l' place d'èfants, faut fè... « dès-andjes ». 

Prijon modèle 


On bâtit, lît-on dins l’ gazète, 
A Djan.miou, addé Charlèrwè 
One prijon qui r'chonerè one miète 
Au pus bia dès tchèstias do Rwè ! 


Ça va ièsse one fwärt bèle gayole 
Qui va costè quate cints milions. 
On va braîre po-z-alè à l’ piole 
Mins i faurè dès protècsions ! 


Dès grandès tchambes fwârt bin tchauféyes 
One tauve, dès tchèyêres, on bon lèt 

Dès finièsses qui d'meüreront douviéyes 
Sauf, bin sûr, s'i s' mèt à djalè 


One doûce musique dins lès cèlules. 
Télévision èt radiyo. 

Faut bin amusè lès crapules 
Ôtemint qu'en colant dès satchots ! 


Lès prij'nis auront leü fanfâre. 
Èt po-z-alé fè leû p'tit toù 

l gn-aurè on pârc d'on-èctâre 

Èt dès bèles fleürs tot autoü. 


Èt por zèls disloyi leüs pates, 

One grande plin.ne di spôrt au mitan 
Ainsi, is courront bin pus rate 

Li djoû qu'is vôront foute li camp. 


N'eüchoz nin peü! i gn-aurè wêre 
Qui sayeront co do s'èvadè. 

l faurè bin on buldozêr 

Po p'lu lès r'mète en libèrtè. 


Mins l' vîye prijon qui n'èst pus bone 
Ni bèle assèz po lès bribeüs, 
Qu'è f'rè-t-on ? Quèt'fiye one maujone 
Po dès pensionès maleüreüs. 


On gâte lès cias qui sont o l' bwèsse 

Por zèls on staure quate cints milions, 
Mins gn-a jamais pont d' caurs o l' drèsse 
Po r'montè lès p'titès pensions ! 


On champète do vi timps 


C'è-st-on fwärt bia mèsti qui l' mèsti d' gârde-champète 

Li bèsogne n'èst nin deure, on n'atrape pont d' clokètes 

Èt on trouve si pwin cüt, tos lès djoûs en s’ lèvant ! 

Portant po-z-awè l’ place, ci n'èst pus come divant : 

Avou l' « Code » èt lès lwès qui candjenut totes lès lunes 
Is-ont dès gros maus d' tièsse, lès champètes dès comunes ! 


Li Zande qu'aleûve è scole, à pwin.ne on djoû su trwès 

(Li djoû qui l' maîsse èt l’ sœûr astin.n' èvôye mèch'nè) 

A p'lu div'nu champète maugré qu'i n’ saveüve lire 

Mins c'èsteûve là cint-ans, à ç' qui dj'a oyu dire. 

l gn-aveûve trwès pids d' nîve, Zande ni travayeüve pus 

Èt n’ toucheûve pont d’ chômadje come c'èst l' môde audjoûürdu 
| faleüve li grande chaule po d'tchinde o fond di s' boüsse 

Èt s' pôve feûme disbautchîye, causeüve do s' foute è Moûse ! 
— « Poqwè ni sayerfz nin » di-st-èle, « do ièsse champète ? » 
Come vos n’ savoz nin scrire, mi, dji vou bin fè l’ lète 

Vos |” pwateroz au mayeür, í n'a qu'à s'arindji 

Sinon, li côp qui vint, nos n' vôterans nin por li » 


l gn-aveûve one dijin.ne qui ratindin.n' po l' place 

Li mayeür, vèyant ça, a fait one laîde grimace 

Po p'lu tchwèsi l' mèyeü, sins üsè d' protècsion 

Il a d'mandè à chaque, rin qu'one pitite quèstion 

On problème po d's-èfants : « cinq èt cinq... c'èst combin ? » 
Po l' rèsponde, i faleüve comptè lès dwègts d’ sès mwins 


Li Zande, en rarivant a racontè l'afaîre 

Èt s' feume lî a d'mandè en achèvant s’ pâtêr : 

— « Zande, qu'avoz rèspondu ? » — « Cinq èt cinq ça fait onze !» 
— « Mins astoz bin cèrtin d'awè li bone rèsponse ? 

Mi dj'aureûüve mètu doze... nos vièrans bin pus taurd ! » 


Li lend'mwin, li mayeür ukeüve li Zande à paurt 

Èt tapeüve su si spale en chuflant l' Brabançone 

— « Ça fait, qu'insi, mayeür, mi rèsponse èsteüve bone ? » 
— « Quausu ! mins c'èst parèy, vos s'roz quand min.me lomè 
Pace qui, di tote li binde... c'èst vos qu'a stî l' pus près ! » 


Tant qu'il a sti champète, gn-a pupont ieû d'amindes 
Èt co mwins’ di procès ! C'è-st-aujf à comprinde : 

Li Zande qui n' saveut scrire, sèreûve todi lès-ouy ! 
Mins come i criyeüve fwârt... il a todi faît s' bouye ! 

Tossaint... sins saints ! 


Gn-a pus d' qwè rire dès djins d’ Sinsin 
Come zèls, asteûre, on s’ sint sins Saints 
Èt si, au Ciél, gn-a pus d' doze-cints 
Dins nosse viye èglije, on-èst sins ! 
Pupont d' Saint-Jorje dissus s' roncin 
Pupont d' Saint-Bârbe ni d' Saint-Lup'cin 
Èt min.me « Marie donnant le sein » 

On fwärt vi èt fwârt bia dèssin 

Va baguè ossi..., ça, djè l' sin! 

C'èst l' massake dès Saints... inocints ! 


Purdoz-l' au r'viêrs ou do bon sins, 
Mins si lès Saints ni sont pus Saints, 
Èt pwisqu'on 'nn'a baurè dès cints, 
Qu'on baure ossi l' djoû do l' Tossint ! 
Nos-aurans l'aîr mwins' inocint 

Qui do fièstè l’ Tossint... sins Saints ! ! ! 


Li maîsse 


Divant s' feume qui pwate lès culotes 

Zante bache lès-ouy quand èle barbote. 

l sét bin qu'il a todi twârt ! 

Portant, come brâmint, ï s' sint fwârt 

Quand il èst to seü ou... qu'i l’ pinse ! 

Insi, èyîr, î r'mousse à l’ cinse 

Èle n'èst nin là? | s' pout mwaiji 

— «È bin! quî èst-ç' qu'èst maîsse vèci ? » 
Di-st-i en bouchant s’ pougn' su l' tauve. 
Torine l'ètind èt r'monte do l' cauve : 

— «Li maîsse ? c'èst mi!» di-st-èle. « Poqwè ? » 
— « Po rin, Torine... c'èst po l’ sawè ! » 


Li Patron c'èst sovint l' Patrone ! 
N'èst-ç' nin parèy... è vosse maujone ? 

CLINIAS René (Namur), 667, rue de Dave Jambes 

(f) COLLOT Joseph (Crupet)  — C.W. 10/70, 20 p. 30,— 
(f) COULONVAL Gérard (Matagne-la-G.) 

LES CAHIERS WALLONS 


70” Anniversaire des Rèlis Namurwès 
(1909-1979) 


Grand Concours 
« Wallonie, connais-toi toi-même » 


CONCOURS « INDIVIDUELS » 
(Maximum : 445 points + 100 points) 


Résultats 
SOMME L., Gembloux 
FANON M., Bomal 
MATHIEU Mad., Namur 
Sœur Eustelle, Boorgloon 
DENIS Ch., Sombreffe 
DELVAUX St., Tihange 
MASSART Mad., Jodoigne 
BOSQUET A., La Hulpe 
MARTINY Th., Dinant 
WEBER, Flawinne 
VERMEREN, Flawinne 
THERASSE Th., Les Isnes 
BISTON M., Flawinne 
LOUCHARD R., Arlon 
X (copie : Les Houzards) 
BODSON J., Bouge 
DOCK Mad., Fernelmont 
DUBOIS R., Aubange 
BODSON M.-P., Vedrin 
BODSON M.-CI., Bouge 
LAMBERT P., Bouge 
LAMBERT J.-M., Malonne 


Points 

504 (404 + 100) 
495,5 (395,5 + 100) 
495 (411 + 84) 
483,5 (413,5 + 70) 
477 (392 + 85) 
473 (383 + 90) 
437 (347 + 90) 
427 (362 + 65) 
417,5 (357,5 + 60) 
410 (334 + 76) 
391,5 (316,5 + 75) 
390 (325 + 65) 
376 (291 + 85) 
360 (360 + 0) 
359 (279 + 80) 
357,5 (287,5 + 70) 
312 (292 + 20) 
318,5 (308,5 + 10) 
307 (287 + 20) 
307 (287 + 20) 
302 (287 + 15) 
283,5 (223,5 + 60) 


CONCOURS « INTERSCOLAIRE » 
(Maximum 445 points + trav. classe) 


Résultats 
Athénée de Dinant 
(3e lat.-grec, 28 élèves) 


Institut Saint Charles, Tournai 


(15 élèves) 


Points 


1.609 (409 + (28 x 25) - 


(5 x 100) 
758 (383 + (15 x 25) 


Institut Saint Michel, Neufchâteau 640 (400 + (8 x 30) 
(3e rénové, 8 él., enqu. 8 pages) 
Institut Saint Michel 


625 (400 + (15 x 15) 
(2e rénové, 15 él., enqu. 9 pages) 

Le n° des C.W. consacré aux pièces wallonnes présentées en 
complément au Concours « Wallonie, connais-toi toi-même », dé- 
butera par les morceaux « groupés » reçus des classes, suivis 
des quelques travaux originaux reçus des concurrents du con- 
cours individuel. Nous avons laissé à chacun des auteurs la 
responsabilité de son ortographe. 


Il est rappelé que la matière du Concours fera l'objet d'une 
publication spéciale. 


Premiers essais des jeunes plumes 
(travaux d'élèves) 


ATHENEE ROYAL DE DINANT 3° latin-grec 


N.B. Le professeur est intervenu pour aider les élèves à transcrire les textes 
wallons en orthographe FELLER. 


Li bon timps 


Èt volà l' bon timps riv'nu 
Avou sès bias p'tits mouchons 
Qui tchîpièt tant èt co pus 
Dins lès ayes èt lès bouchons, 
Èt ragaîyi nosse vicadje 
Après lès-eûüres disbautchîyes. 
N-a d'djà onk qui faît s' mwin.nadje 
Dins l' tchabote d'on vi pomi! 

+. + 
Su l' timps qu’ fèvri va moru, 
Distindoz l' dêrène blaméye. 
Volà l' prétimps qu'èst riv'nu, 
C'èst l' pus bia momint d' l'anéye. 


Michel CULOT (14 ans), Houyet. 


On poète èst mwärt 


Dj'èl riveus co dins s' viye fwadje, 
Rabistokant sès camadjes. 
Tènawète, i fieut toûbac' 

Po stron.nè s' gote di cognac. 

Mins i fieut ‘ne pwase, pus sovint, 
Po prinde si plume èt s' papi 

Èt nos contè l' vicaîriye 

Dès cinsîs, dès p'titès djins... 


On bia djoû, i ‘nn’ a ralè, 

D'on randon, sins balzinè. 

Dé |' Bon Diè, quand dj' l'ai vèyu, 
Savoz bin çu qu'i m'a dit ? 

— « Ci n'èst nin cor audjoûürdu 
Qui ti m' roviyerès, va, m' fi. 
Mès scrijadies, dji t' lès-a lèyi ». 


Stéphane ARNOULD (15 ans), Falaen. 


Qu'èst-ce qu'on pout trovè dins one môye di 
foüre ? 

One môye di foüre... Si vos saurîz qué boneür qu'on-z-î pout 
trovè ! Lès nêts d'èstè, rin d' pus bia ! Nin on brût su l' têre èt 
o stwèli. One paujéretè jamaîs parèy ! 

Lès bièsses si taïjenut jusqu'à l'aîreû do djoû. Èt l' têre qui 
sint si bon! | gn-a là-d'dins one frisse inéye d'ièbes côpéyes, 
one sinteû di frumint qui meürit, di rampioules floriyes... 


Èt adon, vos fioz dès sondjadjes à n' nin crwêre. One nêt, 
dj'ènn' aï faît onk qui dji n' roviîyerè jamais... 


Achîte su l' bwârd dol lune, divant on grand bleü fleüve, dji 
pècheus, èt tos côps, dji pècheus one sitwale. 


Su l' côp, mi grand filèt ènn'a stî rimpli au d'là. 

Riv'nuwe o viladje, dj'ènn'aî donè one à tot quî qu'è v'leut. 
Ça fait qu’ su one nêt, tot l' monde a sti ritche èt m' veüy volti, 
ca chaque sitwale... c'èsteut d' l'ôr. 

Dès sondjadjes insi, mès djins, ça n' costéye nin tchêr, i gn-a 
po tot l' monde èt i m' chone qu'àprès ça nos-èstans one miète 
mèyeüs. 

Qu'è d'djoz, don, vos-ôtes ? 


Kathy REMY (14 ans), Purnode. 

Projet d'une pièce de théâtre 
destinée aux enfants 


On-ârsouye 


LÈS DJINS. Albêrt (10-12 ans). 
Sès djins : Anna, li man ; Djôsèf, li pa. 
Sès grands-parints : Dèlfine èt Alfonse. 
Si cousin, Gèrmin (23 ans). 
Si cousène, Èglantine (20 ans). 


L'AFAÏRE si passe divant l'ôte guêre, mon lès grands-parints. 


ACTE 1. ON-Z-APRÈSTÉYE LI NOVÈL-AN. 


(Lès djins, chaque di leü costè, aprèstèyenut l' novèl-an daus- 
ôtes). 


Anna choisit pour 

Joseph : des bottines pour aller à la chasse. 

Delphine : un corset avec de magnifiques baleines. 

Alphonse : une pipe. 

Germain : une flûte traversière. 

Eglantine : un phonographe. 

Albert : une quantité de livres instructifs qui, espère-t-on, trans- 
formeront en un brillant sujet l'adorable cancre qu'il est. 


Joseph choisit pour 

Anna : un collier de perles. 

Alphonse : une nouvelle faux. 

Delphine : une lampe à pétrole. 

Germain : des partitions de compositeurs très connus. 
Eglantine : des disques. 

Albert : un beau stylo à pompe, dernier cri 1900. 


Les grands-parents choisissent pour 

Anna : une pèlerine tricotée par elle-même. 
Joseph : un chandail pour aller à la chasse. 
Germain : une tabatière. 

Eglantine : des sabots. 

Albert : un dictionnaire. 


Les deux cousins choisissent pour 

Anna : des sucreries. 

Joseph : une bouteille d'excellent bourgogne. 
Delphine : une étagère à épices. 

Albert : un bonnet d'âne. 

ACTE II. ON SACRÈ P'TIT ROUFION. 


(Lès novèl-an sont su l' tauve avou lès noms daus djins. Albêrt 
arive. | n° faît pont d’ bin. | va tapè on côp d'ouy su lès paquèts. 
Èt su l' côp, il a vèyu clér... — « Vos m' bouroz lès bèdéyes vos- 
ôtes avou li scole. À, c'è-st-insi ! Èt bin, taurdjoz, d'abôrd ! » Èt 
noste Albêrt comache tos lès papîs avou lès noms.) 


ACTE Ill. DÈS DJINS SBARÈS ! b 


(Mète-nêt. — « Bone anéye, bone santè èt totes sôtes di bo- 
neürs !... » Èt pwis tot l' monde s'aprotche dol tauve èt douviè 
lès paquets...) 


Et voici ce que chacun reçoit... 
Anna : la tabatière, la faux, le vin, les sabots. 
Joseph : les partitions, le collier, les disques. 
Delphine : le stylo, la pipe. 
Alphonse : l'étagère, les livres, la pèlerine, le corset. 
Eglantine : la flûte, le chandail. 
Germain : le dictionnaire, les bottines, le bonnet d'âne. 
Albert : le phonographe, les sucreries, la lampe. 


(Tot l' monde èst sbarè pwis d'loujf. On doute su Albêrt qui 
passe on laïd quârt d'eüre. 1 li faut dire li vraï. Èvôye noste 
ârsouye o lèt. Èt l' chije si d'chure, mitan bin, mitan mau.) 


Travail réalisé par un groupe d'élèves, sous la conduite 
d'Etienne GOFFIN (14 ans ‘/2), Evrehailles (Baye). 


Projet d'une pièce de théâtre 
l. INTRIGUE. 


Tous les dimanches, un citadin, M. Deridder, va à la campagne 
pour s'oxygéner et acheter des produits alimentaires plus sains 
et moins chers qu'en ville. 


Un jour, il découvre dans une ferme une superbe antiquité 
dont le fermier, Tchofile Dopachis, fait un usage ingrat (il y 
entrepose de l'engrais !). M. Deridder finit par l'échanger contre 
un réfrigérateur, et peu à peu, emporte toutes les antiquités du 
tarmtar pour les remplacer par un mobilier confortable et mo- 

erne. 


Cette rénovation va peu à peu entraîner Tchofile vers le goût 


de la productivité, de l'artificiel et du superficiel, sans que sa 
famille puisse y remédier. 

ll. BUT. 


Traduire le lent déracinement d'un rural face à l'invasion du 
modernisme, les ravages qu'il exerce sur son entourage, les 
heurts que provoquent les deux caractères (autre facette du 
« progrès » !) fondamentalement opposés au départ. 


lll. CARACTÈRES. 


A. M. Deridder : matérialiste, sans scrupules, snob, il n'hésite 
pas à tenter de déraciner le fermier pour tirer profit de 
son mobilier. 


Manière : emploi d'anglicismes et de « l'hexagonal » ; sujets 
de conversation : l'argent, les chiffres, la mode. 


B. Tchofile : au départ, foncièrement honnête, sain, habitué aux 
choses simples ; il est trop naïf pour comprendre qu'on lui 
inocule le virus de la société moderne : l'appât du gain; 
il sera bientôt bouleversé, mais pris dans l'engrenage fatal. 


Manière : emploi du DIALECTE WALLON, d'un langage sim- 
ple, dénué de toute intention malveillante. 

Ensuite, traduire cette contamination qui l'a profondément 
changé et en a fait la cible des spéculateurs. 


Louis-Philippe ENGELMANN (15 ans), Bruxelles. 


Enquête concernant les proverbes météorogi- 
ques wallons de la région de Neufchâteau 
(+ Dinant) 


INSTITUT SAINT-MICHEL - NEUFCHATEAU 3° année 78-79 


Cette enquête a été réalisée par : 

Joseph COLLOT (témoin : Emile Collot) ; 

Anne-Françoise JACQUES (témoin : Etienne Hector) ; 

Philippe JAVAUX (témoin : Marcel Javaux) ; 

Jean-Marc LAMBERT (témoin : Marcelle Hubert) ; 

Josy LECOMTE (témoin : Edmond Lecomte) ; 

Benoît MAQUET (témoin : Julien Maquet) ; 

José OCTAVE (témoin : Emile Octave) ; 

Emmanuël VIEUXJEAN (témoins : Jean Vieuxjean, Maria Jiaux). 

Abréviations : (A) : Awenne — (Be) : Bellevaux — (Br) : Bras — 
(C) : Courtil — (Da) : Daverdisse — (Di) : Dinant — (F) : 
Fays-les-Veneurs — (L) : Longlier — (M) : Mellier — (Nf) : 
Neufchâteau — (Nv) : Neuvillers — (Rc) : Rechrival — (Rd) : 
Redu - (S) : Staimont — (Th) : Thibessart — (Tr) : Tronquoy — 
(V) : Villance. 


l. LES MOIS DE L'ANNEE 


JANVIER — S'i fwêt bê an janvié, leu cinsi s'hagn'rè lès dèts 
(Rd). 


FEVRIER — Qwand fèvri n' djowe nin do d'vant, i djowe di dri 
(C). 

— Si fèvri djoüe du s' duri, mârs' trouve sès potès plins (V). 
— Plüve an fèvri vaut d' l'ancine (F). 

— Nèdje du fèvriè vôt feumiè (Nf). 

— Quand l' bije rovîe fèvri, èle neu rouvie nin mêy (Rd). 


MARS — Qwand i tone a mârs', li laboureür a hasse (C). 

— Quand i tone a mârs' lu laboureü a âse ; quand i tone a avri, 
lu laboureü s' rèdjouwit (Da). 

— Tounêre deu mârs', djalée d'avri (F). 

— Quand la ronche goute an mârs', l'ivièr èst oute (Rd). 

— Mârs' vanteü, courti peumeü (F). 

Si mârs' intère an liân, i r' sòrte an moutân (M). 

Come mârs' troüve sès potès, i l'z-î lêt (A). 

Come mârs' troüve sès potès, i l'zï lêche (Br.S.V). 

Come mârs' troüve sès potias, i l'zî lêche (Di). 

Come mârs' troûve sès potès, come i lès lêche(Nf). 

Coume mârs' troüve lès potès d'êwe, i lès lêche (F). 

Come mârs' trove sès potès, i l'zï lêche (Nv). 

Come mârs' trouve lès potès, i lès-î lêsse (Rc). 


MAYHAN 


AVRIL — Plüve d'avri, rousée an mêy (F). 

— An-avri, nu t' discouve nin d'on fil ; an mêy, fês ç' qui t' plêt 
(Di). 

— An-avri, neu t' deusfwês ni d'in fyé, an mêy, fwês ceu queu 
t' veus (F). 

— An-avri, nu tu duscouvère ni d'i fil; an mêy, fâs çu qui t' 
plêt (Th). 

— An-avri, nu t' dècouve ni d'i fi; an mâ, fâs ç' qui t' plât (M). 

— An-avril, nu t' duscouve nin d'in fil; an mê, fwês ç' qui t' 
plêt (V). 

— | n'èst si vayant mwès d'avri qui n'è seû tchèpê d’ gueurzês 
(F). 

— ÈI dij d'avri, èl coucou l' dit (Rc). 


255 


— Li prumi d'avri, l' coucou l' dit (A). 

— | n'èst ni l' quinze d'avri quu l' coucou nu l' dit (S). 

— Quand i djale an-avri, c'èst deul misêre toute l'anée (Rd). 
— | fôt qu'avri forniche mitan dès fouyes a mêy (A). 


MAI — Mêy pluvieüs rind leu laboureû contint (F). 
- S'i plût brâmint an méy, c'èst signe d'abondance (Rd). 


JUIN 
— Lu timps qui fât lu trwas d' jwin s'rè l' timps du mwès (M). 


JUILLET — Plüve du jwiyèt, êwe an janviè (M). 
— Solê èt tounwâre an jwiyèt rimplichèt côves èt gurnîs (Rd). 


AOÛT — Çu qu'aous' prind, mêy ol rind (A). 


SEPTEMBRE 
— Sètambe, c'èst l' mwès dul rôyin.ne du canadas (Rd). 


OCTOBRE — Octôbe èt mârs' seu reusan.nant (F). 
— En-arc-an-cièl an-octôbe, c'èst dul plüve pou mwintes djoûrs 
(Rd). 


NOVEMBRE — Trwas djoûs d' nîve an nôvambe valèt mî qu'in 
bègnon d'ansine (Rd). 


Il. LES FETES DE L'ANNEE (particulièrement les fêtes de saints) 


JANVIER : jour de l'an, fête des rois etc... 

— Djoûr deu l'an (1.1) bê, mwès d'aous’ tchôd (F). 

— Au Nouvèl-an, lès djoûrs crèchant du pas d'eun-afant 
(Ochamps). 

— Plûüve ôs Rwas (6.1), blé jusqu'ou twat (M). 

— Al Sint Vinçant (22.1), l'ivêr quite à r'prind (M). 

— Lu djoûr d'la Sint Paul (25.1), l'ivêr su câsse lu col (M). 

— Su la rotche dou Mont, quand lès vants s' batant la neût dou 
vint cinq du janviè, lu cî qui domine domin'rè toute l'anée (S). 

— Al Sint Paul, l'ivièr rumonte a tch'fô à s' câsse lu cö (Da). 


FÉVRIER : la Chandeleur (2.2), etc... 

— Al Tchand'leür, quand |' ronche gote, l'iviêr èst fini (Di). 

— Al Tchand'leûse, quand l' ronche goute, l'iviêr èst po l' diâle 
(Da). 

— Al Tchand'leûse, quand l' solê lüt su l'ôté, l'oûrs’ rimousse 
a s' bôre po chî samin.nes (Da). 

— Al Tchand'leür, si l' solia lüt a midi su l'ôtée, l'oürs' r'mousse 
è trô po chî samwin.nes (Di). 

— Quand l' s'lo lüt s' l'ôtèl al Tchand'leür, l'oürs' rintère sa pate 
pou chî s'min.nes (L). 

— Si lu s'lo lüt s' l'ôtèl du djoûr d' la Tchand'leûse, lu leû rin- 
ture dès sa bôre pou chi s'min.nes (S). 

— Si lu s'lo lüt al Tchand'leûr, èl leû rintère a s' trô po quarante 
djoùrs (Rc). 

— Quand èl sulo lût al Tchand'leûr, lu leû rintère dès sa bôre 
pou chî s'min.nes (Th). 

— Quand l' solê loüe s' l'étèl al Tchand'leür, l'iviêr ruprind vi- 
gueûr (V). 

— Quand l' solê lüt s' l'ôtèl èl djoûr dè l' Tchand'leûse, èl leû 
r'mousse a sa böre po chî s'min.nes (Br). 

— Quand l' solê lüt s' l'ôtèl al Tchand'leür, lu leû r'mousse a sa 
böre pou chî s'mwin.nes (Nv). 

— Quand la Tchand'leûr èst adjalée, plûve pa d'rî (M). 

— Tchand'leûr couvêrte, quarante djoûrs du pêrte (M). 


MARS : Grand feu, etc. 

— O Grand Feû, lès chîjes o feü (Di). 

— O Grand Feû, lès sîses o feû (Rc). 

— Ou Grand Feû, lès sîses ou feû (Nv). 

— Ou Grand Feû, lès chîjes ou feû (V). 

— Come l'êr vint a Grand Feû, il î vint lès treûs quârts di l'a- 
née (Rc). 

— Come l'êr vint l' djoür do Grand Feû, il î vint lès trwas quârts 
dè l'anée (Br). 

— Come l'êr vint ou Grand Feû, il ï vint lès twas quârts du l'a- 
née (Nv). 


AVRIL : Rameaux, Vendredi-saint, Pâques, etc. 

— Vèt dès Ramåns n' tchindje ni d' si tot (M). 

— S'i djale lu Vinr'di Sint, la djalée n'è pont d' vèrtu (S). 

— S'i djale lu Vinr'di Sint, la djalée n'è pus pont d' vèrtu (Rc). 

— El vint qui baye èl djoûr du Vinr'di Sint baye lès trwas quârts 
du l'anée (Th). 

— Bije a Pôque, bîje a l' Pint'cosse (Di). 

— Quand toutes lès Pôques sont d'avri, datent (= malheur à) 
la mouche èt la burbis (Be). 

— Al Sint Georges (24.4), sin.me tu-n-ôrdje (S). 


MAI : Saints de glace, rogations, etc. 

— Sint Mathias (24.2) ou Sint Boniface (8.5) câsse la glace. S'i 
gn-an-è pont, i a fwêt (F). 

— Sint Boniface (8.5) câsse la glace (M). 

-— Tèles rogâcions, tèl f'nô (F). 


JUIN : Fête-Dieu, Saint-Médard, Saint-Jean, etc. 
— Si lès-yèbes dol porcèssion (— Fête-Dieu) fanant, on z-ârè 
bon timps po fanè (Rc). 

— S'i ploût al Sint-Mèdérd (8.6), i ploût co quarante djoûs pus 
târd, a mwins qu’ Sint Barnabé (11.6) neu lî r'côpe li nèz (Di). 

— Quand i plût al Sint Mèdârd, i plût quarante djoûrs peus tôrd, 
a mwins queu Sint Barnabé neu li câsse leu nèz (F). 

— Sint Mèdärd grand pissärd, Sint Barnabé li r'clôt la brayète 
(L.S). 

— Quand i plüt al Sint Mèdârd, i plât quarante djoürs pus târd 
M) 


(M). 

— S'i pieut al Sint Mèdârd, i pieut quarante djoürs pus tôrd (Nv). 

-- S'i ploût al Sint Mèdârd, i ploût quarante djoürs pus târd, a 
mwins qui si Barnabé ni v'neüche li raboutné (Rc). 

— Quand i plüt al Sint Mèdärd, i plürè co chî s'min.nes (Th). 

— Al Sint Mèdârd, grand pissärd (V). 

— Quand i plût l' djoûr Sint Mèdärd, on n’ reubrüûle ni lès sôrts 
(Be). 

— Sulo al Sint Barnabé, Sint Mèdärd a l' né câssè (M). 

— Al Sint Gèrvê (19.6), same lès navêts (Be). 

— Al Sint Djan (24.6), quand an z-a va al dicôce a Chuchi 
(= Suxy), l'avon.ne èst a pon.ne leuvée, èt quand an r'vièt, 
èle èst pômée (S). 

— La plüve al Sint Djan fwêt lès noüjètes pouries (F). 

— Quand i ploüt al dicace di R'tchrivä (= Rechrival, 2° diman- 
che de juin), i f'rè bon al cie di Tiyèt (= Tillet, dimanche 
avant 24 juin) (Rc). 


JUILLET AOÛT SEPTEMBRE : 

— Notre-Dame d'aous' (15.8) fêt ou dèsfêt tot (Rc). 

— Notre-Dame d'aous' fêt ü dusfêt l' tès (S). 

— Quand i pieut al dicôce dè Sinte Marie (Saint-Lambert, 17.9), 
i fêt bon al cie d' Sint Pière (Saint-Remi, 1.10) (Sberchamps). 

— Leu timps qu'i fwêt al naissance deul Sinte Vièrje (8.9) deure 
souvint quate seumwin.nes (F). 

— Al Sint Michèl (29.9), la tchaleür monte ou cièl (F). 

— Sint Lambêrt (17.9) pluvieü, neuf djoûrs dandj'reüs (M). 

— Quand i fêt bon al Sint Lorant (9.8) i raleume si tchèrbon (A). 
— Quand i fêt mwês l' djoû d’ Tchèssepire (dimanche après 
21.9), ramasséz vos lyins, ca vos n'n-auréz bèswin (Rc). 

— Datent (= malheur à) l'avonne queu la Sint Bartolomie 

(Barthélemy, 24.8) pourmon.ne (Be). 


OCTOBRE, NOVEMBRE, DÉCEMBRE : Sainte-Luce, Noël, etc. 

— S'i plût al Sint Deunis (9.10), tout l'ivêr s'rè poüri (M). 

-- Sinte Catrine (25.11) è mètu sa grande cote (= il a neigé) 
(Th). 

— Sint André (30.11) amon.ne la djalée (F). 

— A la Sinte Luce (= Lucie, 13.12, autrefois le 20), lès djoûrs 
avançant du sôt d'ène puce (L). 

IV. 


A l' Sinte Luce, lès djoürs crèchant d'i sôt d' puce (Th). 

A l' Sinte Luce, lès djoürs crèchant du côt d'ène puce (S). 
A l' Sinte Luce, lès djoûrs crèchant du pas d'one puce, 

Au Nawé, du pas d'on-üyé (= oison), 

Au Novèl-an, du pas d'on-èfant, 

Al Tchand'leür, i crèchant d' deüs-eüres (Br). 

Al Sinte Luce, lès djoürs crèchant du pas d'eune puce, 

Au Noyi, du pas d'eune suris, 

Au Novèl-an, du pas d'eun-afant, 

AI Tchand'leür, i crèchant d' deüs-eüres (Nv). 

O Noyè, pas d'on polèt (= poulet), 

O Novèl-an, pas d'on-èfant (Di). 

Cléres matines (= messe de minuit de Noël), clér djèvê ; 
spèsses matines, spès djèvê (S). 

Cléres matines, clér djavê; spèsses matines, spès djavê (Da). 
Dè cléres matines èt dè spès djavê, 

Dè spèsses matines èt dè clér djavê (Grandmenil). 

Cléres matines, spès djèvê ; spèsses matines, clér djèvê 
(Nv.Tr.) 

Blanc Noyé, vètes Pâques, vèrt Noyé, blankès Pâques (Rc). 
Blanc Noyi, vèrtes Pôques ; vèrt Noyi, blantches Pôques (Nv). 
Vèrt Nawè, blantches Pôques ; blanc Nawè, vèrtes Pôques (L). 
Vèrt Nawè, blantches Pâques (Th). 

Noël ôs tisâns, Pâques ou balcân ; Noël ou balcân, Pâques 
ôs tisäns (M). 

Ou Noyè, lès djoûrs ralondjèt du pas d'eune ômé, 

ou Nouvèl-an, du pas d'eun-èfant (V). 


PÉRIODES DE L'ANNÉE 
Frèch Avint (= Avent), sètch èsté ; sètch Avint, frèch èsté 
(Be). 
Ateur leu Noyé èt la Tchand'leür, i gn-è peus d' laboureür (F). 
Lu timps qui f'ra lu timps dès douze djoürs d'après l’ Noyi 
moustère lu timps qui f'ra lu timps dès douze mwès d’ l'anée 
(M). 
Lu tès qu'i fêt dès lès douze dumi djoûrs duvant la nouvèle 
anée, c'èst l' tès qu'i frè lès douze mwas d' l'anée a v'ni (S). 
Lu timps qu'i fêt timps dès doze djoûrs d'après l' Noyi mous- 
trant l' timps qu'i f'rè timps dès doze mwès d’ l'anée (Fau- 
villers). 
Lès-yeus d'atèr lès deüs Notre-Dame su wardant toute l'anée 
(Nv.S).. 
Quand l' Carème èst avancè, la campagne èst avancée (Th). 
An z-è souvint du môvès timps al Sumin.ne Sinte (Th). 


OBSERVATION DES ELEMENTS ATMOSPHERIQUES 
S'i ploût su dès broüs, deul djalée divant trwès djoûs (Di). 

Deu la nive seu la boule, deu la djalée d'vant trwas djoürs (F). 
Iviêr su bôse, djalée d'vant treüs djoüs (Rc). 

Djivronde su lès-ârbes, pieuve duvant trwas djoürs (S). 

V'la l' diâle qui marie s' fèye (= le soleil apparaît en même 
temps que la pluie) (Di). 

Förte rousée, bon timps (L). 

Fwate rosée, bê timps (Rc). 

Pânt d' rousée, c'èst signe du plôve (Th). 

Ène coutche du nèdje vôt 'n coutche d'ansine (L). 

Quand i pieut su lès Balôs (= nom donné aux habitants de 
Sainte-Marie), lès-Al'mands (= les habitants de la région de 
Martelange) raleumant leüs sôrts (L). 

Quand la nèdje dumeure su lès horlês, èle a ratind d' l'ôte (L). 
L'ivièr su lès hourlês a ratind d' l'ôte (Rc). 

Lu tounêre an déçambe deune brâmint deu vant pou l'anée 
chüvante (F). 

Anée d' nive, anée d' bon grin èt deu pwin (F). 

lvêr niveüs ramplit l' gueurni (F). 

La nive amon.ne vint djoürs deu frad (F). 

Pètit cèke atoü dol lune, pètit tchandj'mint di timps, 

Grand cèke atoü dol lune, grand tchandj'mint di timps (Rc). 
Lêde matinée, charée (= claire) vèsprée (Rc). 

C'èst l' vant mèssin (= de Metz), c'èst la pieuve pou aneût 
ü pou d'min (S). 

Lu s'lo r'tchôfe co ène walée (S). 

L' solê r'tchôfe èco eune walée (V). 

L' solê r'tchôfe co eune walée (Nv). 

Quand la leune èst cèrnée, c'èst signe du plôve pou l' land' 
min (Th). 

Quand lu s'lo èst roudje au leuvant, c'èst signe du grand 
vint (Th). 

S'i djale su la nîve, l'iviêr ruprind vigueür (V). 

S'i djale su la nîve, l'iviêr reuprind alène (Rd). 

Quand lès broûyârds rimontèt lès fonds, c'èst po fè bê (A). 
Quand gn-a one fwate rozèye, c'èst po fè bê (A). 

Quand lès soürdants r'boutèt, c'èst po fè bê (A). 

Quand lès bwès brèssèt, c'èst po ploüre (A). 

Quand l' solê s' coütche dins one bâre, c'èst po ploüre li 
lond'mwin (A). 

Quand |’ süve tume, c'èst po ploüre (A). 

Quand l' lôrd gote, c'èst po ploûre (A). 

Quand l' solê tire a êwe, c'èst po ploüre (A). 

Quand l' lune èst cècléye tot près, c'èst signe di plave divant 
treüs djoüs (A). 

Quand lès soürds boutant, c'èst signe di bon timps (Rd). 


— Jamês bon vant ni bones djans (normalement « djins ») 
Nu v'nant d'Ôtchamps (Nv). 
— Ni bon vant ni bones djans (normalement « djins ») 
Neu v'nant d'Òtchamps (F). 
— Ni bon vant ni bones djans 
Nu v'nant d'Oütchamps (normalement « v'nèt ») (Glaireuse). 
— V'la co Sint Pière qui djoüe ôs guies (= il tonne) (Br.F.Nv.V). 
— | fôt samè |' sôye dins la poussire èt l'avon.ne dins la gou- 
tire (Be). 
— Vint d' Loraine amon.ne la plüve dins la s'mwaine (Be). 
— Jamwês sètch'rèsse n'amon.ne chirèsse (Be). 
— Li s'lo fwêt pus deu b'sougne queu çant f'neûsse (Be). 
— Cièl a motons, fèmes fardées ni sant nin di longue durée (Rc). 
— Cièl moutonè, fames fardées nu sant ni du längue durée (S). 


V. OBSERVATION DES ANIMAUX ET DES PLANTES 

— "cia lès lum'çons ont one yèbe su l' cawe, c'èst po fè bê 
A). 

= TE lès lum'çons ont dol têre su l' cawe, c'èst po ploüre 
(A). 

— Quand l'oronde vole bas, c'èst signe d'oradje (Di). 

— Quand lès-orondes rasant la tère, i plûrè (F). 

— Lès-arondes volant bas : c'èst signe du pieuve (L). 

— Lès-arondes volant bas : c'èst signe dul plüve (V). 

— Quand lès-orondes volant bas, c'èst signe di pleûve (Rc). 

— Quand lès-irondèles volant bas, c'èst signe du plôve (Th). 

— Quand lès-irondèles volant bas, c'èst qu'i vo co plüre (V). 

— Quand lès tchèts passant leû pate duri l'orèye, c'èst signe 
du pieuve (Nv.S). 

— Quand lès tchèts su lavant, c'èst signe di pleüve (Rc). 

— Quand lès tchèts passant leû pate padri l'orèye, c'èst signe 
di pleuve (Di). 

— Quand lès tchèts lètchant leûs pates du d'ri, c'èst signe dul 
plüve (V). 

— Quand l' tchèt toûrne lu dos ou feü, la tempète s'rè rigou- 
reûse (M). 

— Quand lès tayans piquant èt queu lès vatches bizant, c'èst 
marque deu plüve (Be). 

— Quand lès tayans piquant èt qu' lès vatches bizant, c'èst 
marque dul plûve (V). 

— Quand lès tayans piquant èt queu lès vatches bisant, c'èst 
signe deu plüve (F). 

— Quand lès vatches bizant, c'èst signe d'oradje (F.Nv.S). 

— Lès vatches bizant : signe d'oradje (L.V). 

— Quand lès vatches bizèt tot timpe, on z-aurè d' l'oradje (A). 

— Quand lès vatches bizant, l'oradje èst tot près (Rc). 

— Quand lès vatches bizant, c'èst signe d'oradje (Nv.Th). 

— Lès bôres du r'nôd bayant : i r'pieurè co (Warmifontaine). 

— | plürè dèmwin : lès r'nôds feumant co leüs pipes (Br). 

— Quand lès bwès fumant su la Bone Dame (= chapelle de 
Sainte Ode à Sainte-Ode), i ploürè do côp (Rc). 

— Quand lès r'nôds fant leü buée, c'èst signe du pieuve (S). 

— Quand lès r'nôds fumant, c'èst qu'i va plüre (V). 

— Quand l'aragne r'fêt s' twèle, c'èst signe di bon timps (Di). 

— Lès ranteûyes do matin amonant do bon timps (Rc). 

— Teûle d'arègne al matinée, do s'lo tote la djoürnée (Rc). 

— Quand lès-arègnes tindant leûs twales dès lès hâyes, c'èst 
signe du bân timps (Th). 

— Lès rougnes (= petits crapauds sonneurs) bayant : i f'rè bon 
d'min (Warmifontaine). 

— Quand lès crapôds crwassant al neût, c'èst signe du bân 
timps (Th). 

— Quand lès crapôds crwassant al nut', c'èst signe du bon 
timps (V). 

— Lès mouches sant mèchantes : c'èst pou pieure (L). 

— Lès mouches sont mèchantes : c'èst pou plûre (V). 

— Quand lès moches sont mèchantes, c'èst signe di pleûve (Rc). 

— Lès mouches sant mèchantes : i r'pieurè co (Nv). 

— Quand lès mouches piquèt, c'èst po ploûre (A). 

— | fwêt samé l'avon.ne quand la con.ne dou bü goute (Be). 

— Po z-avèr dol bèle avon.ne, í faut sèmè quand l' cwane do boû 
gote (A). 

— Quand la lune èst blauwe ou queu lès cornâyes criant, mar- 
que deu plûve (Be). 

— Quand |” môvi (= merle) tchante, c'èst signe di pleuve (Di). 

— | gnè pont printemps si l' coucou neu l'è dit (F). 

— Anée hanetonneûse, anée peumeüse (F.V). 

— Lès piètris rapèlant : i f'rè bê (L). 

— Quand i gn-è brâmint dès neüjes, lu skiron an-arè grand 
bèzwin oute du l'iviêr (Rc). 

— L'ivêr n'èst oute quu quand lès nwâres supines ant flori (S). 

— L'iviêr n'èst rin qu'oute qui quand lès nwâres supines ont 
flori (Rc). 

— Quand l' coq saye du volè, c'èst signe dul plüve (V). 

— Quand lès pies fajant leür nid ou d'zeür dès-ârbes, l'anée s'rè 
tchôde (M). 

— Quand lès pouyes su grètant èt su r'toûrnant dins la pous- 
sière, c'èst signe du plûve (M). 

— Quand lès mèrles su r’ toûrnant dudins lès hâyes, i f'rè 
frwèd (M). 

— Quand la bésse a Bon Dieu (= coccinelle) vole du fleür a 
fleür, i frè bé (M). 

— Quand la bêsse du Bon Dieu vole d'eune fleür a l'ôte i f'rè 
bê (F). 


Enquête complétée par : 


— Revue des Langues Romanes, 2* série, t. 6; « Observations sur le patois 
du duché de Bouillon », par l'Abbé Aubry, curé de Bellevaux, pages 64-69 
(transcription d'un manuscrit de 1792). Indiqué (Be). 


— Chronique « Nos Dialectes », dans le quotidien « L'Avenir du Luxembourg », 
1.12.1977, article « Dès vis spots walons », par Vital Lardinois, de Daver- 
disse. Indiqué (Da). 


— Revue «Glain et Salm », Vielsalm, n° 5, déc. 1976, article « Spots de 
Courtil, par G. Lemaire, pages 75-76. Indiqué (C). 


— Revue « Redu (Haute-Lesse) », revue communale de Redu, n° 2, 1972, arti- 
cle « Dictons wallons », de Robert) D(etroz), page 26. Indiqué (Rd). 


— Joseph Calozet, « P'tit d’ mon lès Ma-tantes », coll. « Nos Dialectes », n° 7, 
1938, pages 112-113 et 126. Indiqué (A). 


— Au Il* chapitre de notre enquête, rubrique « mai =, le curieux dicton de 
Fays-les-Veneurs (F) a été maintenu, Saint Boniface étant attesté à Mellier 
(M) et Saint Mathias ailleurs en Wallonie (cf André Georges, « Quelques 
proverbes wallons en rapport avec l'hiver », dans le quotidien « L'Avenir 
du Luxembourg », 30.1.1979). 


Enquête sur les termes en rapport 
avec le cheval 


INSTITUT SAINT-MICHEL - NEUFCHATEAU 2° année 78-79 

Abréviations : (B) : Bertrix = (L) : Longlier — (Nf) : Neufchä- 


teau — (Nv) : Neuvillers — (O) : Ochamps — (P) : Petitvoir = 
(R) : Respelt — (Tb) : Thibessart — (Tm) : Traimont — (Tq) : 

Tronquoy - (Va) : Vaux-sur-Sûre — (VI) : Vlessart — (Vo) : 
Volaiville — (W) : Warmifontaine. 


1. NOMS DU CHEVAL 

cheval : tch'fô, tchuvô (partout, sauf :) tchèvä ou tchèvô (Tm). 

jument : cavale (B.L.Nf.Nv.O.R.Tb.Tm.Tq.Va.VI.Vo.W.), jumant (L. 
N£Nv.O.P.R.Tq.), jeumant (B.). 

étalon : roncin (B.Nf.Nv.R.Tb.Tm.Tq.Va.Vo.W.), bayärd (L.R.Tq.), 
antière (O.), ongue (P.), ètalon (VI.). 

étalon reproducteur : antière (fém.) (B.Nf.Nv.O.R.Th.VI.Vo.W.), 
roncin (L.O.P.R.Tm.Tq.Va.W.). 

poulinière : poulinière (L.Nf.P.Tb.Tm.), jeumant poulinière (B.), 
jumant a poulin (Nf.), cavale a poulins (Nv.VI.), pouliche (O. 
Va.W.), cavale (R.Tq.), polinière (Vo.). 

hongre : ongue (B.L.O.P.), bayârd (Nf.Nv.O.R.Tb.Tm.Tq.Va.VI.Vo. 
W.) 


poulain : poulin (partout, sauf :) polin (Vo.), pouli (VI), + bidèt 
(B.) 


pouliche : pouliche (partout, sauf :) bidète (B.). 

mauvais cheval, rosse : bidaye, bidayon (B.), carcan (L.Nv.O.), 
canasson (Nf.L.), rosse (Nf.Nv.O.P.R.Tb.Tm.Tq.Va.VI.Vo.), vi- 
cieûs (R.W.), canassän (Tq.), canasson (mâle) (W.), rosse (fe- 
melle) (W.). 


2. COULEURS DU CHEVAL 

pot. roba : poye (B.O.), pwal (L.Nf.Nv.P.R.Tb.Tm.Tq.Va.W.), pwèl 
(VI.Vo.). 

tache : tatche (B.L.Nf.Nv.O.P.R.Tb.Tm.Tq.Va.Vl.Vo.W.). 

blanc : blanc (partout, sauf :) blo (R.Tq.) + blänc (Tq.), tch'fô 
deu Napolèyon (B.). 

noir : morê (B.), nwâr (L.Nf.Nv.O.), nwar (P.R.Tb.Tq.Va.W.), neür 
(Tm.), nwèr (VI.Vo.). 

brun : breune (B.L.O.), breûne (Tb.?), brun.ne (Nv.), brune (Tq.), 
brülé (O.), brun (Nf.P.R.VI.Tm.Va.Vo.W.). 

bai (rouge) : roudje (L.Nf.Nv.O.W.P.Tm.VI.Tq.R.Tb.), rodje (Va.Vo.). 

alezan (roux) : rous' (B.Nv.O.Tb.Tm.), ros' (VI.Vo.), rossê (Va.R.), 
rossé (L.), roussé (P.). 

pie : cabolé (B.O.), cabolè (Nv.P.), cadjolè (Tb.Tq.VI.W.). 

blond : blond (B.L.Nv.O.P.R.Tb.W. Va.Tq.), blând (VI.). 

gris : grije (partout). 

gris tacheté : grîj'né (B.), spitè grîje (Nf.), cabolé grije (O.), grij'- 
nè (R.), grîje mouch'tè (P.), gris mouch'tè (Tb.Va.Vl.). 

gris pommelé : tatch'té (B.), pom'lè (L.Nv.R.Tm.Tq.Vo.W.), gris 
pom'lè (Tb.Va.Vl.), pom'lé (O.), pom'lè grije (Tm.), grije pom'lè 


(P.). 
(poil) brillant : r'lüjant (B.L.O.P.Tb.Tm.Va.Vl.), lüjant (Nf.Nv.R.Tq. 
Vo.W.), lüjot (Tq.). 

(poil) mat : malade (B.), houy (Nf. : « ï tch'fô houyu »), sètch (L. 
Nv.O.Tb.VI.R.Tm.Tq.), tèrni (O.Va.), piquè, rèch (O.Tq.Vo.), pi- 
quant (Tb.), houyu (P.), hourseu (O.). 


3. MEMBRES, PARTIES, ORGANES DU CHEVAL 

tête : tésse (L.Nf.P.R.Tb.Tq.W.), têsse (B.Nv.O.), tièsse (Va.VI.Vo.). 

cou, encolure : cö (partout, sauf :) coû (Tm.Va.). 

naseau : nèz (partout, sauf :) meusê (B.). 

bouche : gueüye (B.L.Nf.Nv.O.R.Tb.Tq.Va.VI.Vo.W.), boutche (P.Tb. 
Tm.). 

lèvre : pote (B.L.Nf.Nv.P.R.Tb.Tm.Tq.Va.W.), lève (O.Vo.VI.). 

barbe : barbiche (B.Tb.), bârbe (L.Nf.Nv.O.P.Tq.Tm.R.Va.VI.W.), 
bâbe (Vo.), moustatche (Nv.Tm.). 

crinière : crin.nière (B.), crinière (L.Nf.Nv.O.P.Tb.Tm.Tq.Va.VI.Vo. 
W.), scrignie (R.Tq.). 

crin : crin (L.Nv.R.Tb.Vo.P.Nf.O.W.), scrin (Tm.VI.Va.B.W.), criniè- 
re (Tq.), crè (Tq.). 

oreille : orèye (partout, sauf :) oraye (Tm.Va.Vo.). 

épaule : spale (partout). 

poitrail : èstomac’ (L.), èstoumac' (B.Nv.O.P.R.Tm.Tb.Tq.), stomac' 
(Vo.), d'vant (W.). 

garrot : garot (partout). 

dos : dos (Nf.Nv.P.R.Tm.Tq.Va.VI.Vo.W.), chine (L.B.Nv.O.Tb.Tq.). 

ventre : panse (B.Nf.Nv.O.R.Tb.Tm.Tq.Va.VI.W.)J, vinte (L.O.P.Vo.). 

flanc : costè (L.Nf.Nv.Va.VL.R.Vo.), costé (B.0.), flanc (Nv.P.O.Vo. 
R.Tb.Tm.Tq.W.), flo (Ta). 

croupe : croupion (B.O.Tm.), d'ri, duri (L.Nf.Nv.R.Tb.Tq.), croupe 
(Nf.Nv.P.R.Tb.Tq.W.), croupière (Tb.), dèrî (VI.), cu (Va.Tm.VL.), 
dèrire (Vo.). 

fèsse : fèsse (partout). 

queue : cawie (B.), cawe (L.N£Nv.R.Tb.Tm.Vo.Tq.), queüe (L.Nf. 
Nv.O.P.Tm.Tq.Va.VI.W.). 

jambe : pate (partout, sauf :) djam.me (Vo.), + djambe (B.0.). 

genou : gno (partout). 

hanche : hintche (B.L.Nf.P.R.Tb.Tq.VI.), hantche (Nv.O.Tm.Va.Vo. 
W.). 

cuisse : queulasse (B.), culasse (Tb.Va.), cwisse (Nf.Nv.R.O.P. 
Tm.Vo.W.VI.Tq.L.). 

jarret : djèrèt (B.L.Nf.Nv.O.P.R.Tb.Tq.Vo.), djarèt (O.Tm.VI.W.). 

pied : pid (B.O.Va.Vo.), pièd (L.Nf.Nv.P.R.Tb.Tm.Tq.VI.W.). 

sabot : sabot (partout, sauf :) sabôt (Va.). 

fourchette : fourtchète (B.Nv.VI.Tq.Tm.L.R.Tb.P.O.W.) + fourtche 


(O.). 
dent : dint (B.Nf.Nv.O.R.Tb.Tm.Tq.Va.VI.Vo.), dèt (L.P.Tq.W.), brot- 


che (O.). 
liste (bande de poils blancs sur le chanfrein): yèmeüre (Dasnoy). 

4. MALADIES ET DEFAUTS DU CHEVAL 

cagneûs (pieds tournés en dedans) : beusqué (B.), cagneüs (L.Nf. 
P.R.Tb.O.Va.Tm.Tq.), câgneüs (VI.W.), courtwas (Nf.), vignasse 
(Vo.), contwas (Tq.). 

panard (pieds tournés vers l'extérieur) : francès (Nf.Tb.Tq.), 
achäliè (VI), i chôye (Tm.), panant (Tm.). 

courtaud : coûrt apatè (Nf.Nv.P.R.Tq.), bas su pates (Tb.), coûrt 
apaté (O.), rasseunè (VI.). 

vicieux : vicieüs (Nf.Nv.L.O.P.R.Tm.Tq.VI.W.Vo.Tb.). 

chancre : chanque (B.Nf.Nv.O.P.Tm.W.VI.Tq.L.R.Va.). 

couronné (qui a une plaie au genou) : courouné (B.0.), pèlé ou 
gno (O.), blèssè ou gno (R.), il è dès chouflètes (Tb.), couronè 
(Nf.VI.Tq.Vo.P.), blèssè â gno (Va). 

crapaud (maladie provoquant la destruction du plancher du sa- 
bot) : crapôd (partout). 

fourbu : fourbeu (B.0.), fourbu (L.Nf.Nv.P.R.Tm.Tq.VI.W.), forbu 
(Vo.), il è dès fourbes (B.), i teume fourbu (Nv.W.Tb.), avwar i 
côp d' sang (Tq.R.). 

gale : feûs (lès) (B.), gale (L.Nf.Nv.R.Tb.Tq.Tm.Va.VI.Vo.W., il èst 
arare (O.P.), rougne (B.), rogne (P.R.Vo.W.), il èst rougneûs 
Tm.). 

gourme (sing.) : gourmes (plur.) (L.Nf.Nv.O.P.R.Tm.Tq.Vo.W.VL.), 
reume (f) (B.Tb.). 

poussif : poûssif (Nv.O.P.Tm.Vo.W.), cornârd (Nf.Tb.Tm.), coûrt 
d'alon.ne (B.Nv.R.), il èst sins-alon.ne, i n'è pont d'alon.ne 
(L.Tq.), coürt d'alone (VI.). 

se croiser (mettre un pied devant l'autre) : crwasè (Nf.), mar- 
chôdé (B.), marchôdè (Tq.), crwasi (B.), cwas'lè (Nv.), s' crwa- 
sè (Tb.), s' creüch'lè (VI), crwas'lè (R.P.), cras'lé (O.). 

se frotter les pieds en marchant : su gugnè (Nv.P.R.Tq.VI.), su 
cognè (Tb.), maché (B.), su tchoqué (O.), su tchoquè (Tm. Va. 
Vo.), su gugnè lès pièds (L.), su tchoquè lès pièds assone (Nf.). 

Autres expressions : tiqueüs tch'fô (qui mord l'auge) (Nf.Tq.) — 

il è dès dints d' leü (deux dents effilées à l'arrière de la mâ- 

choire empêchant les vieux chevaux de manger l'avoine; on 


coupe ces dents avec des pinces de Bruxelles) (Nf.Tq.) — i müe 
l' poy (il change de poil) (B.) — i grisse dès dints (B.) — i tape 
l'orèye (B.) — eune picheüse (jument vicieuse) (Nv.Tq.) — il è 
l' feü ôs pates (Tq.) — la cavale tape a filèts (est en chaleur) 


(W.). Èle file (Tq.). Lu tch'fô tape su pwal, fêt l'orèye (Tq.). 


5. ATTELAGE ET HARNAIS 

attelage : atèlée (B.L.Nf.Nv.O.R.Tb.Tq.W.), atèladje (P.Tm.Va.Vl. 
Vo.). * 

harnais : harnès (B.Nf.O.P.Va.VI.W.), harnitch'mèts (L.Tb.Tq.W.), 
harnitch'mints (B.Nf.Nv.O.R.Tm.), harna (Vo.). 

bride : bride (partout). 

collier : colè (L.Nf.Nv.R.Tb.Tm.Tq.Va.W.), colé (B.O.), coliè (VL.), 
coli (Vo.). 

licou : licô (B.L.NF.P.R.Tb.Tm.Tq.VI.W.), loyecô (Nv.O.), licoû (Va.), 
lawecü (Vo.). 

têtière : têstière (Nv.Va.V1.), têstire (B.O.), téstière (L.Nf.P.R.Tb. 
Tm.Tq.W.), tièstière (Vo.). 

croupière : keulire (B.O.), culière (L.Nf.Nv.P.R.Tb.Tm.Tq.Va.W.), 
coulire (Vo.), r'culière (VI.). 

culière : cawiîre (B.0.Vo.), cawière (L.Nf.Nv.P.R.Tb.Tm.Va.VI.Tq.), 
keutière (W.). 

guide : cordê (B.Nf.Nv.O.W.), lignète (L.Nv.P.R.Tb.Tqa.VI.W.), li- 
gnère (Va.). 

rêne de la bride : rène (Vo.), rame (B.Tm.W.). 

gourmète : gourmète (partout, sauf :) gourmote (R.Vo.). 

mors : mûrs (partout). 

dossière : dossète (B.), dossire (B.0.Vo.), dossière (L.Nf.Nv.P.R. 
Tb.Tm.Tq.Va.VI.W.). 

sellette : sèlète (partout, sauf :) sèle (Va.). 

sous-ventrière : sous-vintrire (B.O.), sous-vintière (L.P.), sous- 
vantière (Nf.W.), sous-vante (Nv.Tb.Tm.Tq.VI.Va.), sous-vinte 
(R.), sos-vintrire (Vo.). 

trait : trêt (partout, sauf :) trât (Tb.VI.). 

avant-trait : avant-trêt (partout, sauf :) avant-trât (Tb.V1.). 

brancard : pane (Nf.Nv.P.R.Tq.Va.Vo.W.), pène (B.O.L.Tb.VI.), limo- 
nière (Tm.). 

i s eutique (B.O.), utique (L.Nf.Nv.P.R.Tb.Tq.VI.W.), itique 

m.j. 

palonnier : pèroune (B.Nf.P.W.), pèrone (Nv.O.R.Tm.Tq.Vo.L.VI.), 
lamète (W.). 

sortes de palonniers : doube pèro(u)ne, balance, chôye-trêt, p'ti- 
te pèro(u)ne. 

grelot : sounète (B.L.O.P.R.Tb.Tq.), sonète (Nv.Tm.), gueurlot (B.), 
gurlot (NF.Nv.P.R.Tq.W.), guèrlot (Tb.VI.Vo.Va.), clotchète (Tm.), 
clotche (Tq.). 

oeillère : euyère (B.L.Nv.R.Tb.Tm.), lunète (Nf.R.Tq.Vo.), ouyîre 
(O.), visière (Va.), eulière (P.), üyyière (W.). 

fouet : seucourdjie (B.), scordjie (L.Nv.O.R.Tb.Tm.Tq.VI.), scordiji- 
re (0.Vo.), scourdjie (P.), scürdjîe (Nf.W.), scordjière (Tm.Va.). 

chapeau : bounète (B.Tq.). 

fer à cheval : fêr a tch'fô (B.Nv.Tq.W.). 


6. CRIS DE CONDUITE D'UN ATTELAGE 


Pour faire avancer : hûe ! (B.L.Nf.Nv.P.R.Tb.Va.VI.Vo.W.) 
hay ! (L.R.Tm.Tq.), hûe, hay ! (O.), alèz hay ! (Tq.). 

Pour faire stopper : hô! (B.L.Nf.Nv.O.P.Tb.Tm.Tq.Va.VI.Vo.W.). 
hôw ! (L.Nv.R.Tq.). 

Pour faire aller à gauche : hâr ! (B.L.NF.Nv.O.P.R.Tb.Tm.Tq.Va.Vl. 
Vo.W.), hâr vènèz (Nf.Nv.P.Tq.W.), dia ! (B.). 

Pour faire aller à droite : hüyeu ! (B.Nf.Nv.O.P.R.Tm.Tq.Va.Vo.W.), 
hyeu ! (P.R.Tb.VL.), hèt ! (L.R.Tm.Va.VI.). 

Pour faire reculer : èrcule (Tq.W.), rakeule (B.), r'cule (Nv.Tb.) 


7. LES ACTIONS DU CHEVAL — Lu/li/leu tch'fô... 

hennit : hènit (partout). 

s'ébroue (pris dans le sens de se secouer) : sproufe (B.O.Va.), 
sprougne (Nf.), s' kucheüt (L.Nv.P.R.Tq.W.), s' kècheüt (Tm.Vo.), 
s' dèbat (Tq.), s’ dècheüt (VI.), sprougn'tie (Tb.). 

renâcle, s'ébroue (dans le sens de renifler bruyamment en signe 
d'impatience) : r'nâke (B.P.Tq.), r'nâkîe (L.Tb.), râkie (Tq.), 
sprougne (L.R.), sprogne (Nv.), poûfurne (Nv.), r'nifeule (O.), 
ch'noufe (Tm.), r'nife (Va.VL.), r'nafe (Vo.), poufèrne (Tq.), r'ni- 
fèle (W.). 

marche : martche (partout, sauf :) route (O.), rote (Va.Vo.). 

trotte : trote (partout). 

galope : galope (partout, sauf :) coûrt (Tb.) + coûrt (O.). 

rue : pite (B.L.Nf.Nv.O.Tb.Tm.Tq.Va.Vo.W.), flambe (B.P.R.Tq.). 

saute : pète lès fêrs an l'êr (B.), sôte (L.Nf.Nv.O.P.R.Tb.Tm.Tq. 
W.), zoupèle (Nf.W.), djibote (O.), djibôte (VI.), houpèle (Tq.), 
soûte (Va.), potche (Vo.), fout l' keu a l'êr (O.). 

caracole : fwêt dès rigodons (B.), cramie (Tq.Nv.L.R.), caracole 
TM dustoûrne (P.), cabriole (Va.), jibôde (VI.), djibote 
(Tb.). 

se couche pattes en l'air en gigotant : fwêt leu coupirê, leu pwä- 
riè, guêgne seu picotin (B.), fwêt leu hôt pwâri (O.), s' caroûye 
(L.Nf.Tb.VI.W.), s' vèroûye (Nv.O.P.Tq.Vo.), s' castroûye (R.Tm.), 
fêt |’ cumulè (Va.Tq.), fêt l' pwâriè (Tq.), guingne s'n-avon.ne 
(Tq.), gâgne seu picotin (O.). 

s'emballe, prend le mors aux dents : s'ambale (B.L.Nf.Nv.P.R.Tb. 
Tm.Tq.W.), prind l' mörs ôs dints (B.Nv.O.Tb.), prind | 'mörs ôs 
dèts (P.Tq.W.), pète ô diâle (Nf.O.), s' sôve (O.), su s'bare 
(Nv.VI.), s' sèbare (Va.), buscule (Vo.), s' sâve (Vo.). 

tire : hatche (partout). 

se cabre (se dresse sur ses pattes de derrière) : seu cabeure 
(B.), s' cabère (L.Nf.P.Tb.), su drèsse su sès pates du d'ri (Nv.), 
s' solève (Tm.), s' câbe (Va.), s' lève su sès pates du d'rî (Vo.). 
Au sens large : neu veut peus avancé (O.), nu vut ni hatchè 
(R.), n'a vut pont (Tq.W.), neu veut ni hatchè (V1.). 

s'empêtre (passe un pied au-delà du trait du brancard) : s'afègne 
(VI. B.), s'acramie (Nf.Nv.O.P.Tm.Tq.Vo.), s' mache (Nf.), s'afa- 


268 


gne (Va.), s'apatère (Tb.), s'apate (Nv.Tq.), s'apasse (W.), s'a- 
crèmie (VI.). 

pétarade : pètrole (B.Tq.), proute (Nv.R.Tb.Vo.Va.), pète (L.O.Tb. 
VI.), troutèle (P.Tm.), pètaräde (Tq.). 

piaffe (frappe, gratte le sol) : pachôde (B.), grète (B.L.NF.Nv.P.R. 
Tb.Tq.VI.W.), tape du pid (O.), pafe (P.), patine (Tb.Tm.), raquèle 
(Tm.), bale (Tq.), chèrbine (Va.), chèrpie (Vo.). 

écume : cheume (partout, sauf :), choume (Vo.). 

Re : Chüe (B.L.Nf.Nv.P.R.Tb.Tm.Tq.VI.W.), soûe (O.Vo.), sûe 
Va.). 

Autres expressions : i tanfeule (B.), i tanfèle (W.), i blèsse (est 
blessé par une partie du harnais (Nv.), i bave (Nf.), i seu stêde 
(VL), i crosse (tient un pied levé), grisse dès dèts, i s' fout s' 
sa londje (tire sur), lapote, lès tch'fôs s' naguiänt (se mordent 
l'un l'autre dans la crinière pour s'épouiller) (Tq.). 

(l'étalon) s'accouple avec la jument : couveure la jeumant (B.), 
couvure la cavale (Nv.), couveure la cavale (O.), couvère la 
cavale (Nf.Tq.W.L.Tm.VI.R.Tb.P.). 

(la jument) pouline : pouline (partout, sauf :) fât l' polin (Vo. + 
fwêt l' poulin (O.), fêt l' poulin (Nv.VI.W.). 

Autres expressions : la jeumant seu vèroûye deuvant d' poulinè, 

èle pèsteule, èle goule dins la pays, èle è dès gueurzês ôs tètes 

(bouchons aux mamelles) (B.). 


8. SOINS DONNES AUX CHEVAUX 

nourrir : sougné (B.O.), nüri (L.Nv.O.P.W.), seugnè (Nf.R.Tb.Tq.VI. 
Vo.W.), dinre a mindjè (Tm.), sognè (Va.). 

étriller : strire (B.Va.Vl.), striyè (L.Nf.Nv.P.R.Tb.Tm.Tq.Vo.W.), 
striyé (O.). 

étrille : strîe, sutrie (partout, sauf :) s'trie, sètrie (Va.). 

brosser : brouchi, rabrouchi (B.), brouch'tè (L.Nf.P.R.Tb.Tq.W.), 

Gr : brouche (B.L.Nf.O.P.R.Tb.Tm.Tq.VI.W.), breüsse (Nv.Va. 
Vo.). 

bouchonner : bouchonè (L.Nf.Nv.R.Tm.Tq.Va.VI.W.), bouchonè (B. 
O.), frotè (P.). 

atteler : atèlé (B.O.), atèlè (L.Nv.P.R.Tb.Tm.Tq.Va.W.), at'lè (Nf. 
VI.Vo.)... ou utique, ôs panes, couplè (atteler un 2° cheval en 
flèche) (L.Nf.Nv.), ou eutique, ôs pènes, couplé (B.), ou euti- 
que, ôs pènes (O.), ôs panes (Va.Vo.W.), ôs panes, couplè (P.), 
ôs panes (R.), acouplè, ôs pènes (Tb.), o itique, ôs limonières 
(Tm.), ôs panes, ou utique, d' fro, ou p'tit utique (Tq.), ôs pènes 
(VI), ramè lès tch'fôs d'hôürs min (mettre leurs guides à la 
queue du cheval de gauche), accouplè, duscouplè (attacher 
le cheval de droite au collier du cheval de gauche (Tq.), coplè 
lès tch'fâs (Bercheux). 

harnacher : garni (partout). 

dételer : deustèlé (B.0.), dustèlè (L.Nf.Nv.P.R.Tb.Tq.W.), dèstèlè 
(Va.Tm..Vo.), dèt'lè (VI.). 

enlever le harnais : dusgarni (L.Nf.Nv.R.Tb.Tq.P.W.), dèsgarni 
(Tm.Vo.VI.), deusgarni (B.0O.). 

abreuver : bayi a bwâre (B.), abouvrè (L.Nf.P.R.Tb.Tm.Tq.W.), 
abruvè (Nv.), abreuvé, d'né a bwäre (O.), dinre a bwâre (Tm. 
Va.), abrouvè (VI.), abuvrè (Vo.), bayè a bwâre (W.). 

couper la queue (à un poulain) : cawé (B.), tûté (B.0.), cawè (L. 
Tq.Va.Vo.), tûtè (L.Nv.P.R.Tb.Tm.Tq.), queûtè (Nf.W.), scotè la 
cawe (Tm.), côpè la queüe (VI.). 

dresser (habituer aux traites aux brancards) : atrêtè (Nv.Tb.Tq.R. 
P.), atrêtire (B.), atrêtié (O.). 

enlever le fumier : hand'lè (partout, sauf :) hand'lé (B.0O.). 

renouveler la litière : r'lité (B.O.), stèrni (O.Vo.), stièrni (Va.), 
lîtè, r(u)litè (Nf.Nv.L.P.R.Tb.Tq.VI.W.). 

Autres expressions : r'bank'tè lès tch'fôs (dernier repas avant 

la nuit), r'gugnè (donner un coup sur les guides), troussè, mète 

ène guète a ï tch'fô (pour protéger la blessure d'un cheval cou- 

ronné) (Tq.) — troussi leu tch'fô (fwêre ène trèsse aveu l' crin 

doul queüe èt doul paye, pwîs fwêre un toupèt deulé la queûe), 

mouchi lès tch'fôs (émoucher), l'zï bayi l’ picotin, la rafourée, 

bank'té lès tch'fôs, fwêre un burbatadje quand il ont mô la pan- 

se), lèzi bayi dès fouyes deu pôkète (quand il ont dès vêrs), lèzi 

bayi d' l'acsèle (B.) — spoûs'leûse (brosse faite avec la queue 

du poulain clouée sur un bois pour frotter le cheval) (Nf.) = 

fèrè un tch'fô, fèrè a glace, dès quate pates (Nv.W.) — wêti lès 

dints (examiner la denture) (Nv.) — bayè lu picotin (R.W.), d' 

l'acsèle (W.). 


9. PERSONNES EN RAPPORT AVEC LE CHEVAL 

maquignon : maquyon (B.Nv.O.), martchand du tch'fôs (L.Nf.Nv. 
Tq.W.), martchand deu tch'fôs (O.), maquignon (P.), martcho 
du tch'fôs (R.Tq.), maquyän (Tb.), maquignän (Tm.), maquia 
(VI), martchand dè tch'fôs (Va.Vo.). 

vétérinaire : vètèrinêre (partout). 

guérisseur : guèricheû (B.O.R.VI.Vo.), r'bouteü (B.L.Nf.Nv.P.Tb. 
Tq.W.), sogneû (Tm.), sorcî (Va). 

bourrelier : boür'li (B.O.), boûr'liè (L.Nv.P.Tb.Tm.Tq.VI.W.), boür'- 
riè (R.), gorèlf (Va.), bôr'lî (Vo.), warcoliè (Tq.). 

maréchal-ferrant : marchô (partout, sauf :) marchâ (Va.Vo.). 

charretier : tchèroteü plutôt réservé au charretier en forêt) (B. 
Nv.R.Tq.W. Bercheux), tchèrtiè (réservé au charretier agricole) 
(Nv.Tq.Tb.P.W. Bercheux), tchèrteû (Tm.), tchèrti (O.), tcharti 


(Va.Vl.). 
débardeur : dèbardeü (Nv.B.Tq.VI.O.Tm.Vo.R.Tb.P.), dèbardeür (Va. 
W.). 

travail (appareil pour assujettir le cheval qu'on ferre) : trava (Nv. 
Va.Tq.B.R.Tb.P.O.W.), fordjète (VI.). 


10. RESPECT DU CHEVAL, PRATIQUES CURIEUSES OU SU- 
PERSTITIEUSES, PROVERBES OU LE CHEVAL EST CITE 


Le cheval a une place spéciale dans la ferme : il è sa lodje ou 
stôle du/dès tch'fô(s) (Nv.Nf.VI.Vo.), dou/dès (L.P.R.Tb.Tq.W.), 
deu/dès (B.O.) tch'fô(s), dès tch'fâs (Tm.), o stâle du/dès 
tch'fâ(s) (Va). 

Le cultivateur se défait difficilement de son cheval : leu peus 
tôrd possibe, ca leû tch'fô tûe s’ mwêsse (B.), il ï tint (Va.), i 
ratind putot qu'i crève (Vo.), il in-me mî lu lêchi crèvè (Tm.). 

Mange:t-il de la viande de cheval ? Nèni, i n'a mindje jamés (P.), 
jamwês dou sin.ne (B.). 

Le cultivateur donne un nom à ses chevaux : Max, Bichète, Mar- 
quis, Bijou, Lisète, Mirsile (L.), Grigni, Dragone, Vèsta, Magui, 
Jane, Louwis, Fanîe, Bayärd, Mouche, Pitit, Louwîse, Bèla, 
Masète, Flora, Rosine, Charlote, Fina, Fèna, Gamin, Boulot, Bê, 
Boy, Mirza, Muguète, Poulète, Janète, Garçon, Robine, Cocote, 
Bichète, Mascote. 

Le saint invoqué pour la protection des chevaux : Sint-Elwa. 

Le jour de sa fête, il y a des choses qu'on doit faire et des cho- 
ses qu'on doit ne pas faire (1 décembre) — On n' fwêt rin 
(on ne travaille pas aux champs) (B.), on n'atèle ni (L.Nf.), i 
n'atèlant nin, i vant a mèsse èt i fant bèni lès tch'fôs (Nv.), i 
vont fwêre bèni leüs-atèlées d'vant l’ pèron d' l'èglije (O.), i n° 
travayant ni ç' djoür la avu lès tch'fôs (P.R.), i lès fajant bèni 
(Tb.), i n° travayant ni ç' djoür la èt i fant bèni leûs tch'fôs 
(Tm.), i n° travayant nin (Vo.), i n'atèlot ni (Tq.), on bènit lès 
tch'fôs (Va.), i lès fajant bèni (W.). 

Le jour des Rameaux — On mèt eune brantche deu pôkète ou 
colé dou tch'fô (B.), i mètant d' la pôkête ou colè du tch'fô (L. 
Nv.), í mètant deul pôkète ou colé dès tch'fôs (O.), i florichant 
lès tch'fôs (Va.), i dècorant lès tch'fôs (VI.), i pôk'tot lès stôles 
dès tch'fôs (Ta). 

Expressions et proverbes : Il èst fôrt come/coume un/in/î/on 
tch'fô (il est très fort) — Il è dès dints/dèts du/deu tch'fô (il 
a de grandes dents) — C'è-st-al fin dol fwâre qu'on vêrè lès 
bons tch'fôs (Saint-Hubert). 

Une histoire curieuse : A Léglise, le 1° décembre 1901, le bou- 
langer attelle son cheval, après des scrupules. Celui-ci à peine 
attelé s'emballe et va se tuer en tombant dans un ravin. 


Note — Cette enquête a été réalisée dans les localités dont la liste est 
donnée en tête de travail. Notre professeur y a ajouté de rares termes 
repris au travail de Licence de M. Strépenne, « Vocabulaire concernant le 
travail du bois à Bercheux (Juseret) » (UCL, 1964, un proverbe de St-Hubert 
et un fait-divers de Léglise. 

Djiblous, li 20 di fèvri 1979. 
Mossieü l’ Maîsse, 


Vos-avèz sûüremint rouvyi m’ nom. Ça n'a pont d'importance. 
Dji seu yun dès trinte-trwès-èlèves (ou trinte-quate, dji n’ m'è 
souvin pus) qui fyint leû possibe pou vos choûter sins r'waîti 
lès baloûjes qui dôrmint su lès caraus dè l’ sicole. 


C'èsteut timps dè l' guêre. 


Li paçyince qui v's-aviz pou m' fé causer l' français ou bin 
pou m' fé moussi è l' tièsse qui Charles-Quint aveut v'nu au 
monde « à Gand en 1500 » ! 


Maleüreûüsemint, vos-aviz |' min.me five pou m' disfinde di 
causer l' Walon. Pouqwè ? 


A l' place di m' taper su mès deugts quand dji rouvieus l' 
tchapia su l'a di « château », ou bin qu’ djè |’ mèteus su l'a di 
« chapeau », ç'aureut stî si aujîy di moustrer l' difèrince qu'i 
gn-aveut inte « tchèstia » èyè t« tchapia ». D'ayeürs, inte nos- 
ôtes, quand v's-i alîz, au tchèstia, vos-aviz bin sogne dè l' rissa- 
tchi, vosse tchapia ! 


Ç' timps-là èst iute, vèyèz ! 


Èt audjoürdu, dji tüze à in Maïsse di scole qui m'aureut causè 
di m’ bia payis, li Waloniye. In Maïîsse qui m'aureut dit qu’ lès 
Clovis, lès Chârlemagne èt lès Godefroid de Bouillon, c'èsteut 
dès djins d' nos djins, ni pus ni mwins. In Maïîsse qui m'aureut 
causè d' Buchez èt d' bin d's-ôtes qu'avint leü place dins ène 
lèçon d'Istwâre. Pouqwè n' m'awè jamaïs causè d' l'Art Mosan 
èt m’ lèyi là tot bièsse asteüre quand on m'è cause ? 


Dji n' vos vôreus nin fé piède vosse timps. | v's-èst comptè, 
parait ! 


A ç' qu'on dit, v's-èstèz toudi è purgatwäre. Bin sür qui djè 
l' sé bin! 


Quand v's-avèz arivè dilé Sint-Piêre, i v's-a coudu d'in fèl 
« Bondjoü soçon ! » 


Vos n’ vos-i atindiz nin, don, à c'tèle-là ! Vos massales ont 
div'nu ossi roudjes qui dès tomates. Vos-avèz bachi vosse tiès- 
se, ossi onteüs qu'in baudèt qu'aureut rouvyi s' nom. Èt quand 

Sint-Piêre vos-a èvoyi à purgatwâre èt qu'i v's-a dit : — « Vos n'è 
sôrtirèz qu’ quand vos saurèz causer à môde di djins », vos-avèz 
compris qu’ vos-aviz là faît l' pus grand dès pètchis. 

Asteüre, vos faut bouter. 


Maîs n' vos-è fièz nin. Quand on coneut bin l' Français, on 
coneut co rate li Walon. Èt s'i gn-a moyin d' fé ène saqwè por 
vos (i n' si faut jamais discoradiji), nos sayerans d' vos-awè in 
p'tit cwin o paradis dès Rèlis. 


Seülemint, dji vos l' di d'avance : Vêlà, on cause li Walon. 


A tot rate, Mossieü l' Maïîsse. 


L. SOMME, R.N. 


Por lèye 


Por lèye, dj'a dit à l' plêve èt au solia, 
aus stwèles èt aus nûlias, 
dès mots si bias ! 


Por lèye, dj'a scrit dins l' sauvion, dins l' poüssêre, 
dins l' frumint, dins |’ luzêre, 
tos mès-èspwêrs. 


Por lèye, dj'a tchanté à tos lès bouchons, 
au bon timps, à l' chaujon, 
co cint tchansons ! 


Por lèye, si on djoü èle sèreüt chwârchiye, 
ataquéye, mèsbridjiye, 
dji donereüs m’ vîye, 

Por lèye, mi Waloniye ! 


G. MASSART-TILMANT. 

Tchapé ! po lès-aveüles ! 


Dji m'a complé à sûre à l' T.V. lès fwèrts bonès rèsponses da 
Moncheu Jonaux so l' deuzinm' antènn'. | djow' avou « lès tchif's 
èt lètes ». Il èst portant aveüle. Tot l' monde d'el veüye èst tot- 
esbaré. Tchapê por lu ! Il acomplich vrêmint on cô d'èclat. 


Après dji m' mèta a tûser bin long. Li poss’ rotév' todi mins 
mi dji n' vêyéve pu rin. Dj'èsteus trop lon. Finâl'mint dji bouta 
so l' boton : a ci-la qu' djâzéve dji li cloya s' bètch'. Poqwè ? 
Mès idêyes èt mès sov'nis si k'mahint à téle èssègne qui dji 
m’ ritrova divins les sintès-ècritüres. Li bon Diu nos-a dit : « Vos 
oûy sont-i hêtis, to voss cwér èst bin loumé, sont-i malâdes, 
voss cwér èst d'vins li spèheür. Insi purdé astèm' qui voss lou- 
mire ni seüye nin spèheur ». C'èst sür'mint veûr pusqu’! l'a dit. 
Mins Il a dit ossi : « Si |' loumire qui vos-av' â trèfond d' vos- 
minmes èst spèheur kibin spès' sèront les neüristés zèles-min- 


mes ». Èt mi tot simplumint dj'a pinsé : È l'aveüle, li loumire 
qu'èst-st-âd'vin èst si bèle, èst si peüre, èst si grande qu'il a 
com’ on sihinme sins' — bin catchî — qui rimplace li ci qu'il a 


pièrdou. Èt qwand on dit qui l'oûy èst l' principâle usteye di 
l'expériince èt des k'nohances, dj'el creü. Mins qwand on li dèn' 
com' résultat di sès loukeüres dè fé v'ni les sintumints inté- 
rieûrs : li dèsir, l'èspérance, li pitié, li firté, l'èvèye... èt co des 
ôtes, dji dis : « Tot doüs savé-la ! ca ènn'a brâmint dès ci qu' 
n'ont mâye vèyou qui lès ont, ces sintumints-là èt co des ôtes — 
èt nin on pô! 


Tchapê por zèls ! po les aveüles ! Tot-èfant dèdja en présince 
des aveüles dji n'a jamê avou çou qu'on nome dèl pitié. Dji 
n'aveû qui d’ l'âdmirâtion po leu manîres d'èss' dès-z-homes. 
Dèl pitié dj'ènna-st-avou po les pôf' pitits pinssons aveüles qui 
tchantint qwand-minme, dj'ènn'a avou po lès tchvâs des hoüy- 
res qui n' polint qu’ sondji â fussès hièbes, si vètes, èt â clér 
solo. Dj'enn'a avou ossi po l’ vï Izâc', la qu'on l'aveut trompé, 
profitant di s' mâlheür. 


Mins po les ôtes qui dj'a k'nohou c'èsteu, sin minti, d' l'âdmi- 
râtion èt dès respè. Tchapê ! po l'aveüle qui m' fisa k'nohe li 
prumî cinéma, li prumî Charlot. Lu, i n° veyéve nin çou qui mos- 
tréve èt les lâmes qui d' timps-in-timps ridint d' sès-ouy, n'ès- 
teu-ce nin des lâmes di djôye divant l' plézir di nos-z-ètinde rire ? 
Nos riyas, c'èsteut por lu one rèscompinse, Tchapê po l'aveüle 
qui tchantéve avou mirâcoreye, el fâ dire, d'ouh' à ouh' po 
quéquès çans. | n' les voléve nin briber, i les voléve gâgnî. 

Tchapê ! po-l'aveüle qui d'vins l' rouflis' d'èl veye hâgnive sès 
bilès d’ lot'reye, tchapê ! po l' ci qui voléve viker s’ vicâreye 
com' to |’ monde, qui s' fisa naf'teû è rimpliha si labeür di tot 
les djoûs, tchapê po l'acwèrdeü d' piâno à l'oreye si fène, qui, 
l' dimègne â théâte bèvéve dès p'tit lècê, soriant com’ on' 
antche, tot hoûtant l' bèle musique. Tchapê po l' rempayeûü, po 
l' caneû èt to leus camarâdes qu'ovrait d'vins les atèliers po 
gâgni leu crosses. 


Tchapê ! po l' vi Tobie, li brâve hom’ si corèdjeu, si pâhûte, si 
mèritant. Il aurit s' rescompins’ bin gangnêye : i r'veya l' lou- 
mire. 


Tchapê po Colâ Colin, li maçon d' Hu qui âtou d' l'an meye 
continua avâ les tchamps d' bataye a s' fé crinde dès sôdârts 
d'a Lambiè |' Bârbou. L'esteut div'nou aveüle mins s' fiséve mi- 
ner â mitan dè l' margaye. Il y féve pu d'ovrèdje qui les ôtes, i 
flahive com' on diâle avou s' gros mârtê. Les djon.nès n' pinsèt 
wère a lu quand, asteur', i djouwèt a Colin-Mayâr. 


Mes pinsèyes ennè vont bin lon. Dj'inme mi çoula qui l' télé- 
vusion... 


Vo-m'la â dozinme siék' avou Hinri l'Aveüle nosse comte di 
Luxembourg, di Nameur èt d' Derbu. L'a s'tou mètchant, anbi- 
cieux, l'a s'tou l' moudreü d' Fosses èt d' Florennes, mins div'nou 
aveüle... i vèya clér, i vèya qui féve mâle vôye... i div'na pacifi- 
que, i d'na dès libèrtés â cis d' Floreffe, di Jamoigne èt d' Bou- 
vigne... i r'purda s' feume èt d'vins ses vis djoüs... i hossa si 
p'tite Ermesinde. 


Èt Dj'han l'Aveüle qui v'na sol'tére cint-ans to djusse après 
qui s' ratayon l'aurit qwité, Dj'han l'Aveüle n'a-t-i nin dreut ossi 
a on lâdje cô d' tchapê ? N'a-t-i nin s'tou brâve, corèdjeü, Iwèyâl 
a l’ guère èt d'vins les tournwès. A Crécy, n'a-t-i nin fé pus' qui 
si d'vwèr. Si l’ lèd'dumin on r'trova s’ cwèr tot trawé d' côps tot 
près d' sès vârlèts, si tchvâ esteut todi loyî â cîs des homes qui 
l'avint miné en plin mitan d'èle mèleye. 


Tchapê ossi â Pére Agnello, l'ômônier di Suarlée en quatwaze 
qui s'a tél'mint dèvoué po ses frés qui n' vèyint nin — les djônes 
et les ôtes — qui s'a sacrifyi po s' payis en quarante èt après, 
l' pére Agnello d'Esterwégen èt d' Dachau wice qui f'sat tant d' 
bin, rècorèdjant, kifessant èt d'nant l' Bon Diu a tant d' mâlhu- 
reüx. 

Ni roûvians nin Nicolas Bosret, li Namurwès, li musicyin, li 
compôsteür, l'érganis', li powète qui trova d'vins si ârt one ri- 
vindje so l' mâva sôrt, one compinsâtion a çou qui l' vèye li 
r'fuséve. Il avou l' corèdje dè fé face, d'inmer èt d' tchanter. 
l nos-a d'né po todi s' « Bia Bouquet ». 


C'èst-s-t-on « Bia Bouquet » d'amour, di rèspè èt d'âdmirâtion 
qu'i fâreut hâgnî a tot cès-aveüles qui n' ricoulèt nin d'vant l’ 
veye qui vôreut les rascrâäwer. | n'ont nin veyou les baîtés dè 
deür hivièr qui nos qwite. | n'ont sintou qui l' bîhe crinante èt 
deüre, li hagnante frudeure. | n’ veuront nin florit l' clawson 
i sürdit l’ djintiye mâgriette, i n’ veuront nin l' solo taper sès 
prumirès luktèyes. Mins i lès sint'ront, les od'ront, les hoüm'- 
ront mî qu’ nos-ôtes. | n' veuront nin l' rôseye qui hâgnèye sès 
pièles à l’ novèle clârté, ni les meyes botons d'vins leûs fahètes 
mins i sint'ront mî qu’ nos-ôtes doûc'mint passer les zûüvions tot 
tchèrdjîs d' hinèyes èt dès tchansons d' fâbites et d' râskignous. 


Po tchanter leu corèdje et l'z-i dire nos’ âdmirâtion fâreut l'ârt 
dès èpiques d' Homère ou da Milton, lès-èroyiques.… mins zèls 
ossi estint aveüles ! 


Mi dji n' sé dire qui : « Tchapê ! por zèls ! ». C'èst çou qu’ dji 
fês... èt dj'el dit com’ dj'el pinse, sins falbalas. 


M. FANON. 

Volà poqwè nos-èstans fiérs d'ièsse walons 


Si v's-aurîiz faît come mi, li concours dès Rèlis, 

Sûr qui vos sèrîz fiérs di nosse bèle Waloniye, 

Dji m’ vos-è va causer (dispü, dj'è cause volti) 

Èt vos vièroz bin rate qui ç' n'èst nin dès biestriyes. 

Po c'minci, nos faurè dire mèrci à César 

Pace qui c'èst li, vèyoz, qu' n's-a doné nosse lingadje 
Tot machant à nosse môde li latin d' sès soûdärs 
N's-avans mètu l' Français èt l' Walon è min.nadje 
Mais qui ç' fuche come « Galli », « Walhâz », ou bin Walons, 
Nos n'avans nin chômè tot l' timps d' nosse vikêriye 
C'èst po ça qu' long èt laudje, on coneut co nosse nom, 
Vêlà au Wisconsin, ou en Scandinaviye. 

Lès Français ont dandji d'in novia prèsidint, 

C'èst nosse Buchez d' Matagne qui mousse à « l'Assemblée », 
Po fé monter leüs-êwes, c'èst nosse soçon Rennekin, 
Faut ène rin.ne è Suède, on l' prind dins nosse nitéye. 
Si vos causoz « musique » dji vos dirè Grétry, 

Gossec èt de Lassus, Méhul, Dumont, Dès Prés, 

Si vos m' dijoz « pinture », dji v' dirè sins lachi 

Roger de la Pasture, Lombard, Le Patinier 

Èt si po m' fé chiner vos m' dimandoz : « cousin 
Con'choz dès noms d' viladje vêlà en Amèrique ? » 

Dji v' respondrè : Lonzée, Grand-Leez ou bin Walhain, 
Vos m' riwaîtroz quêtfiye tot r'satchant vos bèriques 
Portant, tot ça, c'èst l’ vraï. Mi, dji n' so nin Molon 

Dji n' vos di nin dès mintes 

Maîs si vos v'liz aprinde 

L'istwêre di nos tayons, 

Vos faleut fé come mi, 

Li concoûürs dès Rèlis. 


Denis CHANTAL 


WALLONIE.... 


De CONNAIS-TOI, TOI-MÊME ! 

Li Pindou 


Eun ome si d'manda 

Li rêzon di s' dièrin hikèt ; 
Eun ôte li d'manda 

Li rêzon di s' sôrt. 

| nèl rèspondit nin, 

Si cô serait trop fwêrt. 


Li p'tite roûwe houlêye 


C'èstût eune vèsprêye di octôbe ; 
Dès louweürs rôses batéve leü flème 
Eco on pô à l' rôye dè cir. 


Dji rotéve d'on pas tranquile, 
Rèscontrant di timps à ôte 
Dès ambions neürs èt prèssés. 


Divins li grand boul'värd, 

Dès défilés ås coleürs rodje cardinäl èt ôr 
Alène d'vins tos lès sins constanmint 
En-eun arèdje di tos lès diâles. 


Qwitant si monde di loumiîres èt di brut, 

Dji m'a èfoncé d'vins eune p'tite roûwe houlêye 
Wice li spèheür èt li silince vos sêzi 

À pus parfond di vos saqui ; 

Dès vis révèrbêres, âs louweürs hik'tantes 
Mins kibin pus touchantes 

Ki li clärté dès néons électriques, 

Rézi divins on climat 

Wice li mistère èt li charme vikèt èsson.ne. 


Dj'estu tot seül 
D'vins cisse pitite roûwe houlêye 
Wice mi ombion si d'ner dè bon tins. 


Subit'mint ! Dj'apèrçus eune clärtè 
Violachant li spèheür dèl roûwe : 
Intrigué, dji m’ diridja vèr èlle 

Èt dji veüye... 


Divins on grand boul'värd, 

Dès défilés ås coleürs rodje cardinäl èt ôr 
Alléve d'vins tos lès sins constan.mint 
èn-eune arèdje di tos lès diâles. 


C'èstüt eune vèsprêye di octôbe, 
Lès louweürs rôses n'èstût pus 
À l' rôye dè cir. 


Tchante li rivire 
Tot dè long di sès rives 
Èt di sès cités. 


Tchante li loumire 
D'vins lès coûrs ki vikèt 
D'èspèrances nâhies. 


Stéfan DELVAUX 

Su l’ banc d'au pârc' Mariye-Louwise 
Pîce patwèse è on ake 


Djouweüs : Djôsèf èt Çwès, deus vis pensionés. 


Djôsèf èt Çwès vin.nu do fond, à drwète, doucemint, i rama- 
senu dès tchins d’ cigarètes qu'i placenu dins leu bwèsse à tou- 
bac’. Dins l’ fond, à gauche, on banc, au mitan, on bouchon. | 
causenu è intrant èt i-z-iront s'achide après on momint. 


Djôsèf (si bachant) — Tins è v'la co onk. C'èst-on bia cit-ci. 


Cwès (si bachant ôssi) — Dj'è-n-a onk ossi, onk di mamesèle. 
| gn-a co do rodje autou. 


Djôsèf — Ni ramasse nin ça sés’. Avou tot’ leu tchinistriye di 
môde. Ça n'èst nin afti. 

Çwès — A sèptante-cinq ans, on n' pou pu mau dès maladiyes ; 
on-èst iute di tot çola. 


Djôsèf — Ni crie nin si fwärt, quét'fiye qu'i gn-aurè one qui 
tètinde. 


Cwès — Faut todi qu'on moure on djoü ou bin l'ôte. 


Djôsèf — Dji sé bin tot çola, mins ça n' prèsse nin. Dji m’ plaï 
bin di viker à Nameur. 


Çwès — Qué plaïji as’ co don à viker, twè, vi pensioné come 
nos-èstans ; èt co minâbe au-d-dizeûs dè martchi. 


Djôsèf — Dji so todi contint di m' pormwinrner au di long d' 
Moûse èt d' Sambe, di rawaïîti lès batias, li martchi, èt di v'nu 
jusqu'à çi, dins l' pârc'. 

Çwès — C'èst todi l' min.me, èt i gn-a rin d'a nos-ôtes dins tot 
ç' qui t' vins dire. 

Djôsèf — Siya, i gn-a d'a nos. Li biaté c'èst po tot |’ monde. 


Çwès — On n° mougne nin avou l' biaté. Waîte no v'la è trin 
di mèchner dès tchins d' cigarètes po-z-agrandi nosse toubac', 
po polu bourer nosse pupe à nos'-t-auje. 


Djôsèf — C'èst djusse, mins dji m' console è m' pormwinrnant, 
dji roviye mès pwin.nes (I s'achid'nu). 
On n'a nin vèyu l' Gusse audjoürdu. 


Cwès — Il èst malade. Dji l'a s'ti veüye dins s' tchambe. Li 
médeçin vineuve di v'nu. C'est l' gripe chin.wèse. 

Djôsèf — Li gripe chinwèse, qu'est-ç' qui c'est co d' çola ? 
C'èst l' gripe asiatique qui t' vous dire ? 


Çwès — Ô ti sé bin hein, mi dji n' so nin fwärt è istwère, dj'a 
sti èscole jusqu'à m' comunion èt pwis, à l’ vêreriye d'Erbate. 
Çi n'est nin là qu'on apirdeuve tot çola. 


Djôsèf — Et l médecin, qu'est-ç' qui lî done ? 


Çwès — Rin. I s'a fait payi. Il a faît on papi, qu'on n’ sét lire 
télemint qui ça èst mau scrit. Portant ça va è scole bin long- 
timps. 


Djôsèf — 1 gn-a qu'on r'méde à ça, souwer one nêt èt bwère do 
té. 


Cwès — Dj'ènn'a on mèyeû sés' mi èt djè If a dit. 
Djôsèf — Qu'est-ç' qui c'est ? 


Çwès — Ti prinds on lite di gote èt on tchapia. Ti mèts l' tcha- 
pia su l' taufe èt ti comince à bwère li lite. 


Djôsèf — Tote li botéye. 
Çwès - Non hein. Jusqu'à tant qui t' veus deus tchapias. 


Djôsèf — Ah. Dji n' vous nin dire qui çola n'est nin bon po 
tuwer lès maladiyes, mins dji n' sé nin si dji saureuve fé çi 
r'méde là. 

Çwès — Poqwè donc twè. T'es'-t-on fèl bèveu ossi. 

Djôsèf — Oyi, mins dji n'a qu'one calote. 


Çwès — T'est todi po t' foute dès djins twè. Mins mi r'méde a 
fait sès preüves èt dji m'ê sièv sovint. 


Djôsèf — Tot-à-l'eüre ti d'djeus qui t' n'a jamais s'ti malade èt 
asteüre ti dis qui ti t' sièv sovint di t' riméde. 


Çwès — C'est pa précausion po tchèssi tot’ lès miséres qui 
courenu pat't-avau l' vile. 


Djôsèf — Èles vont tot costé lès miséres, come nos-ôtes ossi. 


Çwès — On n' veut qu’ dès vis pensionés dins lès reuwes èt 
su lès bancs dè l' gâre. 


Djôsèf — 1 s' rachon'nu po causér dè bon vi timps di leu djon. 


nèsse. Dè bon timps qui |’ vile èsteüve nosse vile, nosse 
Nameur. 

Çwès — Èt asteür, c'est co l' min.me, i gn-a rin d' candii. 


Djôsèf — Tot-a candiji à l' place. Waîte vaiçi, dins l' pârc’, c'es- 
teûve on tèrin èt ou lès roufions djouwin.n’ ; l'ètang, c'èsteü- 
ve one nanche po lès bilandes ; l'èwe di Sambe vineüve jus- 
qu'à çi. Li tchèstia èsteûve dins one campagne di bouchons 
èt d' pachis. On y èsteüve tranquile. È l' vile, au-d-dilong d' 
Sambe, dèl place Sint-Aubwin à l'Ilon, on causeüve tos costé 
li patwès, on bèveüve si gote dins tos lès cafés, on conicheü- 
ve totes lès djins, on saluweüûve tot |' monde... Au djoû d'as- 
teûre (I lève lès brès). 


Cwès — Asteüre, c'est mia, lès vôyes sont pus laudjes, i fait 
prôpe, dès bèlès botiques, dès cinémas, li viye est pus djo- 
lie, èt Nameur pus bia. 


Djôsèf — C'est djusse d'on costé, mins dji r'grète çi timps là. 
| gn-a trop’ qui s' dijenu d' Nameur èt qui n' savait nin causer 
come nos-ôtes. Si t'avise d'arèter on djon.ne d'asteüre èt dè 
li d'mander one saqwè, i fait l'èsbaré, li deur d'orèye, i n° com- 
prind nin; i t’ rèspond « Plait-il » ou bien « Vous disez ». Èt 
rote ti avou ça, come si nos n'avin.n' nin ossi nos quaurtis d’ 
nôblèsse. 


Cwès — Si nos-avans dès quaurtis d' nôblèsse come ti dis, i-è- 
n-ont ossi, pwisqui sont d' Nameur come twè èt mi. 


Djôsèf — Non. | n' sont nin come nos-ôtes. Tos cèt'là. | n’ si 
ratachenu nin o vi timps come nos. l-z-ont rovyi ç' qui leüs 
tayons èstine. 


Çwès — Bin. I-z-estine come lès nosses, dès pôvès djins. 


Djôsèf — Brâmint provègnenut d'ôte pau, di tote li province, dès 
Ardènes, di Lîdje, dès flaminds min.me. Tote cès djins-là ni 
sèront jamais come nos-èstans, çi n' sèrè qui dès Namurwès 
èt seürmint rin d'ôte. 

Çwès — Ti pièds l' boule asteüre, dji n° ti comprinds pus. T'es 
Namurwès, ti dis qu'i sont Namurwès ossi. Quéne difèrince 
gn-a-t-i ? 


Djôsèf — | gn-a one grande, one tèribe min.me, one qu'on n' sét 
mèsurér, ni aprinde. 


Çwès - Ti m' faîs awè peü, li quéne don twè ? 
Djôsèf — Nos-ôtes, nos-èstans... chwès. 
RIDEAU 
Jean BODSON. 

Li vi mendiant 


Colas, li vi mendiant, èsèvli dins s' long mantia d' ratine gri- 
je tot rapé è djani tél'mint qu'i l'aveüve mètu, clôt doucèt'mint 
l'uche qui winkèle di s' vie môjone. 


Vélà, d' l'ôte costé d' l'urée, pa-d'la lès grands paturadijes, 
mèyenut’ sone au clotchi. Lès trwès notes s'èvol'nut, lèdjères 
come one sonate, pad'zo l' ciél rinèti d' décembe. 


Po ç' nét ci, totes lès stwèles s'ont doné rendez-vous, mous- 
sies come dès rin.nes dins li stwali. 


Do timps del djon.nèsse da Colas, li tère v'leûve bin sôrti s' 
lôdje mantia tot blanc. Audjoürdu, come dispü saquant's anées, 
li rêlée faît r'glati lès brins d'ièbe come dès tidjes di cristal, 
au bôrd do tchmin rwèdi pa l' djalée. 


| n'a jamais pu d'mèrér soûrd, li vi Colas, quand lès clotches, 
del nét, bat'nut l' rapèl à l' Nowé. Nét do grand consèy di famiîye 
dès vikants, do timps qu’ lès ôrgues faîyenut trèsinér les fèniès- 
ses di l'ègliche, tote nèyiye d'encens. 


Quand il estèt gamin, sès parints n'avin.n' jamais rovi l' mèsse 
di Nowé. 


I n-n'allin..n', li t'nant pa l' mwin. 


Li djon.ne Colas trianèt d' peû. | pirdèt les bouchons po dès 
fantômes. 


Si papa, mineü do nwâr payis, dèdja cotwardu d'awè bouté 
deur, avanceüve à pèsantès-ascôchîes, sèrant dins s' longue 
mwin rèche, sès p'tits dwègts d'èfant. 


Si moman, tote finote mais ossi longue qu'one pîce di manje- 
tous, rotèt ployie è deüs, èdjalée. 


Colas alèt awè fini sès scoles. En rintrant à l' môjone on djoû 
à l' vièsprée, c'èstèt au mwès d'octôbe, i plovèt à sayas, i trova 
s' moman brèyant au pîd d'on vacha qu'on aveüve mètu dizeüs 
one tauve dischindue do gurnî po l' circonstance, dins l' pice 
wude asto del cüjène. 


Saquantès viyès feumes achîdes li long dès meurs dijin.n' 
leû tchaplèt. Li mine aveüve faît one victime di pus. L'èfant 
comprit tot d' sûte qu’ n'aveüve pus pont d' pére. 

A pôrti di ç' djoû-là l' santé di s' moman bacha. Elle si mit à 
tosser à rauyi s' pwètrine. 


Colas, pitit djon.ne ome, entra au tchèrbonadje. 


On djoù d’ décembe del min.me année, à l' vièsprée, qu'i l' 
vint soflèt à rôyi les meurs del viye môjone, s' moman moru 
come one tchandèle qui s’ distint. Colas si r'trovèt tot seû dins 
si p'tite môjone tote seûle, li long do tch'min si tant disfoncé 
qu'on n'y vèyèt qu' dès broûs è dès potias. 


Saquants plopes li bôrdin.n' leûs tièsses ployies pa lès vints 
d' pleuv', fyin.n' chonance di fer one révérence qui n° finichèt 
jamais. 


Tot doûc'mint les vis visadjes bi.nin.més do vwèsinadje ont 
sti mètu au c'mintiére, onk après l'ôte. 


l n' dimèreûve pus à Colas qui lès saquantes photos di sès 
parints disparus. | lès ôrdeüve rindjies dins on cwin do ridant 
del drèsse. Il í aveûve là ossi, one mètche di tch'fias di s' mo- 
man. | n'avin.n' maleüreûs'mint nin ieû l' timps d’ blanki. 


Pa côps, quand il estèt trop disbôtchi, í l' sèreûve conte sès 
massales fines frèches. 


Pôve Colas ! Il avèt bèvu trop timpe tot ç' qui y a d' mwè dél 
vie. | n'ala pus à l' fosse. On l' vèyèt ascauchant lès tch'mins èt 
lès pisintes long è laudje. | tosseüve dèdja come si moman. 
S' maigreü fieûve pitié è on vèyeüve li five dins sès ouy. | 
t'neûve di s' moman è l' fosse aveüve faît l' rèsse. 


Person.ne ni lí r'fuseüve li charité, di peû d'amwinrnér l' ma- 
leür. I| aveûve audjoürdu dispassé l' cinquantin.ne è i s' sinteüûve 
au d' bout di s' vie. Ç'-t-anée ci sèreûve a fie, li dérène. È por- 
tant quéne èvolée di djwè dins l' concért dès clotches. 


Colas rotèt, ployi, trianant d'zos l' bîje qui moussèt come 
one lame di coutia. Li grile di fiér do c'mintiére, èrènie, estèt 
au lôdje. | ‘nn'ala s' mète à gngnos divant l' monsia d' tère ou 
ç' qu'on z'avèt ètèré sès parints, onk asto d' l'ôte. On bouquèt d' 
fleürs dès tchamps, si modèsse omadje del Tossaint achèveüve 
di sètchi. Colas breyeüve sin brû por li tot seû. Après on momint 
i s' rastampa malôjimint, rwèta l' clotchi è dit : « A tot rate, 
vos deûs ». 


Il intra dins l'èglije. Lès djon.nès djins èt lès djon.nès fèyes 
tchantin.n' « Noël », 


Jean-Marie LAMBERT. 

